
PREFAŢĂ 


Când, în Mai 1848, comitetul muntean ce pregătea acțiunea 
revoluționară hotărt să trimită, după sfatul lui Lamartine, 
un delegat la Constantinopol, prima alegere se făcu în per- 
soana lui Eliade. Acest trădător de mai târziu al mişcării re- 
fuză însărcinarea : era îngrijorat că, la Țarigrad, i s'ar putea 
întâmpla vreo nenorocire şi i-ar rămânea familia fără susțină- 
tor... Al doilea ales fu Ștefan Golescu, dar nici acesta nu 
acceptă, deoarece, fiind prieten intim cu domnitorul Bibescu, 
se temea că, dacă-l va întreba Vodă dece pleacă, nu va ști 
ce să răspundă... 

Comitetul obținu, în sfârşit, asentimentul lui lon Ghica. Cine 
era acest tânăr în vârstă de 32 de ani, în devotamentul, pre- 
gătirea şi tactul căruia comitetul revoluționar avea atâta în- 
credere > 

lon Ghica, a cărui plecare la Constantinopol avea să fie 
mai puțin hotărîtoare pentru desfăşurarea mişcării decât pen- 
tru propria-i orientare politică, s'a născut la 16 August 1816. 
Strănepot al lui Grigore Ghica-Vodă, era fiul banului Dimi- 
trie Scarlat Ghica şi al Mariei Câmpineanu. Făcea parte, deci, 
dintr'o familie aparținând marii boierimi proprietare de la- 
tifundii şi cu un rol conducător în țările românești, în acea 
vreme. Tache Ghica, tatăl scriitorului, a avut el însuși func- 
ţiuni publice importante, fiind, între altele, mare ban. O stampă 
a epocii ni-l înfăţişează cu înalt işlic pe cap şi cu caftan, atri- 

bute vestimentare boierești pe care Ion Ghica, cel dintâi din 
familia lui, nu le va mai purta. Marele ban Ghica, boier care 
prețuia cultura — el este cel ce l-a găzduit şi l-a susținut pe 
Grigore Alexandrescu în tinerețea singuratică a acestuia —. 
a năzuit să asigure fiului său o instrucție aleasă. L-a dat mai 
întâi la clasa de limba franceză a lui J. A. Vaillant, la care 
alergaseră mulţi dintre fiii de boieri, părăsind şcolile greceşti. 
Vaillant — hrănit cu principiile revoluției franceze — le dicta 
din Grandeur et decadence des Romains de Montesquieu şi le 
dădea să învețe pe de rost satire şi epistole de Boileau. Ce idei 
căuta să insuile elevilor săi acest profesor, se vede din faptul 
că, la 1840, s'a numărat printre membrii conspirației lui Du- 
mitru Filipescu. Mai târziu va publica o carte intitulată La 
Roumanie, în care atacă privilegiile boiereşti şi felul sama- 
volnic în care erau conduşe cele două țări românești. In mo- 
desta odăiță dela Sf. Sava, unde se țineau cursurile, Ion Ghica 
cunoaşte pe Grigore Alexandrescu, cu care devine bun prieten. 

Mai apoi fiul marelui ban Tache Ghica trece la Colegiul 
Sf. Sava, având ca profesori pe Eufrosin Poteca, Gh. Pop, 
Petrache Poenaru, urmâşi ai entuziastului şi nefericitului înte- 
meietor al şcolii, Gheorghe Lazăr. Aici lon Ghica şi-a câştigat 
prietenia conșcolarului său, pasionatul cercetător încă de atunci 
al istoriei patriei şi neobositul revoluţionar şi democrat de mai 
târziu, N. Bălcescu. 

In 1834, lon Ghica este trimis de familie la Paris, unde, 
după doi ani, își ia bacalaureatul la Sorbona. Se înscrie apoi 
la şcoala de mine, absolvind-o după cinci ani, când obține tit- 
lul de inginer. Spirit organizat, dornic să se informeze şi în 
alte discipline, studentul Ghica urmăreşte şi cursurile de, eco- 
nomie politică ținute la Sorbona, studiind, totodată, cu mare 
hărnicie, lucrări ale economiştilor de seamă ai vremii. Il pa- 
sionează, îndeosebi, socialismul utopic al lui Saint-Simon şi 
Fourrier, din ale căror idei gândirea lui se va hrăni şi în anii 
bătrâneţii. 

Insufleţit de dorința de a-şi vedea patria ridicată de pe 
treapta umilitoare a unei ţări dependente şi înapoiate din punct 
de vedere economic, el este, în epoca studiilor la Paris, unul 
dintre cei mai activi propagandişti pentru dreptatea şi liberta- 
tea ţării sale. Impreună cu alți tineri munteni şi moldoveni şi, 
în special, alături de unchiul său lon Câmpineanu, venit anume 
în acest scop în capitala Franţei, studentul dela şcoala de 
mine se strădueşte să atragă atenţia cercurilor însuflețite de 
idei înaintate din capitala Franţei, asupra intereselor și nă- 
zuințelor românești. O face cu mult zel patriotic, ca unul ce-şi 
însuşise tendinţele progresiste ale tinerilor în mijlocul cărora 
se formase la şcoala lui Vaillant, la Sf. Sava, şi acum la 
Paris. 

Revenit în țară la 1841, sub domnia lui Alexandru Dimitrie 
Ghica, cu care se înrudea, încearcă, fără a reuși, să obțină 
un post de inginer la minele de sare. Cerând apoi o catedră 
la Colegiul Sf. Sava, a fost din nou refuzat, fiind considerat 
un spirit prea liberal. 

In 1842, tineretul care nutrea idei înaintate îl trimite la 
laşi să propună domnitorului Moldovei, Mihail Sturdza, tronul 
Țării Românești. Mihail Sturdza se arată măgulit de această 
propunere, dar refuză s'o accepte. Postelnicul Nicolae Șuţu, 
elor al şcoalelor din Moldova, cunoscându-l şi preţuindu-l pe 
tânărul cărturar muntean, îl numeşte profesor de economie 
politică la Academia Mihăileană din lași. Lecţia de deschi- 
dere o ţine Ghica în Noembrie 1843, vorbind despre Impor- 
tanța Economiei Politice. Semnificativă pentru spiritul care în- 
suilețea această prelegere — ca şi întreg cursul pe care-l va 
continua până la sfârşitul anului 1844 — este informaţia pe 
care o dădea din prima zi, cu deosebită satisfacţie, asupra unor 
tratative pentru realizarea „unităţii băneşti“ între Moldova și 
Ţara Românească. Ghica este preocupat, deci, de desvoltarea 
economică a ţărilor româneşii şi de unificarea lor, mai întâi 

monetară şi vamală, ca o pregătire pentru realizarea statului 
național. 

Atras în acțiunea forțelor progresiste ale vremii, Ghica îşi 
însuşeşte şi el părerea că vechile stări de lucruri nu vor putea 
fi schimbate prin mijloace pașnice. Iată dece, în toamna anu- 
lui 1843, aflându-se la București, pune, împreună cu Nicolae 
Bălcescu și Cristian Tell, după o noapte de însuflețite dis- 
cuții, bazele societății revoluţionare secrete Frăția. 

Deviza societăţii era Dreptate, Frăție. Statutele, scrise în 
alfabet cifrat, se aflau în păstrare la Ghica — le ţinea ascunse 
în scoarțele unei algebre franţuzeşti. 

Până la izbucnirea mișcării revoluționare din 1848, membrul 
fondator al Frăției participă, alături de ceilalți tineri progre- 
sişti, la diferite acțiuni culturale. Astfel, în 1844 este, împre- 
ună cu N. Bălcescu şi M. Kogălniceanu, unul dintre iniţiatorii 
revistei Propășirea, care a apărut, însă, numai cu subtitlul 
Foaie ştiințijică şi literară, deoarece titlul, fiind considerat 
revoluționar, fusese tăiat de cenzură. 

Pentru această revistă scrie studiile Uniunea vămilor între 
Moldova și Valahia — suprimat de cenzură — Ochire asupra 
științelor, Măsuri şi greutăți. 

In 1845 se găseşte în Muntenia şi, după ce face ordine în 
averea părintească — îi murise tatăl — pleacă pentru doi ani 
în străinătate. Colindă Italia, Franţa, Anglia. Aflându-se în 
1846 la Paris, ia parte la înființarea Societății Studenţilor Ro- 
mâni, printre membrii căreia se numărau N. Bălcescu, M. 
Kogălniceanu, C. A. Rosetti și alții. Având ca preşedinte pe 
lon Ghica, societatea se afla sub patronajul poetului Lamartine. 

La sfârşitul anului 1846 „un vânt de libertate suflă peste 
toată Europa“ — scrie Ghica şi adaugă: „Strigătul de liber- 
(ate şi de naţionalitate se ridică din toate unghiurile lumii 
civilizate”. 

Care era, în acest timp, situația în ţările româneşti? Mă- 
cinată de adânci contradicții, orânduirea feudală intrase în 

descompunere. Masele populare pătimeau sub o cumplită apă- 
sare. boierească. După mişcarea lui Tudor Vladimirescu, com- 
portarea proprietarilor faţă de țărani devenise de o sălbăticie 
fără seamăn. Vorbind despre „robia“ în care se afla în acei 
ani țărănimea, deputatul sătean Ene Cojocaru avea să spună 
în Comisiunea pentru împroprietărire dela 1848: „Ne luau 
legați, aducându-ne iarăşi la urmă, întocmai ca pe niște robi, 
închizându-ne prin beciurile şi prin coşarele d-lor, pe vreme 
de iarnă, fără foc, aruncând și apă pe noi ca să înghețăm. Cu 
suferințele unora, să sperie şi pe ceilalți. Și mulți dintr'inșii 
au rămas betegi de nu se mai pot hrăni nici astăzi”. Im aceste 
condiții, spiritul de revoltă creştea în popor, nutrind nădej- 
dea unei vieți omeneşti. Pe de altă parte, desvoltarea noilor 
relații de producție capitaliste făcea necontenit să crească 
numericeşte şi ca putere economică o clasă nouă — burghezia. 
Inlăturarea monopolului turcesc asupra comerțului exterior al 
țărilor românești permisese acestor ţări intrarea în circuitul 
economic european. Regulamentul Organic introdus din ini- 
țiativa Rusiei, deşi păstrase privilegiile boiereşti, adusese to- 
tuşi şi o serie de contribuţii pozitive la progresul Ţării Româ- 
neşti şi al Moldovei: limitase puterea domnitorului, creind ba- 
zele adunărilor așa-zise parlamentare, separase puterile în stat, 
desființase vămile din interior, reorganizase administraţia, învă- 
țământul şi armata. Prin aplicarea unor legi asemănătoare în 
amândouă țările, Regulamentul Organic reprezenta un pas 
înainte spre crearea unui stat național unitar. 

Conducerea acestui stat, care trebuia să reprezinte un teri- 
toriu economic lipsit de piedici în desvoltarea relaţiilor comer- 
ciale, năzuia să o preia. burghezia în creștere. Comercianții și 
meșteşugarii, deși nu obținuseră, prin Regulamentul Organic, 
privilegii, se bucurau totuşi de libertăți îndestulătoare pentru 
a-şi mări puterea economică şi pentru a tinde să. obțină şi pu- 
terea politică. Mica boierime şi o parte a marii boierimi, inte- 
resate în schimbul de mărfuri și în desvoltarea industriei, îm- 

părtăşeau unele năzuințe ale burgheziei. Grosul marii boierimi 
și jugul otoman reprezentau cele două mari piedici care barau 
drumul spre progres al ţării. Conjurația Confederativă organi- 
zată în 1839 de comisul Leonte Radu, în Moldova, ca şi conspi- 
raţia lui. Dumitru Filipescu, căruia i se alăturaseră, între alții, 
și N. Bălcescu, Marin Serghiescu Naţionalul, Vaillant, Eftimie 
Murgu şi țăranul Sotir, sunt grăitoare pentru frământările so- 
ciale dramatice care caracterizează anii premergători lui 1848. 

La aceste frământări, domnitorii, sprijiniți de marea boierime 
reacționară, răspund prin teroare. Fruntașşii comploturilor sunt 
arestați şi închişi. 

lon Ghica n'a împărtășit, în această privință, soarta priete- 
nilor săi. Inchisoarea a cunoscut-o numai atunci când s'a dus să-l 
viziteze pe Grigore Alexandrescu şi Nicu Bălcescu, deținuți la 
djurstvă. Cu toate acestea, ma fost nici el scutit de neplăceri 
din. partea domniei. Scrieri de ale sale au fost cenzurate, i s'au 
refuzat unele posturi. In 1847, când a decis să-şi pună candi- 
datura de deputat al județului Dâmbovița, unde-şi avea moşia, 
domnitorul Bibescu i-a contestat aces! drept. 

Agitaţia în Bucureşti ajunge la culme după revoluţia dela 
Paris din Februarie 1848. 

Mişcarea revoluționară, slab pregătită 'şi fără legătură cu 
maseie, izbucnește la Iaşi. Domnitoru! Sturdza arestează de în- 
dată pe mulți dintre fruntaşii mişcării, ceeace constitue sfâr- 
șitul acesteia. 

La București, comitetul Frăției păşeşte la o rnai temeinică 
organizare a acţiunii, trimițând emisari în diferite regiuni ale 
țării, pentru a ridica masele. Ghica participă la aceste pre- 
gătiri nu numai prin subscrierea importantei sume de 1000 
ga.beni, din care se cumpără arme pentru răsculați, ci şi prin 
diferite misiuni pe teren. Lui, alături de poetul Cezar Polliac, 
îrații Golești, C. A. Rosetti și alţii, îi revenea sarcina „să ridice 
labacii, mărginașii şi tinerimea din Bucureşti, să meargă gloa- 

tă la Palat, să ceară lui Vodă Bibescu sancţionarea Con- 
stituției“. 

Declanșarea mișcării este, însă, întârziată la cererea lui La- 
martine, ministru de externe în guvernul provizoriu francez, 
constituit după revoluţia din Februarie 1848. In Mai, după 
povața aceluiaş, comitetul Frăției hotărăște trimiterea unui 
delegat la Constantinopol pentru a convinge „Sublima Poartă“ 
să nu intervină în Ţara Românească și pentru a reprezenta, 
după reușita mișcării, noul guvern ce va îi instaurat. 

Acest trimis fu lon Ghica, membru al comitetului executiv 
al Frăției, a cărui activitate de până atunci era o bună reco- 
mandare. 

La Il Iunie 1848, mișcarea revoluţionară obține primele 
succese. Ion Gliica este informat în permanență asupra mersu- 
lui evenimenielor, el întreţine o vie corespondenţă cu toți frun- 
taşii mişcării, în special cu N. Bălcescu. Această corespondenţă, 
Ghica a publicat-o mai târziu în volumul Amintiri din pribe- 
gia după 1848. a 

„Starea dinlăuntru — îi scrie Bălcescu la 16 Iunie 1848 — 
este astfel: suntem tari în Bucureşti, căci poporul e cu noi... 
Afară, poporul am început a-l pregăti prin sate, prin trimiterea 
de comisari. Prin orașe, sunt încă mulți reacționari.“ 

Cei care aveau să trădeze revoluția se aflau chiar în guver- 
nul provizoriu, constituind o majoritate de dreapta: Eliade, 
Tei], N. Golescu şi alții. Realizarea împroprietăririi clăcaşilor, 
acel punct din proclamația dela Islaz care atrăsese în mişcare 
pe ţărani, s'a tot amânat, datorită manevrelor grupului reac- 
ționar. | 

Printre îruntașşii cu o atitudine şovăelnică se numără acum 
şi Ion Ghica. Se pare că nici activitatea lui la Constantinopol 
nu era mulțumitoare, căci, în 18/30 Iulie 1848, Bălcescu îl în- 
deamnă într'o scurtă, dar încă plină de încredere scrisoare: 
„Lucrează cu activitate acolo, ca să dobândim revoluția şi să 
biruim toată reacția“. 

Trădând țărănimea, căreia îi făgăduise îmbunătățirea situ- 
ației, neacordând votul universal şi pierzând astfel încrede- 
rea maselor, refuzând să organizeze apărarea țării împotriva 
intervenției militare turceşti, majoritatea reacționară din gu- 
vernul provizoriu a dus la eşuarea revoluției. Fruntaşii aces- 
teia sunt nevoiţi să ia drumul — e adevărat, nu pentru toţi amar 
— al exilului. Ghica rămâne la Constantinopol și continuă, 
o vreme, să fie preocupat de soarta ţării sale. Propune, astfel, 
crearea unui guvern în emigrație, dar susține ca din acest 
guvern să facă parte şi unul dintre cei trei foşti membri ai 
Jlocotenenței, la care Bălcescu îi răspunde: ,,...Nu prea sunt 
mulțumit, căci vrei mereu un Locolenent. Câte trei nu fac o 
ceapă. N. Golescu poate este cel mai bun, tocmai fiindcă este 
mai nul. Tell e a doua ediție a lui Eliade și acesta un bleste- 
mat”. 

De aici înainte relațiile dintre Ghica şi Bălcescu se răcesc, 
ceeace dovedeşte că, dacă cel de-al doilea, neacceptând noua 
situație ce se crease în țară, nu renunța la gândul de a porni 
din nou revoluția, primul se îndepărta, treptat, de scopurile 
acesteia. „Aş dori mult, pentru binele țării noastre, ca noi trei 
să fim bine împreună şi strâns legaţi unul lângă altul“, 
îi scrie Bălcescu în Mai 1848, vorbindu-i de Al. G. Golescu 
(Arăpilă). 

Dar Ghica, oricât de mult l-ar fi prețuit pe fostul său coleg 
de şcoală, nu putea rămâne multă vreme „strâns legat, unul 
lângă altul“ cu Bălcescu. Stabilind relaţii strânse cu cercurile 
politice turceşti, se arată mereu mai rezervat, nutreşte alte 
preocupări. 

„Eu nu pricep ce vrei tu, Ghica. N'ai fost cel dintâi care 
intr'atâtea buletinuri publice ai propagat unirea tuturor Romă- 
nilor 2?“ îl întreabă Bălcescu la siârşitul anului 1850 şi adau- 
gă : „Crezi că ne vom pulea mântui numai pe calea diploma- 
tică, iar nu prin revoluție ? Ți-e teamă ca cabinetele să nu ne 

ia de revoluționari ?* Ghica devenise bun prieten al Turcilor... 
El era acum de părere că aceștia vor uni țările, că ei le vor da 
o constituție. Fostul propagandist pentru libertatea țării sale, 
membru fondator al Frăției, manifesta acum o atitudine de 
ploconire faţă de Turci. „Imi pare rău — îi mai scrie Bălcescu, 
— că prin exaltația ta turcească îți alienezi simpatiile tuturor.“ 

Astfel de avertismente rămân însă fără rezultat. In timp ce 
Bă'cescu se stingea, istovit de luptă şi de boală, apăsat de neo- 
goita durere de a nu-și fi revăzut patria, fiindcă stăpânirea 
nu i-o îngăduise, în timp ce și alți emigraţi tânjeau și ei, risi- 
piți prin Europa, de dorul țării, lon Ghica devine bey guverna- 
tor al insulei Samos. Ca funcţionar al Porții, el slujeşte devo- 
tat acesteia şi aliaţilor ei, urmărind cu o energie vrednică de o 
cauză mai bună pe „haiducii de mare“, samioți, dintre care 
mulți luptau eroic pentru eliberarea ţării lor. 

După cinci ani de guvernare, fostul prinț de Samos se în- 
toarce în 1859 în ţară, devenind, în acelaş an, prim ministru 
al guvernului moldovean şi apoi al guvernului muntean. Deși 
acceptă aceste funcțiuni dela Alexandru Ion Cuza, el nu se 
numără printre sprijinitorii hotărîți ai acestuia, ca de pildă 
M. Kogălniceanu. Dimpotrivă, este unul dintre cei ce se opun 
realizării re!ormelor burghezo-democratice plănuite de Cuza şi 
Kogălniceanu. Când, în 1864, guvernul Kogălniceanu prezintă 
în Adunare proiectul de lege pentru îmbunătățirea soartei ță- 
ranilor, Ghica se află alături de I. Brătianu și Lascăr Catargiu în 
acel comitet al delegaților care acuză legea de tendinţe „socia- 
liste“, încearcă să impună modificarea proiectului în favoarea 
moșierimii și, neizbutind, răstoarnă guvernul printr'o moţiune 
de blam a Adunării. 

Ion Ghica — membru al partidului liberal — se află alături 
de cei ce pun la cale şi realizează „„monstruoasa coaliție“. Im- 
plicat în acțiunea pentru detronarea lui Cuza, devine prim mi- 
nistru al celui dintâi guvern al burgheziei și moșierimii coa- 
lizate. 

Sub Carol I, e de câteva ori ministru; în 1871 se retrage 
din viața politică a țării. Intre 1877 şi 1881 ocupă funcţia de 
director general al teatrelor. Membru al Academiei Române, 
din 1873, este ales în repetate rânduri preşedinte al acesteia. 

Abia mai târziu acceptă o nouă funcţie politică, aceea de 
ministru al ţării la Londra. 

Bătrân, se retrage la moşia lui, dela Ghergani, unde moare 
în 1897, în vârstă de 81 de ani. 


* 
+ x 


„Popoarele — scrie Ghica în introducerea la Convorbiri eco- 
nomice — nu se mai întorc înapoi și trecutul nu mai revine; 
nici suntem dintr'acei care ar dori să-l mai vază, chiar de 
ar mai fi cu putință. Credem în progres, căci el este o con- 
dițiune a naturii fizice şi morale, căci numai el ne poate duce 
singur la înălțimea la care ne este permis să aspirăm ca so- 
cietate și ca națiune“. 

Există !a Ghica abateri însemnate, în sens negativ, dela 
această linie, dar şi numeroase realizări pozitive. 

Inafară de participarea lui la pregătirea mișcării dela 1848, 
Ghica s'a alăturat forțelor progresiste și prin activitatea lui 
de economist, începută la reîntoârcerea dela studii și conti- 
nuată până târziu în ultimii ani ai vieţii. Lui îi revine 
“meritul de a fi fost cel dintâi popularizator al economiei poli- 
tice în țările româneşti. A ţinut cursul dela Academia Mihăi- 
leană şi a publicat numeroase articole şi studii. 

Scrise întrun stil uşor, sub forma unor conversații plăcute 
și atrăgătoare — Alecsandri însuşi declară odată că a citit 
„pe nerăsuflate cele 80 de pagini de convorbiri economice“ — 
scrierile economice încearcă să adapteze la realitățile vremii, 


din ţara noastră, ideile şcoalei economice liberale burgheze 
din apus. 

Problemele pe care le desbate sunt acelea privitoare la 
muncă (denunță „slujbomania“ şi cere părinţilor să-şi. îndru- 
meze copiii spre meşteşuguri), credit, industrie, căi de comu- 
nicație, acordând un deosebit interes liberei circulații a bunu- 
rilor. Chestiunea din urmă l-a preocupat — după cum s'a văzut — 
încă din 1844, când saluta desființarea piedicilor vamale dintre 
cele două principate. In timp ce scriitorii paşoptişti aduceau, 
în lupta pentru independenţă şi crearea statului naţional, ar- 
gumente de ordin istoric şi filologic, Ghica punea, deci, pro- 
blemele direct pe plan economic. 

Susținător al proprietăţii particulare a respins marxismul 
Şi, cu argumente împrumutate din socialismul utopic, a afirmat 
posibilitatea împăcării dintre clasele sociale şi a stingerii lup- 
tei de clasă. Deşi, în felul acesta, apăra bazele regimului bur- 
ghezo-moşieresc, nu de puține ori s'a arătat însă nemulțumit 
de evoluția acestuia și a tratat cu îngrijorare problema crize- 
lor economice şi a şomajului. 

Inaintat în vârstă, reuşeşte, în special după ce renunță la 
activitatea politică în cadrul partidului liberal, să seziseze o 
serie de lipsuri ale regimului de a cărui consolidare nu fusese 
străin. In finalul scrisorii Liberalii de altădată, la 32 de ani 
după revoluția din 1848, Ghica face o patetică profesiune de 
credință. Omul politic, înşelat în aspiraţiile lui, se simte 
singur, constată că ideile generoase pe care burghezia şi le 
înscrisese cu decenii în urmă pe steaguri se  spulberaseră. In 
partidele politice care îşi treceau periodic puterea, nu mai 
avea încredere, dar nici nu vedea ce forță le poate lua locul 
pentru a instaura dreptatea şi cinstea în treburile statului. 
„Ar trebui să pot găsi o putere pe care să mă pot rezema“, 
declară el cu adâncă amărăciune. Și astiel, izolat, trăind după 
atâta vreme, bogată în experiență de viață, falimentul pre- 
tinsei democraţii burgheze, Ghica se simte îndemnat să-şi 
spună cuvântul în scrieri literare. Atitudinea critică pe care 
o ia atunci faţă de societatea vremii constitue conținutul ce 

dă valoare multora dintre scrisorile pe care le adresează prie- 
tenului său, poetul Vasile Alecsandri, și prin care cel ce se 
afirmase o viață întreagă ca economist şi om politic păşeşte 
cu succes într'un domeniu nou — acela al literaturii. 


% 


lon Ghica a încercat a scrie literatură şi înainte de scrisori. 
Ziarul Independența i-a tipărit, în 1861, câteva fragmente 
dintr'un roman cu note sociale Don Juanii la Bucureşti, pe 
care autorul mu l-a dus, însă, până la capăt. Inafară de 
această încercare şi de o traducere a Prețioaselor lui Molitre, 
pana lui nu s'a mai exersat în literatură. 

Târziu, prin 1879 — scriitorul trecuse de 60 de ani — în 
urma unor convorbiri dintr'o seară de iarnă cu poetul Alec- 
sandri, cei doi prieteni s'au întâlnit în acelaş gând: „,Dece 
nu ne-am scrie unul altuia, sub formă de epistole intime, cele 
ce ne-am povestit întrastă seară; poate că unele din istori- 
oarele noastre ar interesa pe unii dintracei care n'au trăit 
p'acele vremi?“ (Introducțiune.) 

Gândul acesta a fost pus în practică și, astfel, între 1879 
şi 1892, Convorbiri literare mai întâi, apoi Revista Nouă, au 
tipărit 29 de scrisori ale lui Ion Ghica. Mai puţin harnic în 
această direcție, Alecsandri n'a răspuns decât cu două scrisori: 
Vasile Porojan şi lată-ne cu iarna în țară, la care se mai ada- 
ugă şi fragmentul Pâinea amară a exilului. 

„Mie nu-mi este iertat să scriu — subliniază Ghica în 1880 — 
decât numai atunci când pot spune un adevăr; şi a cunoaşte 
adevărul şi a-l spune nu e lucru lesne, mai ales când în chestie 
se amestecă și puțină politică.“ (Din timpul zaverei) In aceeaşi 
scrisoare adaugă: „fin mult, dar foarte mult, a nu-ți spune 
decât ceeace a fost şi așa cum a fost. Mai bine trec cu tăcerea 
sau îmi frâng pana, decât să laud vitejiile şi virtuțile unul 

om care n'a fost decât o secătură, sau să înnegresc pe cineva 
pentrucă nu mi-au plăcut ochii săi, sau pentrucă ai mei nu au 
avut norocirea să-i placă lui.“ 

Intr'adevăr, de multe ori, în scrisorile sale, Ghica spune ade- 
vărul. O face uneori cu energie şi, oridecâteori vorbeşte despre 
oameni şi întâmplări din trecut, acestea formând obiectul scri- 
sori!or, porneşte din sau ajunge la prezent; nu rareori ştie să 
desluşească situaţii condamnabile pe care le demască. Iată-l, de 
pildă, în scrisoarea din 1880, din care am citat mai sus, înfierând 
cu acelaş desgust cu care o face, cam în aceeași vreme, şi 
Eminescu, pe scriitorii care nau nimic de spus, dar vor să-și 
servească „patronii“: „N'ai admirat adesea înlesnirea cu care 
vorbesc şi scriu unii oameni şi nu te-ai întrebat: de unde le vine 
lor aceasta, când îi ştii cine sunt şi ce sunt ? Ei, ştii care e 
secretul talentului lor ? Este că pot spune şi scrie tot ce le vine 
la gură şi sub condei — şi verzi și uscate ; vorbesc şi scriu fără 
să se gândească, nu cred ceeace spun, nici ceeace scriu ; singura 
lor preocupare este... de a-și îndeplini îndatorirea ce au luat 
către patronii lor“. 

Cu astiel de colaboratori, presa oferea un spectacol ruşinos: 
„Ziarele, unele sunt albe (conservatoare — n.n.) şi altele roșii 
(liberale — n.n.), unele înjură ce celelalte laudă, şi vice-versa. 
Tot ce este bun, frumos, patriotic şi sublim pentru unele, este 
rău, ruşinos şi infernal pentru celelalte... După unele, omul sau 
faptul despre care vorbeşte este un om de geniu, un patriot 
model, un cetățean mare, o virtute, faptele lui sublime; după 
altele nu e decât un prost, un trădător, un mizerabil“. (Sep- 
tembrie 1880.) 

Este vrednic de subliniat faptul că, în această critică, Ghica 
se ridică deasupra partidelor politice, pentru a le denunța ca 
pe nişie instrumente ale demagogiei, calomniei, minciunii : 

„Astăzi partidele politice strigă în gura mare şi fără ruşine * 

„Noi și numai noi ne iubim fara!“ 

„Noi şi numai noi i-am dat libertate, egalitate, unire, prin- 
cipe străin şi pozițiune :polilică şi independentă !“ 


„Acei care nu cred ca şi noi şi nu sunt cu noi, sunt inamici 
ai Românilor şi ai românismului, trădători vânduți“... 

Fetuitatea (înfumurarea — n.n.) facțioșilor  (cârdăşiţilor — 
n.n.) şi a demagogilor, a albilor şi a roşilor, este atât de mare 
şi-i orbește pe unii şi pe alții până într'atâta, încât își atribue 
lor și numai lor evenimentele care au rezultat din cauze mari 
și complexe, la care ei au fost cu totul străini.“ (Liberalii de 
altădată, Noembrie 1880.) 

Aparenta contradicție dintre cele două partide politice reac- 
ționare, contradicție ce se reducea în realitate la o simplă con- 
curență în spolierea poporului, este denunțată de Ghica în 1881, 
cum o va face în chip strălucit, cu mijloacele artei literare, 
peste trei ani, Caragiale în O scrisoare pierdută : „,...până când 
nu vom învăța, lovindu-ne cu capul de pragul şi de sus și de 
jos, a nu mai crede pe acei care, ca să ne exploateze, ne făgă- 
duesc câte în lume şi în soare, cai pe pereţi: libertate abso- 
lută, împuținare de dări, instrucțiune cu chila, guvern eftin — 
până atunci n'o să vedem altă decât două sau trei partide po- 
litice vrăjmășindu-se între dânsele şi strigând, fiecare la rândul 
dor : „Sculaţi voi, ca să ne punem noi“. (Libertatea) 

Fireşte, atunci când meditează asupra căilor de îndreptare a 
relelor care-l nemulțumesc, scriitorul nu poate depăşi limitele 
gândirii sale burgheze. Astfel, subliniind, în Introducțiune, ne- 
cesitatea unor reforme care să ducă la însănătoşirea vieţii pu- 
blice, el propune ca acestea.să fie inițiate și conduse de „clasele 
de sus“, pe care le considera „luminate“. Aici iese la iveală 
spaima trezită de mişcarea maselor, de „clasa numeroasă“, 
teama de revoluţie. De altfel, în cuprinsul scrisorilor, limitele 
gândirii lui Ghica se arată şi în alte locuri. In considerarea tre- 
cutului, autorul nu pătrunde temeinic relațiile de clasă şi nu 
arată cu suficientă tărie caracterul odios al exploatării exercitate 

de boierime şi domni. Referindu-se deasemenea la trecut (de 
pildă, la domnii fanarioți), dar mai ales apreciind prezentul. 
lasă să se strecoare unele aluzii naţionalist-şovine. 

Dar scriitorul, deşi se leagănă încă în iluzia că sistemul par- 
lamentar burghez ar putea îi „perfecţionat“, își dă seama de 
ticăloşia vieţii politice din vremea sa şi denurtță acele coterii 
care „se unesc sau se coalizează, dau asalt guvernului, căutând 
să răstoarne ministerul care se agaţă de putere, își fabrică o 
majoritate cu pumnul, cu bâta, cum pot, şi urmează înainte 
târiş-grăpiș, fără voia poporului“. (Două călătorii în vis, 1889). 
Ghica desvălue aici realități pe care le va îniiera necruţător 
Caragiale, în pamfletul publicat la 1907. 

Libertatea şi egalitatea au devenit vorbe goale. „Sunt încă pu- 
fini — constată Ghica în lunie 1881 — acei care înțeleg că [eri- 
cirea unui popor stă în libertatea tuturor, iar nu în protecțiunea 
unora şi în apăsarea altora.“ (Libertatea). Mulţi înţeleg libertatea, 
glumește cu amărăciune scriitorul, în aceeaşi scrisoare, întocmai 
ca acea cucoană care, după ce plătise „ştrai“* (amendă — n.n.) 
la Viena pentrucă-și bătea slujnica, „a salutat patria cu o pere- 
che de palme pe obrazul bietei Oprichii, exclamând : „Te salut, o 
patrie de libertate, unde pot bate când voi!“ 

Cât priveşte egalitatea, ea a rămas, afirmă Ghica, obiectul 
discuţiilor şi discursurilor demagogice. In fond, însă, „egalitatea, 
deși e dorită de toți, dar foarte puțini o înfeleg, și mulți o 
înțeleg ca tinerii noştri dela Rașca!, cum le vine mai bine la 
socoteală ; mai toți o voiesc, cum zice poetul nostru Alexam- 
drescu : cu leii, iar nu cu căjeii, cu cei de sus, iar nu cu cei 
de jos”. (Egalitatea, lulie 1881.) 

Valoarea scrisorilor lui Ghica constă nu numai în desvăluirea 
anumitor aspecte sociale din jurul lui 1880, ci şi în arta cu care, 
luând o atitudine critică, scriitorul reușește să reînvie momente 
și figuri din prima jumătate a secolului al XIX-lea. 


! Vestită grădină de petrecere, pe timpul acela, în Bucureşti. 

„La noi cum să te luminezi asupra celor petrecute pe la 
începutul secolului ?... Inainte vreme tot se mai găsea din 
timp în timp câte un boier, câte un logofăt, un Ureche, un 
Costin, un Neculcea, un Greceanu, uricari, letopiseți și croni- 
cari istoriografi, care înregistrau zi cu zi, oră cu oră cele ce 
se petreceau“... notează Ghica în scrisoarea din Septembrie 1880, 
gândindu-se că multe din evenimentele şi figurile dela înce- 
putul veacului al XIX-lea vor rămânea neştiute, căci nu le-a 
consemnat nimeni. Aceasta îşi propune s'o facă el. Intr'adevăr, 
scrisorile către Alecsandri alcătuesc, în bună măsură, un pitoresc 
„letopiseţ“ al vremii. Cu multe note realiste, cu o mare putere 
de a evoca oamenii şi întâmplările, Ghica dă genului epistolar 
un conținut, un colorit şi un farmec cu totul nou. Inainte de 
el, scrisori literare a mai alcătuit şi Costache Negruzzi. Vasile 
Alecsandri a încercat și el astiel de scrieri. Nici unul, nici ce- 
lălalt, nu au reuşit, însă, să însuflețească, cu atâta relief, epoca. 

Fără să respecte — chiar atunci când şi-o propune — vreun 
plan, scriitorul se lasă răpit de firul amintirilor. O împreju- 
rare, o figură de care își aduce aminte, îi dau prilejul unei 
lungi digresiuni, astiel că, până la sfârşit, scrisoarea ia ca: 
racterul unei convorbiri prietenești fără pretenţii, dar cu atât 
mai sinceră, mai caldă, mai pitorească. Și astiel, în iuga con- 
deiului nestânjenit de piedica vreunei cerințe riguroase de teh- 
nică literară, întâmplărie se desfăşoară parcă aevea, oamenii 
capătă contururi şi viaţă. Descriind înfăţişarea. poetului Gri- 
gore Alexandrescu, așa cum l-a cunoscut în clasa lui Vaillant, 
scriitorul exclamă : „Parcă-l văd!“ lată-l pe Grigore Alexan- 
drescu recitând scene întregi din Sofocle şi Euripid, poezii din 
Anacreon — acestea din urmă împreună cu poetul Iancu Văcă- 
rescu — sau iată-l refuzând cu demnitate invitația doamnei 
lui Bibescu de a deveni poet al Curţii: „„...dar să fiu poet de 
porunceală, văd că măria ta n'ai citit o satiră ce am făcut acum 

vreo câțiva ani unui poet de curte, de atunci, pe care-l povă- 
juiam cu versurile : 


Ia-ți nădragii de atlas, 
De-ţi fă steagul la Parnas ! 


Apoi ce fac eu cu acele versuri, când voi îmbrăca nădragii de 
atlas 2“ 

Numeroase şi tot atât de vii sunt și amănuntele pe care ni 
le dă Ghica asupra lui Iancu Văcărescu, Anton Pann, N. Fili- 
mon, Eliade, Alecsandri. Cu câtă dragoste ne vorbeşte el des- 
pre Nicu Bălcescu, școlarul harnic, tânărul preocupat numai 
de soarta patriei sale, sufletul mişcării dela 1848. Scrisoarea 
despre Bălcescu este bogată în relatări despre organizarea re- 
voluției ca şi despre stările de lucruri care au precedat-o şi 
urmat-o. Din viața oamenilor pe care-i evocă — în cazul de 
față, Bălcescu — scriitorul ştie să aleagă momentele cele mai 
semnificative, care întregesc admirabil efigia. Lupta elevului 
pirpiriu dar aprig cu găliganul Sotea, detențiunea în închisoare, 
scena lecturii manuscrisului Cântarea României şi alte ase- 
menea momente, ne apropie, ca într'o reprezentare scenică, 


chipul marelui luptător revoluționar şi democrat. Plină de emo- 
ție este evocarea acelui ceas din zori de zi când Bălcescu, 


Ghica și Tell pun, după o plimbare nocturnă pe ulițele Bucureş- 
tilor, bazele societăţii revoluţionare Frăția. Creionând figurile, 
scriitorul nu le priveşte cu indiferență, ci ia o atitudine făţişă, 
de admirație sau de reprobare ironică și satirică. Atitudinea 
lui critică loveşte atât insul, cât şi societatea care l-a produs. 
lată-l pe logofătul Fănică, slujbaş la hătmănie, care „intro 
dimineață, după ce se răsese bine pe obraz și pe cap şi se 
spălase, ieşise în curte, legase un căpătâi al taclitului de clanţa 
ușii și se încingea peste antiriu, învârtindu-se şi strângându-se în 
brâu“. Ceauşul îi aduce doi împricinaţi dintre care unul îl 

acuza cu înverşunare pe celălalt că-i furase cizmele. Acuzatul se 
apără cu tot atâta îndârjire. După un dialog pe care Ghica îl 
reproduce cu aceeaşi precizie și cu acelaş humor cu care ne-a 
prezentat toaleta de dimineață a logofătului, urmează sentința 
dregătorului, mai interesat de câștigul său decât de dorința 
de a face dreptate: „Ai/ I/a-i ceauș ! Am înfeles pricina. In- 
Chide-i pe amândoi la gros, să dea fiecare câte cinci lei; şi 
dacă nu au parale, să le iei epingelele“. (Introducţiune.) 

Tipuri de felul logofătului Fănică abundă în paginile scri- 
sorilor. Alături de mărunți dregători necinstiți de felul aces- 
tuia sau al clucerului Alecu Gheorghiescu, se înșirue o gale- 
rie întreagă de dascăli, cămătari, căpitani de poștă, boieri mari 
și domnitori. Un tip de înalt dregător din epoca feudalităţii e 
banul Tudorache Văcărescu (Moravuri de altădată), prin mij- 
locirea căruia scriitorul demască setea nepotolită de avere a 
marii boierimi. Adevărat Hagi Tudose din prima jumătate 
a veacului trecut, marele ban Văcărescu este conturat de scri- 
itor în toată hidoşenia lui, deși, în aparenţă, îl priveşte bine- 
voitor. Evlavios ca și Hagi Tudose, boierul Furtună (porecla 
dată marelui ban) este tot așa de nesăţios în adunarea gră- 
mezilor de galbeni. Ghica îl surprinde în gesturile lui spe- 
cifice, în izbucnirea lui de nemulțumire că „legea la noi nu 
permite dobândă la dobândă“, în răbdarea cu care, timp de 6 
ore, numără galbenii aduşi de datornic, îi cântăreşte cu ochii, 
cu degetele și cu cumpăna, pentru ca, până la urmă, să îna- 
poieze 216 bucăţi care nu-i erau pe plac. 

In caracterizarea personagiilor, scriitorul foloseşte cu multă 
iscusință artistică portretul şi dialogul. Cu conciziunea speci- 
fică artei de portretişti a marilor cronicari — al căror conti- 
nuator şi-a propus să fie — Ghica desvălue în trăsături sigure 
înfățișarea fizică şi însuşirile morale ale oamenilor: „Grigore 
Vodă-Ghica era un om mărunțel, barba potrivită în apărătoare 
şi cănită, mai mult roşie decât galbenă, mustățile roşii trase 
în jos despărțite sub nas prin două-trei muchi de brici, ras 

pe obraz pe lângă barbă; ochi vii, glas răstit şi gros: el era 
un om cu foarte puțină învățătură și trecea între boieri ca unul 
dintre cei mai neinsemnaţi, deşi fusese de mai multe ori agă, 
spătar, şi chiar vistier şi ban mare”. (Clucerul Alecu Gheor- 
ghiescu.) 

Ghica nu şi-a propus să facă literatură propriu zisă, dar scri- 
sorile lui capătă uneori aspectul unor nuvele în care fazele a-- 
țiunii se desfăşoară dramatic ca, de exemplu, în Clucerul Alecu 
Gheorghiescu, în O călătorie dela București la Iaşi înainte de 
1848. De cele mai multe ori, însă, după cum am văzut, moravu- 
rile epocii sunt puse în lumină prin mici anecdote, colorate de 
humor și pitoresc, dar nu mai puțin ascuţite prin note de satiră. 

Amănuntele anecdotice parcurg, însă, o gamă bogată dela 
comic la tragic, contribuind în egală măsură la întregirea unei 
admirabile fresce a epocii. Scriitorul este ironic când vorbeşte 
despre acele „coconițe“ ce dispreţuiau limba română pentru ca 
„să îndruge franțuzeşte cu: Bonju, cheschevu, parle franse, 
munsiu, bonsoa, alivoa“, dar gluma lui devine amară şi dure- 
roasă când desvălue înapoiata stare sanitară a ţării şi purtarea 
de şacali prădalnici a vătăşeilor din timpul ciumei lui Caragea. 

Deşi se lasă uneori răpit de pitorescul unor momente din tre- 
cut, Ghica nu învălue, totuşi, în general, evocările sale, în cu- 
loarea trandafirie a nostalgiei după ceeace a fost odinioară. 
Spiritul critic îl ajută adesea, aşa cum am văzut, să dea multora 
dintre paginile sale un caracter realist. In aceasta constă va- 
loarea artistică a scrisorilor către Alecsandri. 

De cele mai multe ori evocarea trecutului mărturiseşte sa- 
tisfacţia scriitorului că epoca în care au trăit oamenii şi au 
fost posibile faptele povestite aparține trecutului. Dar, acelaş 
spirit critic îl împiedică pe Ghica să devină un apologet al pre- 
zentului. Dacă, evocând chipul dascălului Chiosea, care atunci 
când nu ajungea pe elev cu nuiaua asvârlea după el cu imineul, 
înjurându-l, scriitorul îşi arată desaprobarea față de metodele 
barbare folosite în şcoala mai veche, el nu se declară încântat 

nici de școala din anii când și-a compus scrisorile, căci, în 
timp ce dăscălaşii de odinioară „duceau o viață sdruncinaiă, 
plină de privațiuni şi de coate sparte, fără benemerenti şi [ără 
recompense naționale”, fiind devotați profesiunii lor, dascălii 
mai noi consideră şcoala o chiverniseală şi se gândesc: „Treci 
zi, treci noapte, apropie-te leajă”. 

Notele realiste ale scrisorilor fac din acestea nu numai o operă 
literară valoroasă, ci şi o foarte utilă sursă de documentare, 
atât pentru istoria literară cât și pentru cea politică. 

Pentru cunoaşterea situaţiei învățământului din primele de- 
cenii ale veacului trecut, scrisorile Școala acum 50 de ani, Das- 
Căli greci şi dascăli români conţin amănunte prețioase. Incepu- 
turile teatrului la Bucureşti, viața culturală a vremii, felul cum 
se călătorea înainte de 1848, chipul cum se acordau slujbele şi 
se strângeau birurile, relaţiile dintre Ţara Românească şi Impe- 
riul Otoman, unele raporturi dintre clasele sociale, toate acestea 
sunt numai câteva dintre capitolele cu importanţă istorică. Tot- 
odată scrisorile ne informează asupra obiceiurilor şi datinelor, 
asupra modei vestimentare, asupra monedelor, ca şi asupra as- 
pectelor Bucureştilor de altădată. 

Alăturând diversele descrieri şi referințe la înfăţişarea car- 
tierelor, străzilor, clădirilor capitalei din prima jumătate a se- 
colului trecut, înmănunchind episoadele adesea tragice din viața 
bucureştenilor, obținem un adevărat ghid ilustrat şi animat al 
oraşului plin de noroi, învăluit în miasme, decimat de ciumă, bat- 
jocorit de beizadele. Este un Bucureşti al mizeriei oamenilor 
simpli şi al huzurului „balurilor dela curte“, al umilinţei în fața 
iataganului turcesc care reteza capete, pentru a le expune în 
piețe. Dar, totodată, este oraşul temerar al anului 1821 şi, mai 
ales, al frământatului 1848, oraşul în care a luat îiință Frăția, 
în care tabacii şi ceilalți oameni ai ulițelor mărginaşe au impus 
Constituţia și au înfruntat vitejeşte reacţiunea boierească sau 
oștile turceşti primite cu gloanţe în Dealul Spirei. Printre sur- 

sele de documentare ale istoriei Bucureştilor, Scrisorile lui Ghica 
se află la loc de frunte. 

Nu lipsesc din fresca epocii pe care o zugrăvește Ghica în 
scrisorile sale nici aspecte din viața ţărănimii. Despre țărani 
scriitorul ne vorbeşte într'un rând cu prilejul descrierii unei 
vânători boiereşti (Tunsu şi Jianu). In altă parte ne întăţişează 
un moment dramatic în legătură cu asuprirea țărănimii (Dască!i 
greci şi dascăli români). Devenind clăcaşi ai boierului Manolache 
Băleanu, ţăranii de pe moşia oraşului Târgovişte s'au ridicat 
„Cu mic, cu mare şi au venit la Divan la București, cu rogojini 
aprinse în cap şi cu jalba în proțap, s'au dus la biserică la Sfân- 
tul Nicolae cel Sărac din strada Victoriei şi, după liturghie, ie 
șind în curtea bisericii toți cu făclii de ceară galbene aprinse, le 
stingea într'un butoi cu smoală aprinsă strigând : — Afurisit 
să fie vornicul... şi aşa să se topească casa lui !* 

Stilul scrisorilor ca şi compoziţia acestora, este unul firesc 
şi simplu, lipsit de orice urmă de pedanterie; reuşind, mai în- 
totdeauna, să se mențină în situația celui ce povesteşte la gura 
sobei, ca în ceasul în care a izvorit gândul ce a rodit în scrisori, 
Ghica ştie să dea valoare literară limbii vorbite. Exprimarea 
este uneori lapidară şi evocatoare, alteori largă, în fraze bogate 
dar limpezi, în care propoziţiile scurte se succed în grabă, re- 
dând într'un ritm dramatic faptele povestite: „Atunci luai fia- 
rele din mâna stegarului, mă plecai şi le pusei clucerului de 
picioare ; în cinci minute eram pe drum cu două cărucioare de 
poştă, într'una eu cu ispravunicul în fiare şi în, cealaltă doi ar- 
năuți cu pistoalele încărcate, cărora li se dedese porunca să dea 
să-l omoare, dacă o căuta cumva să scape“. (Clucerul Alecu 
Gheorghiescu.) 

Lexicul folosit aparţine graiului muntenesc şi este colorat cu 
numeroase arhaisme ce contribue la reconstituirea realistă a 
epocii. In ceeace priveşte limba, scriitorul este consecvent, deci, 
cu acele păreri juste pe care le exprimă în Școala acum 50 de 
ani, când, combătând aberaţiile etimologiştilor şi fonetiştilor, 

subliniază că „scrisul... trebue să fie reproducțiunea exactă a 
vorbirii”. 


In cadrul mişcării culturale din veacul trecut, lon Ghica ocupă 
un loc aparte. 

Alături de ceilalți reprezentanţi ai forțelor progresiste, a con- 
tribuit şi el la pregătirea mișcării revoluționare dela 1848. După 
această primă etapă a vieţii lui a devenit, însă, un apărător al 
regimului burghezo-moșieresc. 

A fost pretuit de critica și istoria literară burgheză pentru 
tot ce a fost mai înapoiat în atitudinile şi părerile lui. De toate 
acestea trebue să ținem seamă în reconsiderarea operei sale. 

Ceeace apreciem noi în această operă este, în primul rând, 
atitudinea critică pe care o ia scriitorul atunci când denunţă 
moravuri condamnabile ale clasei exploatatoare, imoralitatea, 
demagogia, fățărnicia, lipsa de patriotism a politicienilor și a 
partidelor politice burghezo-moşiereşti. Este deosebit de convin- 
gătoare imaginea aceasta desgustătoare a politicianismului bur- 
ghez, creionată în trăsături atât de precise. 

In al doilea rând prețuim în opera lui Ghica realismul cu 
care a ştiut să evoce fapte şi oameni din vremea sa, informân- 
du-ne şi totodată îndemnându-ne să prețuim atitudini de înaltă 
ținută morală, de dragoste de patrie, ca acelea ale lui Bălcescu 
şi Grigore Alexandrescu, sau să urîm o societate bazată pe co- 
rupție, jaf şi desfrâu. 

Rostul ediției de față este de a pune în lumină aceste la- 
turi pozitive ale operei lui Ion Ghica. Tipărind ce!e mai bune 
dintre scrierile lui, revalorificăm o importantă sursă de docu- 
mentare și o valoroasă operă literară. 


ION MANOLE 


NOTĂ 


Scrisorile alese reproduse în volumul de față au 
la bază textul ediției din 1887 a Scrisorilor către 
V. Alexandri, a doua și ultima publicată de Ion 
Ghica. 

Pentru transcrierea scrisorilor : Un bal la curte, 
Un boier cun a dat Dumnezeu, Moravuri de altă- 
dată, apărute ulterior, s'a folosit textul din Re- 
vista Nouă. | 

Ortografia a fost modernizată, 

Inafară de notele lui Ion Ghica, menținute în- 
tocmai şi însemnate (1. G.), s'au adăugat, unde 
era necesar, altele, pentru explicarea cuvintelor şi 
a unora din numele proprii, titlurilor, etc. 

Bibliografia însumează scrierile publicate de Ion 
Ghica în periodice și volume, deasemenea unele con- 
tribuții de oarecare interes asupra scriitorului şi 
operei. 


INTRODUCŢIUNE 


Când am început a înţelege cele ce se petrec în lume, 
intrase de curând, în cursul timpului, un secol nou, 
secolul al XIX-lea, secol mare și luminos între toate, 
menit a schimba fața lucrurilor pe pământ, dela apus la 
răsărit; secol care a adus cu dânsul o civilizațiune cu 
totul şi cu totul nouă, nebănuită și nevisată de timpii 
anteriori, civilizațiune ieșită din descoperirile ştiinţifice 
datorite geniului omenesc, care a dat râurilor, mărilor 
şi oceanelor vapoarele, a înzestrat continentele cu dru- 
muri de fier, a luminat pământul cu gaz şi cu scânteia 
electrică, ne-a dăruit telegrafia, telefonia şi fotografia; 
prin mecanică și prin chimie a transformat toate artele 
şi măiestriile, a  însutit şi înmiit producţiunea și a 
rădicat pe om din robie şi din apăsare, la egalitate şi 
libertate; a văzut renăscând, ca din cenuşe, state nouă 
ca Grecia, ca Belgia, România, Serbia şi Bulgaria. 
Secolul acesta a văzut la lucru atâţia oameni de geniu, 
care sau ilustrat în ştiinţe, în arte și în litere, pe 
Humboldt, pe  Cuvier și pe  Arago; pe Goethe, pe 
Byron şi pe Victor Hugo; pe Beethoven, pe Meyerbeer, 
pe Rossini şi Wagner; pe Watt, pe Franklin şi pe Pas- 
teur. 

Pe la anul 1821 tunul încetase d'a răsuna în Europa; 
el își produsese efectul : deşteptase naționalitățile, una 

câte una, din.amorțeala în care erau căzute de secoli, 
şi România scăpa din ghiarele fanarioților. Grigorie 
Ghica, nepot de frate lui Grigorie-Vodă Ghica al Mol- 
dovei... şi Ioniță Sturdza, numiţi de Poartă domni ai 
Principatelor, erau amândoi Români cu nașterea şi cu 
inima. Boierii începuse a se zice Români, a vorbi şi a 
scrie româneşte şi a se desbăra de morfologia cuvinte- 
lor de felul lui : pliroforisi !, metachirisi 2, plictisi, care 
se întinsese chiar asupra cuvintelor ca regularisi şi 
pursuivarisi 3. 

Şcoale românești de învățământ secundar se des- 
chisese în Sfântu Sava şi în Trisfetitele, și mai mulți 
tineri erau trimişi să studieze în Francia, în Germania 
şi în Italia, destinaţi ca, la întoarcerea lor în țară, să 
predea științele înalte: filosofia, dreptul, matematicile, 
ştiinţele naturale și fizice în limba română. 

Dela zaveră  rămaseră în ţară trupe turceşti, un 
beşli-aga + cu câțiva neferiS în fiecare județ, și doi 
baş-beşli-aga €, unul cu reşedinţa în Bucureşti și altul 
în Iași. Beilicul 7 după malul stâng al Dâmboviţei dela 
Jicniţa şi beilicul de lângă Sfânta Vineri din laşi erau 
cazărmi turceşti. 

Mai tot malul stâng al Dunării, pe o depărtare de 
mai mulți kilometri de râu, era ray € al fortărețelor Bră- 


1 pliroforisi — a lămuri. 

2 metachirisi — a întrebuința. 

3 pursuivarisi — verbul francez poursuivre (a urmări) grecl- 
zat 


4 beșli-aga — căpitan de beșşlii (corp de călăreţi turci aduşi 
în ţările româneşti pentru poliţie). 


5 nefer — soldat. 
6 baș-beşli-aga — comandant de beşlii. 
7? beilic — casă în care erau găzduiți trimişii sultanului. 


8 ray — pământ supus sau sub ocrotire. (I.G.) 

ila, Giurgiu, Turnu, Calafat şi altor poziţiuni întărite. 
Dup'atunci a rămas unor sate riverane numele de 
Vizir,  Mola-Scorţaru, Muitiu, Nazâru şi altele. 
Acele sate erau sub imediata protecţiune a unor Turci 
din cetăţi; nici proprietarii, nici autoritatea domnească 
nu îndrăzneau să calce acele pământuri, domenii în- 
tinse, care astăzi se arendează fiecare cu sute de mii 
de franci pe an, precum sunt domeniurile Brăilei şi 
Giurgiu, Moşia Mare a Ipsilantoaei, Paraipanu lui 
Arsake, şi multe altele pe care proprietarii lor le pără- 
sise, sau se vindeau pe nimica ca şi bălțile, stuhăriile 
şi pădurile din insule, dela care Românii nu puteau 
trage niciun venit şi se foloseau numai Turcii. 

Silistra-Valesi, begler-beiul! Rumeliei, avea mai 
mare putere în principate decât domnii. Pe un singur 
ordin al lui Gavanozoglu către baș-beşli-aga din laşi, a 
sburat capul boierului moldovan Hasanache, luat 
fără voia lui vodă, ziua în amiaza mare din curtea 
domnească, unde ocupa funcțiune militară. Grigorie 
Vodă Ghica a trebuit, după cererea lui kehaia-beg 2 să 
aresteze pe boierul Alecache Vilara, care îi era nepot de 
soră prin căsătoria cu fata lui Rallet, să-l dea pe mâna 
paşei dela Giurgiu, să-l trimită surghiun la Eski-zagra, 
unde a fost deținut mai mulţi ani la Zindan. 

Până la 1826, Cârjaliii 5 făceau incursiuni prin ţară 
şi veneau până la barierele Bucureştilor tăind şi pâr- 
jolind. 

Principatele erau cu numele și cu faptul grânarul 
sultanului. Niciun product nu putea să iasă din ţară, 
până mai întâi nu se aproviziona toate serhaturile * cu 


1 begler-bei — guvernator. 

2 kehaia-beg — mareșal al palatului. 

3 cârjalii — aci cete de tâlhari turci. 

4 serhat — îortăreaţă turcească de graniţă. 

trebuincioasele garnizoanelor şi locuitorilor cetăților 
dunărene, cu oi, grâu, orz, ovăz, unt, miere, cerviş, seu, 
etc., care se luau de capanlii! dela săteni români, cu 
voie, fără voie, pe preţurile ce se fixau, pe fiecare an, 
de marele capan din Țarigrad: pe şase lei kila de orz, 
zece parale ocaua de unt, douăsprezece parale mierea, 
etc. 

Guvernorii provinciilor din apropierea Dunării și 
mai ales paşii Silistrei, Rusciucului şi Vidinului erau 
aleși totdeauna dintre Turcii cei mai viteji, cei nai 
ispitiți în războaie şi mai dârji, tot viţă de dere-beghi:, 
de cei de care tremura chiar saraiul împărătesc, ca 
Pasvantoglu, Caraosmanoglu, Mustafa Bairactaru, 
Hussein Paşa, Said Mirza, Tahir Bosnali, Gavanozo- 
giu. Ei tractau pe domnii noştri ca pe nişte zapcii 5, le 
trimiteau ordine scrise şi verbale şi-apoi pas să nu le 
îi urmat. Pentru a sbura capul unui domn era destul 
să vie în Bucureşti sau în laşi un capugiut cu un 
gialat 5, să arate arzul 6 sultanului, şi capul domnului 
era luat în traistă şi dus la Țarigrad. Astfel a căzut 
capul lui Grigorie-Vodă al Moldovei, al lui Hangerliu, 
domn al Valahiei. 

Intr'o călătorie ce am făcut în munţi cu poetul Ale- 
xandrescu, am găsit la Cloșani, în Mehedinţi, pe unul 
Banul Nicolae, ţăran cu iţari şi cu cojoc, dar cu barba 
mare şi ras la cap, ceeace-i da un aer de boier. El ne-a 


! capanlii — îurnizorii armatei turceşti. (1. G.) 
2 dere-beghi — mic principe turc. 

3 zapciu — funcționar ce strângea birurile. 

4 capugiu — aprod împărătesc. (|. G.) 

5 gialat — gâde. (|. G.) 

6 arz — ordin împărătesc. (|. G.) 

povestit cu multă vervă cum ajunsese deodată ban 
mare. 

Badea Niculae, clăcaş din satul Băileşti din Dolj, 
fusese scăunaş, adică  comisionarul unui Turc din 
Vidin, anume Mustafa, pe seama căruia strângea 
zaherea ! de prin satele vecine, pe prețurile capanului. 
Intr'o zi Mustafa dispare din Vidin şi bietul Niculae, 
după ce alergă vreo trei ani căutându-l în toate părțile 
cu răboajele contabilităţii legate la brâu, află, în siâr- 
șit, că acel Mustafa se găsea în Țarigrad. Turcu, în 
vestita răsculare a ienicerilor contra lui sultan Selim 
III, ajunsese tare şi mare, devenise acel fioros vizir 
Mustafa Bairactaru, spaima ienicerilor. 

Badea Niculae, oltean cutezător, cum îi află de 
știre, îşi ia răboajele ş'o pleacă să-l găsească ca să-și 
încheie socotelile. Ajuns la Țarigrad, nu se sperie nici 
de cavaşi 2, nici de capugii, care îi opreau intrarea 
conacului vizirial, împinge, răstoarnă şi dă năvală 
drept în odaia lui Mustafa Bairactaru. 

Fostul său amic şi asociat cum îl vede i s'aruncă în 
brațe, zicându-i: 

— Bre, Niculae, bine ai venit! A sosit vremea să 
te procopsești și tu după urma mea. Rămâi aici, să 
zic să-ţi dea tainuri. Voi să te fac om. 

— Cum vrei tu, Mustafa — îi răspunde Niculae 
— să-mi las eu ţara, cuprinsul meu unde m'am născut 
şi unde voi să mi se odihnească oasele când oi muri ? 

— Dacă e aşa — îi zice vizirul — spune-mi ce 
este mai mare acolo, la voi? Aceea voi să fii. 

— Apoi, deh ! mai mare decât toţi la noi este vodă, 
răspunde Nicolae. 


1 zaherea — provizii. 
2 cavaş — agent de poliţie, jandarm turc. 

Turcu, la aceste cuvinte, stă niţel pe gânduri, cu 
mâna pe barbă, ş'apoi îi zice: 

— Vezi, asta o să fie cam cu greu, pentrucă la 
numirile astea de Bogdan-beg! şi de lilak-beg2? se 
amestecă totdeauna diavolii ceia de elcii ?, scot la mai- 
dan + fiecare pe câte-un cirac5, aleargă pe capete, ei şi 
dragomanii $ lor, în sus şi'n jos, pe la toate regealele 7; 
fac fel de fel de intrigi, strigă de-ţi ia auzul, şi aduc 
mare supărare şi năduf sultanului. Dar spune-mi, după 
domn ce vine ? 

— Cine să vie? Vine mitropolitul, răspunde NIi- 
culae. 

— Ei bine, mitropolit să fii ! şi ia condeiul să scrie. 
Niculae, speriat că vrea Turcul să-l facă mitropolit, 
sare strigând: 

— Stai, Mustafa, nu scrie! că eu am nevastă şi 
copii, păcatele mele ! Acolo nu e ca la voi, mitropolitul 
trebue să fie călugăr şi arhiereu. Cum o să-mi las eu 
nevasta, să mă duc să mă călugăresc ? Nu fac una ca 
asta odată cu capu. 

— Dar după mitropolit ce vine ? întrebă iar Mustafa. 

— După mitropolit, boier mai mare este banul” cel 
mare. 

— Ban mare fii, dar! 

Porunceşte de-i aduce îndată un caftan și-l îmbracă, 
îi dă şi o scrisoare vizirială către domnul Valahiei. 


1 Bogdan-beg — numele dat de Turci domnului Moldovei. 

* [flak-beg — numele dat de Turci domnului Țării Româ- 
neşti. 

3 elciu — consul pe lângă Poartă. 

4 scot la iveală. 

5 cirac — protejat. (1. G.) 

e dragoman — tălmaci. 

7 regea — mare demnitar. 

Niculae ia scrisoarea, o bagă în sân şi pleacă cu 
dânsa la București, drept la vodă care, citind-o, rămâne 
pe gânduri, că nu era de glumă cu Mustafa Bairactaru. 
Să nu facă pe Niculae ban mare, își găsea beleaua cu 
viziru; să-l facă, îşi aprindea paie în cap cu boierii 
țării. Așa s'a hotărît să intre la tocmeală, crezând că 
doar l-o împăca cu un zapcilâc :, o vătăşie de plai, cu 
o isprăvnicie, cel mult; dar badea Niculae, la toate 
propunerile lui vodă, răspundea, ţinând-o una și bună 
cu vorba: | 

— Cum a zis Mustafa ! 

Vodă, dac'a văzut şa văzut că n'o scoate la căpă- 
tâi, porunceşte de-i aduce o cărucioară de poştie, 
chiamă pe un edecliu 2 şi-i dă pe Niculae în seamă, 
să-l ducă în munte, la Cloşani, cu ordinul către vătaful 
de plai d'acolo, că nici pasăre măiastră să nu-i afle 
de știre. 

Când l-am văzut, bietul om trăia de vreo treizeci N 
ani în Cloşani, uitat cu totul de ai lui, dar iubit şi sti- 
mat de locuitorii plaiului, care toți i se închina cu res- 
pect şi-i zicea Banul Niculae. 

Vodă a avut noroc că vizirul Mustafa Bairactaru, 
strimtorat de aproape de ieniceri, apărând pe sultan 
Mahmud II, nepotul nenorocitului Selim, a preferit mai 
bine să puie foc prăfăriei 3, să saie în aer cu palat cu 
tot, decât să cadă pe mânile ienicerilor. Aşa n'a apucat 
să afle de renghiul jucat amicului său Niculae, pe care, 
până la moarte, îl credea ban mare în Țara Româ- 
nească. 


1 zapcilâc — strângerea dărilor. 
2 edecliu — slujitor domnesc. 
3 prăfărie — pulberărie. 

Dealtfel, înăuntru ţării, domnii erau stăpâni şi stă- 
pâni absoluți; tăiau şi spânzurau; rar, însă, foarte rar, 
uzau de această prerogativă; se mulțumeau a trage 
supușilor lor, din vreme în vreme, câte-o falangă! 
bună, având, bine înțeles, precauțiunea de a aşterne 
postav roşu când tălpile erau viță de boier cu caftan. 

Pe hoţii de cai şi pe omoritori îi trimiteau la Telega, 
la Slănic sau la Ocnele Mari. sau îi aruncau în câte-o 
ocnă părăsită. 

Pe borfași îi da prin târg, bătându-i la spate. 

Pe măcelari şi pe brutari, când îi prindea cu ocaua 
mică, îi țintuia d'o ureche în mijlocul târgului. 

Femeile vinovate le expunea în piață legate de un 
stâlp, cu capul ras. 

Pe feciorii de boier, când făceau vreo neorânduială 
sau vreo necuviință, îi poftea la cafea, în odaie la 
cămăraş 2, la tufecci-başa 3 sau la başciohodar şi 
acolo li se trăgea câteva nuiele la tălpi, ca să le vie 
mintea la cap, ş'apoi surghiun la vreo mănăstire. 

Dacă vreun boier prindea prea multă poită de vorbă, 
se bănuia sau se dovedea că ţinea corespondență cu 
Ţarigradu, se pomenea pe la miezul nopţii cu vizita 
unui edecliu domnesc care-l scula din somn, îl lua în 
căruța de poştie şi-l ducea surghiun la Mărgineni, la 
Snagov sau la Poiana Mărului ; sau cel puţin îl măr- 
ginea în casă sau la moşie cu pază, ca să nu comunice 
cu nimeni. Când vina era mai grea, edecliu îl pecetluia 
ca să nu se poată primeni cât ținea osânda. 

Grigorie-Vodă Ghica, când s'a dus la Țarigrad să 
primească domnia dela sultan, luase cu dânsul pe un 


! falangă — bătaie la tălpi. 

2 cămăraș — boier ce se îngrijea de cămara domnului. 
3 tufeccei-bașa — şelul gărzii domneşti. 

4 başciohodar — vătai de slujitori. 

boier anume Filip, îiul unui marsiliez pribegit, venit 
cu Ipsilant. Acel Filip făcuse cunoştinţă cu un impie- 
gat al Porții, şi la întoarcerea sa în țară scria Turcului 
cele ce se petreceau la domnie, ceeace ailând Grigorie 
Ghica a pus şi l-a pecetluit şi l-a surghiunit. 

Deşi domnii aveau fiecare un postelnic pentru rela- 
țiunile cu consilii, dar acţiunea acelor funcţionari se 
mărginsa mai mult în cele ce priveau interesele sudi- 
ților străini; iar chestiunile adevărat politice şi inter- 
naționale erau tratate mai totdeauna la Țarigrad de 
reis-efendele ! Porții cu elciii puterilor interesate. Lu- 
crurile se petreceau totdeauna cam în modul următor : 

Mihai-Vodă Sturdza, pe la anul 1842, ducându-se 
în voiaj în străinătate, încredințase trebile domniei 
vărului şi ministrului său favorit, logofătul Costache 
Sturdza. Tot p'atunci consulul grecesc, lipsind şi el în 
concediu, lăsase cancelaria consulatului în seama unui 
dăscăluş anume Căminarache, om de casă şi de masă 
boierului Sturdza. Grecu, îngâmfat să se vadă el 
reprezentant de putere europeană, îmbracă haine cu- 
sute cu fir, îşi trânteşte în cap o şleapă cu pene, îşi 
pune spanga la brâu şi o pleacă să facă vizită oficială 
locotenentului de domn. Glumeţul Costache Sturdza, 
când îl vede gătit astiel, îl apucă râsul şi-l primeşte 
cu: „Ce e asta, caraghiosule ?'* 

Grecuşorul, nemulțumit de o asemenea primire, se 
supără ; părăseşte salonul ministrului, se duce la con- 
sulat, dă bandiera elinească jos şi rupe relaţiunile cu 
guvernul Moldovei, declarând că s'a făcut ofensă re- 
gelui Oton în persoana reprezentantului său. 


1 reis-efendi — mare cancelar 

Afacerea ajunge la Constantinopol, unde ministrul 
Greciei aleargă în toate părțile, cerând reparație dela 
Poartă, şi după trei luni de negocieri şi intervenire a 
mai multor puteri amice se hotărăşte ca postelnicul cel 
mare al Moldovei să se ducă în plină uniformă la con- 
sulatul elinesc din Iași, să exprime părerea sa de rău 
pentru neînțelegerea urmată şi după aceea să asiste 
la ridicarea steagului grecesc, care să se facă cu 
muzică şi cu onoruri militare. 

După îndeplinirea acelor formalităţi, Grecu, îm- 
brăcat iar cu uniforma  ştiută, se duce să facă vizita 
locotenentului domnesc, şi atunci marele logofăt îl pri- 
mește cu mâna întinsă, răsturnat într'un fotoliu, zicân- 
du-i: „Na, mascara, vino de sărută mâna“. Grecu i-a 
sărutat mâna şi astfel s'a închis incidentul. Căminara- 
che a făcut chef mare în ziua aceea, că de trei luni 
fusese înțărcat dela masa bogată în mâncări bune şi 
vinuri alese a mărețului boier Costache Sturdza... 

„Până pe vremea Regulamentului, locuitorii ţării 
erau împărțiți în mai multe categorii sau clase: 

1. Clasa ţăranilor dela sate, talpa casei, cum sar 
zice, care plătea dări și ducea toate sarcinile statului, 
se deosibea în: 

Clăcași, aşezaţi pe moşii boiereşti, mănăstirești sau 
domnești. Ei clăcuiau, adică plăteau proprietarului în 
muncă chiria pământului pe care locuiau şi în care se 
hrăneau; şi în: 

Moșneni sau rezași, adică proprietari mici, şezători 
la ţară în pământurile lor. 

2. Câteva mii de ŢȚigani, robi ai boierilor, ai mănăs:- 
tirilor sau ai statului. 

Aceştia se deosibeau în: 

Netoți, oameni fără casă şi fără șatră, nomazi, um- 
blau în cârduri, cu capul gol, netunşi, despletiţi şi 

nepieptănați, înveliți în câte-o otreapă, o rogojină sau 
un țol vechi, rupt şi soios, ca într'o manta, ducând 
copiii în cârcă sau în glugă; îurau ce puteau și mân- 
cau ce găseau, hoituri împuţite, câni, pisici şi mortă- 
ciune; când apăreau undeva, era spaimă. Armașul 
Manolache Florescu a căutat să-i stabilească, împărțin- 
du-i ca robi pe la proprietarii care au voit să-i pri- 
mească pe moşiile lor; a luat chiar el, pe moşia sa din 
județul Dâmbovița, Vizureşti, mai multe familii de le-a 
aşezat acolo. Ştiu că mulți au murit de inimă rea, 
văzându-se deveniți stătători; dar cei care au rămas 
muncesc pământ. 

Ţigani de laie, nomazi şi ei, dar aveau şatre sau 
corturi; ei se deosibeau, după meseriile ce exersau, în 
rudari, ursari, cărămidari, fierari, spoitori și salahori 
la zidiri. In vremi mai vechi unii erau aurari şi îşi 
plăteau birul către vistierie din aurul ce găseau în 
râurile dela munte. 

Armașul cel mare avea toată autoritatea asupra ro- 
bilor statului, strângea birul dela ei şi uneori profita 
de salahoria lor ca să-şi facă pe ieitin o căscioară la 
țară sau la Bucureşti. 

Țigani de vatră, mai toţi robi boiereşti sau mănăsti- 
rești, erau meseriaşi sau servitori pe la casele stăpâ- 
nilor şi proprietarilor lor, unde slujeau zi şi noapte, 
îmbrăcați sau despoiați, mâncaţi sau nemâncațţi, dar 
totdeauna desculți şi bătuţi. 

Robii boierilor şi mănăstirilor nu plăteau nimica 
la stat, erau proprietatea absolută a stăpânilor, puteau 
să-i vânză cum voiau, în familii sau izolați. 

3. Boierănaşii, neamurile și mazâlii! sau nobilimea 
cea dela țară, în care se aflau mulți din urmaşii dom- 


1! mazâi — boier scos din slujbă. 

nilor şi boierilor vechi cei mai iluştri, erau scutiţi de 
dări către stat, dar nu aveau alte prerogative, nici 
privilegiuri. 

4. Populaţiunea oraşelor se compunea de meseriaşi 
și neguțători, împărţiţi în isnafuri! sau corporații: 
croitori, cavafi 2, işlicari, curelari, ceaprazari, tabaci, 
braşoveni, gabroveni 5, bogasieri £, lipscani 5, şi zarafi ; 
fiecare corporație cu starostele său. | 

5. Câteva sute de boieri mici, fără barbă, zişi starea 
a doua şi a treia, între care se prenumărau: edecliii 
domnești, başciohodaru, tufecci-başa, divictaru, cafegi- 
başa, stolnici, șătrari, slugeri, medelniceri, cluceri de 
arie, etc., până la serdari, căminari şi cluceri mari. 

6. Boieri zişi din starea întâia, boieri cu barbă, ale 
căror ranguri începea dela agă şi spătar până la logo- 
făt al credinţei, treizeci sau patruzeci la număr ; din- 
tre aceştia se luau slujbaşii cei înalţi administrativi și 
judecătoreşti. 

Dela logofăt al credinței în sus, rangurile de logofeţi 
de țara de sus și de țara de jos, de vornic de ţara de 
sus şi de țara de jos, până la ban mare inclusiv, zece 
sau doisprezece cel mult, formau ceeace se numea pro- 
tipendada. 

Boierii cei mari purtau contoş & şi pe cap, gugiuman ? 
de samur. Cei halea* ţineau dinaintea lui vodă, la 


! isnaf — breaslă. 

2 cavaf — cizmar. 

3 gabrovean — meşter de cuțite. 

+ bogasier — negustor de mărunţişuri. 

5 lipscan — negustor ce vindea măriuri aduse din Lipsca. 

6 contoș — manta lungă, îmblănită. 

7 gugiuman — căciulă îmblănită, purtată de boieri şi dom- 
nitor. 

8 halea — în funcțiune. 

ceremonii, bastoane lungi de abanos cu mânerul de 
fildeș. In ziua când cineva îmbrăca caitan de boier 
mare, era trimis acasă cu alai, călare pe cal domnesc. 
Acolo îl aştepta berber-bașa! al curţii, care-l rădea, 
însemnând cu  briciu pe unde să lase să-i crească 
barba. In tot timpul acestei ceremonii îi bătea în curte 
meterhaneaua 2 cu surle, cu tobe şi tumbelechiuri ?. 

In vârful piramidei de clase era domnul cu cabaniţă * 
și cucă 5, sabie, topuz€ şi tui?. 

Boierii mari şi mici, nu numai că nu plăteau nicio 
dare către stat, dar aveau şi privilegiul de a scuti un 
număr de dajnici, dela trei până la optzeci, după im- 
portanţa rangului la care era ajuns ; aceşti scutiți erau 
scutelnici şi posluşnici 8 boierilor şi, în loc de a plăti 
dările lor către stat, le plăteau patronilor boieri, în 
bani sau în muncă. Regulamentul Organic a desfiinţat 
acest privilegiu pentru viitor, conservând acelor ce-l 
aveau la 1831 o rentă viageră în bani, pe care-i pri- 
meau dela vistierie, rentă care astăzi este, cred, cu 


totul stinsă. 

Birul către stat se făcea în lude?. Marele vistier 
întocmea tabele pe judeţe, pe plăşi şi pe sate, după 
trebuințele ţăranului. Acea tabelă cum ajungea la sat, 
obştea se aduna duminica în sobor la uşa bisericii şi 
ÎNaannnn n Se 
berber-bașa — şeful bărbierilor. 
meterhanea — muzică instrumentală turcească. 
tumbelechiu — tobă mică. EN 
cabaniță — mantie domnească, bogat împodobită. 
cucă — căciulă înaltă, împodobită cu pene de struț,. 
topuz — sceptru. | 
ui — steag făcut din cozi albe de cai, prinse de o lance 
cu semiluna în vâri. 

3 poslușnic — slugă boierească. 

9 [ude — bir pe obște (nu pe individ). 


PA PD — 

făcea cislă !, puind asupra fiecărui sătean o dare potri- 
vită cu starea şi cu puterea sa. 

Veniturile celelalte, otcupurile? sau huzmeturile 5, 
precum oieritul, vinariciul, vămile, ocnele şi altele, se 
vindeau la mezat de marele vistier şi se adjudecau 
acelor care ofereau prețurile cele mai îavorabile. Acei 
antreprenori sau otcupcii erau cei mai mulți Armeni şi 
Greci, oameni veniţi cu domnii fanarioți, din părțile Tur- 
ciei: un Becer sau Cuparu Manolache, un Polisache, un 
Manuc sau un Privilegiu; aceştia, întinzând bine sfoara, 
se îmbogățeau în doi-trei ani. Mulţi din pretinşii noştri 
nobili de astăzi, cărora nu le ajungi cu strămurarea la 
nas, datoresc celebritatea şi averea lor otcupurilor. 

Erau unele îuncțiuni publice fără leafă ; remuneraţia 
titularului era lăsată în seama vredniciei sale, s'o facă 
cât putea mai lucrativă. 

Logolătul Fănică, impiegat al hatmaniei, care era 
unul din amploiații de această categorie, într'o dimi- 
neață, după ce se răsese bine, pe obraz şi pe cap, şi 
se spălase, ieşise în curte, legase un căpătâi al tacli- 
tului + de clanța uşii și se încingea peste anltiriu, 
învârtindu-se şi strângându-se în brâu, când un ceauş 
îi aduce înainte doi împricinațţi să-i judece. Unul se 
jăluia că, tras în gazdă la un han dela capul podului 
Mogoşoaiei, când s'a sculat a doua zi, nu și-a mai 
găsit cizmele, furt despre care acuza pe un alt călă- 
tor care dormise într'o odaie cu dânsul. 

— Ai auzit tu, mă? zice logofătul Fănică, adre- 
sându-se către pâriît, dece-ai furat cizmele? Să le 
dai omului înapoi, că te ia dracul 


! cislă — lista celor ce trebuiau să plătească birul. 
2 otcup — arendă către stat. 

5 huzmei — venit al țării, care se vindea la mezat. 

4 faclit — brâu. 

Pârîtul se apăra, tăgăduind ; atunci logofătul Fă- 
nică se întoarse către pâriş şi-i zice: 

— Auzi, că de unde să ţi le dea, dacă nu ţi le-a 
urat el? 

Și, după ce unul repetează de vreo trei-patru ori 
că acela îi furase cizmele, şi celălalt tăgădueşte, lo- 
gofătul Fănică închide desbaterile, zicând ceauşului : 

— Ai! i-ai ceauş! am înţeles pricina, închide-i pe 
amândoi la gros, să dea fiecare câte cinci lei, şi dacă 
nu au parale, să le iei epingelele!. 

Dreptatea s'a făcut într'un minut, dar nici până azi 
nu se ştie cine a furat cizmele călătorului. 

Pe vremile acelea, şi până mai încoace, nu existau 
în ţară nici şosele, nici poduri peste gârle; la cea 
mai mică viitură de ape, comunicaţiunile încetau, la 
malurile vadurilor stau carăle şi căruțele adunate ca 
la bâlci, câte-o săptămână, așteptând să scază apa 
să poată trece. Vara, când era uscat, și iarna pe 
pârtie, caii de poştie mici şi slabi ca nişte pisici, sbu- 
rau cu trăsura după ei, cu o iuțeală de douăzeci şi două- 
zeci şi cinci de kilometri pe oră, pe când toamna şi 
primăvara, când era pământul desfundat de ploi, d'abia 
puteau lua o poștă într'o zi, şi aceea cu vai, cu chiu, cu 
gură multă şi cu bice bune. Cine-şi mai aduce aminte, 
astăzi, de noroiul adânc de un cot din zăvoiul Orbului, 
sau de vestitul Codru-Herţii în care pocneau picioarele 
cailor şi lăsau tipar la fiecare pas! 

Mulţi ieşeni poate că n'au uitat timpii dintâi ai 
Unirii Principatelor, când, pentru a veni toamna la 
Cameră, la Bucureşti, luau mai bine drumul pe la 
Cernăuţi, Lemberg, Viena şi Pesta, de unde se puneau 


! epingea — manta cu glugă, fără mâneci. 

în vapor şi veneau pe la Giurgiu, decât a veni deadrep- 
tul pe la Focşani şi Buzău. 

A călători noaptea nici vorbă, căci trebuia să tragi 
la gazdă când era încă soarele de-o suliță sus pe cer, 
dacă nu voiai să faci cunoştinţă cu vreun Grozea, un 
Petraru, un Tunsu sau Belivacă. 


Am asistat la înființarea Societății Literare şi a So- 
cietății Frăția şi la răscularea dela 1848. 

Am văzut îndoita alegere a lui Cuza-Vodă, procla- 
marea Unirii Principatelor şi lovitura de stat. 

Am asistat la noaptea de 1l Fevruarie, la plebisci- 
tul lui Vodă Carol de Hohenzollern, apoi la decla- 
rarea independenței României şi regatului şi la încoro- 
narea regelui Carol |. 

In epoca de tranziţie prin care a trebuit să tre- 
cem ca să ieşim din starea de umilință în care eram 
căzuți şi să ne rădicăm la o viaţă civilă şi politică, 
am putut avea multe şi mari decepţiuni, am putui în- 
tâlni în cale fel de fel de caractere: oameni, unii 
slabi de înger, care, la momentul chemării, au lipsit 
dela datoria lor, alţii, regretând o stare de lucruri în 
care trăise, care le convenea şi le profita poate, se 
uita cu dor la trecutul ţării; pe alţii, îngrijaţi de 
repegiunea cu care se succedau aspiraţiunile şi exi- 
gențele naţionale, rămâneau înapoi ; pe mulţi îngâm- 
fați de succesele națiunii, la care nici cu gândul nu 
gândise, îşi atribuiau lor tot meritul, fără a voi să 
recunoască cea mai mică participare nici mersului na- 
tural al lucrurilor, nici împrejurărilor dinafară. Am 
putut vedea oameni orbiţi de invidie sau de ambiţie 
care nu au cruțat nici intriga, nici clevetirea, pentru 


! Detronarea lui Cuza. 

a ajunge sau pentru a se susține la putere sau la 
favoare, sau pentru a-şi face o popularitate. 

Dar numărul tuturor acestora se pierde în negura 
mulțimii, ş'apoi chiar lor nu li se poate imputa lipsa 
de patriotism, pentrucă la timpi de cumpănă grea i-am 
văzut pe toți unindu-se cu trupul şi cu sufletul la 
glasul țării. 

„Fericiţi sânteți voi, tinerilor Români, ne zicea Mi- 
chelet ; în țara voastră e totul de făcut, fiecare din 
voi se poate distinge şi chiar ilustra prin fapte pa- 
triotice şi măreţe.“ 

Pe când Michelet rostea aceste cuvinte, numele de 
Român nu trecea însă dincolo de Carpaţi şi de Du- 
năre ; mulți din tinerii noştri aflaţi la studii în Viena, 
în Miinich sau în Paris, se credeau umiliți d'a apar- 
ține unei naționalități necunoscute în lumea europeană. 
Le era ruşine chiar de numele lor de familie şi de 
botez ; fiii lui lon, lui Gheorghe sau lui Ilie se pore- 
cleau Ioanidi, Gheorghiadi sau lliadi. Astăzi îşi zic 
româneşte Ionescu, Gheorghescu şi Iliescu... Chiar 
Francezii, în mijlocul cărora trăia sute de tineri Ro- 
mâni, ne numea până acum vreo douăzeci de ani Va- 
lac şi Moldav sau Valav şi Moldac sau, cu un sin- 
gur cuvânt, Moldovalac, iar ţării îi zicea Moldavie, 
Valachie, Moldaquie, Valavie şi, cu un singur cuvânt, 
Moldovalachie. 4 

Astăzi numele de Român şi de Românie, ca na- 
țiune şi ca stat, sunt cunoscute în toate colțurile lu- 
mii civilizate, şi orice fiu al patriei îl poartă cu mân- 
drie. 

Din natura lui, Românul este modest, chiar sfiicios, 
aş putea zice; şi de i se poate imputa ceva, ar fi că 
nu are destulă încredere într'însul. El prețueşte mai 
mult decât pare; nu este nici lăudăros nici preten- 

țios. Oridecâteori am văzut la noi în ţară un fan- 
faron, un om care se crede mai mult decât este, un 
om care să pretinză că le ştie şi le poate toate, am 
avut ocazie să mă conving că era viță de străin. 

Când era vorba d'a se înființa Curtea de Casaţie, 
mulți din oamenii noștri politici se întrebau, unde o 
să găsim douăzeci de legişti învăţaţi şi ispitiți cu care 
să se poată pune în mişcare o asemenea înaltă insti- 
tuțiune ; și mai toți deputaţii sta la gânduri dinaintea 
acelui argument. Nevoia ne-a silit să  îndrăznim, şi 
Curtea noastră de Casaţie nu este mai jos în lumini 
Și capacitate decât instituțiunile de acelaş ordin din 
țările cele mai înaintate în ştiinţa dreptului. 

A fost un timp, şi nu prea demult, când cores- 
pondența în străinătate se făcea prin cancelaria ru- 
sească şi austriacă, care lua scrisorile şi pachetele 
noastre de le expeduia cu o d Lee organizată 
în toată forma la noi în țară, cu biurouri în toate ora- 
şele. Reprezentanţii puterilor străine se împotriveau 
la ideea de a se trece acest serviciu la poşta română. 
„Unde vă sunt — îmi zicea unul din consuli — oa- 
menii speciali, capabili şi experimentați, cărora să 
le putem încredința corespondența noastră diploma- 
tică şi interesele supușilor noştri 2?“ Am răspuns ace- 
lui diplomat că, precum am putut învăța calculul dife- 
rențial şi integral, aşa că manipulăm funcțiunile 

dx _. dx , : A 

și pa, tot aşa de bine ca şi Delaunay şi 
dy dy 
Puiseux, nu mai puţin eram siguri a învăța, dacă nu 
în câteva săptămâni, dar în câteva luni, a manipula 
primirea, expeduirea şi distribuirea scrisorilor şi pa- 
chetelor ca și impiegații poştei ruseşti și austriace. 
Nevoia ne-a silit să luăm asupră-ne acest serviciu, și 
chiar dela început el s'a făcut într'un mod satisfăcător ; 

și astăzi nimeni nu-i poate nega dreptul de a se com- 
para şi rivaliza cu serviciile telegrafo-poştale cele mai 
bine organizate. 

„Voiţi să rescumpărați drumurile de fer — zicea 
un senator: — dar unde vi sunt oamenii care să ştie 
a le administra, unde o să găsiți impiegaţi capabili 
să le pue în mişcare, unde vă sunt inginerii care să 
le poată repara la trebuință ?“ Dinaintea unor ase- 
menea argumente mulți stau pe gânduri să voteze 
alb sau negru. Dar nevoia ne-a silit să luăm pe seama 
statului resoul cel mai lung; şi putem zice că chiar 
din ziua dintâi serviciul s'a făcut în toată regula şi 
în toată securitatea, cu impiegați români ; şi nimeni nu 
poate tăgădui că liniile au fost totdeauna în bună stare, 
fără a regreta  administraţiunile anterioare ale lui 
Strussberg, Bleichâder sau Staat's Bahn. 

Nu voi pretinde că tot ce s'a făcut în țara noastră 
de un sfert de secol încoace este perfect, dar îmi per- 
mit a observa pesimiştilor şi impacienților că nicio 
țară din lume n'a progresat aşa de mult ca țara noas- 
tră într'un aşa de scurt timp, şi că orice progres în- 
cepe printr'o stare neguroasă şi plină de nedomiriri ; 
stare de care unii dibaci ştiu a se folosi, aceasta mai 
ales când progresul se operează de jos în sus; de- 
aceea este totdeauna bine ca impulsiunea şi conduce- 
rea reformelor prin care trece o naţiune să vie dela 
clasele de sus, dela clasele luminate ; dela acelea să 
proceadă spiritul deginovațiune, să nu aştepte ca ini- 
țiativa reformelor necesare să pornească de jos, căci 
atunci clasa numeroasă pierde spiritul de conserva- 
țiune care trebue să domine totdeauna la bază, şi so- 
cietatea intră într'o perioadă de agitaţiune care ane- 
voie se poate astâmpăra. 

Oamenii pe care instituțiunile, împrejurările sau 

educațiunea i-a pus în fruntea unei națiuni sunt datori 
să fie înainte-mergătorii ei, să nu caute niciodată 
să împiedice mersul progresului, ci să lase toată lati- 
tudinea şi toată libertatea iniţiativei individuale, mai 
ales în ceeace privește industria şi comerțul, căci ele 
nu se pot conduce decât numai de luminile ştiinţei care 
singure pot arăta drumul cart conduce pe om a deveni 
folositor şi necesar societăţii în care trăieşte. 

Nimeni nu are dreptul d'a opri omenirea din mersul 
ei progresiv care este tras de natura fizică şi morală 
a omului ; nimeni nu are dreptul d'a-i impune sisteme 
oricât de geniale ar fi acele combinaţiuni. Să te îe- 
rească Dumnezeu de omul care n'a citit decât o carte; 
acela ajunge, mai curând sau mai târziu, la o sistemă 
absolută, merge până a voi să prefacă societatea după 
capul său, după ideile ce şi-a format ; uită adevărurile 
sociale cele mai fundamentale, uită că progresul mo- 
ral este libertatea şi că progresul material este de a 
produce cât se poate mai ieftin, d'a pune pe om în 
stare bună şi a-i crea timp d'a-şi rădica gândirea mai 
sus de mulțumiri materiale. 

Omul la tinerețe trăieşte cu speranţe şi la bătrâ- 
nețe trăieşte cu suveniri. 

Plăcută este tinereţea cu cortegiul ei luminos şi 
înflorit de cugetări înalte şi iluziuni plăcute, şi îru- 
moasă a fost tinerețea oamenilor generațiunii din care 
am făcut parte, generaţie care a trăit cu mintea ațin- 
tită la fapte mari și patriotice, plină de speranţe, de 
credință în Dumnezeu şi în viitorul României;  hră- 
nită cu aspirațiuni înalte, din care multe, grație îm- 
prejurărilor şi stăruinței oamenilor de bine, am putut 
a le vedea realizate una după alta; izbânde care au 
lăsat bătrâneţelor noastre suveniri plăcute, și au des- 
chis generațiilor celor tinere un câmp întins şi luminos 

de speranţe şi mai măreţe şi mai glorioase ; generație 
care a urmat de aproape după deșteptarea românis- 
mului din letargia în care îl afundase grecismul fa- 
nariot ce începuse a prinde coajă, şi năbuşa naţio- 
nalitatea noastră, precum apasă astăzi asupra Ro- 
mânilor din Tesalia, din Epir, din Macedonia şi asu- 
pra Albanezilor. 

Cât îmi place în orele mele de izolare să-mi aduc 
aminte de unii din oamenii cu care am trăit alături, 
pe carei-am văzut luptând cu abnegație și curaj 
pentru redobândirea drepturilor țării şi pentru liber- 
tate! Găsesc şi mulțumirea nespusă a-mi rememora 
faptele și cuvintele lor şi a le binecuvânta numele şi 
memoria. 

Intr'o seară lungă de iarnă, pe când ninsoarea bă- 
tea în geamuri, aşezaţi pe jățuri la gura sobei di- 
naintea unei flacări dulci şi luminoase, am petrecut 
ore întregi şi plăcute cu amicul Vasile Alecsandri, 
povestindu-ne unul altuia suvenirile noastre din tine- 
rețe. Se apropia de ziuă, când ne-am adus aminte de 
camerele noastre de culcat, şi ne-am despărțit, gă- 
sindu-ne amândoi la un gând, zicându-ne: 

„Dece nu ne-am scrie unul altuia, sub formă de 
epistole intime, cele ce ne-am povestit într'astă seară ; 
poate că unele din istorioarele noastre ar interesa pe 
unii dintr'acei care n'au trăit p'acele vremi ?“ 

Şi astfel am început o corespondenţă, deşi adesea 
întreruptă, dar pe care am reînnoit-o de câte ori ocu- 
paţiunile ne-au permis : corespondenţă în care ne-am 
ferit de orice invectie, fără însă a ne abate niciodată 
a spune adevărul. 


ION GHICA 


CLUCERUL ALECU GHEORGHIESCU 


București, Mai 1879 


Iubite amice, 


Alaltăseară, pornind dela gara ta!, adormisem 
adânc, legănat de valurile ascuțite ale liniilor de fier 
Strussberg ; trei locuri de o parte a vagonului erau la 
dispoziţia capului şi picioarelor mele ; când, pe la mie- 
zul nopţii, mă simţii scuturat de o mână viguroasă: 
era conductorul care intervenea în favorul dreptului 
bine plătit al unui călător îmbarcat la Mărăşeşti; re- 
cunoscui dreptatea invocată şi mă ghemuiam în limi- 
tele tichetului meu, căutând să apuc de picior somnul 
ce Îugea, când aud un glas care se îngâna în scuze 
pentru supărarea ce-mi adusese şi mă silea să răs- 
pund, ca om bine crescut, la asemenea politeţă prin 


cuvintele banale: „Nu face nimica domnule, — eram 
deştept, — sunt foarte bine, — nu dormeam, — erai 
în dreptul dumitale“* — etc. 


Dar noul venit începu o conversație: 

— Ştii, cucoane lancule, că nu te mai cunoşteam > 
Ai albit de tot, de când nu te-am mai văzut. 

La aceste cuvinte, simțindu-mă cam atins la amorul 
meu propriu, îi răspunsei cu oarecare amărăciune : 

— Dar îmi pare, domnule, că barba dumitale nu 
are nicidecum dreptul d'a invidia pe a mea, că este, 
mi se pare, și mai lungă și mai albă. 


1! Gara Mircești. 

— Ce are a face! îmi ripostă el, dar dumneata ești 
un copil pe lângă mine. 

Noul venit în vagon era un bătrân bine conservat, 
grăscian şi rumen la obraz, căruia nu i-aş fi dat nici 
şasezeci de ani. 

— Eu te-am sculat odată din somn; eram tânăr 
atunci şi d-ta erai copil ca de vr'o opt-nouă anişori. 
Cuconul Tache, răposatul tatăl dumitale, era isprav- 
nic la Focşani; eu am fost trimis de am ridicat în 
fiare pe clucerul Alecu Gheorghiescu, tovarăşul dum- 
nealui la isprăvnicie. P'atunci erau câte doi ispravnici 
de fiecare județ, unul pentru partea administrativă și 
celala!t pentru partea judecătorească, și amândoi is- 
pravnicii în pricini grele judecau împreună, formând 
un fel de tribunal. Ce vremuri erau pe atunci! Clu- 
cerul Alecu făcuse mâncătorii, abuzuri sau prevarica- 
țiuni, cum se zice astăzi... 

Inţelegi, amice, la aceste cuvinte, somnul meu, dul. 
cele meu somn, a sburat în fuga mare şi nici nu mam 
mai gândit a-l prinde. Şi, în loc de a închide pleoa- 
pele, am dat drumul limbii, începând la întrebări: 

— la spune-mi, mă rog, cum ai ridicat în fiare pe 
acel ispravnic ? 

— Eram edecliu şi aveam odaie în curtea dom- 
nească alături cu odaia lui tufecci-bașa, lângă ogea- 
cul! neferilor; la stânga, sub scară, şedea răposatul 
Măciucă, Dumnezeu să-l ierte, başciohodar şi mâna 
dreaptă a lui vodă, cum s'ar zice astăzi întâiul aghio: 
tant domnesc, om drept şi plin de bun simţ. 


i ă 
! ogeac — aci, camera corpului de gardă. 

Intr'o noapte, după slujba curții, mă aşezasem pe 
somn, când numai ce aud ciocănind la uşă şi un glas 
care-mi striga : „Te chiamă vodă“. Nu ştiu nici cum 
am sărit din pat, nici când m'am îmbrăcat ; într'o clipă 
îmi trântisem cizmele cele galbene, binișul !, legătura 
la cap şi hangerul la brâu, şi eram la ușa iatacului 
domnesc. Başciohodarul tocmai ieșea din odaie dela 
vodă şi-mi zise repede: „Ai mai iute, că te chiamă 
vodă, şi să te văd Niculae!“ 

Răposatul Măciucă era oltean ca şi mine şi puţintel 
cam rudă după mamă. 

Când am intrat în iatac la vodă, era şapte ceasuri, 
sau, cum S'ar zice astăzi, o oră după miezul nopţii. 
Vodă era cu ghicelic de noapte pe cap şi cu o scurteică 
lungă de pambriu verde îmblănită cu pacia de samur ; 
o făclie galbenă ardea într'un sfeșnic mare de argint 
dinaintea icoanelor. Cum intru în odaie, vodă se în- 
toarce către mine şi-mi zice cu un glas gros şi răstit: 

— Tu eşti Niculae Păunel ? 

— Eu, măria ta. 

— Demult eşti la curte > 

— Numai de un an, măria ta. 

— Măciucă mi-a spus că ești harnic şi cinstit. Ce 
slujbă ai îndeplinit pân'acum ? 

— Niciuna, măria ta, decât că acum trei luni am în- 
tovărăşit pe nenea Negreanu  tufecci-başa, când a 
prins pe Ghiţă Cuţui. 

— la plicul de pe mescioară, pecetlueşte-l cu pece- 
tea de pe tăviţa cu călimările şi să pleci îndată la Foc- 
şani, să-l dai în mâna nepotu-meu Tache, ispravnicul, 
fără să te simţă nici pasărea măiastră. Bagă de seamă 


1 biniș — haină boierească lungă, cu mânecile despicate şi 
îmblănite pe margini. 

că ai să-mi aduci pe clucerul Alecu Gheorghiescu în 
fiare ; poimâne pe vremea asta să fii cu el la scara 
domnească. De cumva ţi-o scăpa, mai bine să te duci 
să te înneci, decât să dai ochi cu mine. 

Grigorie-Vodă Ghica era un om mărunţel ; barba po- 
trivită în apărătoare! şi cănită, mai mult roşie decât 
galbenă, mustăţile roşii trase în jos şi despărțite sub 
nas prin două-trei muchi de brici; ras pe obraz pe 
lângă barbă ; ochii vii, glas răstit și gros; el era un 
om cu foarte puțină învăţătură şi trecea între boieri 
ca unul din cei mai neînsemnaţi deși fusese de mai 
multe ori agă, spătar şi chiar vistier și ban mare. 

El s'a suit pe scaunul domniei la 6 Octombrie 
anul 1822, trei ani după vestitul Caragea şi îndată 
după zaveră, după uciderea slugerului Tudor, eroul 
care, indignat de jaiurile oamenilor lui Ispilant — 
care, din insurgenți în contra Turcilor, se preiăcuseră 
în cete de hoți, prădând drumurile şi moşiile — in- 
trase în corespondenţă cu Silistra-Valesi prin can- 
celarul consulatului nemţesc, bătrânul Udriski, ară- 
tând Turcilor că răzvrătirea din Ţara Românească nu 
era în contra Turcilor, ci în contra fanarioţilor, care 
sărăciseră pe bieţii locuitori. Atunci chehaia-beg, care 
şi intrase în Bucureşti cu oştire turcească, a invitat 
pe boierii care mai rămăsese în ţară să trimită pe 
câțiva dintr'înşii la Poartă, ca să arate sultanului 
păsurile țării. Adunându-se între dânşii, ei au ales 
pentru această misiune pe banul Barbu Văcărescu, 
pe logofătul Mihăiţă Filipescu şi pe banul Grigorie 
Ghica, care, ajungând la Țarigrad şi expunând sta- 
rea țării și trebuinţele ei, sultanul a numit pe banul 
Grigorie Ghica domn, deodată cu Ioniță Sturdza în 


i în evantai. Y 

Moldova. Poarta nu mai avea încredere în fanarioți. 
Ghica Grigorie, viind la domnie, a găsit țara secată 
cu totul în belșugul ei, înnecată în datorii; boierii şi 
negustorii pribegiți în toate părțile, şi răscoale pre- 
iutindeni : în sate, în oraşe şi pe drumuri. 

Ghica Grigorie, care-și iubea ţara, a luat sarcina 
de-a stârpi jafurile boierilor şi ale ciocoilor, care dela 
Caragea ajunsese fără frâu ; capul nu-l tăia prea mult, 
dar când avea câte-o pricină grea, chema de se siă- 
tuia cu trei oameni, cu vornicul Costache Câmpineanu, 
clucerul Chiriac și cu başciohodarul Măciucă. După 
ce-i auzea pe fiecare în parte, se culca, dormea un 
somn bun şi, pe la miezul nopții, se scula, aprindea 
la candelă făclia din Vinerea Paştilor dela epitaf, 
cădea în genunchi dinaintea iconostasului şi se ruga 
lui Dumnezeu ca să-l lumineze. Astiel a domnit el 
șapte ani şi ajunsese să tremure boierii cei răi și 
ciocoii. Cât a domnit el, a fost bine pentru toți, liniştea 
domnea în ţară ; pânea și carnea bună, ieftină; toată 
lumea, negustor, meseriaş și țăran, mânca, bea și 
chiuia ; veselie pretutindeni. El a deschis școalele ro- 
mâneşti şi a gonit pe egumenii greci. 

In noaptea când m'a chemat vodă, mi se făcea ziuă 
la poştă, la Şindrilita, în cărucioara care se schimba 
din poştă în poştă şi care ajungea totdeauna numai 
în trei roate. Pe la aprinsul lumânărilor, în ziua de 
patruzeci de mucenici, îmbrăcat tiptil, eram introdus 
ca călugăr în odaia răposatului cuconu Tache, tatăl 
dumitale ; parcă-l văz pe marginea patului, lângă 
scaunul cu două lumânări de seu în două sfeşnice de 
alamă cu mucări !. Condicaru în picioare îi citea jăl- 


1! mucari — foarfeci cu care se curăţă mucul lumânărilor. 

bile, întingând, din vreme în vreme, condeiul de 
peană de gâscă în călimările dela brâu, ca să scrie 
hotărîrea ispravnicului ; îndată ce condicarul Nicolae 
Sprâncenatu, cum îi zicea lui Ipătescu, mai în urmă 
bărbatul eroinei dela 1848, scrise hotărirea ispravni- 
cului, cuconu Tache se uită la mine întrebându-mă: 

— Dela schit eşti, părințele? 

— Sunt dela Poiana Mărului, am o jalbă. 

Și mă apropiai de mescioara cu lumânările şi-i pu- 
sei plicul domnesc în poală, cu pecetea în sus, po- 
trivind să nu o zărească condicarul. Ispravnicul, în- 
dată ce văzu pecetea, o şi recunoscu, dar îmi zise: 

— Ha, este dela părintele egumen! 

Și dete ordin condicarului şi stegarului, care mă 
băgase în casă, să ne lase singuri. 

Despecetlui plicul cu grabă, îl citi şi văzui că i se 
înveseli obrazul şi-mi zise: 

— Vezi, numai aşa dacă nu s'or stârpi mâncătoriile 
Şi angaralele, să se înveţe minte ciocoii; până no 
băga câţiva în ocna părăsită, ei tot cred că vodă glu- 
meşte. Clucerul Alecu nu este acum în oraş ; s'a dus 
după lude în plasa Tohani, dar trebue să vie astă- 
seară ; du-te de te odihneşte, că te chem eu la vreme. 

Bătu în palme și porunci feciorului să-mi aştearnă 
în odaia copiilor; mam dus de m'am culcat în odaia 
d-voastre. Sunt d'atunci 55 ani, cucoane lancule! 
D'abia mă furase somnul, când auzii trăsnete şi 
pleosnete şi doi surugii bătăioşi, care urlau de ţi se 
părea că cântă; peste un minut auzii şi glasul lui 
cuconu Tache : 

—  Âi, scoală, ca venit cluceru. 

Pornirăm amândoi pe jos spre casa clucerului, la 
care, în urma noastră, ciauşul de slujitori înşiruia 

oameni de jur-împrejur; când ajunserăm în pridvor, 
cuconu Tache intră în casă zicându-mi : 

— Aşteaptă aci până te-oi chema eu, şi atunci să 
intri în odaie cu doi stegari. 

Din pridvor se vedea pe fereastră foarte bine în 
odaia clucerului, luminată cu trei părechi de lumâ- 
nări; Q grămadă de mosafiri se și așezaseră la 
ghiordum ! cu cluceru în mijloc răsturnat pe soia. 
Când intră cuconu Tache, se sculară toți în sus, 
dar dumnealui luă pe cluceru de mână*și-l trase în 
odaia d'alături ; după vr'o cinci minute auzii că mă 
chiamă, mă luai îndată după glas și intrai în iatacul 
boierului. Cluceru ținea porunca domnească în mână, 
şi dinții îi clănţăneau în gură. Cum intrai, cuconu 
Tache îmi zise: 

— Indeplinește porunca lui vodă. 

Atunci luai fiarele din mâna stegarului, mă ple- 
cai şi le pusei clucerului de picioare ; în cinci minute 
eram pe drum cu două cărucioare de poştă, într'una 
eu cu ispravnicul în fiare şi în cealaltă doi arnăuţi cu 
pistoalele încărcate, cărora li se dedese porunca să 
dea să-l omoare, dacă o căuta cumva să scape. 

Când ieşeam din Focşani, răsărea luna ; nici gură de 
surugiu, nici plesnitură de bici, dar cărucioarele mele 
fugeau ca năluca cu umbra după ele, şi seara, când 
bătea meterhaneaua, mă dam jos din cărucioară şi 
intram cu ispravnicul meu în odaia lui Măciucă, 
unde am aşteptat până s'a sculat vodă dela masă, 
până s'au culcat beizadelele, s'a osteiat lumea din 
curte şi au ieșit una după alta caleştile cu masa- 
lale!: a spătarului, a aghii și a ispravnicului de 


1 ghiordum — joc de cărți. 
2 masala — torţă. 

curte; atunci intră răposatul Măciucă şi-mi zise: 
„Ai sus“. 

Când am intrat în odaia lui vodă, Măciucă înainte, 
după el cluceru cu fiarele de picioare și eu după 
dânsul, vodă, care sta răsturnat pe sofia cu mânile 
încrucişate sub cap şi cu picioarele unul peste altul, 
grămădit, se sculă drept în picioare şi, adresându-se 
răstit şi necăjit către cluceru: 

— Nu ţi-e ruşine, slugă necredincioasă şi boier 
zăcaş | |! 

Și întorcându-se către mine, îmi zise: 

— Te fac divictar 2. 

Măciucă îmi făcu semn să ies; şi, când trecui pe 
lângă dânsul, îmi zise încet: 

— Trimite-mi sus patru ciohodari. 

Ce s'o mai fi petrecut după aceea nu ştiu, dar după 
ce m'am culcat, pare că auzeam prin somn un glas 
care se văita strigând: „lartă-mă, măria ta! Cine o 
mai face ca mine, ca mine să paţă“. 

A doua zi până în ziuă, cluceru era pornit surghiun 
la Snagov cu cămaşa pecetluită 3 pe el... 


ION GHICA 


1! zăcaş — rău, pornit pe jaf. 

2 divictar — funcţie la curte ce consta în îngrijirea călimă- 
rilor şi celor necesare scrisului. 

3 Cămașa era prinsă cu peceţi, pentru ca osânditul să nu 
o poată schimba. 


DIN VREMEA LUI CARAGEA 


București, Noembre 1879 
Amice, 


Mazilia lui Ipsilant şi a lui Moruz, unul din domnia 
Valahiei și celălalt din scaunul Moldovii, înainte de 
împlinirea celor șapte ani stipulaţi în tractatul dela 
Kuciuc-Kainargi, adăogându-se la alte pricini de gâl- 
ceavă ce împăratul Alexandru căuta sultanului, a adus 
războiul dela 1806; şi după şase ani de luptă crân- 
cenă în care victoriile se precumpăneau, puterile Eu- 
ropei, căşunând asupra Porții, au silit-o să încheie 
pace numai şi numai ca să lase Muscalului mâinile 
slobode în lupta cu Napoleon... 

„lar după încheierea păcii de Bucureşti, contele 
Metternich, profitând de încurcătura în care se găsea 
Rusia pe malurile Moscovei, a împins la domnia Ţării 
Românești pe lancu Caragea, amicul și protejatul 
cavalerului de Gentz. Dar, cu toată stăruința inter- 
nunciului la Constantinopole, sultanul nu a voit să-i 
dea domnia până ce mai întâi nu l-a asigurat Caragea 
că-şi va da demisia după trei ani. Pe de o parte suze- 
ranul căta să eludeze stipulațiunea de domnie pe 
șapte ani, şi pe de alta voia să aibă pe Grec la mână. 

După mai multe străgăneli cu inșaala, cu pekei şi 
cu bacalum, pe la sfârşitul lu: Octombre, Caragea a 
putut ieși din Constantinopol şi, în ziua de Sf. Spiri- 
don al anului 1812, el şi-a făcut intrarea în Bucu- 

reşti cu alai domnesc, călare!'pe tabla-bașa!, în su- 
netul clopotelor, al surlelor și tobelor. După ce a 
descălecat la Siântul Spiridon cel Nou din podul 
Beilicului (astăzi calea Şerban-Vodă), s'a dus de s'a 
miruit în biserica Curtea-Veche, după obicei. 

Sosirea acestui domn în Bucureşti a fost semnalul a 
mari calamități pentru ţară! Chiar în noaptea insta- 
lării sale, palatul domnesc dela Mihai-Vodă din dea- 
lul Spirii a ars până în temelie şi Curtea domnească 
a devenit Curtea arsă, până în ziua de astăzi; iar a 
doua zi, la 13 Decembre, s'a ivit ciuma între oamenii 
curții veniți cu vodă dela Țarigrad. 

A fost în multe rânduri ciumă în ţară, dar analele 
României nu pomenesc de o boală mai grozavă decât 
Ciuma lui Caragea ! Niciodată acest flagel n'a făcut 
atâtea victime! A murit până la 300 oameni pe zi 
și se crede că numărul morţilor în toată țara a fost 
mai mare de 90.000. Contagiunea era aşa de primej- 
dioasă, încât cel mai mic contaci cu o casă molip- 
sită ducea moartea într'o familie întreagă şi violența 
era aşa de mare, încât un om lovit de ciumă era un 
om mort. ; 

Spaima intrase în toate inimile și făcuse să dis- 
pară orice simțemânt de iubire şi de devotament. 
Muma îşi părăsea copiii, şi bărbatul soția pe mânile 
cioclilor, niște oameni fără cuget şi fără frică de 
Dumnezeu. Toţi beţivii, toți destrămații îşi atârnau 
un şervet roșu de gât, se urcau întrun car cu boi, 
și porneau pe hoție din casă în casă, din curte în 
curte. Ei se introduceau ziua și noaptea prin locuințele 


i fabla-başa — cal de paradă, bogat împodobit, primit de 
noul domn ca dar din partea sultanului. 

oamenilor şi puneau mâna pe ce găseau, luau bani, 
argintării, ceasornice, scule !, şaluri, etc., fără ca ni- 
meni să îndrăznească a li se împotrivi. Fugea lumea 
de dânșii ca de moarte, căci ei luau pe bolnavi sau pe 
morți în spinare, îi trânteau în car, claie peste gră- 
madă, şi porneau cu carul plin spre Dudești sau spre 
Cioplea, unde erau ordiile?2 ciumaților. Se încrețea 
carnea pe trup, auzindu-se grozăviile şi cruzimile fă- 
cute de acești tâlhari asupra bieţilor creştini căzuţi 
în ghiarele lor. 

Rareori bolnavul ajungea cu viaţă la câmpul ciu- 
maţilor. De multe ori o măciucă peste cap făcea într'o 
clipă ceeace era să facă boala în două-trei zile |... Și 
poate că acei ucişi astfel erau mai puţin de plâns, căci 
mai mult erau de jale acei aruncaţi vii în câmp, fără 
aşternut şi fără acoperământ, pe pământ ud şi în- 
gheţat. Cale de jumătate de ceas se auzeau ţipetele şi 
vaetele nenorociţilor din câmpul Dudeştilor !... 

In urma mai multor scene oribile, neomenoase şi 
bestiale, petrecute la ordie, unde unul din aceşti mi- 
zerabili fusese rupt cu dinţii de un tânăr care apăra 
cinstea soției sale lovită de ciumă chiar în ziua nunţii, 
și în urma revoltei ciumaților, care au sărit cu parul 
şi au omorît zece cioclii, autoritatea în sfârşit a luat 
măsură de a organiza un fel de serviciu sanitar. Ea 
înființase câțiva vătăşei însărcinaţi de a întovărăşi pe 
ciocli din casă în casă, şi aceștia strigau dela poartă: 
„Sănătoşi copii!“ Unul din ei, într'un raport către 
şeiul său, zicea: 

1 scule — bijuțerii. 


2 ordie — aci tabără. Vezi în textele lui Ghica şi sensul de 
„oaste“. 


L] 

„Azi am adunat 15 morți, dar n'am putut îngropa 
decât 14, fiindcă unul a fugit şi nu l-am putut prinde.“ 

D'asupra oraşului se ridica un fum galben și acru, 
iumul băligarului care ardea în curţile boiereşti, şi 
oraşul răsuna de urletul jalnic al cânilor rămaşi fără 
stăpân. N 

La fiecare poartă era câte o şandrama, un fel de ghe- 
retă, în care se adăpostea câte un servitor pus acolo 
pazarghidan (comisar pentru târguielile de pâne, de 
carne şi de zarzavaturi). Nimic nu intra în curte, 
decât după ce se purifica la fum şi trecea prin hărdăul 
cu apă sau prin strachina cu oţet. 

Cioclii, când treceau pe lângă o casă bogată, nu 
lipseau de-a arunca sdrențe rupte dela ciumați, ca să 
răspândească contagiunea. Ei nu se temeau de mo- 
lipsirea boalei, căci mai toți erau dintre acei care 
zăcuseră de câte două-trei ori de acea grozavă epi- 
demie. Ciuma, ca toate boalele mortale şi lipicioase, 
ca vărsatul, ca tifosul, ca lungoarea neagră, foarte 
periculoasă întâia oară, devine puţin violentă la acei 
care au mai fost loviți de ea. 

Jaiurile şi tâlhăriile oamenilor, direct sau indirect 
prepuşi la serviciul ciumaţilor, au fost nepomenite. 
Multe averi şi case mari s'au ridicat în Bucureşti, după 
ciuma lui Caragea, din sculele şi banii bieţilor bol- 
navi. 

După un an, cam pe la Decembre, boala a începui 
a se domoli și lumea s'a readunat, încetul cu încetul, 
în oraş. Acei care se regăseau, se îmbrățişau, dedeau 
o lacrimă celor pierduţi pe câmpia dela Dudeşti și 
porneau cu viața înainte, uitând suferinţele şi însetaţi 
de plăceri. 

Totdeauna după o epidemie, ca și după un război, 
omenirea caută a-și recăpăta nivelul; în aparenţă 


60 Scrisori către V. Alecsandri 


. e e aaa 


tc ue 


viaţa devine mai lesne, averile îlăcăilor şi zestrele 
fetelor sporesc prin moșşteniri şi prin moartea fraţilor 
și a surorilor cu care ar fi avut să împartă averea pă- 
rintească, dacă ar fi trăit ei. Când este o mortalitate 
mare, poporul zice că se ieftinește pânea, şi această 
credinţă avea pe atunci oarecare temei, căci ţara 
fiind pe atunci lipsită de export, grâul nu avea altă 
căutare decât pentru consumaţia interioară. Și în 
asemenea împrejurări căsătoriile trebuiau să devie 
numeroase, cu atât mai mult numeroase, cu cât răul 
a săcerat mai multe ființe. Deci, îndată după înceta- 
rea boalei, lumea s'a pornit pe nunți. 

Pe atunci, nunta nu vrea să zică un petec de hârtie 
velină, tipărit frumos la Socec sau la Weiss, din par- 
tea D-lui X sau a d-nei Z., anunțând celebrarea cu- 
nuniilor fiului sau fiicei lor în ziua cutare, la biserica 
Sărindar sau la Domnița Balaşa, şi-apoi... pe uşă 
afară! Pe atunci nunta era dandana mare! 

Mai întâi peţitorii şi colăcerii cu aldamaş ; după ei 
logodnă cu arhiereu, cu diaconi, cu preoți, cu cântă- 
reți, cu lăutari şi cu ziafet toată noaptea până la lu- 
ceafărul de zi. Cu câteva zile înainte de nuntă, dacă 
mirele şi mireasa erau de neam de boieri, se făcea 
cherofilima (sărutare de mână) la curte, unde tinerii 
cu toate rudele lor erau duși cu alai spre a săruta 
mâna lui vodă şi a doamnei, cerându-le binecuvân- 
tarea. 

Când se apropia ziua nunții, mahalaua se împodo- 
bea cu brazi dela casa ginerului până la casa mi- 
resei. In ajunul nunții, cam după amiazi, porneau 
călțunăresele, tot cucoane alese dintre rudele cele mai 
frumoase ale ginerului, în trăsuri înhămate cu armă- 
sari de preţ. Intâia călțunăreasă intra la mireasă pur- 

tând o căţie de argint cu îlori suflate în aur, din care 
ieşea fum de udagaciu! şi de curse?; ea mai purta 
și o stropitoare din care arunca apă de trandafir, 
semnul curăţeniei, şi ura miresei să fie totdeauna 
spălată şi parfumată. O a doua călțunăreasă ducea pe 
tava de argint îlorile cu care se împodobeau cununiile. 
A treia călțunăreasă aducea o tavă cu peteală, semnul 
bogăției. Veneau în urmă celelalte călțunărese cu zece, 
douăsprezece tave încărcate cu tot ielul de daruri: 
şaluri, giuvaere, stofe scumpe, bani, cofeturi, etc. 
Mulțime de îete înconjurau pe mireasă şi lăutarii 
ziceau din vioare şi din gură cântecul vechi : 


Astăzi cu fetele, 
Mâne cu nevestele... 


După ce fetele deschideau boccelele şi admirau da- 
rurile, ele tăbărau pe tavele cu peteală şi pe îlori; 
unele împleteau cununiile : cruce întreagă pentru gi- 
nere şi cruce jumătate pentru mireasă. Celelalte des- 
fășurau jurubițele de peteală, le depănau şi făceau 
urzeală lungă de trei coți, podoaba miresei, un râu 
de aur în care se putea ascunde copila logodită, din 
cap până'mn picioare. Din vreme în vreme, fetele tră- 
geau cu coada ochiului şi aruncau flori sau noduri 
de peteală în partea îlăcăilor ; aceştia le ridicau şi le 
aninau de fermenele 3 ; pe când fetele, ca unele ce 
împărțeau, își făceau şi ele parte, agăţându-şi la piept, 
în dreptul inimii, snopuri de peteală. 

După clacă se puneau cu toții la jocuri: de-a ine- 
luș-învârteguş, de-a baba mija, de-a gaia, de-a 

1 udagaciu — substanţă plăcut mirositoare. 


2 curse — pastilă pariumată. 
3 fermenea — scurteică. 

cârpa, şi acestea se încheiau printr'o horă mare. 
Astfel mireasa își lua ziua bună dela fete şi surate; 
iar bătrânii şi babele, bărbaţii şi nevestele petreceau 
toată noaptea pe ziaiet, pe bere şi pe mâncare, în 
sunetul necurmat al lăutarilor. 

Dar a doua zi, mai cu seamă, era ce era! Nunta în- 
cepea chiar din zori; nuntaşii nu mai osteneau în- 
truna dela casa ginerului la casa miresei. Cununia se 
celebra la amiazi la biserica enoriei, de unde apoi 
mireasa nu se mai întorcea la căminul părintesc. Ea, 
împreună cu mirele, se punea în trăsură cu cei care 
purtau  gevrele!, și luau la trăsură lumânările 
aprinse, înfipte într'o pâne. lar dacă cununia era a 
se face acasă la ginere, una din rudele cele mai de 
aproape ale acestuia, mama, sora sau mătuşa, pleca 
de lua pe mireasă și o aducea acasă la mirele ei, cu aş- 
ternut, cu zestre cu tot. Trăsura era înconjurată de 
toți flăcăii, rude şi amici ai ginerului, care încurau 
caii lor, aducând ştire că sosește mireasa. 

Momentul despărțeniei de părinţi era solemn pentru 
mireasă, însă ea, când păşea pragul casei părintești, 
trebuia să tragă din picior, pentru ca să se mărite și 
celelalte fete. Obiceiul cerea ca să o podidească plânsul 
în acel moment şi lăutarii cântau: 


Taci mireasă, nu mai plânge, 
Căci la mă-ta mi te-i duce 
Când a face plopul pere 

Şi răchita vişinele... etc. 


După cununie, masă mare cu zaharicale dela be- 
cerul? Manolachi şi cu cofeturi dela vestitul Pascu; 


1 gevrea — batistă brodată. 
2 becer — plăcintar. 

cu vin de Drăgăşani, cu pelin de Dealu Mare şi cu 
vutcă de vanilie şi de cursă. Lăutari şi horă toată 
noaptea, iar în ziuă se trimiteau nunii, socrii şi nun- 
taşii pe la casele lor, cu lăutari. 

Acest chei, la cei de jos, ținea trei zile, iar la boieri 
ținea şapte zile şi şapte nopţi, după legea domnilor 
și a împăraţilor. O nuntă se isprăvea și zece începeau, 
încât Bucureştii într'o sărbătoare o duceau. Doliul se 
schimbase în veselie ! 

Viaţa aceasta îi pria lui Caragea, căci popor și 
boieri, cufundaţi în ziafeturi, nu băgau în seamă ja- 
furile domneşti ; ș'apoi caitanele după care alergau 
însurățeii îl ajutau mult la sporirea pungii. Imbul- 
zeala la ranguri era atât de mare, că se umpluse din 
scoarță în scoarță condica pitacului! domnesc, şi se 
spune că, în ziua fugii lui Caragea, postelnicul dea- 
bia a pridedit să citească numele celor din protipen- 
dadă şi câteva din starea a doua. Chemat de vodă ca 
să plece, el a trântit pitacul jos, strigând cu glas tare: 
iar voi ceilalți, pitari şi serdari !2 

Caragea se urcase în trăsură, zicând că merge să 
se primble la Băneasa, dar acolo îl aşteptau trăsurile 
înhămate, care l-au dus la Braşov, chiar în ziua când 
sosea în București capugiul ce venea să-i taie capul, 
fiindcă şezuse pe scaunul domniei şase ani în loc de 
trei, precum se legase către sultanul. 

Venit domn pe puţini ani, Caragea căuta să adune 
cât mai curând o avere cu care să poată trăi măreț 
în străinătate. Prin urmare, el a lăsat un mare nume 
în felul jafurilor. Se zicea în ţară, până mai dăunăzi, că 
se fură ca în vremea lui Caragea. 


1 pitac — aci diplomă de boierie; în general: decret. 
2 pitar, serdar — mărunte ranguri de boierie. 

In domnia lui, toate slujbele și caftanele se dau pe 
parale. El a suit birurile într'un mod nema:pomenit, 
dela 1.500.000 lei (115,385 galbeni) la suma de 
3.700.000 lei (284,848 galbeni), afară de ocne şi de 
vămi, pe care le vindea cu preț de zece ori mai mare de- 
cât înainte, lăsând pe taxidari! să rupă cât puteau; 
apoi pecetluituri ?, mazilii, neamuri și câte şi mai 
câte |... 

Când i se părea că punga nu i se umplea destul de 
repede, avea şi alte coarde la arc. Scotea pe aga în 
târg cu cântarul şi cu falanga; acesta prindea cu 
Ocaua mică pe vreun brutar, pe vreun cârciumar, pe 
vreun măcelar, îi trântea câte o sută de nuiele la tălpi, 
sau îl ţintuia de ureche în mijlocul pieţei. Vodă era si- 
gur că isnaful avea să alerge dela unul la altul ca să 
facă curamă 5, iar pedeapsa înceta îndată ce starostele 
venea la curte cu un porcoi de mahmudele. Un alt 
şurup ce găsise fântânii de aur era porunca strașnică, 
din vreme în vreme, ca toţi negustorii să se răiuiască 
între dânşii, ca să nu fie datori unii altora. Pe atunci 
se lua zeciuială dela împlinirile de bani. Bieţii oameni, 
spăriaţi de ruina ce ar fi urmat unei asemenea ră- 
fueli pripite, se adunau, făceau cislă şi astfel mai do- 
bândeau o amânare, căci suma cislei curgea în punga 
domnească. 

Caragea avea multă imaginaţie în asemenea ma- 
terie, dar şi găsise câţiva oameni sdraveni care îl ajuta 
la desăvârşirea tertipurilor lui. Vorba mergea în 
țară că: 

! țaxidar — perceptor. 


2 pecetluitură — impunere. 
3 curamă — chetă, colectă. 


Din vremea lui Caragea 65 


Belu beleşte, 
Golescu golește, 
Manu jupueşte ! 


După şase ani de domnie, el a dus cu dânsul la Pisa 
o avere de milioane, cu care a trăit în belşug şi a aju- 
tat Eteria şi revoluţia grecească. Era violent şi înfio- 
rător! Un poet lingușitor îi adresă o odă, în care îi 
făcea să zică în limba grecească : 


Exw orx5. xai rorostlt 
GE oxorovw uirpe Sopo5tu! 


Un boier pe care-l dojenea pentru niște hoţii din 
care nu-i dăduse o parte îndestulătoare, îi răspunse: 


KAETTO, KĂENTELG XhEzTEL? 


iar Caragea, în loc de a-l pedepsi pentru atâta în- 
drăzneală, l-a îmbrăcat în caftan de boier cu barbă. 

Acest domn însă era neîmpăcat cu boierii care, ne- 
voind a îi instrumentele hrăpirii lui, îi făcea vreo îm- 
potrivire sau chiar vreo simplă observaţie. Astiel, pe 
banul Constantin Filipescu l-a ţinut doi ani la moşie, 
la Bucov, cu pază de arnăuţi; pe banul Grigorie Ghica 
l-a ţinut doi ani închis în casă, oprit de a vedea faţă 
de om ; pe vornicul Constantin Bălăceanu, de care se 
temea [iindcă acesta avea relaţiuni de familie la Viena, 
l-a trimis surghiun la Castoria. 


1 Am sabie și buzdugan, 
2 Fur, furi, fură. (.G.). Te omor ca pe un porc. (I.G.). 

Lui Caragea îi plăceau femeile. Intr'această privinţă, 
purtarea lui şi a fiului său beizadea Costachi era un 
scandal de toate zilele. Când punea ochiul pe câte o 
nevastă, trimitea pe bărbatul ei într'o slujbă depăr- 
tată, la trebuinţă îl şi surghiunea și atunci lua cu dân- 
sul câţiva arnăuţi şi se introducea la femeia pacien- 
tului cu voie fără voie. 

Beizadea Costachi, tânăr, îrumos, nu avea altă ocu- 
paţie decât să cate să scoată din fire pe cucoanele cele 
tinere şi plăcute. El se înhăitase cu câţiva feciori de 
boieri şi băteau mahalalele ziua și noaptea. Odată, 
fiind urmărit de bărbatul uneia din conchistele ! sale, 
cu care se primbla în trăsură, şi văzându-se strimtorat 
de aproape, scoate pistolul şi trage să împuște pe soţul 
trădat ; glonțul însă nimereşte pe unul din caii lui, calul 
cade din ham şi beizadeaua scapă cu chica topor. A 
doua zi femeia adulteră era izgonită de sub streaşina 
conjugală şi lăutarii improvizară cântecul : 


C... ai fost, c... ai să fii, 
La mine să'nu mai vii. 


Pe vremea aceea nu era lucru lesne de a fi galant 
și nu fiecine îndrăznea a face curte. Când un tânăr 
punea gând rău pe o fată, el putea să dea cu ochii 
de tatăl său, de îratele ei, şi atunci, nici una, nici două, 
popa îi cânta Isaiia dănțueşte şi căsătoria, deşi silită, 
era valabilă. Dacă bietul tânăr avea a face cu o muiere 
măritată, treaba devenea mai serioasă, pentrucă răs- 
plata depindea mult de breasla la care aparţinea băr- 
batul ultragiat. Măcelarii luaseră obiceiul să umile 
pe galanți cu ţeava, ca pe berbeci, şi-i trimitea acasă 


1 conchistă — cucerire. 

în căruţă. Croitorii se serveau de foarfecele cele mari 
de tejghea. Un băcan, ce găsise pe un cuconaș sub 
scară, la nevasta lui, după ce l-a despuiat în pielea 
goală, l-a uns cu catran din creștet până în tălpi, 
i-a pus o pereche de coarne pe cap, l-a legat răstig- 
nit de mâni pe un drug, i-a băgat un căluş în gură 
şi l-a luat în șfichiul biciului pe pod, de iugea lumea 
de dânsul ca de ucigă-l toaca, încât nici chiar slugile 
lui nu au voit să-l primească în casă. A doua zi l-a 
găsit vizitiul ascuns în ieslele din grajd. Pe un alt 
cuconaş, bărbatul l-a uns cu miere pe piele şi l-a 
lăsat o zi întreagă pradă muştelor şi a viespelor. 

Unde se pomenea trotuar sau bulevard pe acel 
timp !... Femeile erau înconjurate de toate precauţiu- 
nile profilactice, ferestrele aveau zăbrele ca puşcă- 
riile ; porţile se deschideau greu, căci erau înarmate cu 
broaşte tari, iar când o nevastă se ducea la o rudă, 
la o prietenă, sau la baie, ea era întovărăşită de 
două-trei jupânese bătrâne și credincioase. Fetele erau 
ținute şi mai aspru ; deabia aveau voie să iasă în gră- 
dină şi grădina era înconjurată cu zid înalt, sau uluci 
de scândură de stejar. 

Nici măcar peţitorii nu le vedeau, până nu se is- 
prăvea vorba de căsătorie, încât ginerele nu era tot- 
deauna sigur că a văzut bine fața logodnicei sale. 

O fată de boier mare, întoarsă dintrun clauster! 
dela Viena, unde fusese crescută şi unde dobândise un 
talent muzical extraordinar pe clavir, a adus cu dânsa 
în casa bărbatu-său preţiosul instrument. Intr'o seară, 
boierul, zărind câțiva inşi care se pitulaseră lângă 
uluci ca să asculte frumoasele melodii ale junei di- 
letante, s'a sbârlit de gelozie şi când a doua zi tânăra 


i clauster (Kloster) — mânăstire, pension. 


68 Scrisori către V. Alecsandri 


femeie s'a trezit, nenorocita !... a găsit clavirul spart 
cu toporul în mii de bucăți. Mâhnirea ei a fost atât 
de mare, încât peste câteva săptămâni o duse la 
groapă. Ea lăsase cu limbă de moarte să-i facă coş- 
tiugul din scândurile clavirului, dar popa s'a împo- 
trivit, zicând că fusese vasul necuratului. 

Arta era lucru necunoscut. In tot Bucureștiul nu 
se aflau decât un singur piano şi o harpă. Muzica 
aparţinea lăutarilor şi cântăreților dela biserică. 

Persoană cu inspiraţii artistice era numai domnița 
Ralu, fata cea mai mică a lui Caragea, natură aleasă, 
posedând gustul frumosului în cel mai mare grad, 
admiratoare a muzicii lui Mozart şi a lui Beethoven, 
hrănită cu scrierile lui Schiller şi Goethe. Ea găsise 
în câțiva tineri greci, rude şi amici din şcoala gre- 
cească dela Măgureanu, studenţi admiratori ai tra- 
gediilor lui Euripide şi Sofocle, un element pentru a 
pune în scenă câteva piese de teatru. Cu niţică pânză 
croită şi cu hârtie poleită, domniţa organizase în 
apartamentele sale o mică scenă, pe care se juca în 
limba elenă Oreste, Moartea fiilor lui Brutus şi câteva 
idile ca Daphnis și Chloe. 

Mai târziu a zidit un teatru la Cișmeaua roșie în 
colțul stradei Victoriei şi a Fântânei, pe locul unde se 
vede astăzi un felinar ascuns după o perdea de fier; 
un teatru în toată forma, cu parter, cu stale, cu scenă 
Și cu mai multe rânduri de loje. Ruinele acelui edificiu, 
ars la 1825, se mai vedeau până pe la 1840, când s'a 
mistuit în zidurile lui loan Carătașşul. 

Domnița Ralu visa ridicarea teatrului grecesc. Pen- 
tru acest scop ea a trimis pe Aristia la Paris, ca să 
studieze pe vestitul Talma. Ea a şi adus dela Viena o 
trupă de artişti nemți care reprezentau opere şi drame. 

Din acea trupă făcea parte vestita Dilly, cântăreaţă și 
tragediană de un mare merit, ce venise la Bucureşti 
numai pentru o iarnă. lar îndrăgindu-se de unul dintre 
tinerii noştri boieri, a rămas în capitala noastră până 
când a murit, dând naștere unuia dintre bătrânii noștri 
generali. 

Avântul dat de domniţa Ralu artei dramatice a în- 
cetat cu fuga lui Caragea, dar, ma: în urmă, a găsit o 
slabă imitătoare în Smaranda Ghica din Gorgan, în 
casa căreia, după zaveră, Aristia intrase ca institutor de 
copii. Acolo lancu Văcărescu a căutat să puie limba 
românească pe scenă; a încercat să joace pe Brifa- 
nicus şi pe Sgârcitul lui Moliere, dar surghiunele, răz- 
boiul și câte şi mai câte calamităţi au amânat lucrul 
până la 1833, când Câmpineanu a înființat Societatea 
filarmonică. 

Turburările de pe'mprejurul țării, precum răscula- 
rea lui Caragheorghe şi a lui Pasvantoglu, incursiu- 
nile cârjaliilor, Eteria grecească şi revoluția dela 
1821, făcuseră să sbârnâe, în tinerii români, coarda 
vitejiei. Lor începu să le placă armele, vânătoarea şi 
călăria ; feciorii de boieri luară un fel de aer de 
cabadaii, termen adoptat de dânșii şi care avea sem- 
nificarea de voinici. 

In timpul lu: Grigorie Ghica-Vodă, pe la 1823-24, 
cuconașii nu lăsau să le scape niciun prilej de a se 
îmbrăca cu poturi !, cu mintean şi cu cepchen2; a se 
lega la cap cu farabolus3 și a-şi încărca sileahulf 


1 poturi — nădragi largi purtați mai ales de haiduci. 

2 cepchen — haină scurtă, purtată de boieri. 

3 tarabolus — acoperământ format dintr'un şal înfășurat în 
jurul capului. 

4 sileah — seleaf, brâu pentru arme. 

dela brâu cu pistoale şi cu iatagan, precum şi a-și 
atârna pala de gât. Pentru cel mai mic lucru, ei se 
serveau cu armele, încât din paşnici ce erau mai 
înainte, deveniseră arțăgoși şi turburători. Intre toţi 
se deosibeau mai cu seamă Iancu, feciorul lui beiza- 
dea Costachi Caragea şi al Raliţei Moruzoaei, îraţii 
Bărcăneşti, Bărbucică, nepot de fată al banului Barbu 
Văcărescu, şi câțiva alţii, care se țineau de ștren- 
gării şi ajunseseră a fi spaima mahalalelor. Ei pe- 
treceau ziua în Cişmegiu, cu lăutari, pe iarbă verde 
Și, cum răsărea luna, plecau cu ghitare şi cu flaute 
la serenade, pe sub ferestrele fetelor şi nevestelor 
frumoase. Până'n ziuă vuiau mahalalele de cântece, 
de gâlcevi, de bătăi şi de lătrări de câni. 

Intr'o noapte, tânărul Palama, voind să gonească 
pe Don Juanul Bărbucică Catargiu dela îerestrele lo- 
godnicei lui, s'a pomenit cu un cuţit în pântece. Ne- 
norocitul, scăldat în sânge, a putut deabia profera 
numele celui care-l lovise; şi muma lui, în disperare 
a alergat la palat şi a sculat pe vodă cu ţipetele sale. 
Grigorie Ghica pornește pe başciohodar Măciucă, care 
și aduce la curte pe Bărbucică, îl trânteşte la pă- 
mânt şi, din porunca domnească, îi trage o falangă, 
apoi îl trimite surghiu la mănăstire. De acolo bietul 
Don Juan păţit a pornit la Paris cu gândul să studieze 
pictura, artă pentru care credea că are o mare voca- 
țiune. 

Anarhia domnea în toate, şi lesnirea de a da cu 
pistolul în oameni devenise la modă, astfel că, ucisul 
fiind totdeauna presupus că s'ar fi împuşcat la vână- 
toare, ucigașul rămânea nepedepsit. 

In una din petrecerile la care luau parte mai mulți 
tineri, pe când se întorceau în București, într'o căruță 
cu patru cai, se găseau trei tineri: lancu Caragea, 

Dimitrachi Bărcănescu și Iancu Crețulescu, poreclit 
Ursu mai târziu, pentrucă o ursoaică îi desmierdase 
obrazul cu labele ei. Cei doi dintâi luându-se la ceartă, 
trag cu pistoalele unul într'altul şi căruța intră în 
curtea Moruzoaiei ducând pe fiul ei şi pe nepotul ei 
înnecați în sânge. Peste trei zile, două dricuri se ur- 
mau unul după altul, ducând la locașul cel veşnic pe 
doi din tinerii cei mai eleganți şi mai îrumoși ai 
Bucureştilor. 

Stranie epocă !... Numai venirea Muscalilor la 
1828 a pus capăt acestei vieţi svăpăiate a tinerilor 
cuconași, luându-i ca comisari (mehmendari), pe 
lângă generalii ruşi, pentru înlesnirea aprovizionării 
oştirilor cu proviant şi cu cară. La 1831 cei mai 
mulți au încins sabia, scriindu-se în miliția naţio- 
nală. 

Bucureşti, Fevruarie 1880. 
Iubite amice, 


Pe când în şcoala dela Măgureanu vestiţii elinişti 
Lambru, Comita, Vardalah şi Neofit, emulii lui Corai, 
predau tinerilor greci şi feciorilor noştri de boier Me- 
morabiile lui Socrate !, Phedon? şi Metafizica lui Aris- 
tot ; pe când banul Brâncoveanu discuta cu puristul 
Duca în limba lui Tucidid Apophtegmele lui Hypocrat 
și Ariometria lui Arhimed, şi se munceau să izgonea- 
scă din limba greacă toate cuvintele câte nu erau curat 
atice, precum unii din învățații noştri caută să curețe 
limba română de tot ce nu se termină în ciune3, la 
biserică la Udricani, la Sfântul Gheorghe şi la Colțea 
se auzea glasul ascuţit a câtorva copii care strigau în 
gălăgie pe: 

on, mislete, ucu: omu 
pocoi, on, mislete, ucu: pomu. 

Băieții mai înaintați la ?nvăţătură, când voiau să-şi 
zică ceva care să nu fie înţeles de profani, comunicau 
între dânşii astfel 


1 Z=vopovTros O "ATOuwuoDveduaTa ZBoxparovs (|. G.) 
Memorabilia este opera lui Xenofon. (n.r.) 
(n did Ilhărâvos (|. G.) — operă filosofică a lui Platon. 
NI. 
3 Aluzie la fonetiştii din şcoala lui Aron Pumnul. 

az, iotă, lude, az, pocoi, râţă, ucu, naș, est! 


şi celalt îi răspundea: 
naş, est, buche, az, tierdo, est, pocoi, on, pocoi, az? 


Cei dela bucoavnă râvneau la dânşii cum vorbeau 
păsăreşte, 

Dascălul Chiosea, bătrân cu antereu de calemcheriu 8, 
la cap cu cauc de taclit + vărgat cu cearşai alb, se prim- 
bla pe dinaintea băieților înarmat c'o vargă lungă, ar- 
zând când pe unul, când pe altul, după cum i se pă- 
rea ; se oprea dinaintea fiecăruia, la unii le asculta 
lecţia, la alții le mai adăoga câte un ucu scurt pe ici, 
pe colea, sau câte o aruncătură,. două pe deasupra, ca 
să fie slova mai ciocoiască. Apoi să îi dus sfântul pe 
vreunul să nu știe lecţia, că, dacă nu-l ajungea cu nu- 
iaua, apoi scotea imineu $ din picior şi-l asvârlea după 
dânsul cu un: 

„Fir'ai al dracului cu tat'io şi cu mă-ta, că n'ai învă- 
țat matima $ * 

Dascălul Chiosea nu era om rău, dar se necăjea pen.- 
trucă-l durea inima când vedea că nu se silesc copiii 
la învățătură. El nu era civilizat, ca să nu-i pese dacă 
elevii învaţă sau nu. Pentru el şcoala nu era o chiver- 
niseală, nu se gândea la: treci zi, treci noapte, apro- 
pie-te leafă. Nu sta cu ceasornicul deschis pe catedră, 
ca nu cumva minutarul să treacă peste semn. 


1 Ai la prune. (|. G.) 

2 Ne bate popa. (|. G.) 

3 calemcheriu — postav fin. 

4 Drept căciulă (cauc), avea capul înfăşurat cu un brâu 
(taclit) 

5 imineu — papuc. 

6 matima — lecţia. 

La Chiosea, ca la Chiriţă, ca la Stan, lucrurile mer- 
geau altiel ; viața lor era cu copiii din şcoală, nu ştia 
nici şosea, nici cafe-şantan, nici deputăţie. Dimineaţa 
buchile, oftoicu şi psaltirea, după prânz psaltichia. 
Chiosea avea un: 


pa, vu, ga, di! 


care-i ieșea pe nas cale de o poştă. 

De pe la de-alde Chiosea ieşeau dieci de vistierie şi 
calemgii 2 ; la de-alde el au învăţat să scrie româneşte 
logofătul Greceanu, Văcăreştii, Anton Pan, Nănescu, 
Paris Momuleanu etc. 

Acei bieţi dăscălaşi, care au fost depozitari limbii 
şi naționalității noastre, duceau o viață sdruncinată, 
plină de privațiuni şi de coate sparte, fără bene merenti 
şi fără recompense naționale, fără pensii şi parapensii ; 
plătiți ca vai de ei cu un codru de pâne; trăiau și mu- 
reau necunoscuţi ; fără să bănuiască măcar că erau pa- 
trioți, împinşi numai de un instinct bun şi generos, 
îşi făceau cu sfințenie datoria, fără să aibă conştiinţă 
de binele ce făceau ţării lor. 

Ei se delectau mai mult cu citirea întâmplărilor lui 
Alexandru Machedon, care s'a bătut cu furnicile şi cu 
păserile cu ciocu de fier, decât cu citirea mâniei fiului 
lui Peleu. Oile, cânii şi fluierul păstorului întristat al 
lui Văcărescu le erau mai dragi decât Afrodita şi Ba- 
cus a lui Anacreon. Se pomenise dela tată și dela mamă 
Români neaoși din moşi-strămoși. Limba şi urechea le 
spunea că nu era nici Tătari, nici Greci, nici Slavi; 
purtau noblețea neamului în inima şi în spiritul lor, 
fără să se preocupe de arborele genealogic, nici de făr- 


1 Gama în muzica bisericească veche. 
2 calemgiu — copist. 

talele ! de nobleță. Scriau româneşte fără îilologie şi 
fără morfologie, fără să ştie dacă sunt etimologişti, fo- 
netiști sau eclectici Z ; dar scriau cum vorbeau şi scrisul 
îl numeau „icoană“, crezând că el trebue să fie repro- 
ducțiunea exactă a vorbei ; puneau cât mai puţine bu- 
chi, ba pe unele le mai aruncau şi pe deasupra ca să 
facă economie de timp şi de hârtie. Unde să le dea lor 
prin gând că avem două limbi, una în gură şi alta pe 
hârtie, şi că trebue să vorbim într'un fel şi să scriem 
într'altiel ; vorbeau toți aceeaşi limbă. Acum lumea s'a 
subțiat, fiecare vorbeşte şi scrie limba sa proprie şi 
știe că suntem strănepoţi ai lui Traian. Dar mulți cred 
că dela venirea acestui împărat în țară până la sosi- 
rea lor în viaţă, nu s'a mai petrecut nimica pe pămân- 
tul românesc ; nu încep însă a socoti toți dela aceeaşi 
epocă. Unii numără existența ţării dela Regulamentul 
Organic, la care cred că au colaborat, fiindcă au fost 
chemați de l-au iscălit ; alţii, morţi, tăieți, nu vor să 
convie ca să fi mai fost ceva pe lumea asta înainte de 
patruzeci şi opt; spun şi scriu întruna că s'au plimbat 
pe ulițile Bucureştilor cu steaguri şi cu masalale stri- 
gând pe: „Trăiască guvernul provizoriu“, şi că erau 
cei mai de dimineață pe câmpul Filaretului. Pentru alţii, 
iar, călendarul Românilor începe dela îndoita alegere 
a colonelului Cuza, sau din noaptea lui 1l Februarie; 
îşi închipuesc că ei au suit pe Alexandru Ioan'], că ei 
l-au dat jos, şi că tot ei au adus pe Carol I. Cei mai 
înfocaţi astăzi, nu recunosc de adevărați patrioţi decât 
pe acei care au strigat : „Moarte Turcului !“ şi cred că, 
deşi n'au fost la bătălie, dar că, fără vitejia lor cea 


! fărtale — sferturile, părţile unui blazon. 
2 Aluzie la diferitele sisteme ortografice ce se propuneau în 
vremea lui Ghica. 

civică, ţara românească era pierdută, umilită, batjoco- 
rită, tăiată de Turci... 

Pentru mulţi politica este intrigă şi minciună, nu 
cred în sinceritate şi adevăr, disprețuesc cunoştinţa 
lucrurilor petrecute şi cercetarea evenimentelor ce se 
pregătesc. Nu lasă nimica trecutului, cred că ei au făcut 
cerul şi pământul românesc, că ei sunt începutul şi 
sfârşitul, alfa şi omega. Dar apoi creatorii străini ! unul 
se compara cu Lafayette, deşi nu făcuse pentru Româ- 
nia nimica care să semene cu ceeace făcuse generalul 
irancez pentru America ; altul, care vânduse partici- 
piuri pe patru galbeni ora şi înregistrase zece ani dea- 
rândul colorile şi garniturile cocoanelor la baluri, aşe- 
zându-le în ziarul său după ordinul coloarei dela pu- 
tere şi după importanţa subvenţiunii, crede că el a scos 
pe Români la lumină; altul crede că ne-a inventat 
limba şi istoria Românilor, dându-se de un fel de Co- 
lumb, fiindcă critică şi batjocorește gloriile noastre na- 
ționale. Aceşti fructe seci din ţările străine, se cred 
genii, luceferi luminători, îndată ce găsesc un adăpost 
sub cerul României, şi ei, sărmanii, nu văd zâmbirea 
ce inspiră Românilor care în vorbirea lor sarcastică 
i-au poreclit: Locuste oloage. 

Dar să ne întoarcem la şcoala noastră dela Udricani, 
școală sub albastrul cerului, pe prispa bisericii, unde, 
când ploua, copiii se înghesuiau în odaia țârcovnicului, 
jos pe cărămizi, sau în clopotniţă ; citeau şi scriau pe 
genunchi şi pe brânci. 

Prinprejurul bisericii, în mahala, printre livezile de 
meri, de peri și de duzi, se zăreau vreo zece-cincispre- 
zece învălişuri cu streaşină ieșită ca o umbrelă, sub care 
locuia câțiva cavafi, croitori, işlicari şi cojocari ; aceş- 
tia, când plecau la prăvălie, îşi trimiteau copiii la das- 

călul Chiosea, ca să nu ştrengărească pe uliţă şi ca să 
învețe să cananarhisească, să ție ison cântăreților din 
strană, să citească „apostoiul, să zică Tatăl nostru şi 
Crezul şi să meargă de-a'ndarătele, cu sfeşnicul într'o 
mână şi cu cădelnița în cealaltă, dinaintea preotului 
când ieşea cu sfintele daruri. [a plătea ce pe apă nu 
curge ; dascălul Stan, de exemplu, cel mai bine plătit 
din toți, avea câte douăzeci de parale! de copil pe lună, 
și mai avea şi dela biserică tain de mălai, de fasole şi 
de lemne. 

Din acele şcoli îşi recrutau bisericile preoți și cântă- 
reți, acolo boierii căutau băieţi pe care îi luau în casă 
pe procopseală, de acolo a ieşit Chiru dela biserica 
Enii, Dumitrache Bondoliu, tata răposatului vlădică 
Calistrat, Unghiurliu dela Sărindar, Costache Știrbu 
dela Sf. lon de lângă puşcărie şi Petre Efesiu, care mai 
în urmă a ajuns cântăreț în strana din dreapta la pa- 
triarhie. Acolo au fost daţi la învățătură Anton Pan, 
Petrache Nănescu, Nicolae Alexandrescu, Paris Momu- 
leanu, Marin Serghiescu etc. 

Pe Nicolae Alexandrescu, cum l-a văzut Grigorie 
Ghica, l-a luat în casă, îl primbla cu dânsul noaptea în 
butcă dinainte, de-i cânta cântece de lume. Când Gri- 
gorie Ghica s'a făcut domn, Nicolae Alexandrescu a 
ajuns cafegi-başa. 

Pe Marin Serghiescu l-a luat Alecache Villara cân- 
tăreț la biserica Negustorilor, l-a primblat cu dânsul 
pe la Petersburg, cu Regulamentul ; dar mai pe urmă, 
molipsindu-se de boala patriotismului, a fost arestat cu 
Mitică Filipescu, cu Nicolae Bălcescu şi cu Telegescu, 
trimis la Ocnă, unde şi-a spăşit păcatele opt ani, până 
când a venit de l-a scos revoluţia din patruzeci şi opt, 


1 40 bani, sau 4 lei 80 bani pe an. (|. G.) 

ca să-i procure dulcile fericiri ale unei proscripțiuni de 
zece ani. El a fost cunoscut mai mult sub numele de 
Marin Naţionalu. Vodă Cuza îl iubea, îl avea adesea 
la masă şi-l mângâia cu numele de Moş Marin. 

“ Când a venit în Bucureşti dascălul Lazăr, băieţii dela 
Udricani, dela Sfântu Gheorghe, dela Colțea şi dela 
toate bisericile au golit acele şcoli şi au alergat la 
Sfântu Sava:cu Petrache Poenaru, cu Eufrosin Poteca, 
cu Simion Marcovici, cu Pandele, cu (Costache Moroiu 
şi cu mulți alți tineri din şcoala grecească; mai în urmă, 
unii au fost trimişi în străinătate la Pisa, la Viena, la 
Paris şi s'au ilustrat ca profesori şi ca înalți funcţio- 
nari, alții s'au făcut cântăreţi; Anton Pan a devenit 
Anton Pan, şi cei mai mulţi s'au adăpostit prin curțile 
boiereşti ca grămătici, vătafi de curte, stolnici, trăind 
pe bere şi pe mâncare, fără grijă de ziua de mâne; 
când puneau mâna pe câte o para, o băteau la tălpi 
pe must, pe cârnaţi, cu lăutari la Filaret. Ziua aveau, 
n'aveau de lucru, dar seara când era lună, răsuna ma- 
halalele de serenade ; învățau fetele să cânte din ghi- 
tară marşul lui Napoleon și din gură pe Șeine-Minca. 

Anton Pan, Nănescu și Chiosea-fiul erau veselia gră- 
dinilor lui Deșliu, lui Pană Breslea şi lui Giafer ; Iancu 
al Raliţii Muruzoaei, Bărbucică al Tiţii Văcăreaschii, 
fraţii Bărcăneşti, Costache Faca şi alți tineri din lumea 
mare nu putea fără dânşii. 

Nănescu, crescut de Ghiculeşti, a fost vătaf de curte, 
vătai de spătărie, judecător de tribunal şi a murit în- 
grijitor la spitalul Brâncovenesc. Cânta bine din vioa- 
ră ; elev al lui Dimitrache, el compunea cântecele lău- 
țarilor din Scaune, 

Lui îi datorim pe: 
Ah |! iubito, cale bună, 
Dar te rog nu mă uita 
Rața ici, rața colea, 
Rața paşte papura. 
Inima mea multe are 
Culese după'ntâmplare. 
Pom eram eu, pom 
Ardă-ţi rochița pe tine, 
Cum arde inima'n mine. 
Jupâne povarnagiu 
Ah! amor, amorașş, 
Vede-te-aş călugăraș. 
Fă-te om de lume nouă 
Să furi cloşca de pe ouă. 
Piatră de-ai fi, te-ai desface 
Și la mine te-ai întoarce. 
Frunză verde ş'o lalea, 
N'am cuțit că m'aş junghia. 
Cine la amor nu crede, 
N'ar mai călca iarbă verde. 


80 | Scrisori către V. Alecsandri 


Sa 


Când coconițele începuse să îndruge franțozeşte cu : 
Bonju!, 
Cheschevu parle franse munsiu? 
Bonsua 3 şi 
A livoa f, 
Nănescu, în colaborare cu Costache Faca şi Costache 
Bălăcescu au făcut satira : 


Ah, ma şer, să-mi vezi mantela, 
Mai sublim, mai lucru fen, 

C'o dublură'nfricoşată 

Și fața amur san fen.5 


Unghiurliu şi Chiosea-fiul au fost cei mai mari cân- 
tăreţi ai bisericilor din Bucureşti. Venirea unei trupe 
de operă i-a făcut să vadă în arta muzicală orizonturi 
despre care nu aveau nicio idee pân'aci; impresiunea 
produsă asupra lor de operele lui Mozart şi ale lui Ros- 
sini a fost atât de mare, încât n'au mai putut să cânte 
nici cheruvic, nici chinonic, fără să o dea pe: 


La ci darem la mano din Don Juan şi 
Una voce poco îa din Bărbierul. 


Intr'o duminică, la liturghie, scandal mare la Sărin- 
dar. Epitropul, om evlavios, recunoscuse în; 


Domnul Domn Savaoth 
aria Vovyez sur cette roche ! din Fra Diavolo. 


Pe lângă grupul Anton Pan, Nănescu, Chiosea şi 
Unghiurliu, unul şi nedespărţit, se lipise un copilandru 


1 Bonjour. (1. G.) 

2 Est-ce que vous parlez franţais, monsieur ? (|. G.) 
3 Bonsoir. (1. G.) 

4 Au revoir. (|. G.) 

5 Armour sans fin (dragoste fără sfârşit). 

nalt, rumen, sprintenel, cu plete de ţârcovnic ; se intro- 
dusese în societatea acelor diletanţi făcându-le tot felul 
de misiuni ; știa unde se găsea pelinul cel mai bun şi 
unde se îrigea trandafirii ! cei mai gustoşi ; îl făceau 
haz fiindcă era plin de originalitate, de duh şi de ve- 
selie. Acela era tânărul Filimon, care, deşi aspirant la 
preoţie, dar ştia pe Arghir2 pe derost, din scoarță pâ- 
nă'n scoarță. Indată ce lancu Văcărescu, Eliad, Ale- 
xandrescu sau Anton Pan făceau o poezie, a doua zi el 
o ştia pe dinafară ; cânta din memorie, şi foarte bine, 
toate ariile operelor italiene jucate în Sala Slătineanu. 
Intr'o vreme a izbutit chiar să fie admis corist în trupa 
Madamei Carl; mai în urmă l-am găsit Îiautist în or- 
chestră şi când Papa Nicola, după nobilul obicei al im- 
presarilor, încetase plăţile artiştilor şi-i lăsase muritori 
de foame pe strade, Filimon a trebuit să-şi caute exis- 
tența într'un alt izvor ; şi-a pus altă coardă la arc, a 
părăsit flautul şi a apucat condeiul, s'a făcut foileto- 
nist la ziarul Naţionalul. In colecțiunea acelui jurnal, 
in numerele 2, 3, 4 şi 5 din anul 1858, în numerele 8, 
14, 16, 30, 74 şi 91 din 1859, şi în numerele 11, 14, î:, 
82, 85, 89, 90, 94, 96, 97, 98 din 1860, găseşti o serie 
de articole teatrale, care dovedesc un spirit cultivat, 
analitic şi serios şi o cunoştinţă adâncă de ştiinţă mu- 
„Zicală. 

Critica lui era plină de dreaptă judecată şi de bună- 
voință ; el critica fără patimă, fără interes şi fără venin; 
critica ca să îndrepteze, iar nu pentru ca să descura- 
jeze ; articolii lui erau plini de învățătură şi de poveţe 
bune şi folositoare ; scopul lui era să :ndemne pe artişti 
și să formeze gustul publicului. 


i cârnaţi cu usturoi. (|. G.) 
2 Istoria prea frumosului Arghir şi a prea frumoasei Elena. 

In acelaş ziar poţi citi în anul 1859, în numerele 77, 
78, 80, 81, 83, 84, 85, 86, 87, 89, 90, 92, 94, 95, 96, 97, 9%, 
99, 100, 102, 103, 105, 106, 107, 108, 109 şi, din 1860, 
numerele 1, 3, 5, 6, 7, 8, 9, 10, 13, 15, 16, 18, 19, 20,21 
22 şi 23, seria interesantelor foiletoane intitulate : Trei 
luni în străinătate !, o descriere de călătorie plină de 
spirit şi de impresiuni juste. In numerele 43, 46, 52, 80, 
81 şi 84 din acelaş an, se găsesc, de dânsul, mai multe 
nuvele foarte bine alese ; dar el a îmbogăţit literatura 
română cu două scrieri de un adevărat merit: S/ujni- 
carii ? şi Ciocoii . 

Aceste două opere ale lui Filimon nu sunt nişte ro- 
manțuri în care să se desfăşoare peripeţiile unei intrigi; 
ele sunt mai mult o colecțiune de tablouri adevărate 
și vii ale obiceiurilor şi moravurilor noastre din epoca 
de tranzițiune. 

Prologul cu care începe cartea intitulată Ciocoii este 
un studiu psihologic, și scrierea, în totalitatea ei o psi- 
hologie de care s'ar mândri un La Bruyere și un Theo- 
phile Gauthier. 

Filimon ne spune că s'a primblat mult timp cu aceas- 
tă din urmă a lui scriere în buzunar, căutând un Me- 
cena să i-o dedice; s'a uitaț la boier şi nu l-a găsit 
demn, a trecut pe lângă negustorul cămătar şi nu l-a 
băgat în seamă ; dar când s'a lovit piept în piept cu 
Su a strigat fără voia lui: IJafă omul ! şi-l salută 
astfel : 

„Acestor luceferi ai vițiului, care au mâncat starea 
stăpânului şi s'au ridicat pe ruinele acelora care nu 


1 Tipărite şi în volum (1860), sub titlul Escursiuni în Ger- 
mania meridională. 

2 Nenorocirile unui slujnicar sau Gentilomii de mahala, Buc., 
1861. 

3 Ciocoii vechi şi noi — romanț original, Buc., 1863. 

i-au lăsat să moară de mizerie, acelora care sunt putre- 
gaiul şi mucegaiul ce sapă temelia casei, care au furat 
cu sfanțul din funcțiunile cele mici și cu miile de gal- 
beni din cele mari, care acum şi-au cumpărat moşii şi 
palaturi și stropesc cu noroi pe făcătorii lor de bine, 
dedic scrierea mea.“ 

Filimon, care a cunoscut toate celebrităţile curților 
boiereşti: pe Tudor Ciolănescu, vătaful de curte al ba- 
nului Grigorie Băleanu, pe Gheorghiță Maţegoale dela 
Filipescu Buzatu, pe Neagu Chioitea al banului Con- 
stantin Bălăceanu, pe Stănică Găvan din curtea dela 
Modroganu, pe Zamiir Ploscă dela Isa? Ralet, pe 
Gheorghiță deia armaşu Manu, pe Ilie Sgabercea dela 
Vulpe şi pe stolnicul Nadă dela Brâncoveanu ; el care 
a studiat şi a urmat desvoltarea ciocoiului și a cer- 
cetat sub toate fazele această clasă cu scalpelui spiri- 
tului său investigator, ne zice că : „Nimic nu este mai 
periculos pentru un stat, decât de a da frânele guver- 
nului în mâinile acestor parveniți, care, din etatea de 
douăzeci de ani, ştiu cum să fure cloșca de pe oauă, 
fără ca ea să cârâe“. 

Și, mai la vale : „Ciocoiul își crește copiii cu slugile 
până îi aduce în gradul cel mai inalt de corupțiune şi 
atunci îi trimite în Francia. Ciocoiul şi puiul de ciocoi 
nu se pronunţă definitiv pentru nicio doctrină politică, 
ca să poată exploata toate doctrinele. Patriotismul, 
libertatea, egalitatea, devotamentul şi toate virtuțile 
cetăţeneşti sunt vorbele care-i servă de trepte ale scări. 
pe care se sue“. 

Dar scopul acestei epistole nu este de a face analiza 
însemnatelor scrieri ce ne-a lăsat Filimon, nici de-a 
explica pe eroii săi. Cine voieşte să-i cunoască n'are 
decât să citească vol. II şi vol. III al Revistei Române 
Şi să se uite la călăreţii cei mândri şi la cuconașşii răs- 

turnați în droşti şi în caleşti la şosea, şi va recunoaşte 
și pe vătafu Dinu Păturică, şi pe postelnicu Tuzluc, şi 
pe Costea Chioru cu toate progeniturile lor. Cât pentru 
cucoana Duduca, de-o îi şi mai trăind, dar no mai 
cunoşti. Alifia vânătă cu care se ungea seara, albuşul 
de ou, abuzul de cărămidă arsă stropită cu apă de sal- 
câm şi apă de pelin cu care-şi întindea pielița, buretele 
muiat în apă de castraveți cu care-şi scotea petele, dre- 
sul, sulimanul şi rumeneala cu care se văpsea, gogoşile 
de ristic pi Sa negri cu care-și îmbina sprânce- 
nele şi-şi pă&nea murse! Și sbenghiuri au tras largi și 
adânci brazde pe obrajii ei ; sbârciturile cad una peste 
alta, ca valurile unei mări turburate, şi pleoapele 
vinete, care-i încadrează ochii cei roşii, n'ar mai face 
pe bietul Iordache Calemgiu, fiul căpitanului Gheorghe 
Basma dela dorobănţie, să cânte pe: 


Ptov... pios .pov BAcpa îhapov? 


ba cred că de-ar mai trăi i-ar striga: 
Retro Satana ! 3 
Lui Filimon îi plăcea traiul bun; amicii săi îl pore- 
cliseră mălai mare, fiindcă mânca bine. Când vorbea 
de bucate, i se umplea gura şi defectul ce avea la vorbă 
dispărea, când pronunţa : 
Icre proaspete cu lămâie de Mesina, 
Măsline dulci de Tesalia, 
Icre de chefal, 
Marinată de stacoji. 


1 mursă — benghi, aluniță. 
2 Aruncă... lumina mea, o privire Deselă. 


3 Inapoi, Satano! 


Școala acum 50 de ani 85 


Ii plăcea cu deosebire ciorba de știucă fiartă în zea- 
mă de varză acră cu hrean, iacniile şi plachiile, crap 
umplut cu stafide, curcan cu varză umplut cu castane, 
şi purcel îript, dacă era întreg. 

Când era la câte un ziafet, îşi sufleca mânecile şi iată 
cum frigea mielul : îl înjunghia, îl spinteca, fi scotea 
pântecele, îl cosea la loc şi-l acoperea cu pielea ; după 
aceea îl băga într'o groapă plină de jeratec cu curpeni 
de viță sălbatică, unde-l lăsa până când pocnea ca un 
tun ; atunci îl scotea, îl învălea într'o pânză şi-l ungea 
c'un fel de salță! inventată de dânsul, făcută cu vin 
amestecat cu usturoi pisat şi cu băcănii, cu lămâie şi 
cu sare, şi te poitea la masă fără cuţit şi fără furcu- 
liță, şapoi să nu-şi fi lins degetele! Nici repausatul 
Homer, bucătarul bucătarilor, nu ştia să dea o friptură 
mai bună. 

Filimon aved un caracter blând, vesel, plăcut şi ne- 
păsător ; îmtristarea nu s'a lipit de dânsul decât o sin- 
gură dată, atunci când şi-a închipuit că bunul și scum- 
pul său amic Milo a voit să-l parodieze în rolul para- 
cliserului din Florica 2 lui Alecsandri. 

Intr'o zi, îl întâlnesc pe stradă ; din vorbă în vorbă 
îmi spune că suiere de piept ; eu, având dinaintea mea 
un om cât un munte, nalt, gros şi rumen la față, mi-a 
venit să râz şi l-am tratat de ipocondru ; dar peste trei 
săptămâni, nemaivăzându-l pe la mine, trimit să-l în- 
trebe de sănătate şi mi se răspunde că era greu bolnav 
în aşternut; m'am dus să-l văd, dar, când am intrat 
în camera unde zăcea, nu l-am mai cunoscut, atât era 
de schimbat. Peste trei zile aveam durerea a-i întovă- 
răşi rămăşiţele la ultimul locaş. 


1! salță — sos. 
2 Florin și Florica, vodevilul lui Alecsandri, 

Acei care l-au cunoscut pierdeau un amic sincer, leal, 
îndatoritor, totdeauna vesel şi voios, totdeauna mulţă- 
mit cu puținul ce câştiga prin munca şi talentul său; 
caracter independent, nu s'a căciulit niciodată la ni- 
meni ; ura şi disprețuia lipsa de demnitate şi lingu- 
șirea ; modest până a roşi când auzea laude pentru 
scrierile lui, n'a bănuit niciodată că era un scriitor de 
mare merit. 

Literatura a pierdut în el pe unul din luceferii săi. 


ION GHICA 


LIBERALII DE ALTĂDATĂ 


Ghergani, Noembre 1880 
Iubite amice, 


Tu ştii, ca şi mine, că a fost un timp când trebuia 
mare îndrăzneală şi abnegațiune unui Român, ca să 
cugete naţionalitate şi libertate ; pentru aceasta îi tre- 
buia mai întâi să renunțe la orice favoare, la orice 
solicitudine, la orice dreptate chiar din partea guver- 
nului, să încheie pact cu persecuțiunile, cu exilul şi 
cu proscripțiunea ; să lase orice speranţă. Fericit 
acela care-şi putea conserva afecțiunile familiei, căci 
până acolo mergea goana în contra acelor care în- 
drăzneau să iasă din rânduri. Acei care se hotărau să 
vorbească sau să scrie despre drepturile Românilor, 
despre viitorul și despre speranțele lor; să pome- 
nească măcar de desființarea robiei, de împroprietărirea 
clăcașilor, ...de recuperarea autonomiei, de unirea Mol- 
dovei cu Valahia ; să critice nedreptăţile şi prevari- 
cațiunile în justiție și în administraţie, trebuiau să se 
ducă peste țări și peste mări, să se ascundă şi să-și 
schimbe numele, căci altfel se expuneau să-și spă- 
șească sentimentele şi îndrăzneala în vreo temniţă, 
sau cel puțin în vreo mănăstire. Noi am apucat tim- 
puri grele, pe când Câmpineanu, Mitică Filipescu, 
Nicolae Bălcescu se pocăiau la Plumbuita, la Snagov, 
la Mărgineni şi în Ocnele dela Telega, topindu-şi să- 
nătatea și averea. 

Acum lucrurile s'au schimbat. A striga pe toate to: 
nurile, cu vreme şi fără vreme, din gură şi din condei: 
patrie, libertate, egalitate, independență ; a încrimina 
și a batjocori pe acei care nu trec peste marginile mo- 
derațiunii, a bunei-cuviințe și a modestiei, a acuza 
de trădători pe oamenii cei mai devotați binelui ţării 
a-i trata în mod ireverenţios, a-i lovi şi a-i insulta, 
nu numai că nu este periculos, dar este glorios şi chiar 
bănos. Apoi când învăpăiarea patriotică trece peste 
fruntarii, peste Carpaţi sau peste Hem!, ea dă drep- 
turi netăgăduite la sinecuri bine plătite, la misiuni cu 
noscute sau necunoscute în buget. 

Ceeace era pagubă odinioară, a devenit speculă şi 
profit, şi numărul înfocaţilor creşte în proporţiune cu 
încurajarea ce găsesc şi dela public şi dela guvern. 
„Lac să fie, broaşte multe“, zice proverbul. Persecu. 
tările şi invectivele au rămas partea acelora care nu 
se suie pe streaşină, ca să strige la patriotism, savu 
care nu se asociază cu acei care practică calomnia şi 
injuria în favoarea vreunui partid colorat 2, și asupra 
acelora care s'ar mulțămi cu mai puţină ostentaţiune, 
cu mai puțină fanfaronadă şi cu ceva mai multă în- 
curajare dată literelor, ştiinţei şi artelor, ceeace ne-ar 
face să aducem şi noi contingentul nostru la opera cea 
mare a civilizaţiunii și ne-ar da dreptul la recunoş- 
tința naţiunilor celor mari, mai mult poate decât vi- 
tejia soldaților noştri, şi sporiri de teritoriu. 

Peste douăzeci, cincizeci, o sută de ani poate că 
s'or găsi publicişti şi istorici care să arate generaţiilor 
viitoare în ce parte a fost mai multă și mai adevărată 
iubire de țară şi să le indice drumul cel adevărat ce 


1 Hem — munții Pindului. 
2 Conservatorii erau numiţi albi, iar liberalii, roșii. 

trebue să urmeze ; până atunci, însă, meritul și glo- 
ria vor fi partea sbierătorilor şi dibacilor, şi primejdia 
este mare. 

Patrioțţii înfocați nu aşteaptă judecata istoriei ; tari 
de sprijinul ce găsesc în opinia publică cea amețită 
şi rătăcită și în partizanii ce-și fac prin fel de el 
de mijloace, îşi apropriază toate faptele cele mari şi 
frumoase ale naţiunii, se proclamă oameni mari, îşi 
pun lauri pe îrunte şi cer să fie adoraţi. 

„Revoluţia bărbată-mio !“ zicea o cocoană, când vor- 
bea de revoluția din 1848. Eroul cu mantaua albă ! nu 
voia să recunoască că acea răsculare, acel strigăt de 
durere şi de indignare al națiunii era opera unei lu- 
crări stăruitoare de mai multe generațiuni. In îngâm- 
farea lui, credea că înainte de dânsul nimic nu fusese, 
şi data România «i românismul numai dela venirea 
sa pe pământ. Inainte de dânsul, nici limbă, nici na- 
țiune nu exista într acest colț al lumii; el, lumina şi 
patriotismul ; afară de el, numai întuneric şi trădare! 
Işi atribuia și-și apropria toate evenimentele politice în 
general, şi revoluţia dela 1848 în special; dar, în 
elasticitatea sa de convicțiuni, trata acel mare şi ge- 
neros act al Românilor de uneltire diavolească oride- 
câteori trebile nu-i mergeau bine, şi pe unii din ar- 
ticolii programei națiunii îi atribuia unei negre tră- 
dări şi unei țesături infernale, în care încurca şi in- 
crimina pe Românii cei mai ageri, pe aceia a căror 
viaţă iusese un şir neîntrerupt de sacrificii şi de de- 
votament. 

Astăzi, partidele strigă în gura mare şi fără ruşine: 

„Noi şi numai noi ne iubim ţara !* 


1 Ion Eliade Rădulescu, 


90 Scrisori către V. Alecsandri 


„Noi şi numai noi i-am dat libertate, egalitate, unire, 
principe străin şi poziţiune politică şi independentă |!“ 


„Noi şi numai noi am salvat-o de cei răi şi de cei 
vicleni !“ 


„Acei care nu cred ca şi noi şi nu sunt cu noi, sunt 
inimici ai Românilor şi ai românismului, trădători, 
vânduți Turcului, Ungurului şi Englezului |“ 


„Când guvernul nu este în mâna noastră, toate merg 
rău ; îndată, însă, ce norocul ne dă pe mână frânele 
statului, atunci, într'o clipă, ca prin farmec, lucrurile 
se schimbă ! 

Increderea în viitor renaşte, spiritele se liniştesc |! 

Securitatea și justiția domnesc pretutindeni | 

Tot Românul trăieşte bine, ia ţară şi în oraş, nesu- 
părat şi nebântuit, petrece cu porțile şi cu uşile des- 
chise ziua și noaptea, fără zăvoare la uşi şi la feres- 
tre, fără pușcă, fără pistol, fără temere de foc la clăi, 
la magazii şi la case! 

Caii şi boii nu se mai îmbolnăvesc, nu se mai îură 
din coşare, nici de pe câmp; epizootia intră în gaură 
de șarpe, lăcustele fug peste Dunăre, sau sboară pe 
deasupra Carpaţilor ; spicul grâului creşte lung de o 
palmă şi des ca păsderea, proştilor şi beţivilor le creşte 
mintea, de poţi să-i faci şi miniştri dacă vrei ; copiilor 
le cresc condeiele, ca să ne cânte nouă osanele şi, ce- 
lor care nu vin în numele nostru, să asvârle impre- 
cațiuni și injurii. 

Românii se înarmează, datoria îlotantă se stinge, fi- 
nanțele prosperă și, mai presus de toate, demnitatea 
țării şi drapelul național se ridică din umilința în care 
au fost târîte de toţi acei care nu erau cu noi. Lumea 

se linişteşte îndată ce Agenţia Havas şi reporterii 
anunță Europei că ne-am suit iar noi la putere. 

Iscălituri de oameni de toată vârsta, cu sutele şi cu 
miile mărturisesc, prin poşte şi prin telegraf, aceste fe- 
riciri, dând graţie cerului că iar i-a învrednicit Dum- 
nezeu să vază la putere pe oamenii de geniu şi pe 
patrioții cei mai mari care realizează aspiraţiunile na- 
țiunii. 


„lot ce s'a făcut mare şi patriotic s'a făcut de mine 
și prin mine, zicea mai deunăzi o individualitate di- 
bace ; tot ce s'a făcut fără mine, s'a făcut rău şi tre- 
bue desfăcut |“ 


Fatuitatea facţioşilor şi a demagogilor, a albilor şi 
a roşilor, este atât de mare şi-i orbește pe unii şi pe 
alții până într'atâta, încât îşi atribue lor şi numai 
lor evenimentele care au rezultat din cauze mari şi 
complexe, la care ei au fost cu totul străini. 

Publicul, crezător şi uimit, se închină când unora, 
când altora ; răii şi trădătorii de ieri devin geniuri 
bune şi patrioții devotați de a doua zi, până ce iar se 
întoarce sfera, de ies ceilalți d'asupra, încât Românul, 
nemaiştiind la ce sfânt să se închine, îşi dă numele 
tuturor admirațiunilor şi recunoştințelor telegrafice. 

Dorinţa ce are fiecare de a face să se crează despre 
sine că el şi numai el a făcut tot ce este bine, tot 
ce este mare, trage după dânsa necesitatea de a de- 
făima pe ceilalți, de a înnegri în ochii națiunii tot ce 
nu este el, şi a se piine ca singurul capabil, curat 
și bun. De-aici s'a născut şcoala calomniei şi a inju- 
riei, care a adus zizania, ura şi desbinarea, o şcoală 
ai cărei adepți, pentru a populariza neadevărul şi 

eroarea, nu-şi cruță niciun sacrificiu, expresiunile cele 
mai batjocoritoare curg ca din izvor. 

Dacă cineva are nenorocirea de a consilia mode- 
rațiunea şi modestia, de a pomeni de economii în fi- 
nanțe, de a zice că progresul şi civilizațiunea nu stă 
în instituțiuni care nu au alt scop și alt rezultat de- 
cât de a satisface vanitatea, dacă denunță vreo aba- 
tere, sau nu aprobă persecuţiuni nedrepte, conspirații 
inventate, presupuneri și acuzațiuni infamante, îndată 
o sută de condeie și mii de limbi tăbăresc pe dânsul, 
îl denunță opiniunii publice ca vândut străinului, ca 
om cu inima neagră, inimic al măririi și al gloriei 
naționale ; de va zice cuiva că s'a abătut dela princi- 
piile adevărate, dela principiile acele pe care le sus- 
ținea ieri cu tărie și cu talent şi că apără reteveiul 
lui P.T., lui K. şi I.G., de unde-l combătea, când era 
în mâna arhiereului N.S. şi a lui T.D.; că astăzi 
aprobă influența morală în alegeri, influenţă în contra 
căreia a tunat şi a fulgerat când era practicată de 
alții, îndată i se răspunde că e paraponisit, nebun, 
că vânează minister, că voieşte răsturnarea stării de 
lucruri existentă ; i se atribue gratuit infamii şi fapte 
nedemne ; şi, grație bogăției de oameni de toate spe- 
cialitățile, se găsesc îndestui care să ateste prin grai 
şi prin scris că au auzit şi au văzut ceeace na 
existat. 

Eu, din parte-mi, convins că, în tot ce s'a făcut bun 
şi bine în țară, fiecare la rândul său nu a fost decât 
un instrument zelos şi devotat voinţei naţionale şi că 
propriul libertății este de a nu se închina la prezump- 
țiunile nedrepte, nici a urma orbeşte rătăcirilor opi- 
niunii, nu am putut fi admiratorul dibacilor şi şarla- 
tanilor, nu m'am putut alipi de acei zeificați şi de acei 
care se pun dinaintea poporului ca eroi, pentrucă 

nu am putut da stima şi afecțiunea decât acelora care 
o merită ; condeiele cele agere, consacrate partidelor 
și facțiunilor au îost și sunt totdeauna dispuse a mă 
lovi , scriitorii de asemenea fel abuză de libertatea de 
care se bucură presa ; ceeace ei afecționează mai mult, 
în polemica lor, este de a zice acelor pe care-i atacă 
că au trădat şi că au furat; educațiunea şi retorica lor 
se învoieşte foarte bine cu asemenea acuzaţiuni, căci 
ele convin politicii şi aspirațiunilor de care sunt con- 
duși ; însă, glorie luminilor secolului! Nu mai suntem 
în timpul lui Basiliot, pe când calomnia putea omori, 
ea nu mai are acea putere; astăzi, un om învăluit în 
onorabilitatea sa poate foarte bine nesocoti acele lovi- 
turi ; de multe ori ele cad pe capul acelora care se ser- 
vesc de dânsele. 

Starea noastră morală e de îngrijit, dar eu încă 
tot cred că mai sunt oameni care cugetă şi care nu 
sunt molipsiți de suflarea ciumoasă a corupțiunii şi 
a invidiei; că ei vor ajunge, cu timpul, la o comuni- 
tate de idei politice bazate pe principii adevărat sa- 
lutare ; am credința că Românii nu pot întârzia de 
a se grupa unul câte unul în jurul principiilor liber- 
tăţii şi ale constituționalismului sincer aplicate; cred 
în triumful luminii şi adevărului. Vine o zi când sim- 
țul moral se revoltă, văzând capacitatea, ştiinţa şi 
probitatea insultate, principiile moralei şi justiției ne- 
socotite și călcate în picioare ; vine o zi când se in- 
dignează văzând pe guvern că face din administrație 
și din justiție un instrument al patimilor şi al luptelor 
politice, pe favoriţii miniştrilor impunând încrederea 
în guvern cu reteveiul, aci în numele libertăţii şi al 

1 Don Basilio — personaj din Nunta lui Figaro, comedia lui 


Beaumarchais — este tipul fățarnicului. Deviza lui era: „Ca- 
lomniază, calomniază, totdeauna va mai rămâne ceva!“ 

democrației, aci în numele autorităţii şi al bunei 
ordine. 

Credinţa mea este că va veni curând timpul când 
Românii vor înțelege că nici libertatea nu este o anar- 
hie, nici legalitatea nu este despotism; şi că autori- 
tatea, cu cât este indispensabilă societăților, cu atât 
ea trebue să fie mai întărită, făcând-o să derive dela 
lege, a cărei suveranitate este singurul principiu care 
poate conduce societățile moderne; şi că libertatea, 
cu cât este mai necesară, cu atât trebue să fie subor- 
dinată rațiunii și ştiinţei. Simţul moral nu poate răbda 
mult timp a vedea pe acei care trebue să fie ausxiliarii 
cei mai puternici ai civilizațiunii, pe preot, pe învă- 
țător şi pe învățătoare, pe judecător şi pe soldat, în- 
trebuințați ca instrumente politice, ca agenți electo- 
rali şi de corupţiune; nu poate răbda mult timp să 
vadă urmându-se înafară o politică reprobată de na- 
țiune prin mai multe acte solemne, şi să vadă că, sub 
cuvântul de a ține sus drapelul național, se alege jo- 
cul periculos al întâmplărilor, să ne ducem să com- 
promitem demnitatea noastră, expunându-ne la umi- 
lințe şi să dăm pe toată ziua ocaziune străinilor de 
a se amesteca în afacerile noastre dinlăuntru şi astiel 
să se inaugureze o eră de ingerenţă a streinului. 

Intr'o societate bine echilibrată, deosebitele ramuri 
ale trebuințelor naţionale trebue să meargă mână în 
mână, trebue ca nici politica să nu fie sacrilicată co- 
merțului şi industriei, nici literatura şi artele să nu 
fie sacrificate ambiţiunii politice și vitejiei. A sacrilica 
toate interesele politicii şi vitejiei, nu poate fi, nici 
măcar în condiţiunile cele mai norocite, decât un succes 
trecător, de care peste câțiva ani deabia mai aduce 
aminte o inscripţiune săpată în piatră. 

lată o profesiune de credinţă; aud strigându-se: 
Dar dece să nu-mi fie şi mie permis a avea ambiţiunea 
să contribuesc cu slabele mele mijloace la ceeace se 
poate face bun şi frumos în ţară; nu văd pentruce 
m'aş apăra de o pretenţiune care nu ar avea nimic 
de reprehensibil, dar cu toate aceste liniştească-se 
temerile de îndată. Dacă o asemenea ambiţiune nu se 
lipește astăzi de mine, cauza este că eu ştiu că pen- 
tru a guverna aşa cum cred eu că ar trebui guvernată 
România, pentru a urma cu succes politica pe care o 
cred eu salutară pentru ţară, ar trebui să pot găsi o pu: 
tere pe care să mă pot răzema. Nu sunt nici destul de 
naiv, nici atât de prezumţios, ca, la vârsta la care am 
ajuns şi cu experiența ce am putut dobândi, să-mi per- 
mit a-mi face iluziuni. Nu mi-ar fi iertat a crede că un 
om care nu se bucură de bunăvoința celor care dispun 
de încrederea publică, şi în contra căruia s'au coalizat 
totdeauna albii cu roşii, poate fi chemat la trebile 
statului, sau că, chemat fiind, ar putea să se ţie îndes- 
tul, ca să vadă fructul cugetărilor şi ostenelilor sale 
realizate. 

A fi ministru, fără a putea face ceeace trebue făcut, 
ar îi numai satisfacțiunea unei vanităţi copilăreşti, 
care nu poate sătura ambiţiunea mea. 

Partidele care conduc opinia ştiu bine că eu nu pot 
nici linguşi patimile şi hrăni urile, nici încuraja ere- 
surile şi prejudiţiele mulțimii, fiindcă ştiu că, oride- 
câteori am avut puterea, nu m'am servit de dânsa ca 
de un instrument de favoare sau de persecuţiune şi că 
nu am căutat a mări acțiunea vreunui partid, ci am 
lăsat opiniunile să se formeze şi să se manifesteze în: 
tr'un mod liber, sub acțiunea rațiunii. Ştiu că eu nu 
mi-am făcut din guvernare un ideal strâmt și tiranic, 

pe care să-l impun în profitul vreunei secte sau vreu: 
nei coterii, nu am promis nici acordat favoruri vreunei 
coterii, nici n'am persecutat pe vreun partid. Tendinţele 
şi aspirațiunile mele au fost totdeauna de a vedea pe 
oamenii capabili uniţi sub drapelul constituțiunii, bine 
hotăriţi a practica și a apăra principiile de politică, 
de ordine, de libertate şi de justiție. Doresc din toate 
puterile inimii şi spiritului meu ca oamenii onești și 
învățați să se grupeze în jurul ideilor celor bune şi 
raționale, să le susție cu tărie şi să le propage prin 
cuvânt, prin scrieri şi prin fapte, căc: numai astfel 
s'ar putea forma conștiința poporului, singurul frâu 
ce poate opri pe guvernanți de a se abate dela pre- 
scripțiunile adevăratelor principii şi a nu lăsa loc la 
credinţe greşite şi stricate prin ură şi prin patimi. Do- 
rința mea a fost totdeauna de a vedea pe acei care-şi 
iubesc țara legaţi între dânşii printr'o comunitate de 
idei şi de principii, iar nu prin interese de partid, prin 
cabale care nu pot avea alt rezultat decât a face pe Ro- 
mâni să păşească din decepțiune în decepţiune şi a-i 
arunca într'un scepticism politic care poate avea cele 
mai fatale consecinţe. 

Condus de aceste dorințe, cred că fac bine adre- 
sându-ți această epistolă urmată de câteva altele, în 
care îmi propun a trata câteva din principiile care ar 
trebui să conducă societatea noastră. Le voi trata ast- 
jel precum ele sunt înțelese de publiciştii cei mai emi- 
nenți ai Europei şi asupra cărora astăzi nu mai există 
între oamenii de ştiinţă politică mai multe feluri de a 
vedea. 


ION GHICA 


GENERALUL COLETTI LA 1835 


Ghergani, Ghenarie 1881 


Iubite amice, 


Iți aduci aminte de întâia noastră întâlnire, sunt 
acum vreo 45 de ani, la Paris, cam pe la anul 1835? 
Cinci sau şase Români munteni din Valahia, cum se 
zicea pe-atunci, locuiam în rue Sf. Hyacinthe cu Ni- 
culae Cantacuzino Paşcanu și cu lancu Filipescu 
Vulpache. Voi, alți atâția Români moldoveni, între 
care şi fostul domn Alecu Cuza, locuiați cu un profe- 
sor anume Furnarache în rue Notre-Dame des 
Champs. 

Intr'o duminică, micile noastre cârduri se întâlniră 
pe Quai Voltaire, şi noi şi voi mergeam tot spre 
Champs Elysees. Mentorii noştri se opriră un minut 
la vorbă. Nu ştiu cum, în ce fel, dar ne-am pomenit 
deodată amestecați şi la braț un Muntean c'un Mol- 
dovean ; vorbeam fiecare limbagiul provinciei noastre 
Şi ne înțelegeam, parc'am îi vorbit aceeaşi limbă. Ce 
revelațiune ! Dintr'acel moment nu am mai fost nici 
Munteni, nici Moldoveni. Eram toţi Români! 

Mie mi-a căzut parte la braț un tânăr mărunțţel, 
cam de talia mea, muchelei! la haine: venghercă de 
postav negru cu brandebururi şi cu chiostecuri 2, pan- 


» 1 muchelef — elegant. 
e aloatee — şiret gros, cusut sau atârnat ca podoabă la haină, 
găitan. 

ta!oni nohutii largi de se vedea numai vâriul botinei 
de lac ; jiletca de catiiea vişinie, cu găitan de fir de 
jur-împrejur şi mai multe lanţuri de aur la ceasorn:c. 
Mi-a spus îndată că era bogat, foarte bogat, şi că 
era conte ; observându-i eu că la noi nu existau ase- 
menea titluri de nobilime, el mi-a explicat că se afla 
intrun caz cu totul şi cu totul excepţional, că M. S. 
Vodă îl îmbrăcase în caftan, dându-i rangul de comis, 
când era încă în leagăn, și că de când învăţa carte se 
convinsese că rangul de comis este latinescul Comes, 
Comitis... Şi, ca să-mi dovedească şi mai bine dreptul 
său la acest titlu, mi-a dat cartea sa de vizită, pe care 
era scris în litere majuscule 


MONSIEUR LE COMTE DE... 


Lipsea însă armoriile ; această lacună provenea nu- 
mai dintr'un gui-pro-quo |, fiindcă, scriind acasă săi 
se trimiță armoriile familiei, se crezuse că cerea puşca 
de vânătoare a bătrânului său tată. Explicându-se 
însă mai bine în urmă, glumețul său frate i-a trimis 
un desen reprezentând doi morcovi degeraţi şi întru- 
locați sub o coroană de pătlăgele. 

Tot mergând spre arcul de triumf şi discutând cu 
camaradul meu de braţ, căci nu ne prea înţelegeam 
în istorie, mai ales asupra dimensiunilor zidurilor 
Babilonului — camaradul pretindea că erau destul de 
largi ca să poată trece în rând cinci care în fuga 
mare, eu țineam la trei — ajunsesem dinaintea pala- 
tului după Quai d'Orsay, fosta casă a Consiliului de 
stat din timpul lui Napoleon al III-lea, devenită, prin 
ajutorul petrolului, un trist suvenir al domniei Co- 


! lat quid pro quod — a lua pe unul drept altul (neînțelegere, 
încurcătură). 

munei din 1871. Acea zidire, înfăşurată încă în feșele 
schelelor pe care lucrau meşteri pietrari, părea şi 
mai mare, dominând toată mahalaua ca o namilă. 
Camaradul, văzându-mă în uimire, cu ochii în sus şi 
cu gura căscată dinaintea acestei zidiri atât de mă- 
rețe, îmi zise râzând: 

— Ce? N'ai mai văzut astfel de case? Cum? Voi 
n'aveți în București zidiri aşa de mari? 

— Dar cred că nici voi nu aveţi astiel de palate la 
laşi, replicai eu. 

— Aşa! să vezi tu casa tată-meu; e mult mai 
mare | 

Această iluziune a camaradului m'a costat mai târziu 
doi sorocoveţi şi o oară de rătăcire pe stradele capi- 
talei Moldovei, căci, voind să-i fac vizită, mam suit 
într'o birjă, zicând birjarului să mă ducă la comi- 
tele de... 

— Dar unde şade? mă întrebă birjarul. 

— Casa cea mai mare din laşi, îi răspund. 

— Las'că ştiu; la vistiernicu Rosnovanu, îmi zise 
birjarul. 

— Nu! O casă mare, mare, mult mai mare. 

La aceste cuvinte, birjarul îşi întoarce capul, ui- 
tându-se la mine cu un fel de miiă: 

— Dar unde ai mai pomenit mata casă mai mare 
decât a conului Niculachi Rosnovanu? 


Știu că tată-tău voia să te facă medic şi tu te pu- 
seseși pe chimie ; ne întâlneam adeseori sub castanii 
Luxemburgului şi vorbeam de oxigen şi hidrogen, 
dar observasem că de câte ori îți vorbeam de plantele 
marine din care se scoate iodul, sau de oasele cele 
mai bogate în fosfor, căscai din toată puterea fălcilor ; 

mai observasem că, vorbindu-ţi într'o zi de poeziile 
lui Văcărescu şi recitindu-ți una din poeziile iubi- 
tului nostru amic Gr. Alexandrescu: 


Culcat p'aste ruine sub care adâncită 
E slava strămoşească... 


ai deschis ochii mari şi m'ai întrebat dacă mai ştiu 
şi altele. Din ziua aceea mi-am zis că n'o să te faci 
medic. 

Câte lucruri s'au petrecut de-atunci pe lume şi mai 
ales într'acest colțişor de pământ, care poartă. astăzi 
numele de România, pe care pe-atunci nimeni nu-l 
cunoştea în străinătate nici de nume măcar! Puteam 
să strigăm cât ne-ar fi luat gura că suntem Români, 
strănepoți de-ai lui Traian, că nimeni nu ne credea, 
nu ne asculta, nu ne înțelegea; surda le ziceam că 
noi eram Valahi şi că voi erați Moldoveni; ni, se 
răspundea : 

„Vasăzică sunteți Muscali? sunteţi Turci?“ şi 
prin urmare hotărau că eram Greci, de vreme ce 
eram schismatici şi ne închinam la răsărit; şi mai cu 
ajutorul lui Lichiardopulo, lui Picolo, lui Furnarache, 
lui Ventura, şi voi şi noi nu ne puteam cotorosi de nu- 
mele de Greci. A trecut mult, până când unii din 
Francezi au consimțit să ne zică Moldovalacs şi prin 
abreviație Moldac, şi să numească Principatele Mol- 
dachie sau Valavie. Nu demult, încă prin timpul dom- 
niei lui Alexandru Cuza-Vodă, o damă italiană la 
Turin zicea de un tânăr român care-i era prezentat de 
filoromânul Vegezzi Ruscalla ca Moldovalac : „Come ? 
cosi giovane e gia Moldovalaco!!“ Credea că acest 
nume era un rang, un cin, paşă sau mamamușşi! 


1 Cum? aşa tânăr şi deja Moldovalah! 

Intr'o seară, doctorul Mihailidi, fostul meu dascăl 
de elineşte în București, un elev al învățatului: Neofit 
Duca, devenit doctor în medicină pe când eu dobân- 
deam gradul de bacalaureat, mă duce într'o serată la 
vestita filelenă d-na de Champy, sora colonelului 
Favier, unul din cei mai mari luptători pentru inde- 
pendența Greciei. Acolo am întâlnit pe academicianul 
Patin, profesor la Sorbona, care cu câteva zile mai 
înainte mă examinase de limba elină şi-mi dedese o 
bilă albă numai și numai pentrucă, citind pasajul 
ce-mi indicase din Xenofon, pronunțasem : 


exe! 5 Tpnvro Tipipa d£ oxedo! imepatwve aie... 
în loc de a citi: 
Epei de erento emeră te schedou ipefaîne caî eis...? 


Cu toată ardoarea ce am pus, explicându-i că nu 
sunt Grec și că eram de neam latin, spunându-i de 
Traian, de colonii aduşi de el în Dacia etc., nu am 
putut face să înțeleagă că nu eram nici Turc, nici 
Muscal, nici să priceapă cum de nu mă simțeam prea 
onorat de a mă numi Grec... Şi cred că a rămas, cât 
a mai trăit, tot încurcat despre naționalitatea noastră. 

In salonul doamnei de Champy se aduna odată pe 
săptămână tot ce Parisul conţinea elin, elinist şi îil- 
elin ; toţi Francezii care luaseră parte la luptele dela 
Misolonghi, Arta şi Navarin, toți câţi scriseseră o 
carte, o broşurică sau un articul de ziar, sau care 
ziseseră două cuvinte în Camera Deputaţilor în fa- 
voarea Grecilor ; câțiva studenți : frații George şi Ni- 
cachi Mavrocordat, Coromila, Scalistira, etc. erau pri: 


: Ca în greaca modernă. 
2 Ca în elină. 

—.— săi 


miţi în acel salon ca pogoritori direcţi din eroii cân- 
taţi de Omer. 


Intr'una din seri, d-na de Champy era într'o stare de 
mare agitațiune ; sta cu ochii ţintuiți spre ușă, și de 
câte ori lacheul anunța un musafir, dumneaei sălta 
din loc, parcă aștepta pe cineva; când deodată se 
deschid amândouă uşile salonuiui şi un glas mândru 
și răsunător anunţă : „Son Excellence le General Co- 
letti, envoy€ extraordinaire de Sa Majeste le roi des 
Grecs“ !, şi îndată apare un om înalt, trupeş, frumos 
îmbrăcat, cu fustanelă, cu mintean şi cepchen alb, 
cusut cu găitanuri albastre. Toate căutăturile s'au 
întors spre noul venit ; asistenții își şopteau unul al- 
tuia : „C'est l'ambassadeur du roi Othon2!“ Toţi şi 
toate îl înconjoară, i se închină. 

Mentoru! meu, doctorul Mihailidi, profită de un mo- 
ment, se apropie de ilustrul oaspe şi-i zice: „Apxrye“ 
(generale), permite-mi să-ți prezint pe tânărul Ghica 
din Bucureşti“. 

Generalul Coletti, după ce m'a întrebat despre fa- 
milia Ghiculeştilor, mi-a zis: 

„Și dumneavoastră sunteţi tot Greci“ ; dar când, în 
marea displăcere a mentorului meu, am început a pro- 
testa în contra numelui de grec, explicându-i cu căl- 
dură originea Românilor, Coletti mă asculta din ce în 
ce cu mai mu.tă atenţiune şi, spre marea mirare a 
doctorului Mihailidi, îmi zice: 

— Şi eu sborescu arămăneşte, dar sunt Grecos... 

Deși n'am înţeles bine deodată cuvintele sboresc şi 


1 „Excelenţa sa generalul Coletti, trimis extraordinar al ma- 
jestății sale regelui Grecilor.“ 
2 „Este ambasadorul regelui Othon!“ 

arămănește, dar fraza fiind românească, am luat în- 
drăzneala şi i-am zis cu limba mea: 

— Excelenţă, poţi fi Grec prin sentimente și prin 
religie, dar după vorbă şi după chip eşti Român. 

Coletti avea figura cea mai românească ce se poate 
vedea, ai fi zis un Mocan dela Braşov. 

Se uita cu drag la mine când vorbeam româneşte, 
Şi cu un suspin în glas mi-a zis: 

— Parintiii a mei sboresc maşi arămăneşte, şi mi 
pare ghine că tini la miletea a noastră: him simpa- 
trioti |. 

Stăruința de a nu voi să fiu de alt neam decât Ro- 
mân, l-a făcut să uite toate preveninţele de care era în- 
conjurat, s'a pus la vorbă cu mine şi mi-a povestit viața 
lui la curtea lui Ali-Paşa Tebedelen dela lanina, unde 
petrecuse anii copilăriei împreună cu alți tineri creş- 
tini, între care un fiu a! dibaciului Voia, un nepot al 
crudului Naţu şi un tricaliot?, fiu! unui ciorbagiu? 
cu care Coletti locuia într'o odaie. 

Odată paşa era foarte supărat, tuna şi fulgera; 
nimeni nu-i mai putea intra în voie. Furia lui prove- 
nea din cauză că fugise tânărul Marco Bozzari, pe 
care-l avea otagiu + dela tată-său Kiciu Bozzari, beiul 
de Sulli ; îl ținea la Ianina ca o garanţie de pace din 
partea vitejilor Sulioţi. Ali-Paşa bănuia că tânăsul 
tricaliot, tovarăşul de cameră al lui Coletti, înlesn:se 
fuga lui Bozzari, şi într'o dimineaţă, când bietul băiat 


i Părinţii mei vorbesc numai româneşte şi-mi pare bine că ţii 
la neamul nostru: sântem compatrioți. 

2 Originar din Tricala, district şi oraş în Tesalia. 

3 ciorbagiu — comandant al regimentului de ieniceri. 

4 otagiu — ostatec. 

îi aducea cafeaua, îl tratase răstit de: ghiaur, hain; 
băiatului îi tremură mâna şi vărsă cafeaua pe îcre- 
geaua ! paşei. In cinci minute, iataganul gia!atului 
îi sbură capul. 

Această împrejurare a făcut pe Coletti să caute să 
fugă și el ca Bozzari, dar n'a izbutit. Prins şi adus la 
conac, el se credea pierdut. Noroc însă că paşei îi 
trecuse necazul şi ca totdeauna se căia, sau se făcea 
că se căeşte de moartea tricaliotului, zicând cu oi- 
tare : 

xptpo 7d meatnăpt! (păcat de voinic!) 

După obicei însă își mângâia durerea cu cuvintele 
aceste : „Mai bine că l-a luat Dumnezeu, că cine ştie 
câte rele ar fi făcut, dac'ar îi trăit“. 

Coletti s'a îmbolnăvit de tifos şi Ali-Paşa, aflând 
că era pe moarte, s'a dus de l-a văzut în odaia unde 
zăcea ; şi ca să-l consoleze, i-a zis că îndată ce se 
va însănătoşi îl va trimite împreună cu fiul lui Voia 
să studieze medicina. S'a ţinut de vorbă, l-a trimis la 
Pisa, unde Coletti a dobândit diploma de doctor în 
medicină. 

Pe la finele seratei, când era să plece, Coletti, ză- 
rindu-mă întrun colț pe după ușă, a venit la mine 
şi ma luat de mână, zicându-mi: 

— Voi aveţi singraiizi 2... Vream să diavasesc 3 şi 
eu una carte arămănească, un piitis +. Care este sin- 
grafizul vostru ? 

I-am vorbit de Văcărescu şi de Alexandrescu, şi 
duminica următoare i-am dus o broşură care conți: 
nea cele dintâi poezii ale lui Alexandrescu ; i-am dus 


1! feregea — haină de vară. 
2 singrafizi — scriitori. 

3 diavasi — a citi. 

4 piitis — poet. 

și acea mică edițiune în 120 a poeziilor lui Iancu Vă- 
cărescu, în care tipărise Primăvara amorului, Păstorul 
întristat şi Ceasornicul îndreptat. Mai târziu mi-a 
cerut să-i găsesc Istoria lui Fotino; mi-am procurat 
tomul Il dela un buchinist 1 de lângă Institutul Franței 
Și i-am trimis-o. 

Coletti era din oraşul Saraco, cale de 12 ore dela 
Ianina ; familia lui există acolo şi astăzi. La noi se 
află mai multe familii, precum sunt Filiti dela Bucov, 
Cantili, etc., care se înrudesc cu familia lui Coletti. 
Cuţovlahii, ajunşi într'o condițiune mai înaltă, ca 
Sina, ca Tositza etc., se zic cei mai mulți Greci, dar 
inima lor saltă oridecâteori ei aud vorbindu-se de Ro- 
mâni, de România și de limba românească, pe care o 
numesc arămănească. 

Coletti, ca toți Cuțovlahii români din Macedonia, 
s'a bătut ca un viteaz pentru independența Greciei ; 
a fost guvernator al Cicladelor orientale cu titlul de: 


EXTARTOG BUNXLTIS TEV AVOTOALNGV XVXALĂWV 
(Guvernator extraordinar al Cicladelor orientale). 


El a lăsat un nume nemuritor în insule şi dobândise 
o foarte mare inf'uență în tot Arhipelul, ceeace nu 
prea plăcea comitelui Armansberg, nici regelui 
Othon ; trimiterea lui ca ambasador la Paris a fost ca 
un fel de exil deghizat. 


Ce eram noi Românii pe atunci? cine ne băga în 
seamă ? care ziar, care revistă sau care scriitor se 
ocupa de noi? Dela Del Chiaro şi dela Wilkinson nu 
se scrisese nici măcar o linie despre Români. La 1836 
a fost un adevărat eveniment, când răposatul Cho- 


4 buchinist — anticar. 


106 Scrisori către V. Alecsandri 


chelet, consulul francez, se duse să anunțe lui Ale- 
xandru Ghica-Vodă că era să treacă prin Bucureşti 
un învățat francez, un profesor dela Sorbona, anume 
St. Marc de Girardin. Spuind domnitorului că acest 
turist avea să scrie impresiunile lui de călătorie, că 
venea să viziteze malurile Dunării pentru cercetări 
arheo.ogice, consulul Franciei cerea pentru călător în- 
lesniri de transport prin țară. 

Indată ordine straşnice în toate părţile pentru ca- 
leaşcă, cai de poştă şi conace, puind pe toți prefecţii 
și ofițerii de pe granița Dunărei la dispozițiunea ilus- 
trului turist. 

Pe atunci foarte puţini ofițeri, foarte puţini isprav- 
nici sau ocârmuitori vorbeau îranțuzeşte. 

Ajungând la Islaz, St. Marc de Girardin găseşte un 
locotenent oacheş și mărunţel, care-i zice în bună fran- 
țuzească : 

— Excelență, am ordin dela şeful meu să fiu la 
dispozițiunea d-voastră. 

Călătorul, încântat că a găsit un om cu care să 
se poată înţelege, îi zice cu glasul cel subțire şi pă- 
trunzător, pe care toți l-am auzit în tinerețea noastră 
la Sorbona, de pe catedră sau la examenele de baca- 
laureat : 


— Vous parlez tres bien le francais; vous l'avez ap- 
pris au college, n'est-ce pas?! 

— Non, monsieur — îi răspunde ofițerul — je Lai 
appris tout seul ?. 

— Ah! je vous en fait mon compliment 3. Eu călă- 


1 Vorbiţi foarte bine îranțuzeşte ; aţi învăţat-o la colegiu, nu-i 
aşa ? 

2 Nu, domnule, am învățat-o singur. 

3 Ahl vă felicit 

toresc — îi zice voiajorul — pentru cercetarea de an- 
tichităţi romane. Nu cumva cunoşti pe aici pe aproape 
ceva inscripțiuni vechi? Aş vrea să ştiu cum se nu- 
mea acest loc ?n vechime. 

Ofițerul îi răspunse că se află în drept cu anticul 
Anasamum, astăzi Nicopoli, aproape de Utus, şi că pe 
malul celalalt al Oltului putea să viziteze valul lui 
Traian. 

Călătorul încântat îi zice: 

— Te-ai ocupat cu istoria şi cu geografia antică, 
domnule, negreşit că le-ai studiat la colegiu ? 

— Nu, domnule, le-am studiat singur, răspunde ofi- 
țerul. 

— Ah! je vous en fait mon compliment. 

— La o mică depărtare — adaogă ofițerul — la 
Grosdipod, unde era antica Sigibida, s'au găsit ta- 
blele de aramă pe care este inscripțiunea: 

IMP. CAESAR. DIVI. TRAIANI. PARTHICI etc. 
și pe care se află mai multe nume de soldați, cărora 
li se acordă dreptul de cetățenie. 

Aceste table se citesc astfel : 

Imperator Caesar Divi Traiani Parthici filius Divi 
Nervae nepos, etc. 1. 

Și dinco.o, peste Olt, la Turnu, vechea 7urris, s'a 
găsit o piatră cu inscripțiunea : 

IV L. CAPITONI C. P. P. ILLYRICI 
TR. T. OMNIB. AB. ORD. 
FL. SIRMIATIVMHONORATO. ET. etc. 


care se citeşte : 
lu.io Capitoni Consulari Praefecto Provinciae Illy- 


2 Impăratul Caesar, fiul divinului Traian Parthicul, nepotul di- 
vinului Nerva, etc. 

rici Tribuni titulo, omnibus honoribus ab ordine, etc. 

— Cum ? ştii latineşte, domnule ? ai studiat negreşit 
această limbă la colegiu ? 

— Nu, domnule — îi răspunse ofițerul — je lai 
appris tout seul. 

— Ah! je vous en fait compliment. 

Ofiţerul îi mai recomandă tot astiel o piatră cu in- 
scripțiune grecească. 

— Vous saves le grec ancien, monsieur ? vous |'a- 
vez sans doute appris au college ? 2 

Și ofițerul îi răspunde : 

— Non, monsieur, je l'ai studi€ tout seul. 

— Ah! je vous en fait compliment. 

llustrul arheolog s'a îolosit foarte mult de indica- 
țiunile date de tânărul ofiţer, căruia atunci i s'a mai 
îngroșat epoleta. 

St. Marc Girardin avea bună memorie. 

Intr'o zi, fiind de rând la examenele de bacalaureat, 
vede numele familiei ofițerului dela Islaz pe lista can- 
didaților, şi, când se înfăţişează recipiendarul , îl în- 
treabă dacă cunoaşte un ofițer cu acelaş nume pe 
care îl cunoscuse la Islaz. Răspunzându-i-se că-i era 
îrate, profesorul examinator crede ocaziunea bună de 
a-şi arăta recunoştinţa, ajutând pe frate să strălu- 
cească înaintea auditorului şi a celorlalți examina- 
tori, şi începe: 

— Binevoieşte, tinere, a spune ce ştii despre un 


! Lui Iuliu Capitone, prefect consular al Provinciei lirice, 
cu titlul de tribun, cu toate onorurile din ordinul, etc. 

2 Ştiţi greaca veche, domnule ? aţi învățat-o fără îndoială la 
colegiu ? 

3 Nu, domnule, am studiat-o singur. 

4 recipiendar — candidat. 

Or i n ri m E tt a Aa oi ap a, azer 


rege barbar care domnea peste un popor viteaz care 
locuia în părțile Dunării de jos? 

— Regele se numea Tisafern — îi răspunde tână- 
rul — şi poporul era Paflagoni, iar țara aceea se 
numea pe atunci Capadocia. 

— Ce n'est pas tout-ă-fait cela,! — îi zice profe- 
sorul — dar voi să-ţi arăt mai lămurit chestiunea; 
ascultă-mă bine: Cum se numea împăratul roman 
care na mai voit să sufere umilirea de a plăti un 
tribut ruşinos lui Decebal, regelui Dacilor, care ocupa 
locul unde se află astăzi Principatele Valahiei şi 
Moldovei ? El îmi pare că a făcut o expediţiune în 
contra acelui popor barbar şi l-a supus puterii Romei, 
co:onizând țara cu legiuni aduse din deosebite părţi 
ale marelui imperiu. Ce lucrare însemnată a executat 
acest împărat peste Dunăre > 

— Impăratul roman se numea Tigran — răspunde 
examinatul — şi lucrarea pe Dunăre a fost un far. 

— C'est assez, monsieur, îi zice profesorul, şi-i dă 
o bilă albă, zicându-i: Ce n'est pas tout-ă-fait cela, 
mais vous pourrez le demander ă Mr. votre frere, il 
vous le dira, il l'appris tout seul, lui 2. 


ION GHICA 


1! Nu-i chiar aşa. 
2 Destul, domnule. Nu-i chiar aşa, dar îl veţi putea întreba pe 
fratele dumneavoaslră, care vă va spune; el a învăţat singur. 


O CALATORIE .DELA BUCUREȘTI LA IAȘI 
INAINTE DE 1840 


Ghergani, 20 lunie 188! 
Iubite amice, 


Azi te pui în tren la 9 seara, după ce ai prânzit 
bine la Hugues sau la Broiit, arăţi tichetul conduc- 
torului care vine şi ţi-l timbrează cu cleştele, fumezi 
o țigară, două până la Ploeşti; acolo îţi bei ceaiul 
în ticnă, te întorci în vagon, apoi te înfăşuri bine în 
tartan, îți pui paltonul căpătâi, te lungeşti pe cana- 
peaua de catilea roşie sau în vagonul pat, dormi ca 
acasă vreo nouă ceasuri şi, la 8 dimineața, te deştepţi 
la Roman. Aici cafea cu lapte, cu un fipfel, două, şi 
17 ceasuri, minut cu minut, după ce ai plecat din 
Bucureşti, te găseşti transportat pe malul îmbalsamat 
al Bahluiului, în foasta capitală a fostului principat 
al Moldovei, unde aiungi dormit, mâncat şi odihnit. 
Călătoria, mâncare cu bacşiş cu tot, te-a costat 80 
de franci. Ei vezi, acum 40 de ani nu era aşa. 

Imi aduc aminte că, odată plecam din Bucureşti spre 
Moldova: 

După mai multe vizite pe la vornicie, la d oa) 
nicie, la agie, la casa poştei, alergături care au dăinuit 
vreo zece zile, într'o vineri, în sfârşit, pe la orele 
3 d. a.,trosc, pleosc, intră în curte opt cai cu doi surugii, 
precedaţi de un ceauş călare. Cât te ştergi la ochi 
înşirase caii, câte doi-doi la trăsură, un fel de brişcă 
ușoară, s'o duci cu un cal; într'o clipă eram la capul 

podului târgului de-aiară, bariera Moșilor de astăzi ; 
ch'uiau şi plesneau surugiii pe ulițele Bucureştiului de 
ridicau lumea în picioare, bărbaţi şi femei alergau la 
uși şi la ferestre ca să vadă cine trece. 

La streajă, un fel de logofăt în scurteică lungă de 
pambriu verde se arată înaintea cailor. 

— Ho, ho! şi oprește trenul ; cine sânteți dumnea- 
voastră ? mă întreabă, apropiindu-se cu șapca în mână 
de uşa trăsurii. 

— Sunt curate, îi răspund eu, declinându-i numele 
și pronumele. 

Căpitanul dela barieră scosese un petic de hârtie 
din buzunar şi însemna cu creionul zisele mele, muind 
vâriul creionului de plumb pe- limbă, la fiecare literă. 

-— Și unde mergeţi dumneavoastră ? : 

— La laşi. 

— Să nu fie peste graniţă ? 

— In Moldova. 

— Dar pasaport aveţi ? 

Scot pasaportul şi i-l arăt; căpitanul mi-l ia din 
mână, se uită la dânsul, îl mai întoarce, şopteşte ceva 
cu secretarul său, apoi intră amândoi în cancelarie, 
de unde ies după o jumătate de ceas cu pana după 
ureche și, îndoind pasaportul pe cute, mi-l înapoiază 
cu cuvintele : 

-— Să umbli sănătos, coconaşule ! 

La barieră se isprăvise caldarâmul şi o luam pe 
șleau, cu roatele în noroi până la bucea, caii la pas 
și surugiii croindu-le cu bicele la dungi beşicate pe 
spinare. 

După patru ore de răcnete şi înjurături, cruci şi răs- 
cruci, sfinți şi evanghelii, pe la 8 seara intram în 
curtea poşiei din Şindrilita ; picioarele cailor pocneau 

de câte ori ieșeau din noroiul gros, cleios şi adânc. 
Făcusem 16 kilometri. 

Acolo, după ce mam rugat și m'am certat vreo 
două ceasuri cu căpitanul de poşte, cu căpităneasa 
și cu ceauşul, mi s'a dat de hatâr un surugiu cu șase 
cai în loc de opt scrişi în podorojnă! şi, pe când se 
ridica luceafărul de ziuă, eram la Moviliţa, altă poştă. 
Aci refuz complet de a mă porni înainte, argumentul 
căpitanului era convingător. 

— Cum să-ți dau cai, domnule, păcatele mele, că 
aştept din ceas în ceas să pice curierul rusesc dela 
Țarigrad ; şi cu omul împărătesc nu-i de glumă, că-i 
ştiu papara. 

lată-mă, dar, oprit în drum, Domnul ştie cât. 

Căpitanul, om politicos, m'a poitit în odaia de mo- 
safiri să mă încălzesc şi să mă odihnesc pân'or sosi 
caii din sus sau din jos. 

Pe un pat-sofa, dela sobă până la fereastră, dor- 
mea dealungul căpităneasa cu un copil la sân, ală- 
turi cu culcuşul căpitanului, care, la strigătul de te- 
nor al surugiului meu, sărise din plapomă numai în 
papuci şi în cămaşă de borangic ; picioare la picioare 
cu căpităneasa, dormeau sforăind doi bieţi călători, 
care, ca şi mine, aşteptau sosirea de cai. O căldură 
amestecată cu duhoare de oameni adormiţi, de nu-ţi 
puteai trage suiletul ! 

Sâmbătă seara ajungeam în Urziceni, capitala ju- 
dețului Ialomița, oraş înnecat în mocirlă dintr'un 
capăt la altul. 

Peste zi începuse un vânt rece şi noroiul se învâr- 
toşa, strângându-se de frig, încât încet-încet se 
făcuse tare ca fierul, formând o cale sdruncinată; 


1! podorojnă — porunca pentru a se da caii de poştă. 

roatele săreau din hop în hop, aruncându-mă, la fie- 
care pas al cailor, dintr'un colț într'altul al trăsurii. 
Până la jumătatea poştei Mărgineni am mers cum am 
mers, dar acolo, dând întrun văgaş adânc, îngheţat, 
m'am pomenit cu trăsura într'un peş: se rupsese osia 
și rămăsese în trei roate. Surugiii descălecară, se ui- 
tară, deteră fiecare trei fluiere de mirare, ceeace în- 
semna că era cazul grav; unul dehamă şăuaşul şi 
porni pe fugă spre poştă să caute ajutor. 

Din ce în ce mai mult crivățul se întețea și frigul 
mă pătrundea; m'am strâns cât mam strâns, dar, 
dacă am văzut şam văzut, m'am dat jos, imitând pe 
surugiul care rămăsese cu mine, mam adăpostit la 
spatele trăsurii, dând din mâni şi din picioare; dar 
și aşa n'a trecut muit şi nam mai putut juca, sim- 
țeam că amorțeam, mă apucase un fel de piroteală; 
atunci m'am hotărît să deham şi eu pe celălalt şăuaş 
și am luat-o la fugă spre poştă, în voia lupilor care 
începuse a urla. Pe la jumătatea drumului venea ro- 
tarul poştei călare, aducând un drug de lemn la spi- 
nare şi, despre ziuă, intra şi trăsura mea în poştă. 
Am petrecut ziua de duminică în fabricarea osiei şi 
seara porneam spre Focşani, oraş a două Principate, 
capitala a două județe, a Slam Râmnicului! pentru 
Muntenia şi a Putnei pentru Moldova. 

Luni pe la amiazi, pe când eram în ulița mare, în 
mijlocul târgului, îmi iese înainte un împiegat cu gu- 
ler roșu şi cu spangă, face semn surugiilor să oprea- 
scă, se apropie de mine cu un aer maiestos şi în- 
cepe cu: 

— De unde vii? unde te duci? cum te chiamă? 
ce eşti 2 


1 Râmnicul Sărat 

li răspund: 

— Viu dela Bucureşti şi mă duc la Iaşi. 

— Unde ţi-i pasaportul ? 

Il caut şi i-l dau. 

Impiegatul autorităţii moldovene îl întoarce, îl ob- 
servă, uitându-se când la mine, când la caracteris- 
ticile însemnate într'însul, comparându-le din ochi. 
Se sfătueşte câtva cu colegul său de pe țărmul mun- 
tenesc și mă întreabă unde trag, ca să-mi aducă pa- 
saportul la gazdă. In zadar protestez, cerând să mi-l 
dea îndată ca să-mi pot urma drumul, mi se răs- 
punde că nu se poate până ce nu l-o viza ispravnicul 
și, fără mai multă vorbă, adresându-se către surugiul 
dinainte, îi zice : 

— Du- |, mă, la han la Petrea-Bacalu. 

etica, Becali era pe atunci numele de modă al 
otelurilor din Moldova, cum am zice astăzi Grand-Ho- 
tel, fie cât de mic. Acest nume fusese ilustrat de bo- 
gatul Petre-Bacalu din Iaşi, un văr al vestitului Hagi- 
Petcu Pristanda. 

Deabia scăpasem de întrebările păzitorului grani- 
ței, când, trei paşi mai înainte, cad în investigațiu- 
nile unui alt funcționar ; acesta era omul otcupciului !, 
care, după ce mă întrebă dacă am ceva mariă sau 
ceva haine nouă, începe a-mi scotoci prin trăsură şi 
prin geamantan. Era considerat ca mare pagubă pen- 
tru fericirea Moldovei sau pentru a Munteniei dacă 
o bucată de caşcaval, de postav sau vreo sticlă de 
rachiu ar fi trecut nevămuită dintr'o parte într'alta 
peste şanțul care despărțea Principatele. Aş întreba 
pe protecţioniştii sau pe partizanii sistemului vamal 
dacă, prin faptul că a pierit bariera de pe acel canal, 


U oteupciu — arendaş al unui venit al statului. 

stabilindu-se liberul schimb dintr'o parte într'alta, Ro- 
mânia a păgubit ceva şi dacă nu stă mai bine as- 
tăzi decât atunci. 

Peste şase ceasuri isprăvisem, se îndeplinise toate 
formalitățile prescrise de legi şi regulamente, un slu- 
jitor îmi adusese pasaportul cu  iscălitura ispravni- 
cului. Iordache Pruncu, chehaiaua! îmi adusese 
podorojna şi iată-mă iar pe drum trăsnind şi plesnind. 

Caii vestitului privilegiu? aveau prilejul de a se 
hrăni cu răbdări prăjite, cum zicea surugiul, mâncare 
care-i făcea seci la pântece şi uşori la carne, te du- 
ceau într'o goană dela o poştă la alta; alergau cât 
puteau bietele dobitoace, negreşit cu speranţa, totdea- 
una înşelată, că dincolo vor căpăta câteva dramuri 
de ovăz. Mau dus dela Focşani la laşi ca vântul. 
Zăpada acoperise grunzii, pusesem trăsura pe tălpi 
de sanie şi alunecam ca năluca pe şesul alb. 

A cincea zi după plecarea mea din Bucureşti, pri- 
veam dela Răpedea încântătorul tablou ce se desvălue 
ochilor la apărerea Iaşului. Şi mă coboram la otelul 
Petersburg, în casele lui beizadea Petrache Mavro- 
gheni, din uliţă. 

Suilam în nişte lemne ude să aprind niţel foc în 


sobă, când auz un glas zicând frumoasa romanţă 
irlandeză : 


Late rose oi summer3 


acompaniată de o harpă măiastră. Era frumoasa şi 
grațioasa cântăreaţă engleză d-ra Bishop şi marele 
harpist Boza ; repetau concertul ce se găteau să dea 
a doua zi în salonul generalului Tudoraş Balş. 


1 chehaia — vătaful poştei. 
2 aci, antrepriza serviciului de poștă. 
3 Trandafir târziu al verii. 

Călătoria dela Bucureşti la laşi mă costase 800 de 
lei vechi, aproape 300 iranci, afară de cele cinci zile 
de osteneală, de suferințe şi de necazuri. 

Căutam să mă mut dela otel, când bunul şi ospăto- 
sul meu amic, căpitanul Alcaz, a venit şi m'a luat la 
dânsul. 

In casa unde şedea, în stradă, sala despărțea două 
apartamente : la dreapta locuia Nicolae Docan cu vă- 
rul său Alecu Cuza, fostul domn dela 1859 până la 
1866, şi cu Philadelph Conici; la stânga, în două ca- 
mere ş'un salon, locuiam eu cu stăpânul apartamen- 
tului. Masa era în comun, într'o cameră pe galerie. 

Am petrecut acolo mai o iarnă întreagă, până m'am 
mutat la tine. Avuseseşi nenorocirea să pierzi pe iu- 
bita ta mamă şi tatăl tău era dus la Viena cu slujba 
domnească. 

Graţie vouă, amicilor mei din Paris, în puţine zile 
eram cunoscut şi bine primit în toate casele, cu o os- 
pitalitate şi o bunătate pe care n'oi uita-o niciodată. 

Puțin după sosirea mea în Iaşi, am fost admis în 
audiență la Mihai-Vodă Sturdza, prezentat de secre- 
tarul său, maiorul Kogălniceanu ! şi de adjutantul de 
serviciu, căpitanul Alcaz. După ce am răspuns respec- 
tuos la întrebările ce principele a binevoit a-mi a- 
dresa, i-am înmânat scrisoarea boierilor din Bucu- 
reşti, scrisoare despre care ţi-am vorbit într'una din 
scrisorile mele precedente. Pe când domnul citea, chi- 
pul i se lumina, figura lui, mai totdeauna posomorită, 
dobândise un zâmbet de satisfacţiune, luase o expre- 
siune de blândeţă. După ce a isprăvit citirea, a rămas 
câteva momente gânditor, cu ochii în jos, într'o stare 


1! Este vorba despre Mihail Kogălniceanu. 

de reilecțiune melancolică, apoi pune scrisoarea pe 
masă şi, ridicând ochii asupra mea, îmi zise că era 
foarte măgulit de sentimentele de stimă şi de încre- 
dere ce-i exprimau boierii munteni, dar că realizarea 
acelor dorinţi era intempestivă. Lucrul nu era posibil 
în momentul de față... li răspund că principiul era 
inscris în Regulamentul Organic şi iau îndrăzneala 
a-i zice pe audaces fortuna juvatt, cuvinte la care 
întâmpină că acel care răspunde înaintea lui Dum- 
nezeu şi a oamenilor de soarta unui norod, datorește 
să fie prudent. 

După aceste puține cuvinte schimbă conversațiu- 
nea, întrebându-mă despre studiile ce făcusem la 
Paris, mi-a vorbit filosofie, literatură, estetică, m'a 
ținut mai mult de un ceas. Mihai Sturdza era, pre- 
cum ştii, un om plin de învățătură şi se complăcea 
foarte mult în asemenea convorbiri. 

Intr'o vară, şedeam la via lui Stratulat, dela So- 
cola, aproape de frumoasa vilă a lui vodă. Intro zi, 
ducându-mă la măria sa cu hârtii de serviciu, îmi 
zise : 

— Am auzit că-mi eşti vecin, cine-ți poartă de grijă 
acolo, cine-ţi face prânzul ? 

Eu îi răspund: 

— Nimeni, măria ta. 

— Şi ce? Trăieşti fără a mânca? 

— Nu, măria ta, mănânc, dar nu prânzesc. 

— Vasăzică faci deosebire între a mânca şi a 
prânzi. Ei bine, eu prânzesc, vino să mănânci la mine 
în toate zilele. 


! Norocul e de partea celor îndrăzneți (vers desprins din 
Eneida lui Virgiliu). 

Doamna şi beizadelele erau duşi în străinătate şi 
vodă era singur la Socola, numai cu vărul său, ge- 
neralul Alexandru Sturdza, mult învățatul teolog, 
care venise să petreacă câteva săptămâni la Socola. 
La masă erau numai ei doi, eu şi iubitul nostru 
amic, plăcutul colonel Guluţă Leon. 

In toate zilele după masă treceam în salonul cel 
mare, unde, vodă fumând din ciubuc, conversam şi 
discutam ceasuri întregi literatură, artă şi științe, ba 
uneori şi politică, până ce venea lugofătul cel mare 
Nicolae Canta sau Ştefănică Catargiu cu anaforale! 
de întărit. 


Aşteptam deschiderea navigaţiunii Dunării în sus 
sau în jos. Gândurile-mi erau împărțite: să mă duc 
în Sicilia, unde un camarad al meu, Villeroz, se afla 
în capul unei exploatări de suliur, care-mi scria că 
putea să-mi procure o poziţiune bine plătită, sau să 
mă întorc în Franţa, unde eram sigur de protecțiunea 
lui Elie de Beaumont, lui Berthier şi a lui Dafiemoz, 
profesorii mei dela Şcoala de Mine din Paris. Când, 
într'o zi, aflându-mă la lorgu Ghica cel bătrân, dela 
deal, am fost prezentat lui beizadea Niculache Șuţu, 
unul din boierii cei mai învăţaţi, atunci postelnic şi 
efor al școalelor. El petrecuse mai mulţi ani în Bucu- 
reşti, pe la 1818 şi 1821, pe când tatăl său, Alecu- 
Vodă Şuţu, domnise în Ţara Românească. Cunoscuse 
pe toată lumea bucureşteană de pe atunci; a stat 
mai mult la vorbă cu mine întrebându-mă de unul 
şi de altul, m'a întrebat despre scopurile ce aveam şi 
m'a sfătuit să primesc a rămânea în Moldova, oferin- 


! anafora — decizie. 

du-mi o catedră în Academia Mihăileană, şi iată-mă 
aşezat înaintea unei table cu creionul. de cretă în 
mână, arătând tinerilor, dimineața, proprietăţile cer- 
cului, ale elipsei, ale parabolei şi ale iperbolei şi, după 
amiazi, vorbindu-le despre formațiunile munţilor ş'a 
straturilor pământului. 

Grei, dar plăcuţi ani am petrecut noi împreună; 
mult am luptat noi tinerii de pe atunci cu prejudeţele 
și cu obiceiurile cele rele, mult am apropiat noi cla- 
sele între dânsele ; multe idei greșite de ale bătrâni- 
lor şi de ale boierilor am spulberat și multe idei mo- 
derne am împlântat în spirite; multă rugină am cu- 
rățit de pe mulți. Am făcut-o, respectând credințele 
fiecăruia, cinstind perii cei albi, lăudând şi admirând 
fapta bună ori de unde venea, şi venerând pe acei care 
iubeau ţara şi dreptatea. 

Lucram şi luptam nu împins de setea de posturi 
bine plătite sau de dorința de ranguri pe scara ar- 
hontologiei, dar numai de dorința de a desvolta în 
spirite şi inimi sentimentul binelui, al frumosului şi 
iubirea de ţară. In bani eram plătiţi cum da Dumne- 
zeu ; eu, pentru două lecţii pe zi, adică 24 ceasuri de 
catedră pe săptămână, primeam 300 de lei vechi, 8 
galbeni, ceva ca un îranc pe lecţiune; dar eram bine 
răsplătit prin satisfacțiunea ce simțeam văzând pe 
toată ziua cum se lărgea cercul ideilor celor bune. 
Lucram fiecare cu cuvântul şi cu condeiul, după pu- 
terile mijloacelor noastre, la desvoltarea naționalită- 
ţii române. Şi ştii că lucrul nu era lesne într'un timp 
pe când chiar cea mai mică aluziune era pedepsită 
cu închisoare şi exil. 

Cuvântul progres era proscris. Vestitul cenzor Flo- 
rescu s'a spăriat şi s'a scandalizat când i-am dus 
No. 1 al revistei ce începusem cu tine, cu Kogălni- 
ceanu şi C. Negruzzi, intitulată „Propășirea, foaie 
științifică şi literară“ ; a şters cu condeiul său cel as- 
pru cuvântul din frunte, îndurându-se a lăsa numai 
foaie științifică și literară. Mult răsunet a avut acea 
publicaţiune, deși fără titlu, până când îfoarfecele cen- 
zorului au venit şi i-au tăiat firul vieții. 

Ţi-aduci aminte de impresiunea ce a produs citirea 
întâielor tale poezii, acasă la Alecu Balş Lungu, unde 
începusem a ne aduna în toată luna ca să petrecem 
seara în convorbire şi citiri literare, serate la care 
asistau mulţi din boierii cei mari, între care unul din 
cei mai regulaţi era Grigorie Ghica, fostul domn dela 
1849 până la 1857... 

Ţi-aduci aminte cu câtă energie am smuls din mâi- 
nile poliției o damă care avusese imprudența de a 
profera într'o seară, sub mască, cuvinte cu aluziune 
politică, cum ne-am grupat toţi tinerii într'o gândire, 
punând în capul nostru pe cavalerescul cneaz Gheor- 
ghe Cantacuzino, şi cum am rezistat soldaților care 
aveau ordin să întrebuințeze ba:oneta în contra noas- 
tră. Parcă văz și acum pe regretatul nostru amic Alecu 
Moruz tăvălindu-se într'un terci de noroi, cu trei sol- 
dați în brațe. 

In Academia Mihăileană organizasem câteva cursuri 
libere. La interesantele lecţii de istoria ţării, ținute de 
Kogălniceanu, amfiteatrul era totdeauna plin; la 
cursul meu de economie politică începuse a veni mulți 
boieri şi ascultau cu atențiune. 

Noi tinerii devenisem sâmburele împrejurul căruia 
se grupau ideile viitorului. 

Fram susținuți în societate, în propaganda ce fă- 
ceam în favorul ideilor liberale, de Elena Negri, sora 
lui Costachi Negri, de amica sa, frumoasa şi gra- 
țioasa Emelia Reymon, de fiicele doamnei Maria Ros- 
novanu, Catinca şi Zoe Sturdza. Ideile egalitare şi 
democratice începuse a se introduce chiar şi în saloa- 
nele elegante şi aristocratice ale plăcutei şi spiri- 
tuoasei contese Elena Sturdza. 

Cu câtă părere de rău am părăsit Iaşul şi m'am 
despărțit de voi, bunii mei amici; o datorie de fa- 
milie, sacră şi dureroasă, mă chema la Bucureşti: ta- 
tăl meu căzuse greu bolnav. 


ION GHICA 


DASCĂLI GRECI ȘI DASCALI ROMANI 


25 Octombrie 1882 
lubite amice, 


Iți mai aduci aminte, amice, de 


„vremea cea Îrumosa 
Chind un dascalos grecos 
Inarmat c'o varga grosa 


Paradosă | faneros 2 
Aritmetichi 


Ke 3 gramatichi 
Ke istorichi 
Ap 'edo'p'echi ? 4 


Cu domniile fanarioților se introdusese în țară o 
mulțime de dascaleci (loghiotati), ca institutori prin 
case!e boierești. Ei învățau pe coconaşi să vorbească 
limba Fanarului cu vodă şi cu marele postelnic, când 
s'or face mari. 

N'am apucat pe dascălii cei iluştri: pe Lambru Fo- 
tiadi, pe Vardalah, pe Comită, care purtau işlic şi 
ciacşiri 5, dar am cunoscut pe vestitul Kirkireu de 
soioasă memorie, care crescuse pe banul Manolache 


1 paradosă — preda. 
2 faneros — clar. 
3 ke — şi. 


4 ap'edo'p'echi — de aici, până colo. 
5 ciacșiri — şalvari, deobicei roşii. 

0 DR pe 


Băleanu şi l-a dădăcit până la moarte; am văzut pe 
elegantul Mitilineu, cu un ochi la făină şi cu altul 
la slănină, cu pălăria în forma tingirii, largă în lund 
de două ori cât diametrul capului şi pusă pe o ureche; 
el, după ce isprăvise pe Niculache şi pe Ștefan Go- 
lescu, feciorii lui Dinicu Golescu, trecuse la Creţuleşti 
și, la urma urmei se lăcuse neguțitor de ciorbă, hră- 
nind cu deopotrivă îngrijire şi stomacul şi spiritul ti- 
nerimii care îi încăpea în mână. Am cunoscut pe cru- 
dul Coriţa, care bătea pe verii mei de-i svânta. Am 
parastisit ! pe Fiii lui Brutus cu epicul Aristia şi am 
trăit un an întreg cu blajinul Likeardopolu, care cânta 
din Norma pe psaltichie. 

Dela zaveră ei lepădaseră lebadeaua 2? şi tomba- 
tera 3 şi se îmbrăcase nemţeşte ; purtau mai toți îrac 
cafeniu deschis, cu coadele lungi până la glezne şi 
bumbi de alamă, pantaloni verzi, strimți pe picior, 
jiletcă vărgată, cravată liliachie și guler scrobit băț, 
nalt peste urechi. 

Metoda şi programul lor de învățătură era acelaș 
pentru toţi. Incepeau cu Ec/ogarion dela file Grigorie 
(amice Grigorie), un fel de crestomație ad usum 
delphini 4 (delfinul era amicul nostru Grigorie Caracaş, 
în onoarea căruia un dascăl Crisorora scrisese acel 
op). Când ajungeai la scoarța din urmă a cărții, te 
trecea la Terpsitea, aşa se numea gramatica compusă 
de prea învățatul dascăl Neofit Duca ; îți da de citeai 
din Dialogurile morților lui Lucian şi te punea la tec- 


1 parastisi — a reprezenta. 

2 lebadea — anteriu purtat de boieri. 

3 tombatera — probabil işlic, acoperământ al capului. 

4 Ad usum delphini — nume dat edițiilor din clasicii latini, 
alcătuite pentru Delfinul, fiul lui Ludovic XIV ; în general, ediţii 
alcătuite pentru un scop anumit. 


424 | Scrisori către V. Alecsandri 


nologie !. Dacă declinai bine numele şi conjugai ver- 
bul, erai scăpat, dacă nu, fipto/?. Loghiotatul nu se 
turbura de înţelegeai sau nu, de ştiai cine era Caron, 
ce era Stixul şi ce putere avea Joe. După trei sau pa- 
tru ani ajungeai la Xenofon sau la Plutarch, cu care 
te deprindea la sintaxă ; potriveai, alți trei sau patru 
ani, numele cu adjectivul, cu adverbul şi cu pronu- 
mele ; de le nimereai, bine — erai scăpat; de nu, 
tipto 1... Nici nu vrea să ştie dacă înțelegeai copilăria 
lui Ciru, de cunoșteai sau nu locurile pe unde au tre- 
cut cei zece mii, sau să caute să te interesezi la viaţa 
lui Timoleon sau a lui Epaminonda ; totul era tecno- 
logia şi sintaxa să-i fie cu bine, şi te trecea la poeţi 
începând cu Minin aide 3 şi în zece ani te da gata, 
telios î. Fără noțiuni serioase de istorie, fără filosofie 
şi fără elemente de matematică, te lua de mână şi te 
ducea, într'o duminică, la părinţi, zicându-le cu în- 
gâmiare : 

— Băiatul a isprăvit cartea ! 

Vestea se ducea, din dascăl în dascăl, până la pa- 
lat; şi dacă erai de părinţi bogaţi, vodă te îmbrăca 
cu caftan şi te însura cu fie-sa, cu nepoată-sa, ori cu 
vreo fată din casă, uitată de Dumnezeu. Când Dumi- 
trache Buzoianu, fecior de boier bogat din Buzău, a 
isprăvit cartea, Caragea l-a însurat cu vară-sa Sul- 
tânica, pe care ai văzut-o şi tu. Când Niculache'Ghica 
a ieşit telios, vodă i-a dat pe nepoată-sa Smărăndiţa, 
fata domniţei Nastasiicăi şi l-a făcut agă. Când tâ- 
nărul Manolache Băleanu a fost dus la curte de Kir- 


! tecnologie — moriologie. 

2 tipto — bătaie. 

> Minin aide — Cântă mânie, începutul epopeii /liada de 
Homer. 

4 felios — desăvârşit. 

kireu, Vodă Suțu i-a lăsat barbă şi i-a dat de ns- 
vastă pe fiică-sa, domnița Catinca, înzestrând-o cu 
moşia orașului Târgoviştea. Vezi, atunci s'au sculat 
târgoviștenii cu mic cu mare, şau venit la Divan, la 
Bucureşti, cu rogojini aprinse în cap şi cu jalba în 
proțap, s'au dus la biserică la Sfântul Niculae cel Să- 
rac, din strada Victoriei, şi după liturghie, ieşind în 
curtea bisericii, toți cu făclii de ceară galbenă aprinse, 
le stingea într'un butoi cu smoală aprinsă, strigând: 

— Alurisit să fie vornicul... şi aşa să se topească 
casa lui |! 

Se zice că ţi se făcea părul măciucă. Vornicul pe 
care îl aiurisea era boierul român care iscălise darea 
moşiei. 

_N'a trecut un an și domnița, nevasta Băleanului, 
murea din facere. Vodă, tatăl ei, murea otrăvit de ai 
lui, şi mai târziu casa boierului care a iscălit, în ade- 
văr că s'a stins. 

De atunci a ieşit vorba „Gură de Târgovişte“. 

De acea moşie n:meni nu sa putut apropia şi a 
rămas şi până în ziua de astăzi tot a oraşului. Se 
zice, însă, că s'ar îi cam ştirbit pe ici, pe colea, în tim- 
purile din urmă. 

Pe când cu dascălii greci, ziua copiilor începea cu 
răsăritul soarelui şi se isprăvea pe la două ore după 
apus. Dimineaţa dulceaţă şi calea, la amiază prânz 
țapăn cu ciorbă și cu rasol; după aceea somn un ceas, 
două ; după somn iar dulceaţă şi iar cafea, seara mân- 
care ş'apoi culcare. Oara cea mai aşteptată de copii era 
somnul după amiazi, dacă Grecul nu-ți încuia uşa ca 
să nu te poți duce să te joci în curte sau în grădină. 
Când te închidea, nu-ți rămânea altă scăpare decât 
de a prinde câteva muşte, a le agăța bumbac netors şi 
a le da drumul să se ducă să mângâie nasul adormi- 

tului ; Grecul se deștepta furios şi, ca să poată dormi 
în pace, îți deschidea uşa şi te da afară din odaie; 
atâta pagubă ! Pe seară te ducea la plimbare pe dea- 
lul mitropoliei, la grădina Breslei sau a lui Deșşiiu, 
unde se găsea cu alți Greci. Apoi acolo să fi auzit 
novitale ! şi mandate, strategii şi filonichii 3; ai fi 
zis voinicii voinicilor; mâncau jăratic şi beau îla- 
cări. 

— Să îi fost eu în locul lui Bozzari — zicea vi- 
teazul Coriţă — nu atacam pe la aripa dreaptă, ci 
trăgeam drept, în mijlocul ordiei şi nu lăsam să scape 
nici picior de turc. 

Mintosul Mitilineu, ca insular ce era, cu cunoștință 
despre ale mării, striga cât putea: 

— De eram acolo nu lăsam pe Miauli să dea drumul 
brulotului 4 pe crivăț, aşteptam austrul şi ardeam toate 
corăbiile turceşti. Auzi, să-i scape Căpitan Paşa! 

De câte ori îmi venea să le zic: „Bre, oameni buni, 
dacă sunteţi aşa de viteji, dece nu vă duceţi să vă 
bateţi acolo şi să mă lăsaţi pe mine în pace 2“ 

La ochii lor toţi eroii acelei lupte gigantice: Boz- 
zari, Colocotron:, Coletti, Miauli, Canari, Sahturi, erau 
numai Greci, nu voiau să ştie că Sulioti, Manioti, 
Specioti şi Epiroti sunt mai toți Arnăuţi şi Români. 
De câtăva vreme venise un îel de sălbatic care, când 
auzea că trata pe Bozzari de Grec, se îniuria, se răs- 
tea la ei, strigând: 

— Nu Grec, Arvanit 5 bre! 


1 novitale — noutăţi. 


2 mandate — destăinuiri. 
3 filonichie — discuţie aprinsă, gâlceavă. 
* brulot — corabie umplută cu materii inilamabile, destinată 


incendierii vaselor inamice. 
5 Arvanit — albanez. 

Acela venea dela bătălie, 

Gheorghe Șeriiu, aşa era numele lui, fusese crescut 
de mic copil de Kiciu, tata lui Marcu Bozzari, la Suli 
în munte. Deşi Ali-Paşa Tebedeleu întrebuințase toate 
expedientele credincioşilor săi Nuţu și doctorul Voia, 
cu ajutorul cărora curăţise mulţi bei feodali din Alba- 
nia, musulmani şi creştini, nu  putuse însă nici să 
prinză, nici să birue pe beiul dela Suli, pe Șoimul 
muntelui, şi înfine, ca să trăiască frățeşte, fusese siliţi 
să-şi dea copiii amanet unul altuia. Kiciu Bozzari de- 
dese paşei pe fiul său Marcu, copil de doisprezece ani. 
Șeriful, camaradul său, l-a întovărăşit. După doi ani 
de răbdare, Marcu se scoală într'o noapte, deşteaptă pe 
Șeriful şi-i zice: 

-— Gheorghe, hai să fugim! 

Cum au zis, au şi făcut. Copiii pornesc amândoi 
peste zidurile şi peste şanţurile laninei ; dar când să 
puie piciorul pe pământ liber, iată că-i ajung oamenii 
lui Tebedeleu şi-i duc peşcheş îndărăt la Ianina. Pe 
Marcu l-a cruțat paşa, că-i era frică de Kiciu, dar pe 
bietul Şeriful, după câteva bastoane, l-a ţinut doi ani 
în fiare. Marcu, cum a văzut pe camaradul său cu pi- 
cioarele uşurate, iar a luat-o la picior, şi, cu toate: des- 
cărcăturile de puşti ale arnăuţilor lui: Ali, a putut 
răzbi la Preveza. Șeriiul a trăit de atunci tot pe lângă 
Marcu. La revoluţia grecească l-a întovărăşit în două- 
sprezece bătălii, până l-au scos mort în brațe din or- 
dia turcească. Apoi, cu trei gloanţe în piept, s'a tărit 
din vizunie în vizunie și, urmând după cer calea ro- 
bilor, nimerise la Bălteni, lângă Ghergani. Acolo, cu 
câteva bucăţi de pastramă, covrigi şi trei-patru pă- 
puși de smochine, ţinea băcănie, care băcănie mai în 
urmă s'a făcut han şi hanul s'a prefăcut în moşie, cu 

casă mare boierească, în care a trăit ca un derebei 
până la anul 1874. 

Casa era o adevărată fortăreață şi odaia lui un 
arsenal ; trei-patru şişanele! totdeauna încărcate până 
la gură, săbii, iatagane, pistoale, suliți şi topoare aco- 
pereau păreții de jur-împrejurul icoanelor. Din pridvor, 
la dreapta şi la stânga, pornea ponciş două meterezuri, 
prin zid, care duceau bătaia puştii drept deasupra. uşei 
din capul scării. Nici cu tunul nu puteai răzbi la dân- 
sul. Cea dintâi grijă a lui Boier Gheorghe, dimineaţa 
când se scula din aşternut, era să-și ia pistoalele de 
sub căpătâi şi să le bage în buzunar. Avea bani as- 
cunşi și se temea de hoți. 

Intr'o zi răsădea nişte îlori în grădină, când iată 
că intră doi inşi care-l întreabă dacă avea să le dea 
de lucru, zicând că sunt dulgheri. Pe când se tocmea 
cu dânşii pentru nişte uluci, unul îi aruncă o legătură 
de gât şi-l strânge. Până să scoată pistoalele din bu- 
zunar, era şi trântit la pământ şi luat pe sus. Curtea 
era înconjurată pe dinafară de douăzeci de oameni 
înarmați cu puşti ; era Mihale Bonea, zece ani spaima 
a două județe. Sătenii din Bălteni sar cu toţii, dar 
n'au arme, şi hoţii îi ţin în respect, împuşcând mereu 
din poartă şi din pridvor. Nevasta primarului, o îru- 
musețe de femeie, cade împuşcată. Bietul bătrân, Șe- 
rilul, e dus sus în odaie şi chinuit hoțeşte, să măr- 
turisească banii. Innecat în sânge, cade leşinat ; hoţii 
dărâmă sobele, găuresc pereţii, găsesc cincisprezece 
mii de lei şi se retrag în bună ordine. 

_ Gheorghe Şerifjul a zăcut după aceea vreo două 
luni şi a murit, tot în ziua când a îost împuşcat Bo- 
nea la Obor. 


1 şișşanea — pușcă lungă. 

Pe când cu dascălii greci, feciorii de boier învățau 
româneşte numai din întâmplare și pe apucate, și unii 
nu învățau nicidecum. Imi plăcea să ascult pe logo- 
fătul Matache, seara, când citea Vieţile Sfinților sau 
faptele lui Alexandru Machedon, călare pe Ducipal, 
care s'a bătut cu Por-Impărat şi cu păserile cu ciocul 
de fier ; deși nu înțelegeam prea bine povestirile lui Ar- 
ghir cel frumos, dar l-am citit de mai multe ori. Pe- 
trache Nănescu, un secretar al tată-meu, fost elev al 
lui Lazăr, numai în câteva seri mă învățase să scriu 
româneşte ; citeam slova cea mai ciocoiască și scriam 
cu trei aruncături pe d'asupra. 

Mama Elenca Dudeasca, sora bunică-mea, văduva 
poetului Alecu Văcărescu şi muma poetului Iancu 
Văcărescu, avea sipeturi pline cu sineturi!; mă lua 
acasă de-i citeam, ceasuri întregi, anaforale de-ale 
divanurilor de cinci, divanurilor de şapte și de-ale 
veliților boieri ; noroc că se mulțămea a le cunoaște 
numai dela deci în jos. După ce isprăveam, mă cinstea 
cu o dulceaţă şi-mi da o bucată de pastă de gutui în- 
vălită în hârtie ; iar eu îi sărutam mâna. Nu lipsea nici- 
odată de a-mi zice: 

— Vino să te sărut, evghenisul 2 mamei, că eu, când 
mă gândesc la evehenia familiei noastre, uite, îmi vine 
amețeală. Noi cu toți boierii cei mari suntem rudă, şi 
cu Cândeștii, şi cu Bărcăneștii, şi cu Câmpinenii şi cu 
Filipeştii și cu Cantimireştii, şi chiar cu Maria Tereza. 

Apoi începea să-mi povestească cum ne-am încuscrit 
și ne-am rudit cu fiecare din casele boiereşti ; îmi spu- 
nea cum Cândescu şi Dudescu erau nemeşi, Graf Boier 
şi Graf Kendefy ; cum Văcăreştii se trăgeau din Făgă 


1 sinet — act. 
2 evghenist — nobil. 

reştii din Făgăraşi, neam cu Radu-Negru, după frate- 
său banul Craiovescu ; cum o Dudească se măritase cu 
un Cantemir, etc. ; uita, însă, să-mi spuie de unde şi 
până unde era rudă cu Maria Tereza ; şi, dacă o între- 
bam, îmi răspundea : 

— Vezi, aci nu prea ştiu bine cum vine spița nea- 
mului, dar știu de bună seamă că ne rudim. 

Imi plăcea cu deosebire să aud pe lancu Văcărescu 
când venea la noi şi recita Păstorul întristat, Ceasor- 
nicul îndreptat, Oda la marca ţării !... Mai în urmă 
Eliad îmi da lecții de gramatica română şi învățam pe 
dinafară traducerile din Meditațiunile lui Lamartine. 
Pe la 1830 Vaillant deschisese şcoală lângă Stavropo- 
leos şi toţi feciorii de boieri: Filipești, Grădişteni, Bă- 
lăceni, Ghici, Rosetti, Budişteni, Golești părăseau das- 
călii greci şi alergau la şcoala franțuzească. 

Tranzițiunea dela şcoala grecească la cea franțu- 
zească şi la cea românească începuse demult încă, din 
timpul revoluţiei franceze, cu Laurencon, Ricordon, 
Colcon, Mondoville, etc., toţi conți şi marchizi emi- 
grați, transformați în dascăli. Pe la anul 1806, când 
au venit Muscalii, mai mulţi tineri și mai multe fete 
de boier vorbeau franțuzește. 

Cu Lazăr, cu domnia lui Grigorie Ghica, cu Eufro- 
sin Poteca, cu Costache Moroi, Simion Marcovici, Pe- 
trache Poenaru, şcoala românească și-a luat avântul. 
Școalele străine, ale lui Lambru, Vardalah şi Vaillant 
s'au prefăcut în şcoale naţionale sistematice, cu sute 
de profesori de istorie, de filosofie, de matematici, de 
limbi străine vii şi moarte. Gimnazii, licee, colegii, fa- 
cultăți de litere, de ştiinţe, de drept, de medicină, ni- 
mica nu ne lipseşte, şi cu toate acestea nu se văd răsă- 


! Titlul exact: La pravila fării. 

rind luceferi pe orizonul literelor, însă pozderie de ad- 
vocaţi şi jurnalişti ; o ceată care, de mai mult de 
douăzeci de ani, se tămâie unii pe alţii cu cuvintele: 

„Hoţilor ! Tâlharilor şi trădătorilor ! Nu voi, ci noi 
am făcut îndoita domnie, Unirea Principatelor, domnul 
străin, Constituţiunea, armata, independenţa, finan- 
cele, regatul, etc.“ 

Și ceilalți răspund cu aceleaşi vorbe frumoase: : 

„Ba nu voi, ci noi!“ 

Ș'o duc hojma, fără a li se urî. Unii s'au exaltat în- 
tratâta, încât cred sincer ceeace zic şi ceeace scriu. 
Sunt convinși că fără ei n'ar fi existat România şi că, 
dacă ar lipsi ei, țara s'ar cufunda. 

Odată mă duc să văd pe unul dintr'acești exaltaţi. 
Era bolnav, îl prindea nişte friguri rele, îmi zice : 

— Uite, mi-e rău de tot, o să mor; nu doar că mi-e 
frică de moarte, știi câte gloanţe am în trup ; moartea 
am văzut-o de multe ori în față şi sunt obişnuit cu 
dânsa, dar mă gândesc că de-oi muri, se prăpădeşte 
țara ! 

Intr'o zi mă întorceam dela Cameră și întâlnesc pe 
un venerabil bătrân străin, căruia tocmai în ziua aceea 
i se votase o pensie viageră de o mie de lei vechi pe 
lună, pentru sentimentele lui filo-române ; credeam că-i 
fac plăcere, dându-i o veste plăcută. Când ce să mă 
pomenesc ! că se întoarce furios la mine, zicându-mi: 

— Ce ? Atâta au făcut Americanii pentru Lafayette ? 
Şi qum se poate compara cesace a făcut Lafayette pen- 
tru America cu ceeace am făcut eu pentru România ? 

Un turist ne spune în cartea sa că mare noroc a că- 
zut pe România cu venirea d-lui X..., Francez venit 
acum câțiva ani în urma împrăştierii Comunei din 
Paris, care, zice el, a înzestrat limba română cu gra- 

matică şi dicționar şi cu fel de fel de cărți științifice și 
literare. 

Un bacalaureat scrie într'o gazetă două-trei rânduri, 
într'o limbă ca vai de ea, şi îndată îl vezică se exal- 
tează până a se crede reformator, creator și salvator. 

Nu se poate tăgădui că sșcoalele noastre, afară de 
facultatea de drept şi de medicină, au dat slabe rezul- 
tațe până acum. Tinerii care dobândesc bacalaureatul 
la noi nu se pot compara, nici în limbile vechi, nici în 
istorie, nici în filosofie, nici în științe, cu cei care ies 
din colegiile Franței, Germaniei, Italiei, Belgiei sau 
Elveţiei ; învățătura noastră gimnazială nu este destul 
de serioasă, profesorii nu sunt destul de exigenți. nici 
destul de riguroși la examene; gradul universitar se 
acordă prea lesne și a devenit accesibil inteligențelor 
celor mai mediocre. Lipsa de seriozitate în învățătura 
umanitară face ca părinții, care au mijloace, să-și tri- 
mită copiii lor în scolile străine; astăzi avem numai 
în Paris, peste 1.000 de tineri la şcoli. In loc de-a în- 
curaja inteligențele slabe, ar fi mult mai bine a de- 
turna curentul şi a împinge tinerimea și spre mește- 
șuguri şi meserii, şi a pune astie! inteligențele me- 
diocre în stare de a deveni producătoare, în loc de a i 
sterile și, de multe ori, pernicioase prin pretenţiunile 
şi exigenţele lor. A face oameni învățați este un bine, 
a face numai advocați și jurnalişti este un rău. 

Aud zicându-mi-se că un asemenea sistem ar fi o 
tendință a împiedica pe fiii poporului de a putea să 
aspire la poziţiunile cele înalte ale societății, făcându-le 
accesibile numai acelor care au mijloace de-a sacrifica 
zecimi de ani la studii. Nu! Inteligenţele alese nu se 
opresc dinaintea niciunui obstacol; ar fi fatal să nu 
avem dulgheri, tâmplari, zidari, croitori, cizmari şi să 

avem numai oameni stropiți cu literatură şi cu îilo- 
sofie; am ajunge la agoraua Atenei şi, în curând, 
Filip ar fi în cetate !. Dacă oamenii învățați sunt folo- 
sitori, cei meşteri sunt indispensabili. 

Ceeace cred eu că ar conveni României şi fiilor ei 
ar fi ca învăţătura clasică şi ştiinţiiică să devie se- 
rioasă, nu numai o spoială ; iar acelor care nu sunt 
destul de bine înzestrați ca să poată deveni adepţii lite- 
raturii şi ai ştiinţei, să li se deschidă şcoli în care în- 
vățătura să meargă mână în mână cu atelierul. Să se 
înființeze în fiecare oraş trei, patru, zece, douăzeci de 
ateliere, în care copiii să înveţe meseria la care se 
destină şi totodată să aibă trei sau patru lecţii scurte 
pe fiecare zi, în care să poată dobândi cunoștințe de 
religie, de limba naţională, de istoria țării, de calcul, 
de geometrie şi desemn aplicabil la meseria lui. Acolo 
unde s'au înființat asemenea şcoale cu numele de 
half-time 2 au dat rezultatele cele mai norocite, rezul- 
tate neaşteptate. Meseria n'a oprit geniul lui Franklin, 
lui Edison şi lui Watt de a se arăta, pentrucă geniul 
pătrunde orice îmbulzeală socială, cum pătrunde un 
vulcan coaja pământului şi iese la iveală. Tânărul din 
atelier, când ar simţi că are dispoziţiuni literare sau 
ştiinţifice serioase, lesne ar găsi drumul colegiului şi 
al facultăţii. 

Strigăm cu toții industrie ; dar pare că am crede că 
sar putea înființa industrie fără meşteri şi că s'ar 
putea produce fără producători. Un singur ram de pro- 
ducțiune, pictura, dă Parisului patruzeci de milioane 


! Aluzie la perioada de decadenţă a Atenei, când cetăţenii îşi 
iroseau timpul pălăvrăgind în agora. In aceste condiţii, orașul 
IE poa putut opune atacului Macedonenilor conduşi de regele 

ilip. 

? half-time — şcoală în care se învăța o jumătate de zi. 

pe an; micile orașe ale Belgiei, Valenciena! Malina, 
Bruxela, trag câte zece milioane pe an de pe dantele. 
Dar nici tablourile nu se fac fără pictori, nici dantelels 
“fără mâni dibace. Geneva trăieşte în mare parte din 
ceasornicărie şi, cu toate aceste, nici de Saussure, nici 
de Candole, nici de Jussieu, nici Lavater n'au fost 
opriți de a deveni nişti lumini ale științei. 


ION GHICA 


1! Valenciennes -- oraş în Franţa, nu în Belgia. 


TEODOR DIAMANT 


Brighton, Octombre 1883 
Scumpul meu amic, 


Indeobşte Englezii, precum ştii, sunt cunoscuţi de 
' oamenii cei mai activi şi mai ocupați din lume. Nu 

pierd un minut din viaţa lor. Zic că: 

— Time is money. 

Dacă întâlneşti pe drum vreun necunoscut şi vrei să 
stai la vorbă cu dânsul: 

— How do you do.2 

Şi-l întrebi: 

— Da ce mai faci, domnule? De când nu te-am 
văzut ! Ce-ţi face cucoana, copilaşii sănătoşi ?... 

Sau îi spui că e vreme frumoasă: — Fine wether. 

El trece fără să-ți răspundă, fără să te vază măcar. 

Dacă ai să-i vorbeşti ceva, e treabă lungă; trebue 
să-i scrii, să-ți răspunză, şi apoi să vă înțelegeţi bine 
prin corespondență, despre locul întâlnirii, acasă la 
tine sau la dânsul, la club sau la ofice 3, e afacere: — 
Business. 

Nu este tot astfel cu Englezii de aici. Aştia stau 
toată ziua pe malul mării la soare sau la lună, pe 
Dech + sau pe Pier, 5 ca farnientii napolitani, cu deose- 


Timpul este bani. 

Formulă de salut, în limba engleză. 
Serviciu. 

Coveriă. 

Debarcader. 


O a O Ob — 

birea că napolitanul se trânteşte orizontal pe nisip, cu 
pântecele în sus și nu se mai mișcă toată ziua; pe când 
Englezul din Brighton se ţine ţapăn vertical, alergând 
de colo până colo, când pe jos, când călare, când în 
trăsură, când cu velocipedul, când în perambulenter, 
sau se aruncă în mare, face match, înnotând ca un 
peşte, aspirând să egaleze  într'o zi pe nemuritorul 
Boyxton. Apoi fie soare, ploaie, vânt, cald sau frig, 
puțin îi pasă. 

Dacă sunt eu 'aici, înţelegi bine că lenea şi marea 
m'au adus, dar eu sunt din cei plăpânzi şi azi bate 
un vânt de nu te poţi ținea pe picioare, ba nici de 
fereastră să m'apropiu nu mă lasă; mă ţine închis în 
casă. De necaz am luat condeiul să stau cu tine la 
vorbă. De două ori l-am aruncat din mână, zicându-mi; 

„Dar de m'oi pomeni cu scrisoarea mea în Convor- 
biri ! Ce-o să zică publicul ? Nu este aşa că are să 
dojănească pe bietul Negruzzi, care le dă să citească 
ce-i irece prin minte unui om fără titlu universitar, fie 
măcar dela Salamanca sau cel puțin dela Sadagura“. 

Astiel cugetam şi mă smeream. Când mi-adusei a- 
minte că nu sunt fără titlu. Şi să vezi că no ştiam nici 
eu până mai deunăzi. Ba ce încă? mă credeam un 
prost, trăiam culundat în viața câmpenească cu oile 
și cu vacile; stam cu ochii sticliţi pe cer, doar oi vedea 
un semn de ploaie; ascuțeam secerile şi coasele, câr- 
peam saci, dregeam şurupurile maşinilor şi oltam 
mereu după o recoltă bună, care dela o vreme încoace, 
nici din şapte în şapte ani, după scriptură, nu se mai 
vede. 

Știi ce s'a întâmplat acum un an amicului nostru 
Hiacynthe dela Vaudeville ! Bietul om, burghezul cel 
mai liniştit şi mai paşnic din tot Parisul, bun fiu, bun 
soț şi bun părinte, face şi el odată un chef la birt cu 

câțiva amici ; dar tot golind la pahare, când în sănă- 
tatea unuia, când a altuia, se scoală dela masă cani 
amețit, încât întorcându-se noaptea târziu acasă, mer- 
gea pe două cărări şi în colţul uliței Jeiiroy Marie — 
„Mi-e frig Marghioală“, cum zicea Chiriţa, se împie- 
dică de o femeie bătrână, căzută în noroi pe pietre. 
Milosul de Hiacynthe nu-şi căută de drum, ci temân- 
du-se să no calce vreo trăsură, dă so ajute să se 
scoale. Femeia se deşteaptă. din somn şi începe să 
strige: 

— Săriţi, săriți |! hoţii, asasini !... 

EI, speriat, o ia la fugă, ajunge într'un suflet acasă, 
ostenit; se trânteşte pe pat, încălţat, îmbrăcat cum era 
și adoarme ca un prea fericit. A doua zi de 2 Mai se 
trezeşte cu capul cam greu. Nu-şi prea da seama bine 
de cele petrecuţe. Când pune mâna pe jurnalul care 
era pe toaleta nevestei, citeşte chiar pe pagina întâia 
jalnica povestire a unui grozav omor, comis în noaptea 
de l spre 2 Mai, asupra unei sărmane bătrâne în 
colțul uliței Jeifroy Marie; tocmai în locul unde  în- 
cercase să dea ajutor. Peripeţiile înfiorătoarei drame 
erau povestite pe patru coloane. La citirea acestei po- 
vestiri, omul începe a se îngriji, caută să-şi aducă 
aminte, se pipăe, se uită la mâni, îşi vede mânile pline 
de sânge: se sgâriase opintind să ridice pe iemeia ador- 
mită; se uită la haine, hainele pline de noroi. Cu cât 
citea şi se gândea, cu atât se convingea că ucigașul 
nenorocitei bătrâne din jurnal era el. O siecleşte, în- 
gălbeneşte, îl apucă fiori de moarte, tremură ca varga. 
Iși închipuește că-l caută poliţia, că-l urmăreşte, că i-a 
dat de urmă; se vede arestat, acuzat, judecat, condam- 
nat şi cu capul tăiat. Zăpăcit şi desperat se hotărăşte 
să fugă; părăseşte casă, masă, nevastă, copii, tot, şi se 
duce de se ascunde sub pământ în catacombe. 

Inchipueşte-ți starea spiritului unui neguțător cins- 
tit, blând ca o oaie, milos ca un copil, bun ca pânea 
caldă, care ajunge a se convinge, el pe sine însuşi, că 
este un hoț, un scelerat, un ucigaș... Norocire că în 
pripa de a părăsi casa îi rămăsese jurnalul agăţat de 
căptuşala surtucului, și când aruncă ochii în capul foii 
citeşte: „Anul 1830, Mai 2.“ 

Era descripțiunea unei crime întâmplate acum cinci- 
zeci şi trei de ani; pe când amicul nostru nici nu era 
născut. 

Jurnalul făcea parte din bogata colecţiune consa- 
crată zulufilor madamei Hiacynthe. 

Cam aşa am păţit-o şi eu mai deunăzi. 

Căutând într'o ladă uitată, dau peste o gazetă de 
cele mari, şi ce să văd: numele meu strălucea de o 
sută de ori pe patru coloane, împodobit cu fel de fel 
de epitete, care mai de care. Citeam şi tot îmi puneam 
mâna când pe inimă, când pe cuget, chiar şi prin 
buzunare, întrebându-mă nu cumva din ştiinţă sau din 
neștiință, în vis sau de diavol ispitit, oi fi comis crimele 
ce mi se imputa ; violaţiuni de legi, prevaricaţiuni, tră- 
dări etc. Şi dacă îmi mai rămânea alta de făcut, decât 
să-mi pui sacul cu cenuşă pe cap şi a o pleca pe uliţe, 
strigând: 

„lertare, oameni buni, pentru un păcătos! Tinerilor, 
bătrânilor, viilor şi morţilor, iertare !“ 

Acele patru coloane erau răzămate pe umerii puter- 
nici ai unui U. cu mai multe puncte (U...) Urs, Ursus, 
Urechitus sau Urbanus. Ba nu! Urbanus nu putea 
fi, căci nu conţinea nici măcar un dram de urbanitate. 

După ce mă făcea cu ou şi cu oţet, îmi mai trăgea 
vreo câteva sfichiituri cu Muscal, Turc, Englez, aristo- 
crat... Aristocrat ! e cuvântul cel mare al democraților 
de ocaziune. Ştii că nimica nu le place mai mult decât 

să se tragă dintr'un nume mare şi să fie decorați. 

Aveam la noi în sat un notar, secretarul primăriei, 
cum se zice; de câte ori mă întâlnea, îmi repeta: 

— Eu, domnule, nu sunt numai democrat, sunt chiar 
demagog. Imi place egalitatea. Nu admit eu deosebiri 
și distincțiuni d'alea între făpturile lui Dumnezeu. Cer 
să fim toți o apă... 

I] chema Gheorghe Bulamac, dar dela o vreme iscă- 
lea scurt Bulamache; zicea că aşa îl povăţuise un amic 
din Bucureşti, om învăţat, democrat și demagog ca şi 
dânsul, Bulamache fiind un nume mai cunoscut şi mai 
potrivit cu pozițiunea sa de depozitar al legilor. 

Odată, văzându-l cu un inel de alamă în deget, pe 
care era săpată o ederă încolăcită pe un arbore, cu 
deviza „Je tiens ferme“, i-am zis în glumă că acea 
verigă părea a fi ceva preţios, un fel de monument is- 
toric, şi că acel je tiens ferme, trebue să fie o altera- 
țiune a cuvintelor: 

„Je Etienne ferme.“ (Eu Ştefan cel tare.) 

De atunci îl dedese de-l suilase cu aur ; şi când ma 
rugat să-i botez un copil şi l-am întrebat ce nume să-i 
pui, mi-a răspuns: 

— Apoi Ştefan, tot îi am eu inelul. 

Oricând mă vedea, mă întreba ce s'a mai făcut cu 
statua lui Ștefan cel tare ? Umbla când cu barbă, când 
fără barbă, după cum era curentul săptămânii la şe- 
dința din urmă a Academiei 2. 

A făcut ce-a făcut şi mai an l-am văzut cu serviciul 
credincios, cu independenţa şi cu trecerea Dunării pe 
piept, ca unul ce întovărăşise până la Zimnicea carăle 

! fin strâns. 


2 Aluzie la discuţia ce căuta să slabilească dacă Ştefan cel 
Mare purtase barbă sau nu. 

cu făină din sate; mai avea şi la gât o medalie mare, 
dobândită nu ştiu la ce expozițiune, pentru lemne din 
pădurea statului. 

Mi se jeluia că era persecutat de guvern, care nu ştie 
să-și cinstească adevărații amici. 

— De! judecă şi dumneata, — îmi zicea, — nu mi 
se cuvenea şi mie măcar Coroana României 2 


Dar să venim la diploma mea: 

Domnul U..., după ce mă spinteca de sus până jos, 
citea în inima mea ca într'o bucoavnă şi-o denunța 
neagră ca un bulgăre de smoală, îmi cerceta maţele 
unul câte unul și le declara pestrițe ca pielea de nă- 
pârcă; apoi se suia la cap şacolo îmi resfira creierii 
cutiuță cu cutiuță şi-i proclama buni, foarte buni, şi 
în sfârşit încheia cu diagnosul său psihofiziologic prin 
sentinţa: 

„Om rău, dar inteligent.“ 

Cum vezi dar, am titlu, şi încă dela un mare ziarist... 
şi ştii că ziarele fac şi desfac reputaţiunile; ele leagă 
Și desleagă cum vor şi cum le vine. Te pot face patriot, 
onorabil, capabil, învăţat, ba și frumos, numai să 
vrea. 

Aşa | 

Am trecut buretele peste om rău şi m'am oprit la 
inteligent ; salutând acest titlu cu recunoştinţă, îmi ve- 
nea să strig: 

„Anch'io son'pittore !“ ! 

Imi venea să parodiez pe marele Corneille Și să zic: 


1 „Și eu sunt pictor“ Exclamaţie a pictorului italian Corregio, 
în fața unui tablou de Rafael; exprimă mândria îndreptăţită a 
unui artist. 

„La haine d'un grand homme est une recommanda- 
fion des cieux.” | 

Sunt om inteligent de par Mr. U... 

Această aducere aminte m'a făcut să ridic condeiul 
de jos şi să zic: „All right!“ 2 și să m'apuc să-ți vor- 
besc de un biet original, de un nebun, cum îi zicea unii, 
de un entuziast, Român cu inimă, despre care nu arn 
văzut să se îi scris un rând măcar. Un om uitat, deși 
poate a contribuit mai mult decât s'ar crede la starea 
de astăzi, cu toate că nu trăia la 48. 

Mulţi din oamenii cei mari ai secolului, Fourrier, 
Michel Chevalier şi alții mi-au vorbit de dânsul cu cel 
mai mare respect şi consideraţiune, întrebându-mă: 
„Ce face, cu ce se ocupă ?* „A murit“, le răspundeam 
cu lacrimile în ochi, căci îl iubeam ca pe un frate; mi-a 
fost amic, mi-a fost dascăl, mie şi la mai mulți alţii din 
generațiunea noastră. 

Intrasem în anul 1828, pe când se lupta primăvara 
cu iarna. 

De vreo doi ani se arătase pe cer, despre miază- 
noapte, o stea cu coadă ş'o sabie de foc; împăratul 
Alexandru murise şi frate-său, Nicolae, se suise pe 
tron; lăcustele se îngropaseră în Bărăgan; s'auzea de 
ciumă și se vorbea de cârjalii, de zaporojeni şi de 
zaveră. 

Deşi Ribeaupierre iscălise de curând pace şi priete- 
șug cu Turcul la Cetatea Albă, Akerman; deşi Metter- 
nich era mândru că asigurase prin dibăcia sa pacea 
în Europa, dar după eresul dela noi că fiecare ţar 
este dator, ca cel puțin odată în cursul domniei lui, să 


1 „Ura unui om mare e o binecuvântare a cerurilor“. 
2 Perfect! 

încerce să ia Țarigradul cu sabia, toată lumea zicea 
că vin Muscalii. 

Intr'o dimineaţă, un fustaş de ai curţii domneşti in- 
tră într'un suflet zicând: 

— Cucoane Tache, te poiteşte măria sa! 

Tată-meu, care pe atunci era hatman, se leagă în 
grabă cu şalul în cap, îşi pune capotul cel roşu şi 
încalecă calul. li plăcea să umble mai mult călare. 
Avea un armăsar arăpesc, cum nam văzut mai fru- 
mos, şi un manaf kurd, muchelef, numai fir de sus 
până jos, Hagi Abdulah; îl avea numai și numai pentru 
a îngriji de mândrul dobitoc. El trăia ziua şi noaptea 
alături cu Nejdiu. 

Hagiului, fie zis în treacăt, îi cam plăcea vinul, şi 
Ilie Arnăutul, bosniac fanatic, profitând de acea slăbi- 
ciune, îl făcuse să crează că pentru mahometani apa 
e apă, şi pânea e pâne, băutură şi mâncare proastă 
și fără gust; în vreme ce pentru creștini apa are gustul 
vinului de Drăgăşani şi pânea este întocmai ca curca- 
nul umplut cu castane şi fript la cuptor. Apucându-l 
astfel de stomac şi de cerul gurii, din Abdulah făcuse 
un Grigorie, drept credincios, deşi găsea că lingurița 
popei era prea de tot mică. 

Tata călare, cu Hagi Grigorie Manafu pe lângă cal, 
cu mâna pe harşa,' după şart, porneşte la curte. Dar 
nu trece mult şi-l vedem venind în fuga calului, semn 
de grabă mare. Descalecă, vorbeşte ce vorbeşte cu 
nama şi îndată ne pomenim aruncaţi toți copiii într'o 
trăsură, claie peste grămadă, cu mama dimpreună, cu 
o mulțime de boccele; şi în treapădul cel mare al cailor 
ne duce la Câmpineanica, în casele unde este astăzi 
Eforia spitalelor. 


1 harșa — pătură sub şeaua calului, 

Și acolo spaimă şi pregătiri de drum. Unchii mei 
Câmpineni, Costache, Dumitrache şi Iancu, se întor- 
seseră şi ei dela curte foarte îngrijiţi. Vodă adunase pe 
boierii halea şi paia,! ca să le spuie că Cazacii trecuseră 
Prutul, c'au arestat pe Ioniță Sturdza şi că el pleacă 
la Braşov. 

Șeful garnizoanei turceşti din București avea po- 
runcă dela seraskierul, ca îndată ce-a afla că Muscalii 
au păşit peste hotar, să părăsească Bucureştii cu toată 
ordia și să se tragă în cetate la Giurgiu. 

Casa noastră era în drumul pe unde era să treacă 
Turcii, în căpătâiul despre apus al podului de peste 
Dâmboviță, în ulița  Beilicului, astăzi Şerban-Vodă. 
Dincolo de apă era Caslava (Cazarma Beilicului). Deși 
miralaiul lusuf Beg, comandantul, ne era prietin, şi 
ca vecin venea des în casă la noi, dar tata voia să fim 
la adăpost, temându-se nu cumva neferii, plecând, să 
facă neorândueli, şi deaceea ne trimisese într'o casă 
depărtată. 

Nu am văzut oștirea turcească când a trecut pe sub 
ferestrele noastre, dar ni s'a spus că au pornit pe la 
amiază, soitarii 2 înainte îmbrăcaţi în haine pestriţe, 
cu coade de vulpi la căciuli, jucând chiocecurile, strâm- 
bându-se la lume pe uliţă, şi făcând fel de fel de cara- 
ghioslâcuri; după dânşii veneau meterhaneaua și tum- 
belechiurile în sunetul surlelor şi tobelor, şi în urmă 
oastea. 

Fiecare Turc având pe umeri sau pe cialma câte o 
pisică, o maimuță sau un coroi. Răutăți n'au făcut, dar 
speria lumea, dând  desghinuri cailor şi trăgând la 
pistoale, în semn de bucurie. 


! boieri în funcțiune (halea) şi cei fără funcţiune (paia). 
2 soitar — bufon, paiaţă. 

Am petrecut noaptea la bunica; şi a doua zi, în zori 
de ziuă, eram pe drumul Câmpinei. 

Când treceam pe Podul Mogoșoaei, de prin toate 
curțile ieşeau cară, căruţe şi calești încărcate cu lume 
și calabalâcuri. Când am ajuns la pod la Băneasa, 
chervanul se ținea lanţ; sute de trăsuri mergeau lin 
pe șleau, una după alta. Deabia se mișcau în pasul cel 
greu al cailor. Se îngropau roatele în noroi până la 
bucşă. De încet ce mergeam, primeam pe tot ceasul 
ştiri din București, cu călăraşi de-ai hătmăniei. 

— Bine, pace. 

— Filipescu a plecat, apucând spre Focşani. 

— Villara cu Nenciulescu se ceartă de-acu pe vis- 
tierie. 

— Cumnatu Scarlat Grădişteanu rămâne în Bucu: 
reşti. 

— Brâncoveanu a ajuns la Pesta... 

Când era soarele de-o suliță, ajunsesem la Pocio- 
valişte ; făcusem aproape o poştă. Poposisem dinain- 
tea hanului. Cât vedeai cu ochii, câmpul era acoperit 
cu trăsuri ; în mijlocul fiecărui pâlc se ridica câte un 
joc mare, cu flacăra până la cer, ocolit de feciori, de 
vizitii, de rândaşi şi de chirigii, stând pe vine pe 
lângă căldările de mămăligă. Boierii şi cocoanele dor- 
meau prin caleşti şi prin căruțe. Dimineața ne urmam 
drumul, care mai de care s'apuce înainte. Am aflat 
că peste noapte trecuse şi vodă cu toate beizadelele, 
mergând spre Braşov. 

Mai mulţi tineri cuconaşi și negustori îmbrăcaţi care 
turcește, care nemţțeşte, urmau caravana, călări, în- 
curând şi jucând caii pe lângă caleşti. Între cei mai 
dichisiți și mai sprinteni, doi mai cu seamă trăgeau 
atențiunea sexului : îraţii Mehtupciu. Unchiu-meu Cre- 

țulescu, care dibuia foarte bine poreclele, unuia îi zicea 
gămălie, căci în adevăr, modul cum îşi umfla părul 
şi favoriţii îi da aparența unei gămălii de ac, pe cellalt 
îl poreclise Zlatauz, pentrucă vorbea tot în sentinţe : 

— Bogatul să nu asuprească pe cel sărac. 

— Legea e dela oameni, iar dreptatea dela Dum- 
nezeu. 

— lubește pe vrăjmașul tău, ca pe un îrate rătăcit. 

— Sai în ajutorul celui ce se găsește în nevoie. 

— Jertfeşte interesul tău pentru fericirea aproa- 
pelui. 

— Folosul dobândit prin viclenie ţi se strecoară 
printre degete... 

Și o mie de altele din scriptură şi din filosofie, şi 
sfârșea omeliile! sale cu: 

— Ce ție nu-ţi place, altuia nu-i face. 

Pe cel dintâi îl chema Barbu şi-i zicea Bărbucică, 
pe celalt Teodor, Tudorachi. Tatăl lor era unul Dia- 
mandi Mehtupciu, nepot sau strănepot de-ai Sfântului 
Dimitrie dela mitropolia din Bucureşti. Era sau nu 
era rudă cu cuviosul, Dumnezeu ştie; adevărul însă 
este că tatăl, moşul sau strămoşul lui Iamandi ve- 
nise în țară de peste Dunăre cu moaştele făcătorului 
de minuni ; îi zicea Mehtupciu, pentrucă fusese scriitor 
de limbă turcească la postelnicie. Fiul său Tudorache 
adoptase numele de Teodor Diamant, sau mai scurt 
Diamant. 

Pe Bărbucică l-am cunoscut. Ştii că nici natura, 
nici apucăturile nu-l împingeau la carte; n'a învățat 
nici să scrie, nici să citească, era cam idiot. li zicea 
Bâlbâitu, din cauza anevoinței ce avea la vorbire; 
nu era cu desăvârşire surd, dar era tare de ureche, 


! omelie — predică moralizatoare. 

foarte tare, într'atât de tare, încât glumeţii, mişcând din 
buze fără a scoate glas, îl făceau să creadă că-i spunea 
ceva, și el asculta şi-i răspundea ce-i venea, ca să 
nu lase să crează că na auzit. Devenise jucăria celor 
fără de ocupaţiune. Se credea omul cel mai frumos 
din lume și era convins că toate damele cele mai mari 
erau înamorate de dânsul. Trăia din munificența celor 
ce petreceau cu prostia lui. In urmă închiriase un a- 
partament în strada Victoriei, îl mobilase, așezase în 
mijlocul salonului o masă mare așternută cu postav 
verde, împrejurul căreia veneau de se adunau jucătorii 
de cărți, ziua şi noaptea, liberi de orice priveghere 
și fără teamă de poliție sau de procuror. El plătea 
luminatul, încălzitul și serviciul și-și scotea chiria și 
toate cheltuelile, cu prisos, din monopolul cărţilor, şi 
trăia bine. 

După moartea lui, stabilimentul s'a continuat de 
domnii : 

Ciocârlan, Puică şi Cucu în tovărăşie. Sub firma : 
„La trei păsări“ (Aux trois oiseaux). 

Celălalt frate, Teodor, era un om de frunte, inteli- 
gent, muncitor, stăruitor şi plin de devotament. Cel 
dintâi elev în școala grecească, cel dintâi la dascălul 
Lazăr, cel dintâi la Sfântu Sava, sub Efrosin Poteca, 
inimă curată şi sentimente nobile. Vorbea şi scria mai 
multe limbi străine, franțuzeşte, nemţeşte, greceşte şi 
italieneşte ; ştia bine limba latinească şi elinească. 
Băiat sărac, el se destină la cariera didactică. 

Când l-am întâlnit călare, pe drumul Câmpinei, el 
se ducea la Miinich prin Braşov și Viena; dobândise 
o bursă din fondul mitropolitului Nectarie. 

Cât timp a ţinut acel ajutor, el a urmat regulat şi 
cu cel: mai mare succes în școala cadeţilor; dar a 

venit o zi când acea bursă a încetat, atunci ortanul 
a trăit câtva din generozitatea lui Dinicu Golescu; 
îngrijea de băieţii lui cei mai tineri, de Radu şi de 
Alecu (Albu) ; dar în urmă, frații Golescu mutân- 
du-se la Geneva şi la Paris, și ceilalți tineri părăsind 
unul câte unul capitala Bavariei, unde începuseră a 
trăi rău cu studenții germani şi lăceau pe toată ziua 
gâlcevuri și dueluri, Diamant s'a hotărit să se ducă 
şi el la Paris, unde cunoștea pe toţi Românii de acolo, 
cu speranță că-i vor veni în ajutor, pentru a-şi putea 
completa studiile începute. 

In urma revoluţiunii franceze dela 1830, ideile de ino- 
vaţiuni sociale luaseră un avânt aşa de mare, încât 
cuprinseră toate spiritele, şi tinerimea de pe atunci se 
aruncase mai toată în vârtejul reformelor celor mai 
extravagante şi mai himerice. Prietenii şi camarazii 
pe care i-a găsit în Paris: lancu Vlădoianu, Costică 
Brăiloiu, lancu Bălăceanu, Niculache Niculescu, Barbu 
Catargiu, Stavrache Niculescu şi alții erau pe atunci 
care mai mult, care mai puţin, adepţi ai sainsimonis- 
mului ! şi încetul cu încetul sa pomenit şi el distras 
dela învățătură şi învăluit în cercul ideilor comuniste 2, 


1 Doctrina lui Saint Simon (1760—1825). Socialist utopic, 
Saint Simon a criticat cu asprime orânduirea capitalistă, pro- 
pagând ideia organizării unei societăţi în care să nu mai existe 
exploatarea omului de către om. Neridicându-se până la înţele- 
gerea ştiinţifică a societăţii, socialismul utopic nu a înţeles lupta 
de clasă, nu a ajuns la adevărul că numai revoluţia socială poate 
duce la realizarea socialismului şi nu a cunoscut faptul că prole- 
tariatul este singura clasă care poate construi o societate nouă 
lipsită de exploatare. 

2 lon Ghica foloseşte termenii „„comunist', „comunism“ în- 
trun sens greşit, înțelegând prin comunism, socialismul utopic. 

cu deosebirea că, fiind dotat cu un temperament en- 
tuziast, când imbrățişa o idee, o strângea cu toată 
căldura tinereţii şi se consacra ei cu trupul şi cu su- 
fletul. Şi iată-l devenit unul din cei mai înfocaţi şi mai 
aprigi adepţi ai școalei dela Menilmontant!, apostol 
şi portar. Pere Enfantin îmi zicea, vorbindu-mi de 
dânsul : 

— Diamant €tait un homme precieux ; personne n'a 
fait autant de proselytes que lui; prâcher et convertir, 
c'etait sa vie ?. 

Dar vine catastrofa !... Guvernul lui Ludovic Filip, 
îngrijat de lățirea propagandei comuniste, decretează 
izgonirea sfinților părinţi dela Menilmontant şi atunci 
sainsimonienii cei mai însemnați: Michel Chevalier, 
Felicien David şi alţii se risipesc, care cum apucă, în 
Orient, în America, în Africa... şi Diamant al nostru, 
dat afară din cuib, rămâne pe drumuri, fără adăpost 
și pieritor de foame. Atunci a trăit mai multe săptămâni 
alergând din spital în spital, dându-se de bolnav, dar 
era dat afară, de îndată ce medicul constata că 
starea sănătăţii sale nu avea trebuință de îngrijirea 
medicală, ceeace i se întâmpla din trei în trei zile; 
atunci pleca şi se ducea de bătea la ușa altui spital, 
până ce le-a colindat pe toate. 

El se afla în cea mai mare nedumerire, când într'o 
zi întâlneşte pe un frate iubit dela Menilmontant, pe 
Considerant, un entuziast şi un vizionar ca şi dânsul. 


! Sat lângă Paris. 
2 Diamant era un om preţios ; nimeni n'a făcut atâţi prozeliţi 
ca el; a predica şi a converti, aceasta îi era viaţa. 

Considerant găsise pe Fourier! şi adoptase sistemul 
falansterian, despre care face o descriere încântătoare. 
Diamant îl urmează la conferințele lui Fourier şi se 
pomenește falansterian, de o mie de ori mai fanatic 
decât fusese pentru sistemul lui Saint Simon. El nu 
cunoştea termen de mijloc în apucăturile lui ; zicea că 
apoftegma  „um5ev ăyav“ 2 a lui Socrat era.o erezie 
filosofică antisocială şi antiumanitară. 

Intr'o duminică, ducându-mă la un curs ce urmam 
la Grădina plantelor, zăresc într'o răspântie din 
strada Mosstar o figură care mi se părea cunoscută. Era 
el, înconjurat de câțiva lucrători, bărbați şi femei, des- 
tul de rău îmbrăcați, nespălați şi nepieptănați, cărora 
le explica frumuseţile și mulțumirile atracțiunii pasio- 
nate în societatea armonică şi le descria mizeriile oa- 
menilor din societățile civilizațiunii, dându-le de exem- 
plu, despre aceasta, starea nenorocită a celor ce avea 
dinaintea lui. Cât l-am cunoscut, i-am sărit în brațe, 


strigându-i: Nene Tudorache! 

Din momentul acela n'a lipsit o zi de a veni să 
mă vază, de-a mă cerceta despre studiile mele, despre 
viața mea ; mă punea de repetam cu dânsul lecțiile, 
îmi explica nedumeririle, ce aveam în geometria des- 
criptivă, în analitică, în teoria seriilor şi mă pregătea 
pentru examene. Era foarte tare în ştiinţele matema- 


i Charles Fourier (1773—1837), socialist utopic. Vorbind des- 
pre el, Engels spune: „E/ desvălue fără milă mizeria materială 
și morală a lumii burgheze“. Preocupat de îmbunătăţirea situa- 
ției celor exploataţi, a plănuit organizara unor colonii socialiste 
— falanstere —, încercări ce nu puteau da niciun rezultat. Ca 
şi ceilalți socialiști utopici, Fourier îşi făcea iluzia că socialismul 
-putea fi instaurat nu prin lupta revoluționară a proletariatului, 
ci prin bunăvoința şi filantropia burgheziei. 

2 „Nimic (nu e) mult“. 

tice şi fizice ; avea o aptitudine deosebită pentru in- 
tegrarea seriilor algebrice și pot zice că putea să ţie 
piept lui Delaunay și lui Puiseux în calculul diferen- 
țial şi integral. 

Duminica venea regulat de mă lua și mă ducea la 
conferințele lui Fourier. Era ceva încântător elocința 
și poezia ce bătrânul reformator punea în explicarea 
cercurilor simpatice ; avea atâta putere şi dulceaţă în 
vorbirea lui, încât era peste putință de a nu captiva 
auditorul. leşeam dela acele conferinţe uimit şi exal- 
tat, convins pot zice. Imi părea că mă văd plimbân- 
du-mă în Câmpii Elisei, într'o trăsură trasă de doi 
mândri lei, deveniți anti-lei mai blânzi decât mieluşeii, 
numai prin puterea armonică ; delfinii şi balenele, 
transiormaţi în anti-delfini și anti-balene, mă purtau 
lin pe toate mările ; vulturii, deveniți anti-vulturi mă 
suiau în slava cerului pe aripele lor. Era un farmec 
descrierea [rumuseților, a plăcerilor şi a desfătărilor 
spiritului şi ale inimii, în cetatea falansteriană. 

Fourier a murit fără a-şi vedea visul cu ochii, nu 
s'a învrednicit să ridice cel mai mic falanster. Eco- 
nomiştii au învins pe socialişti şi pe comunişti; şi 
școala lui Fourier, curând după moartea maestrului, 
a fost părăsită şi uitată. _ 

Diamant însă s'a întors în țară, bine hotărit a per- 
sista în acele idei şi a organiza societatea noastră 
în quadrate pe falanstere, ca tabla de joc de şah. 

Om de spirit, învățat, plăcut la vorbă, Diamant a 
fost primit frăţeşte în toate casele şi a devenit ami- 
cul intim şi căutat al tuturor oamenilor liberali și de 
progres, al lui Câmpineanu, al lui Grigorie Cantacu- 
zino, al lui Manolache Băleanu, al lui lancu Ruset, 
al tuturor oamenilor cu sentimente şi cu iubire de 
țară. In casă la Câmpineanu, era ca acasă la dânsul. 

Casa și masa îi era deschise oricând şi la orice oră. 
Nu sunt la îndoială că era iniţiat în societățile franc- 
masonice, judecând după intimitatea sa cu doctorul 
Tavernier, venerabilul lojei din Bucureşti, din care 
făceau parte cei mai luminaţi din tinerii noştri de pe- 
atunci, Grigorie Alexandrescu, lancu Voinescu şi alţii. 

In societatea tinerilor noştri boieri, Diamant a găsit 
auditori, dacă nu şi prozeliți. Când era să înceapă 
să vorbească, îl apuca o tremurătură din buze, care 
dura două sau trei secunde, şi cele cinci-şase vorbe 
dintâi ieșiau din gura lui cu anevoinţă, tremurate şi 
pripite, iar după ce-i trecea emoțiunea, el devenea 
de o elocință rară; vorba lui era pătrunzătoare și 
convingătoare ; era peste putinţă a nu-l asculta cu 
plăcere şi cu atenţiune. In timp de doi sau trei ani 
făcu o propagandă atât de puternică prin toate clasele, 
încât numărul prozeliţilor şi adepților ajunsese a îi 
îndestul de mare, ca să se poată gândi la organi- 
zarea seriilor și la edificarea unui falanster. 

„Je ne compte pas sur les Francais — zicea Fouri- 
er — pour la realisation de mon systeme; ils sont 
comme les Italiens, les Espagnols et les Allemands, 
trop enfonces dans la civilisation, mais je compte sur 
Orient et surtout sur les husses qui: sont tres enclins 
au communisme, comme tous les peuples slaves“!. 

Tânărul Manolache Bălăceanu, fiul lui Nae Bălă- 
ceanu din Ploeşti, zis prin abreviaţie Naiba, care de- 
venise unul din adepții cei mai înfocaţi ai fourieris- 
mului, moştenise o avere însemnată şi a consacrat 
moşia sa din Prahova, numită Scăeni, pentru înfiin- 


1 Nu mă bizui pe Francezi pentru realizarea sistemului meu ; 
ei sunt ca şi Italienii, Spaniolii şi Germanii prea înfundațţi în 
civilizație, dar contez pe Orient şi mai ales pe Ruși, care sunt 
foarte înclinați spre comunism, ca toate popoarele slave. 

area unui falanster. Diamant era acolo marele Mapa! 
şi domnea ca un Suveran. 

Acel rudimentar falanster ar merita o menţiune cu 
totul specială, pe care ţi-o rezerv, dacă te poate in- 
teresa. 

Deabia începuse stupul a se popula de albine şi 
roata a se învârti, că guvernul, temându-se ca să nu 
se înrădăcineze credinţele comuniste în țară, a şi luat 
măsuri, a ordonat împrăştierea seriilor și grupelor şi 
trimiterea în exil a șefilor Manolache Bălăceanu și 
Diamant. 


La liberarea lui din Snagov, Diamant n'a mai găsit 
ospitalitatea la care era obișnuit; Câmpineanu era 
închis la Caransebeș, Manolache Băleanu confinat 2? 
la moşia sa Bolintinu, alţii, intimidaţi, se temeau a-i 
face primirea ospătoasă şi cordială de mai înainte, 
şi căreia datora în mare parte succesele lui din anii 
trecuți. 

Fără a renunţa la ideile lui şi la speranța de a-și 
realiza planul, a îmbrățișat, ca mijloc de trai, mese- 
ria de inginer topograi şi hotarnic ; ridica planuri de 
moşii pe un sfanț stânjenul masă 3, cum se zice ; bani 
n'a câştigat, dar ceeace a câştigat în munţii Telegei, 
a fost un junghi bun, care în puține săptămâni l-a dat 
într'o oftică galopantă. Catinca Câmpineanca, care se 
alla la moşie, a trimis de l-a transportat dela Telega 
la Câmpina ; i-a fost însă peste putinţă a-l face să 
admită un medic şi a renunţa la tratamentul Leroy, pe 
care l-a urmat până s'a stins. El a murit cum â trăit, 
ca un stoic, nevoind să se abată de un fir de păr 


1! Conducător. 
2 confinat — izolat. 
3 masă — suprafaţă. 

dela credințele sale ; şi-a dat sfârşitul în brațele ser- 
vitorului său, recomandându-i sentinţa : 

— Ceeace ție nu-ți place, altuia nu face. 

O cutie din patru scânduri de brad, într'o căruţă 
cu un cal, a dus rămășițele lui la biserică. Ca toți 
ofticoşii, în ultimele momente vorbea de mijloacele 
ce cugeta și proiecta pentru înfiinţarea unui falanster. 

Mulţi, foarte mulți din oamenii care au jucat un rol 
în ţară, îi datoresc lui Diamant ideile generoase şi 
patriotice. El a format inima și spiritul multora din 
Români ; între alţii, Alexandru Constantin Golescu 
(Albu), zis Aime Martin, era unul din ucenicii săi; 
a trăit mult cu dânsul la Miinich şi la Paris. 

Nu am cunoscut un om mai blând, mai modest şi 
mai devotat decât dânsul. Filantrop şi umanitar, era 
din neamul acelora din care au ieșit apostolii, mar- 
tirii şi sfinții. 

O fi având el oare o piatră pe mormânt? 


ION GHICA 


AMINTIRI DESPRE GRIGORIE ALEXANDRESCU 


Londra, 15 Ghenălie 1886 
Scumpe amice, 


De câte ori am venit în Londra, una din întâiele mele 
vizite a fost pentru Muzeul Britanic, acel palat în care 
se află adunate manuscriptele cele mai preţioase ale 
lumii învăţate și minunile artei antice, unde se des- 
făşură, ca într'o panoramă, istoria geniului omenesc. 

Intr'una din zile, pe când eram acolo, în sala în care 
sunt expuse de jur-imprejur, pe piedestale și pe păreţi, 
vestitele marmure Elgin, și stam admirând frumoasele 
metope dintre triglifele frizei exterioare ale Parteno- 
nului, pe care sunt reprezentate în ronde-bosse luptele 
Grecilor cu Centaurii, aud pe cineva'că-mi zice: 

— Nu te mai uita la mizerabilele astea de pietie ! 

Mă întorc să văz cine mă apostroiează, și dau cu 
ochii de lordul Ald..., un vectki amic, turcofil fanatic, 
care-şi urmează vorba înainte în modul următor : 

— Vezi, pietrele astea, cu rapsodiile lui Homer, cu 
tragediile lui Sofocle, lui Curipid şi cu scrierile lui 
Platon, lui Aristotel şi Herodot au fost cauza că pu- 
terile Europei nu au lăsat pe Turci la 1821 să :stri- 
vească pe Greci, când s'au răsculat în contra sulta- 
nului. Astea au făcut pe Byron cu tinerimea din Cam- 
bridge, din Oxiord şi din toate universitățile, să alerge 
în ajutorul Grecilor, să exalte opiniunea publică până 

a sili pe Europa să ardă flota turcească la Navarin şi 
să proclame independența Moreei ! 

Avea dreptate nobilul lord. Aşa e! Arta şi literatura, 
oameni de acum trei mii de ani, au luptat pentru libe- 
rarea Greciei alături cu cei mai eroici palicari! ai 
Agoanei 2. 


„Și dacă s'o'ntâmpla, 
Cu vremea, România s'ardice fruntea sa, 
Pe-a Dâmboviţei vale oştiri de s'ar ivi, 
Ai luptelor cumplite părtaşi ei iar vor fi! 


Alexandrescu 
(Trecutul la Mănăstirea Dealului) 


In secolul în care trăim, când toate se măsoară cu 
bulgări de aur, o pânză a lui Rafael s'a plătit mai zi- 
lele trecute 75.000 de lire st., aproape două milioane 
(450 de oca de aur). Apoi întreb cum ar putea să piară 
o națiune care a produs astfel de oameni, care a dat 
naștere lui Dante, lui Michel Angelo, Tasso şi Pe- 
trarca ? Şi cine ar putea vreodată să-i tăgăduiască 
rațiunea şi dreptul de a fi? Potcoava Ungurului şi a 
Croatuiui a putut s'o calce, dar na putut s'o nimi- 
cească, nici s'o oprească de a se ridica. 

Naţiunile trăiesc şi se glorifică prin oamenii ce au 
produs şi prin lucrările lor geniale. Vai de acele po- 
poare care nu au profeți ! Fie ele cât de masi, cât de 
puternice ; numere suilările cu sutele de milioane, cu- 
cerească lumea întreagă, ele sunt condamnate pieirii 
și uitării. Urmele biruitorilor se pot şterge, dar ale lui 
Moliere, Racine, Hugo, Cuvier şi Larmartine, niciodată! 
Cât de mari şi de puternici fie un Moltke, un Bismark, 


! palicar — luptător grec pentru independența patriei. 
2 Agoană — luptă (aci lupta pentru eliberarea Greciei). 

gloria lor este trecătoare, pe când a lui Goethe, Hum- 
boldt ş'a lui Beethoven va rămâne eternă. 

Mai an, capitala noastră era în picioare; alergau 
toţi în toate părțile, da om peste om. Oștirea pe jos şi 
călare, înşirată pe strade, cu arma la pământ şi cu 
steagurile în zăbranic negru, muzici la toate răspân- 
tiile ; clopotele mari şi mici sunau la o sută de biserici 
de luau auzul, urla oraşul de vuiet și tunul se auzea 
în depărtare, trăgând a jale. Corpurile constituite, 
toate, unul după altul, cu preşedinţii în frunte, facul- 
tățile şi şcoalele cu profesorii lor, corporațţiile cu ba- 
niere urmau în cadență. Lumea alerga pe capete să 
vază carăle încărcate cu sute de coroane de lauri şi de 
flori, urmate de dricul poleit care ducea la ultima lo- 
cuință pe un bărbat de stat, fost de zece ori ministru, 
acoperit de sus până jos cu cruci, stele şi cordoane. 

Acu, nu demult, tot pe aceeaşi cale şi tot către acel 
locaş, mergea în tăcere şi nebăgat în seamă, fără stea- 
guri, fără tobe şi fără surle, dricul modest în care erau 
rămășițele pământeşti ale poetului Alexandrescu. Tă- 
cutul şi puțin numerosul acest cortegiu făcea contrast 
cu acea măreață şi sgomotoasă petrecere a fostului 
ministru. Mi-am zis că pentru marele poet era momen- 
tul când răsărea ziua din care începea a trăi şi a trăi 
etern în inima şi memoria Românilor. 


Mulţi oameni mari şi buni 

Lumii folositori 

Au fost persecutați 

In vremea ce-au trăit i 
Și foarte lăudaţi 

După ce au murit. 


Alexandrescu 
(Răspunsul Cometei din 1858) 

Mi-aduc aminte din copilărie, când dascălul Vaillant, 
venit de curând în ţară, cam pe la anul 1831, deschi- 
sese o clasă de limba franceză într'o odăiţă în Siântu 
Sava. Adunase câţiva băieţi, dintr'acei care mai aveau 
ceva cunoștințe de acea limbă, căpătate pe ici, pe co- 
lea, de pe la dascălii Luigi, Coulin, Janeloni şi Van- 
zand. Clasa se compunea, după cât mă ajută memo- 
ria, de: 

Costache C. Bălăceanu, 

Nae i. Budişteanu, 

lon D. Ghica, 

Grigorie Sc. Grădişteanu, 

Scarlat N. Filipescu, 

Costache A. Rosetti. 

Vaillant ne dicta din Grandeur et decadence des 
Romains de Montesquieu ; făceam versiuni în proză 
din La Henriade a lui Voltaire, şi ne da de învățam 
pe dinafară satire şi epistole d'ale lui Boileau. 

Noi ceşti şase ne credeam mai tari în limba franceză 
decât toți băieţii din Bucureşti, ba unul din noi făcea 
Și versuri. Deşi îi spuneam că erau cam din topor lu- 
crate, el tot stăruia să ne împuie urechile, citindu-ne 
odele şi satirele sale. Cele româneşti începeau mai tot- 
deauna a la Paris Momuleanu, cu: 


O, ce ciudă, cât mă mir 
D'al cutărui (sau cutărei) haractir... 


Rosetache era mai modest, ne înveselea cu spirituoa- 
sele cuplete ce adăoga pe toată ziua la cântecele de 
modă. 

In primăvară, Vaillant mai recrutase un elev. Se 
ivise pe banca din fund, lângă perete, un tânăr — 
parcă-l văd! — înfăşurat într'un surtuc cafeniu, oa- 

cneş, foarte oacheş, părul negru, sprâncenele groase, 
îmbinate, ochii căprii şi scânteietori ; mustaţa îi mijea 
pe buză. Nu ştiu, mica deosebire de vârstă sau supe- 
rioritatea ce credea că avem noi în limba ce venea să 
învețe şi el, îl făcea să se ţie arazna. La sfârşitul cla- 
sei, noi ieșeam grămadă şi sgomotoşi, pe când el se 
strecura binişor și îşi lua drumul singur spre casă. 
Acesta era tânărul Grigorie Alexandrescu. 

Odată Vaillant, după ce ne ia d'arândul să-i recităm 
Epistola lui Boileau către Moliere : 


Rare et îameux €sprit, dont la fertile veine 
Ignore en €crivant le travail et la peine...!] 


și cei vechi ne încurcăm toți, unul după altul, care la 
versul dintâi, care dela cel de al doilea, fără ca unul 
măcar s'o putem scoate la căpătâi — se îndreptează 
către noul venit, zicându-i : 

— Voyons, Monsieur Gregoire, pouvez-vous me dâ- 
biter cela ? Allons, du courage! ? 

Tânărul se roşeşte, clipeşte de două-trei ori din ochi, 
începe a recita şi o duce până la sfârşit, fără cea mai 
mică ezitaţiune, iără îngânare şi fără o singură gre- 
şală, indicând cu preciziune punctuațiunea şi trecând 
peste rimă, fără a o căuta. Ceilalţi ne uitam unul la 
altul, exprimând mirare, admirațiune sau gelozie. Nici- 
odată până atunci nu auzisem o dicțiune mai corectă şi 
mai plăcută ; deşi citisem şi recitisem de o sută de ori 
acea epistolă, dar pot zice că numai atunci i-am înţeles 
spiritul şi eleganța. 


1 Spirit vestit şi ales, al cărui rodnic talent 
Nu ştie ce înseamnă osteneala şi chinul scrisului... 
2 Să vedem, domnule Grigore, poţi să-mi reciți asta? Hai, 
curaj ! 

La ieşirea din clasă, m'am simţit atras către acel 
tânăr, m'am apropiat de dânsul şi, fiindcă mergeam tot 
pe o cale, ne-am luat la vorbă, pe drum. Mi-a recitat 
cu entuziasm scene întregi din Andromaca şi din 
Fedra de Racine. La întrebarea mea dacă n'a cercat 
să scrie româneşte, mi-a răspuns citându-mi Adio la 
Târgovişte : 


Culcat p'aste ruine, sub care adâncită 
E gloria sirăbună şi umbra de eroi... 


Dintr'acea zi am fost amici și iubirea noastră unul 
pentru altul nu s'a desminţit niciodată. 

Eu ședeam pe podui Caliţii (strada Craiovei!). 
Alexandrescu locuia într'un beci, sub scară la mitro- 
polie, la unchiul său, părintele Ieremia. Eram vecini 
şi ne vedeam în toate zilele ; pregăteam lecțiile noastre 
împreună. 

lancu Văcărescu, venit dela moșie, dela Moţoeni, 
trăsese în gazdă la tată-meu, și, intrând odată în ca- 
mera mea, ne găseşte, pe e Alexandrescu și pe mine, în- 
vățându-ne lecţia ; eu, cu Boileau în mână, ascultam 
cum camaradul meu zicea pe dinafară L'Art poetique. 
Văcărescu, în mirare de modul cum acel tânăr recita 
versurile, a petrecut toată seara cu noi. Alexandrescu, 
care, cum ştii, avea o meinorie extraordinară, i-a reci- 
tat toate poeziile ce publicase într'o broșurică în 120: 


Ceasornicul îndreptat, 
Oda la Stema Ţării, 
Primăvara Amorului, etc. 


Văcărescu, încântat, l-a luat în brațe și l-a sărutat 
Zicându-i : „Băiete, tu o să fii un poet mare“. Alexan- 


! azi Calea Rahovei. 

drescu mi-a zis de multe ori că acea seară a fost una 
din cele mai fericite ale vieții sale. A face cunoștința 
lui Văcărescu fusese visul copilăriei lui. 

A doua seară, adunare numeroasă în salonul tatălui 
meu. Intre musafiri se găseau: Văcărescu, Euirosin 
Poteca, Eliad, Popa Grigorie, Fraţii Câmpineni şi alți 
doi-trei, rude şi amici. Alexandrescu a recitat scene în- 
tregi din Sofocle şi Euripid, în limba elenă; ştia pe 
Anacreon din scoarță până'n scoarță. Anacreon era 
poetul favorit al Văcărescului, care adesea lua versul 
din gura lui Alexandrescu, până ajungea la câte-o 
strofă care-i scăpa din memorie, de unde apoi urma iar 
Alexandrescu înainte, şi serata s'a încheiat, după cum 
se obișnuia pe atunci, în soiragerie, cu un curcan fript 
admirat de întreaga adunare, blagoslovit de părintele 
Grigorie Poenăreanu şi salutat de tânărul poet cu îa- 
bula sa, care se termina cu: 


Prinţule, in loc de plată, 
Aș poiti câţiva curcani. 


(Vulpoiul predicator) 


D'atunci vedeam pe Alexandrescu mai rar ; îl luase 
Fliad acasă la dânsul, în mahalaua Dudescului. 

In ajunul Sfântului Ion, a venit de mi-a adus un plic 
mare, pecetluit, rugându-mă să-l pun, fără să ştie ni- 
meni, în aşternutul Văcărescului sub căpătâi. Acel plic 
conținea oda : 


Tu care ai fost din pruncie al muzelor favorit 
Şi, ca strămoșească-avere, geniul l-ai moştenit, 
Cântăreț al primăverii... 

Mai târziu s'a mutat la Maiorul Câmpineanu, unde 
se adunau zi şi noapte Manolache Băleanu, Grigorie 
Cantacuzino, lancu Ruset, Aristia, Costache Bălă- 
cescu, ofițerii români dintr'un regiment cu Câmpi- 
neanu, căpitanii Golești, Ștelan şi Nicolae, căpitanii 
Creţuleşti, Costache şi Scarlat, căpitanul Teologu, că- 
pitanul Voinescu II, sublocotenentul Rusetache şi mai 
mulți tineri de pe atunci, care petreceau citind istorii 
militare : campaniile lui Napoleon, memoriile lui Fre- 
deric cel Mare, şi scrieri de ale poeţilor în renume: 
Lamartine, Hugo, Beranger, etc. Alexandrescu învese- 
lea auditorul cu câte-o elegie, o satiră sau o fabulă. 

Acolo s'a format Societatea Filarmonică, pentru care 
Eliad a tradus pe Mahomet al lui Voltaire, Aristia pe 
Saul din Alfieri, Alexandrescu pe Al/zira, tragedii cu 
care s'a inaugurat scena română. Atunci s'au tradus 
mai multe din comediile lui Moliere, dintre care Amfi- 
trion a avut un mare succes pe scenă. 

Interpreţii acestor opere au fost 

D-nii Andronescu 

Curie 
Iamandi 
Mihăileanu 
Caragiali 
Lăscărescu 
D-nele Caliopi 
Ralița Mihaileanu 
Efrosina Vlasto (Efrosina Popescu). 

Contactul cu tinerii ofițeri a făcut pe Alexandrescu 
să dorească a deveni camaradul lor de arme. Reco- 
mandat spătarului ca bun scriitor, el a fost admis în 
mica noastră armată de atunci ca iunker, ataşat la 

djurstvă !; până când, într'o zi, şeful său, dându-i să 
copieze o prețioasă otnoșenie?, proză pe care autorul 
ei se aştepta s'o vază trecută la nemurire în litere go- 
tice cu flori, s'a speriat de icoana noului iunker şi l-a 
trimis la graniță, la Focşani, să studieze ştiinţa cali- 
grafică, dându-i importanta misiune de a întreba de 
pasaport pe toți câți voiau să treacă șanțul care des- 
părțea partea oraşului moldovenesc de cea munte- 
nească, şi să taie la răboj oile care veneau dintr'un 
mal în cellalt al Milcovului. Neputându-se împăca cu 
această slujbă, deşi fusese înălțat la rangul de sublo- 
cotenent, Alexandrescu şi-a dat demisiunea, ca să se 
poată consacra cu totul literelor. 

lată cum descria poetul punctul de pază ce i se în- 
credințase : 


Spre apus, curge o apă între două ţări hotar, 

Frați a căror neunire au avut sfârșit amar; 

Pe o margine e zimbrul, iar pe alta un vultur 

Care nici nu mai visează la al Tibrului murmur, 

Care, sub o nouă formă şi numirea ce-a luat, 

Ca mulți, cântecul, purtarea și năravul şi-a schimbat. 


(Epistola către D.I.A.)3 


P'atunci eu eram la Paris şi tată-meu, care avea o 
mare afecțiune pentru Alexandrescu, îl luase acasă la 
dânsul, unde a șezut mai mulţi ani, în camera dedesub- 
tul aceleia ce ocupai acum doi ani în otelul Broifft, 
peste drum de teatru. Intr'acea cameră a scris cele mai 
multe din meditații: Fericirea, Mulțumirea, dedicată 


1! djurstvuă — poliţie. 

2 otnoşenie — raport. 

3 E vorba de epistola familiară adresată colonelului 1, Câm- 
pineanu (1838). 

fetiţei Voinescului II (acum contesa de Rochemon: 
teaux), Viața câmpenească, dedicată lui Grigorie Can- 
tacuzino, proprietarul moşiei Florești, unde a petrecut 


o vară, Epistola către Voltaire şi altele. Acolo a scris 
Anul 1840: 


Să stăpânim durerea care pe om supune, 
Să aşteptăm în pace a! soartei ajutor... 


A scris Miezul nopții: 


„„.Frumoasa Primăvară acuma se grăbeşte 
La caru-i să înhame pe zefirii uşori, 
Păşeşte şi în urmă-i verdeață se iveşte, 
Și cerul se desbracă de viforoşii nori. 


Acolo a scris fabulele : Toporul și pădurea, Cânele şi 
cățelul, Boul și vițelul, Lupul moralist, Vulpea liberală, 
Lebăda şi puii corbului, etc. 

Când m'am întors în ţară, pe la anul !841, am găsit 
pe Alexandrescu tot la djurstvă, în mahalaua Gorgani, 
unde îl lăsasem dar de astădată nu ca iunker, nu ca 
copist, ci ca pensionar, sub cheie şi cu pază de soldat 
cu pușcă la uşă. 


Aşa era pe atunci; o vorbă rea la palat, o simplă 
bănuială... te ducea nejudecat şi deadreptul la puşcărie, 
sau cel puțin la vreo mănăstire, fără a ţi se permite să 
vezi altă figură amică decât a păzitorului. Ştii, că, 
voind să văd pe Alexandrescu la spătărie, unde era 
închis, mi-a trebuit să alerg o săptămână, să mă căciu- 
lesc pe la toate autorităţile civile și militare, dela doro- 
banț până la vornicul cel mare, până să dobândesc o 
scrisoare cu trei iscălituri, în puterea căreia un ofiţer 


13 

mi-a deschis ușa odăii prizonierului. Tânărul ofițer 
care m'a întovărăşit simpatiza, sunt sigur, mai mult 
cu prizonierii, precum îi numea cu emfază, decât cu 
acei care îi dedese în pază. Când am ieşit din camera 
lui Alexandrescu, nu mai era nimeni prin curte; se 
întunecase şi plecase toți amploiaţii; tânărul ofițer 
mi-a propus să mă ducă să văz şi pe Nicu Bălcescu, 
căci şi iunkerul Bălcescu era închis acolo de mai multe 
luni, pentrucă spusese unor sergenţi din regimentul 
său că Mircea, Mihai şi Ştefan fusese nişte domni 
viteji ; în anul de graţie 1841 nu era iertat a răspândi 
asemenea vorbe. Tot atunci colonelul Câmpineanu, în- 
chis vreo doi ani la Mărgineni, fusese transferat în 
închisoarea dela Plumbuita ; Manolache Băleanu era 
surghiunit la Boliritin ; Marin Serghiescu (Naţionalu) 
la ocna de sare la Telega, iar Bolliac, mai norocit, res- 
pira aer curat de munte, surghiunit la schitul Poiana 
Mărului, unde un cucernic călugăr rus îi citea, în toate 
diminețile, moliitele Sfântului Vasile. 

Poliția, după ce şi-a satisfăcut pe deplin curiozita- 
tea, citind trei luni, zi şi noapte, toate hârtiile şi cărti- 
celele lui Alexandrescu, a declarat tată-meu, dându-i 
cheia odăii, că nu mai pune peceţi pe uşă şi că avea 
ordin să libereze pe prizonier. 

A doua zi mam dus de l-am luat dela închisoare 
să-l aduc acasă, dar a stăruit să se mute la otelul Con- 
duri, unde a închiriat o odaie. Insă, după vreo trei sau 
patru luni, plecând eu la Iaşi, s'a mutat iar la tată- 
meu, unde a şezut până la 1844. 

Când m'am dus de l-am văzut la închisoare, avea 
un vrai de hârtii pe masă, pline de ştersături şi de 
cruci în toate părţile. Când scria, avea mania de se 

citea şi tot ștergea şi îndrepta ; dobândise patima asta, 
citind adesea versul lui Boileau : 


Si j'ecris quatre mots, j'en eifacerai trois. |! 
ţ 


Acel vraf de hârtii era traducțiunea Meropei, cu care 
se ocupase în închisoare, ca să-i treacă de urît. Ce s'a 
îi făcut acea traducere ? 

In vara anului 1842, profitând de vacanţele Acade- 
miei din laşi, venisem în Bucureşti. Unul din conce- 
sionarii ocnelor de sare, răposatul Oteteleșanu, care 
pe atunci îmi era cam rudă, ne invită, pe Alexandrescu 
şi pe mine, să-l întovărăşim la Baia de Aramă. Se pro- 
punea Companiei să cumpere acea moşie, pentru ex- 
ploatarea metalului ; ocaziunea era favorabilă ; pu- 
team, fără mare cheltuială, să ne satisfacem o dorinţă 
veche ce aveam de a vizita mănăstirile de peste Olt. 
Intr'acea călătorie am mers din mănăstire în mănăs- 
tire şi din schit în schit, dela Cozia până la Tismana ; 
ne-am coborit la Turnu Severin şapoi ne-am întors, 
urmând obârşia munților, din stână în stână, călăto- 
rind când pe jos, când călare, din gura Bahnei în 
Dunăre până în Valea Oltului, la Turnu Roşu. Alexan- 
drescu a descris o parte din acea călătorie întrun 
memorial 2. In pelerinagiul la Cozia a scris Umbra lui 
Mircea : 


Mircea, îmi răspunde dealul, Mircea, Oltul repetează, 
Acest sunet, acest nume, valurile îl primesc, 
Unul altuia îl spune, Dunărea se'nștiințează 
Ş'ale ei spumate unde către mare îl pornesc. 


1 Dacă scriu patru cuvinte, voi şterge trei. 
2 Memorial de călătorie, 1842. 

Lumea e în așteptare... turnurile cele nalte, 
Ca fantome de mari secoli pe eroii lor jălesc 
Ş'ale valurilor mândre generații spumegate 
Zidul vechi al mănăstirii în cadență îl izbesc. 


(Umbra lui Mircea la Cozia). 


La Tismana a scris Răsăritul lunii. 

La Drăgăşani, Mormintele şi mai multe alte poezii 
pline de cugetări mărețe ca aspirațiunile sufletului său 
și de tablouri descriptive, vesele şi înflorite ca îru- 
moasele locuri ce vizita şi ca sburdările inimii sale. 

Lăudată fie memoria marelui poet, a cărui pană a 
știut să învieze umbrele glorioase ale eroicului nostru 
trecut și a împodobit vechile tradiţiuni legendare ale 
istoriei naționale, îmbrăcându-le în strălucitele colori 
ale bogatei sale imaginaţiuni. 

La anul 1842, Alexandrescu a fost numit impiegat 
la postelnicie, la masa jălbilor. Serviciul cu care-l în- 
sărcinase șeful său era de a citi toate petițiunile adre- 
sate domnului, de a face pentru fiecare câte un extract 
și de a le adresa autorităţilor respective, cu apostila 
domnească. Vodă Bibescu, mulțumit de modul cum îşi 
îndeplineşte datoria, a voit să-l aibă lângă dânsul, îl 
luă la Breaza, unde petrecea lunile de vară. 

Deși în mare favoare la curtea lui vodă Bibescu, dar 
nici intriga, nici lingușirea nu s'a putut apropia vreo- 
dată de dânsul. Vorbea tare, fără a-și ascunde gân- 
durile și credinţele. 

Odată, aflându-mă cu unchiu-meu la Câmpina, m'am 
dus să-l văz la Breaza. Doamna Bibescu, aflând că 
eram în odaie la Alexandrescu, a trimis de m'a poitit 
la masă. Prânzul a fost vesel; Alexandrescu, bine dis- 

pus, a povestit o mulţime de istorioare țărănești în 
care vestitul Carcalechi, ziaristul curţii, juca rolul 
principal. Doamna, care-l asculta cu plăcere și râdea 
mult la acele povestiri, îi zice: 

— Să vii să mănânci în toate zilele la noi. Apoi, 
întorcându-se către vodă, cu un ton poruncitor: Nu- 
mește-l poet al curţii. 

Alexandrescu, fără să aştepte care era să fie hotă- 
rirea domnească, răspunde : 

— Să mănânc, foarte bine, merge, dar să îiu poet 
de porunceală, văd că măria ta nai citit o satiră ce 
am făcut acum vreo câţiva ani unui poet de curte, de 
atunci, pe care-l povăţuiam cu versurile: 


a-ţi nădragii de atlas, 
De-ţi fă steagul la Parnas! 


Apoi ce fac eu cu acele versuri, când voi îmbrăca nă- 
dragii de atlas ? 

Mai târziu a fost numit director la Departamentul 
Credinței, pe când moşiile mănăstirilor închinate și 
neînchinate se arendau cum da Domnul, post impor- 
tant şi ambiționat de toți acei care căuta să facă averi 
mari. Ei, care l-a ocupat atâţi ani, a ieşit de acolo 
sărac precum intrase. 

In anul 1853 se auzea de război. Alexandrescu ca şi 
Nicu Bălcescu au avut totdeauna credința că România 
numai prin arme se putea ridica la rangul ce i se cu- 
vine. Era vorba ca o armată auxiliară franceză să vie 
să ocupe valea Dunării de jos, iar flota engleză să 
cuprindă Marea Neagră ; se suna şi de venirea lui 
Magheru cu proscrişii români, şi tinerimea începuse a 

bate din pinteni. Atunci Alexandrescu a scris Cântecul 
soldatului : 


Pe câmpul României, 
Trompeta când răsună, 
La glasul datoriei 
Oștirea se adună... 


„.Dece n'a voit soarta să poată vedea şi el pe Ro- 
mâni urcând ca vijălie, printre gloanţe şi mitral:e, 
dealul Griviței, înfigând în creștet gloriosul lor steag, 
și pe viteazul şi fiorosul Osman-Paşa închinând sabia 
lui unui tânăr colonel român. 

La 1859, după sosirea lui Vodă Cuza în scaunul dom- 
nesc al Principatelor-Unite, Alexandrescu a ocupat pos- 
tul de ministru interimar la Culte. Modestia care-l ca- 
racteriza nu i-a permis să primească a fi numit la 
acel interim ca titular. Mai în urmă, la 1860, a fost tri- 
mis la Focşani ca membru la Comisia Centrală !.. Acolo 
a fost lovit de o boală nemilostivă care l-a ţinut, a- 
proape un sfert de secol, inort între cei vii. 

De copil, Alexandrescu cunoștea poeţii greci vechi şi 
moderni ; la vârsta de şaptesprezece ani, citise pe toți 
clasicii francezi şi ştia pe dinafară tot ce era măreț și 
frumos în literatură. 

Cine era şi de unde venise acel băiat în şcoala lui 
Vaillant şi unde studiase el pân'atunci, în ce școală şi 
cu care dascăl? Studiase acolo unde au studiat oame- 
nii de felul lui, oamenii de geniu : la şcoala inimii şi a 
spiritului, sub direcțiunea dorinţei şi a plăcerii de a 
şti şi de a admira. Ştiu numai că în podul casei, la mi- 


„1 Comisia Centrală dela Focşani fusese instituită prin Conven- 
ţia dela Paris (1858), cu misiunea de a se ocupa de legiuirile 
comune muntene şi moldovene. 

tropolie, stau aruncate vreo mie de volume, claie peste 
grămadă, neclasate, necatalogate. Acolo se închidea 
Alexandrescu de citea. Multe ore plăcute am petrecut 
noi împreună, în mijlocul acelor in-folio, citind când 
Viețile Oamenilor Iluşiri de Plutarch, când vieţile sfin- 
ților în Cazanie, când pe Tucidid sau Xenofon ! 

Alexandrescu era născut în Târgovişte, în patria Vă- 
căreştilor, a lui Eliad şi a lui Cârlova. Zâna care a pre- 
zidat la naşterea lui l-a înzestrat cu îmbelşugare cu o 
mare memorie şi cu darul armoniei. Poeziile lui se deo- 
sebesc prin mari calităţi de stil, de cugetare și de sim- 
țire, care îl pun între fruntașii poeziei române. 

Meditaţiile au un sbor înalt, care le ridică alături 
cu acele ale lui Lamartine. 

Satirele lui sunt înarmate cu impunsături de felul lui 
Boileau. 

Fabulele, care formează o parte însemnată și origi- 
nală din scrierile lui Alexandrescu, multe, precum Le- 
băda şi puii corbului, Pădurea şi toporul, Vulpea libe- 
rală şi altele, le-ar fi subsemnat însuşi La Fontaine. 

A zice de dânsul că a fost poet, și poet de un talent 
superior, nu este destul. El a fost un suilet mare şi no- 
bil, o inimă curată şi generoasă, vesel și glumeţ; îi 
plăcea societatea aleasă ; şi, dacă câteodată căuta sin- 
gurătatea, era mai mult ca o alinare la amărăciunile 
vieții, deaceea și scrierile lui dintr'acele momente res- 
piră o stare de întristare melancolică a suiletului său. 

Era de școala aceea care consideră darul poeziei ca 
un depozit sacru, pe care omul înzestrat de sus este 
dator să-l păstreze curat, neatins de patimile şi slăbi- 
ciunile omenești, aşa că el privea de sus, în linişte se- 
nină, splendoarea adevărului şi frumosului, care lumi- 
nează binele şi loveşte viciul și nemernicia ; în mândria 
şi majestoasa sa indignaţiune, condeiul său stigmatiza 

înjosirea, cinismul şi lipsa de probitate, precum o ve- 
dem în unele din poeziile sale. 

Viața lui a fost o viaţă de luptă şi de martir ; a luptat 
pe faţă, cu curaj, la lumina mare, pentru libertate con- 
tra despotismului, pentru dreptate în contra abuzului şi 
năpăstuirii, păstrând totdeauna căldura şi devotamen- 
tul tinereţii. A luptat fără altă ambiţiune decât aceea 
de a fi folositor ţării sale. Condeiul său original şi plin 
de spirit şi de graţie nu s'a inspirat decât de pulsaţiu- 
nile mari şi patriotice ale sufletului său. 

Generaţia veche a admirat cu iubire scrierile lui 
Alexandrescu. Le-a avut ca un catehism de virtute şi 
de patriotism și mulți poate că au păşit pe calea cea 
dreaptă, de teamă să nu-şi recunoască abaterile în vreo 
satiră sau vreo fabulă d'ale lui Alexandrescu. Tineri- 
lor români ai generaţiunii care se ridică le zic: Fiţi 
patrioţi şi modeşti ca Alexandrescu, şi când voiţi să 
stiți cum se glorifică faptele cele mari, citiți Odele şi 
Elegiile lui; când voiţi să ştiţi cum se râde de am- 
bițioșii de rând şi cum se biciueşte viciul, citiți Sa- 
tirele şi Fabulele lui Alexandrescu. Dotat cu un ta- 
lent mare. el şi-a iubit ţara, s'a respectat pe sine şi 
a lăsat în memoria noastră operele spiritului şi ale 
inimii sale. 


ION GHICA 


NICU BĂLCESCU 


Londra, 25 Octombrie 1886 
lubite amice, 


lată câteva aduceri aminte din tinereţe, în care vei 
găsi multe despre viaţa unora din oamenii generațiunii 
noastre cu care în tinerețe te-ai găsit în contact şi pe 
aceeaşi cale, oameni ageri, a căror viaţă, deşi scurtă 
de ani, dar a fost bogată în fapte; căci au ştiut a su- 
plini timpului printr'o activitate și un devotament 
jără preget, așa că au putut lăsa nu numai regrete în 
sufletele acelor care au avut nenorocirea de a-i cu- 
noaște de aproape şi a le aprecia calitățile inimii și 
ale inteligenţei, dar au lăsat urme neşterse în litera- 
tura şi istoria țării noastre. 

Armează-ţi dar răbdarea şi aşteaptă-te la o serie 
lungă de epistole. 


Odată, ieşind dela școală, apucasem drumul spre 
casă, luând prin scurta ulicioară care începea în poarta 
colegiului Siântu Sava! între curtea Petrescului şi 
casa cu pridvor a egumenului grec al mănăstirii, şi 
se sfârșea în unghiul bulevardului și a stradei Aca- 
demiei, unde era, de o parte, la dreapta, casa Dobro- 
tineanului şi, la stânga, casa Spahiului. Poarta școalei 


1 Şcoala se aila în chiliile mânăstirii situate în piața Univer- 
sităţii de astăzi, acolo unde se ridică statuile lui Gh. Lazăr 
Eliade Rădulescu, Mihai Viteazul. 

era la câţiva paşi de uşa bisericii, cam la locul unde 
s'a ridicat statua lui Lazăr. Acolo se aşezau pe vine, 
în şir, unul lângă altul, merari, simigii şi bragagii 
cu tablalele şi panerele lor. 

Un găligan de şcolar, cât un bivol de mare, tăbă- 
rîse pe un băiat slab şi pirpiriu, îl trântise la pământ 
Şi-i căra la pumni, căutând să-i ia din mână o bucată 
de halviţă. 

Goliatul, căruia toţi îi ziceam Sotea, pentrucă era 
de o putere de care numai vărul meu Mavru! îi venea 
de hac, îşi petrecea timpul mai mult la poarta şcoalei, 
între plăcintari şi salepcii 2, decât în clasă. Indată ce 
cumpăra cineva un covrig sau un măr, el se repezea 
ca un erete şi i-l smulgea din mână. Graţie puternici- 
lor săi pumni, răspândise o aşa groază printre băieţi, 
încât mulți îi plăteau tribut în natură, sau în parale, 
ca să nu-i bată, sau să-i protege în contra altor ca- 
marazi. 

Da .astădată însă, găsise împotrivire. Băiatul, deși 
trântit la pământ, dar nu lăsa să-i scape halvița; o 
apăra din mâni şi din picioare, cu dinții şi cu unghiile. 

Fie din indignaţiune, fie că puteam compta pe cama- 
razii care veneau în urmă, mi-am luat inima în dinţi 
şi mam aruncat în ajutorul celui slab şi asuprit. 

Cea dintâi grijă a băiatului, când s'a ridicat dela 
pământ, a fost să-şi adune după jos foile caietului 
său, sdrențuite şi risipite în luptă, operaţie lungă şi 
migăloasă, la care i-am dat şi eu mână de ajutor. 


1 Comitele Dimitrie Mavru, general de divizie în armata ru: 
sească, fiu al generalului Nicolae Mavru şi al Profirei Moret de 


Blaremberg, născută Ghica. (I. G.) 
2 salepciu — vânzător de salep, băutură orientală. 

A doua zi, când m'am dus la școală, l-am găsit în 
uşa clasei a IV-a de umanioare; cum m'a văzut, şi-a 
scos şapca, arătându-mi cu mulțumire caietul, zicân- 
du-mi : 

„ — Uite cum l-am dres de bine ; noroc, zău, cu dum- 
neata, că mi se pierdea, păcat! o grămadă de muncă. 

Foile rupte erau lipite şi cârpite fiecare la locul lor, 
cu o minuțioasă îngrijire. Dar ce ma mirat mai mult 
a fost să văd pe unele pagine scris cu litere majus- 
cule fraze ca acestea: 

Petru Maior spune... 

Fotino zice... 

Din Constantin Căpitanul 

După Logof. Radu Greceanu 

Aceasta m'a mirat cu atât mai mult, că pe atunci 
nu se pomenea în şcoalele noastre de istorie naţională. 
D'abia de câteva luni Florian Aaron începuse un curs 
elementar de istorie generală, în care vorbea despre 
Asirieni şi Egipteni; nu ajunsese nici la Greci, nici 
la Romani. 

La întoarcerea mea din Paris, la anul 1841, du- 
cându-mă să văz pe poetul Alexandrescu la djurstvă 
în Gorgani, unde se afla închis într'o cameră în îun- 
dul curții, lângă gârlă, după ce am stat acolo până 
înnoptase, când am ieşit, ofiţerul de pază, după ce 
închide uşa bine şi bagă cheia în buzunar, îmi zice: 

-— Vrei să te duc şi la Nicu Bălcescu ? nu ne vede 
nimeni, c'au plecat toţi dela cancelarie ; numai să nu 
mă spui cuiva, că dau de belea. 

In camera în care am intrat, un tânăr, căruia 
d'abia îi mija mustaţa pe buze, şedea pe marginea unui 
pătucean de scânduri fără alt aşternut decât o manta 
soldățească, ghemuită căpătâi şi o lumânare de seu 
întrun sfeşnic de pământ, care lumina un ceaslov, 

singura carte ce-i îusese permisă. Acel arestant era 
băiatul pe care cu câțiva ani îndărăt îl scosesem dia 
mânile fiorosului Sotea !: 

La liberarea lui din închisoare şi din armată, el 
a devenit unul din tinerii cu care mă vedeam mai des, 
a devenit un bun şi preţios amic, cu care m'am în- 
țeles totdeauna la vorbă şi la gânduri ; eram împreună 
ziua şi noaptea. 

Fiu mijlociu al serdăresei Zinca Petreasca Bălcescu, 
cocoană văduvă, foarte stimată şi cunoscută în toată 
țara pentru minunata doitorie cu care tămăduia de 
albeață la ochi, Nicu Bălcescu, tânăr de o com- 
plexiune ? delicată, o fizionomie blândă și simpatică, 
intrat foarte de timpuriu în serviciul militar ca iun- 
ker, era arestat şi dat în judecata unui consiliu de 
război, ca culpabil de înaltă trădare. 

Se dovedise că mersese de mai multe ori în casă 
la Mitică Filipescu, că făcuse cunoștință cu dascălul 
francez Vaillant şi că era amic cu căpitanul Deivos; 
ceva încă şi mai mult: se ştia că la cazarmă aduna 
pe lângă dânsul, în orele de recreaţie, mai mulți ser- 
genţi şi soldaţi, cărora le povestea despre vitejiile 
Românilor în luptele cu Turcii, cu Tătarii, cu Ungurii 
şi cu Lehii, de pe vremile lui Mircea, lui Mihai și lui 
Ștefan ; ba chiar îi învăța să scrie şi să citească. 

Nicu Bălcescu avea o mare dorință d'a învăța; do- 
tat cu înlesnire şi aplicaţiune la studii, inteligent, ar- 
dent şi entuziast, predilecțiunea lui era cu deosebire 
pentru studii!» istorice şi mai! ales pentru partea mi- 


1 Pe acel Sotea, un Petresc, nu ştiu din Bucureşti sau de 
aiurea, l-am găsit, câțiva ani mai în urmă, ofiţer la graniţa din- 
tre Muntenia şi Moidova, la punctul Vădeni, la Siret; de atunci 
nu i-am mai auzit de ştire. (|. G.) 


0 

litară a istoriei. Din copilărie citise cu atențiune Vie- 
țile Oamenilor a lui Plutarch, Anabasul lui Xeno= 
fon, Războiul Peloponesian al lui Tucidid ; citise şi 
recitise pe Tacit, Comentariile lui Cesar, Campaniile 
lui Napoleon şi ale lui Frederic cel Mare şi studia 
cu dinadinsul pe Gibbon și scrierile generalului Jo- 
migny asupra strategiei. Avea credința că România nu 
se va putea rădica decât prin arme şi că Românii 
trebuia cu orice preţ să se arate pe un câmp de bă- 
taie, să dea dovezi de vitejie, să se afirme ca naţiune; 
idee pe care o vedem dominând d'alungul în toate 
scrierile sale. 

La etatea de douăzeci de ani, citise tot ce putuse 
găsi pe ici, pe colea, despre istoria noastră naţională ; 
petrecea zile întregi cufundat în studiul documentelor 
adunate de repausatul căpitan Cornescu Olteniceanu, 
colecțiune prețioasă, care, mai târziu, a trecut în po- 
sesiunea părintelui episcop de Buzău, Dionisie. 

Nicu Bălcescu era de o modestie rară; anevoie îl 
făceai să-ţi citească câte ceva din cele ce scria. 

Intr'o seară, ne aîilam mai mulţi amici adunaţi la 
maiorul Voinescu al II-lea ; acolo, după ce ne-am lup- 
tat şi ne-am trântit, după cum ne era obiceiul (căci 
Bălcescu, deși cel mai slab dintre noi toţi, dar căuta 
trânteală cu lumânarea), când ne-am potolit, l-am pus 
cu d'asila de ne-a citit opera sa: Puterea armată la 
Români. Manuscriptul acela l-am luat eu de l-am dus 
lui Kogălniceanu, la Iaşi, unde s'a tipărit în Foaia 
științifică şi literară, ce publicam împreună cu Alecsan- 
dri, Negruzzi şi Kogălniceanu, revistă hebdomadară, 
fără nume, căci marele cenzor al Moldovei, Procopie 
Florescu, găsise că titlul Propășirea, cu care o boteza- 

sem, era un cuvânt revoluționar și îl ştersese din 
capul îoaiei. 

Acea scriere a lui Bălcescu a fost foarte apreciată 
de cititorii dup'atunci şi a avut chiar onorurile unei edi. 
țiuni separate, tipărită tot în tipografia lui Kogălni- 
ceanu. | 

Mai târziu, pe la anii 1844, 1845 şi 1846, el a publi- 
cat mai multe lucrări istorice în revista intitulată -Ma- 
gazinul Istoric !, ce redacta în colaborare cu eruditul 
profesor Treboniu Laurianu. Intr'acea colecțiune se gă- 
sește scrierea asupra familiei Cantacuzineştilor, după 
documente ce-i încredințase generalul Rudolf Cantacu- 
zino din Rusia. 

Nicu Bălcescu scria lesne, stilul său era limpede, 
strâns, nervos şi elegant, precurm îl vedem în Istoria 
lui Mihai Viteazul 2 şi în Istoria muncitorilor plugari 
din România, 3 adeseori înilorit şi poetic, precum îl 
găsim în traducerea făcută de el a Cântării României. 

Domnul Vasile Alecsandri atribue unui tânăr plin de 
talent conceperea şi compunerea în limba franceză a 
acelui cap d'operă, Alecu Rusu, răpit şi el, ca şi Băl- 
cescu, de timpuriu, familiei şi patriei sale. 

lată ce ştiu eu despre acea scriere epică din care, 
încă pe la anul 1847, Bălcescu îmi citise mai multe 
fragmente şi pe care, mai târziu, ne-a citit-o întreagă, 
în cabinetul generalului Mavru, unde se afla şi Lau- 
rianu și Bolliac, susținând că găsise acel manuscript 


1! Magazinul istoric pentru Dacia. 

2 Românii sub Mihai Voievod Viteazul. 

3 Despre starea soțială a muncitorilor plugari în Principatele 
Române în deosebite timpuri (a apărut în Magazinul istoric pen- 
tru Dacia, tom. II, 1846). 


Nicu Bălcescu 177 


În e Ia RR a 


la un călugăr. lată cu ce ocaziune ne-a făcut el acea 
citire : 

Generalul Mavru, îilolog şi numismat de îrunte, era 
de mai mulţi ani în relaţiune cu Laurianu şi cu Bolliac, 
cu unul peniru studiul de medalii antice şi schimburi 
de dublete, cu celalalt pentru citirea şi transcripţiunea 
de inscripțiuni lapidare. Mavru poseda o colecţiune 
de antichități importante, adunate, cele mai multe, 
după malurile stâng şi drept al Dunării, colecţiune 
pe care, încă în viaţă fiind, a făcut-o donaţiune Muzeu- 
lui nostru naţional. 

Pentru studiul arheologic, generalul Mavru avea 
consacrată o zi pe săptămână, marțea, dacă nu mă 
inşel, zi în care se închidea în cabinetul său cu Lau- 
rianu şi cu Bolliac şi nu primea pe nimeni. Acei doi 
colaboratori rămâneau la masă ; se prânzea patunci 
pe la 3 oare după amiazi, şi lucrau şi după prânz, 
până seara. 

Cu ocazia căsătoriei mele, generalul Mavru a făcut 
cunoștință cu Nicu Bălcescu, care, la 1847, a început 
a lua şi el parte la acele şedinţe de studii istorice. 

Intr'una dintr'acele marţi, la care asistam şi eu 
câteodată, făcând eu elogiul manuscriptului ailat de 
Bălcescu la călugăr, după o mare stăruință a noastră 
a tuturor, Bălcescu a trebuit să se ducă acasă, să-şi 
aducă caietul, să ni-l citească. Era scris de mâna lui, 
cu multe ştersături şi îndreptări. Citirea a fost ascul- 
tată cu admiraţiune, iar, după ce am terminat cu lau- 
dele şi cu critica, generalul Mavru se uită la Bălcescu 
râzând şi, bătându-l pe umăr, îi zice: 

— Mon cher ! si non € vero € ben trovato; c'est une 

oeuvre de plus haut merite et fait beaucoup d'honneur 
a lauteur ici present !. 

Mavru a urmat cu sistemul de studii arheologice 
până în ultimele zile ale vieţii sale; numai că cola- 
boratorii nu mai erau aceiaşi. In anii din urmă, lucra 
cu Dumitru Berendei, cu Dumitru Sturdza, cu Mişu 
Șuțu şi Alexandru Odobescu. 

Noi toți câți am auzit atunci citirea Cântării Romă- 
niei, deşi admiteam că Bălcescu poate găsise la vreun 
călugăr ceva scris în felul: biblic, dar credeam că 
scrierea, aşa cum ne-o citise, fusese prelucrată de pana 
şi de imaginațiunea sa. 

EI, în anul 1845 sau 1846, a făcut o călătorie de cer- 
cetări istorice pe marginea Dunării dela Celei până la 
Turnu Severin şi a vizitat mănăstirile de peste Olt 
în tovărăşie cu Laurianu şi cu Bolliac, călătorie în 
care s'au descoperit mai multe inscripţiuni care au 
fost transcrise, completate şi publicate de Laurianu 
în Magazinul Istoric, lucrare pe care Bolliac voise să 
şi-o apropieze şi pentru care au fost mai multe con- 
testații între Bolliac şi Laurianu. Intr 'acea călătorie 
pretindea Bălcescu că ar îi găsit la un călugăr ma- 
nuscriptul Cântării României ; dar limba în care 
este scris acel poem şi aspirațiunile autorului poartă 
într'însul dovada netăgăduită că trebue să fi fost 
scris cam printre anii 1838 şi 1846. Tot cam pe la 
anul 1846, Nicu Bălcescu a mai făcut şi o altă că- 
lătorie, în Moldova, cu Costăchiţă N. Filipescu, unde 
sa găsit în strânsă legătură cu Alecu Rusu, şi nu 
este de mirat că aceşti doi tineri să-şi fi exersat în 


1! Dragul meu ! Chiar dacă nu e adevărat e nimerit; e o operă 
de cea mai mare valoare şi face multă cinste autorului aci de 
faţă. 

comun pana şi imaginațiunea lor, unul în limba ro- 
mână, celălalt în limba franceză. 

Oricum o fi şi oricine o îi fost autorul, călugăr sau 
mirean, din veacuri trecute sau din timpul nostru, 
uşoară să-i fie țărâna, căci cu frumoasă şi mândră 
floare a înzestrat literatura română ! 

In tinerețea mea, eu obişnuiam a mă culca târziu, 
de multe ori după ce se făcea ziua; adesea îmi fă- 
ceam somnul pe scaun, rezemat de masă, fără a mă 
atinge cu săptămânile de pat. Când eram student la 
Paris, vara, după ce-mi pregăteam lecţiile pentru a 
doua zi, apoi, pe la miezul nopții, porneam pe jos 
d'acasă, de lângă poarta Luxemburgului, despre Școala 
de Mine şi mă duceam până la Tortoni, pe Boulevard 
des Italiens, unde luam o îngheţată şi mă întorceam 
pe când se îngâna ziua cu noaptea. 

Intr'o vreme, găsisem un tovarăş cu care mă potri- 
veam la îelul acesta de trai, pe Grigorie Romalo, tânăr 
de spirit şi de inimă, devenit victima devotamentului 
său pentru țară. Grigorie Romalo, exilat la 'Brusa la 
1848, a murit la Constantinopol, la Pera, în primăvara 
anului 1849, în spitalul Surorilor de Caritate Laza- 
riste, în urma hemoptiziei ce i se pricinuise de lovi- 
turile de paturi de puşcă în piept, la afacerea din laşi 
dela Martie 1848!. L-am dus de l-am înmormântat 
la cimitirul dela Balucli. — Alecsandri a scris atuncea 
o poezie asupra morții lui. 

Cu Grigorie Romalo, când eram la Paris, duceam 
uneori, pe lună, plimbările noastre nocturne până la 
Neuilly şi la Boulogne, lângă Saint-Cloud. 

In Bucureşti, obişnuisem şi pe Nicu Bălcescu la acel 


în Adunarea revoluţionarilor moldoveni la hotelul Petersburg 
din laşi. 

fel de viaţă, aşa că, după ce petreceam serile cu mai 
mulți amici, apoi, pe la orele unsprezece sau două- 
sprezece, noi doi, Bălcescu şi eu, porneam pe jos d'acasă 
dela mine, de peste drum de hanu lui Filaret (astăzi 
Piaţa Teatrului), şi ne duceam dincolo de Malmaison, 
la grădină la Câmpineanu (fostă grădina lui Sculă), 
unde găseam companie bună şi petreceam oare plă- 
cute până pe la patru şi pe la cinci după miezul nopții; 
ne întorceam acasă în ziua mare. Pe drum aveam mai 
totdeauna câte-o sfadă, două, cu cânii mahalalelor. 
Fra mai ales două staţiuni anevoie de trecut cu pace: 
una la cotu gârlei de lângă grădina lui Mimi şi alta 
pe maidanul de dinaintea bisericii Popa Tatu, unde 
stau nişte dulăi cât viţeii de mari, culcați covrig, 
risipiţi pe drum deacurmezişul, şi cum ne simțeau, se 
sculau cu toții într'o lătrătură şi săreau la noi. 

Intr'o noapte, prin culesul viilor, pe la 1843, pe 
când lumina lunii începea a se contopi în razele di- 
mineții şi ajunsesem în dreptul caselor lui Simeon 
Marcovici, după un mic sfat între noi doi, în res- 
pântii, în loc s'o luăm la deal, pe la Oteteleşeanu, să 
ieşim la mine acasă, ne-am hotărît să urmăm pe 
strada Brezoianu, să ieşim la Mihai-Vodă și d'acolo 
s'o apucăm spre Filaret, să ne ducem să dejunăm 
cu câte-o pereche de cârnațţi-trandafiri şi un pahar 
de must. Ne apropiasem de biserica Siinții Apostoli, 
când întâlnim în cale pe căpitanul Tell, mergând spre 
cazarma dela Mihai-Vodă ; şi ne luăm câteştrei pe 
drum înainte, pe sub mitropolie, la viile din deal. 
Cu cât ne suiam pe coastă, cu atât vorbirea noastră 
devenea mai aprinsă. Subiectul discuţiunii era acel de 
toate zilele și de toate serile. Ne imputam unul 
altuia lipsa de patriotism şi de energie ; ne făceam răs- 
punzători de starea nenorocită şi umilită a ţării, aşa 

că la întoarcerea noastră în vale, la fântână, jurasem 
să ne consacrăm patriei cu trupul şi cu sufletul, ne 
legasem îrați de cruce şi, ca fiecare din noi trei 
să se supuie, cu pericolul vieţii şi al averii, la hotă- 
rîrile celorlalți doi ; chiar în ziua aceea ne-am adunat 
de am alcătuit statutele şi regulamentele Frăției. 

Inițiaţii erau formați în grupuri de câte zece, fie- 
care frate cunoscând numai pe şeiul său imediat : dia- 
con, preot sau arhiereu !, acel care catihisise, îl inițiase, 
dela care şi prin care primea ordine şi instrucțiuni și 
căruia datorea ascultare şi supunere cu pericolul vieții 
și al averii, păstrând secretul cel mai absolut. Deviza 
era : Dreptate, Frăție. 

Statutele, scrise în cifre cu cheie, erau păstrate la 
mine, în bibliotecă, în scoarțele Algebrei lui Bourdon. 
La Mai 1848, când m'am decis să mă duc la Constan- 
tinopol, am dat acel volum în păstrarea Bălcescului, 
dar el peste două zile mi l-a adus înapoi, zicând că 
se temea de vreo perchezițiune sau d'o arestare şi că-l 
credea mai în siguranță la mine. La plecarea mea 
din Bucureşti, am pus acea carte, împreună cu alte 
cărți şi cu notele şi caietele mele din şcoală, într'o 
ladă pe care am lăsat-o în beciul de sub scară, în casa 
generalului Mavru dela Jicnița, unde locuiam — as- 
tăzi legaţiunea Italiei, casă care a ars la 1856, când 
devenise spital militar, în timpul ocupațiunii aus- 
triace. Acolo, împreună cu casa, s'au mistuit în ce- 
nușă cărțile, hârtiile, tabloufile, mobilele şi cu toate 
obiectele ce posedam. 


Nicu Bălcescu, unul din cei trei şefi ai societății 
Frăția, a fost apostolul şi iniţiatorul cel mai ager şi 


! Termeni folosiţi cu scop conspirativ. 

mai zelos. Maiorul Voinescu al II-lea, Bolliac, Bolinti- 
neanu, Deivos, Golescu (Alecu Negru), Marin Ser- 
ghiescu Naţionalu, Filipescu şi mulți civili şi militari, 
făceau parte dintr'acea asociațiune. Nu ştiu dacă din- 
tre ofițeri mai este astăzi în viață altul decât căpita- 
nul Christofi. 

Mai tot întracelaș timp sa format în Bucureşti 
Societatea Literară, al căreia scop nu avea nimic as- 
Cuns, ci era pur şi simplu încurajarea şi desvoltarea 
literaturii naționale. Președintele ei a fost în tot timpul 
poetul Iancu Văcărescu, având de secretari pe maio- 
rul Voinescu al II-lea şi pe Nicu Bălcescu. Mai mulți 
Români din Moldova, Vasile Alecsandri, Kogălniceanu, 
Negruzzi şi alții făceau parte şi, când unul dintr'aceşti 
bărbaţi veneau la Bucureşti, era pentru noi toți o 
adevărată sărbătoare. Ne adunam odată pe săptămână, 
lunea seara îmi pare, de cele mai multe ori la Vă- 
cărescu, în strada Poetului, sub mitropolie, sau la 
avocatul Ștefan Ferechidi, în strada Dionisie. Nicu 
Bălcescu, prin activitatea sa, a făcut multe servicii 
Societăţii Literare. Din contribuţiunile membrilor ei 
s'au publicat multe opere literare, precum scrierile lui 
lancu Văcărescu, Călătoria lui Guliver, ilustrată de 
Granville, tradusă de I. Negulici, și multe alte cărți. 

Pe la anul 1846, Bălcescu, procurându-şi mijloace 
bănești din familie, a pornit în streinătate, unde a pe- 
trecut aproape doi ani, citind şi notând tot ce a pu- 
tut găsi în biblioteci şi în arhive despre viața şi vite- 
jiile lui Mihai-Vodă, eroul căruia plănuise să-i scrie 
istoria. Intr'acea călătorie a găsit în colecțiunea de 
portrete din Biblioteca Naţională din Paris portretul 
eroului român, scos şi săpat de vestitul i Sadler, 
contimporanul lui Mihai, care l-a cunoscut la Praga. 

Tot într'acea colecțiune a găsit şi portretele domnito- 
rilor Gheorghe şi Grigorie Ghica. 

La 1846, pe când mă găseam și eu la Paris, s'a mai 
înființat şi o altă societate: Societatea Studenţilor 
Români, cu scop d'a ajuta şi a încuraja la studii pe ti- 
nerii fără mijloace bănești. Erau membri acelei so- 
cietăți mai toţi Românii aflători atunci la Paris: 
C. A. Rosetti, Kogălniceanu, Nicu Bălcescu, frații Bră- 
tieni (Dumitru şi Iancu), Iancu Bălăceanu, Al. Catar- 
giu şi frate-său Calimac, Grigorie Romalo, Scarlat*Vâr- 
nav (mai în urmă devenit Popa Vârnav), Nicu Ruset, 
Bălănescu, lon Ghica şi mai mulţi alţii. Societatea 
aceasta era pusă sub patronajul poetului Alfons de 
Lamartine şi avea un comitet compus de lon Ghica, 
preşedinte, C. A. Rosetti, secretar, şi Scarlat Vârnav, 
casier. 

Pe la finele anului 1846, un vânt de libertate sufla 
peste toată Europa. In Berlin se vorbea de Constituţie, 
la Viena de libertate şi la Pesta de sancţiunea prag- 
matică ; Genova devenise focarul de unde se răspân- 
dea ideea de unitate în toată peninsula Apenină. Tos- 
cana, Siciliile, Lombardia, Veneţia şi toate micile state 
de o parte şi de alta a Apeninilor aveau speranţele 
tintite asupra cavalerescului rege Carol Albert şi comp- 
tau pe concursul armatei piemonteze. Strigătul de li- 
bertate şi de naționalitate se ridica din toate unghiu- 
rile lumii civilizate. Deodată cu aparițiunea scrierilor 
lui Gioberti, Filip al Franţei trimisese la Roma, ca 
ambasador al său, pe refugiatul napolitan, pe învăța- 
tul Rossi, naturalist francez şi devenit Pair de France. 
Cardinalul Mastai Ferreti, episcopul de Imola, urmase 
bătrânului Grigorie XVI pe tronul pontifical ; şi bise- 
rica catolică, de sus după Sfântul Scaun, propovăduia 

toleranța ; într'aceeaşi vreme, în Franța, agitaţiunea 
creştea, ideile democratice și chiar republicane câşti- 
gau din zi în zi aderențţi şi partizani. La cursurile lui 
Michelet, lui Quinet şi lui Mickiewicz, se îmbulzeau 
studenţii cu miile, unul peste altul; fiecare lecție se 
termina cu un tunet de aplauze şi cu strigătul de Vivz 
la Republique. Oameni politici din cei mai ispitiți și 
oratori elocinți ai Camerei luau parte la banchetele 
naționale şi cereau, împreună cu radicalii şi cu repu- 
blicanii, reforma legii electorale. 

Românii, de o parte şi de alta a Carpaţilor, nu pu- 
teau ei să rămâie simpli spectatori la cele ce se pe- 
treceau în Ungaria, în Austria şi în tot Occidentul; 
căutau să se afirme și ei prin adunarea dela Blaj, 
prin revendicarea drepturilor autonomice ale Transil- 
vaniei. In Iași și în București, actele lui Sturdza şi lui 
Bibescu începuse a îi aspru judecate, fără sfială. Chiar 
în adunările Societății Literare, la care luau parte mai 
mulți oameni d'ai guvernului și rude de ale palatului, 
se alunecau discuțiuni politice, se critica şi se con- 
damna îndoitul divorț al perechii care era pe tronul 
Valahiei, se blama vânzarea averii lui Hagi-Moscu în 
detrimentul creditorilor şi în folosul familiei falitului, 
precum şi trecerea mai tuturora din moșiile acelei case 
în posesiunea domnitorului. De pretutindeni se ridica 
un glas în contra venalității ce domnea în justiţie şi 
în administraţie, căci ajunsese a fi fără teamă şi fără 
ruşine. Cuvântul care se auzea mai des în laşi şi în 
București era că „Peștele dela cap se împute“. 

Indată după revoluţiunea franceză dela Fevruarie 
1848, cei mai mulți din tinerii Români care se aflau 
în Paris s'au întors în țară, ca mişcați printr'o gân- 
dire electrică ; spiritul de naţionalitate şi de libertate 
se deșteptase în toate straturile societăţii noastre. 

Libtăria lui C.A. Rosetti şi Winterhalder, de peste 
drum de Oteteleșeanu, devenise un punct de întâlnire 
al tinerimii, de unde se împrăştiau în toată ţara şti- 
rile politice ce soseau din Europa; şi nu era zi dela 
Dumnezeu fără d'a înregistra evenimente de acelea 
care emoţiona şi îmbărbăta ; mai ales noutățile venite 
din Franța, unde oamenii, chiar cei mai devotați mo- 
narhiei din Iunie 18301, ca Thiers, Odillon Barot, de 
Lamartine, sfătuiau din răsputeri pe rege și pe minis- 
trul său Gruizot să cedeze curentului popular şi să 
consimtă la o întindere mai largă a dreptului de a 
vota. Spiritele ajunsese atât de iritate, că un pistol 
tras pe bulevardul Capucinilor, în dreptul Ministeru- 
lui Afacerilor Străine, nu se ştie dece. nici de cine, 
nimerind într'un om din mulţime, rănitul, purtat de 
popor, cu strigăte, pe strade, devenise semnalul unei 
lupte sângeroase, care răstoarnă tronul și proclamă 
republica. Atunci revoluția aleargă din capitală în ca- 
pitală, din popor în popor. 

In Bucuresti, deşi fierberea era mare, dar era aşa de 
ascunsă, încât Vodă Bibescu, răspunzând felicitărilor 
ce-i aduceau boierii în ziua de Paşte, le zicea cu mân- 
drie că toată Furopa era turburată şi în foc, numai 
Ţara Românească, grație înţelepciunii guvernului său, 
se bucura de cea mai mare linişte şi securitate. Nu ştia 
că chiar în ziua aceea revoluțiunea era gata să izbuc- 
nească şi că se amânase numai dintr'o împrejurare 
despre care voi vorbi mai la vale. 

In laşi, unde lumea, fiind şi mai iritată şi mai impa- 
cientă, agitațiunea era mai aparentă, se lucra mai pe 


1 Monarhia întronată de Ludovic Filip. 

față, dar fără o înțelegere prealabilă cu Bucureștii! ; 
iar Vodă Sturdza, profitând de o adunare de tineri la 
Alecu Mavrocordat (Ursu), trimite toată armata sa, 
înconjoară casa şi arestează pe câţi poate pune mâna. 
Frații Rosetteşti (Răducanu și Mitică), Manolache Ie- 
pureanu, Âl. Moruzzi, Sandu Miclescu, lon Cuza, Gri- 
gorie Romalo, fraţii Cazimir, Nicu Catargiu şi câţiva 
alții sunt trimiși peste Dunăre, daţi pe mâna Turcilor 
la Tulcea şi internați la Brusa. Câţiva din cei arestaţi. 
precum Alecu Cuza, Alexandru Moruzzi, lepureanu şi 
alții, ajungând la Galaţi, scapă din mâna soldaților, 
se ascund la amicul lor Cuningham, consuiul Engli- 
terei, care îi îmbarcă mai pe urmă pe un vapor aus- 
triac. 

Acei pe care nu i-a putut prinde şi au scăpat, pre: 
cum Vasile şi lancu Alecsandri, Leon Cantacuzino, 
Alexandru Cneazu, Alecu Rusu, au alergat la Hangu, 
la munți, cu speranța să ridice plăieşii şi să pornească 
cu satele asupra Iaşului. Dar, nereuşind în speranțele 
lor, au trecut în Transilvania, în Bucovina, care în- 
cotro a apucat. Alecu Rusu și lancu Alecsandri, luând 
prin Vrancea și pe la Focşani, au venit deghizați în 
Bucureşti, unde i-am ținut ascunşi acasă, la mama, 
mai multe zile, până au putut lua drumul spre Braşov. 

Tinerimea venită din Franţa luase parte la luptele 
de pe stradele Parisului, în zilele de Fevruarie, văzuse 
pe regele Filip căutând, el şi familia lui, refugiu în 
țară străină, asistase la revoluția din Viena şi întâl- 
nise pe principele Metternich căutând să se ascundă 
de furia poporului, şi veneau gata de luptă. 


I! Alecsandri răspândi în oraş cântecul său revoluționar inti- 
tulai Deşteptarea României. (1. G.) 

In fața unei asemenea stări de lucruri, comitetul 
Frăției s'a hotărît la o mişcare revoluționară. Socie- 
tatea compta deja ca iîrați mulți din oamenii cu in- 
îluență în țară și în oraşe; se putea rezema pe con- 
cursul batalionului maiorului Tell şi pe dezaiecţiu- 
nea ce exista în toate clasele în contra guvernului Bi- 
bescu. 

Principiile în numele cărora era să se ridice po- 
porul român erau discutate şi hotărite cu mulţi ani 
dinainte : | 

|. Libertatea individuală, libertatea cugetării şi a 
tiparului. 

2. Desființarea castelor şi privilegiurilor. 

3. Improprietărirea clăcașilor, cu despăgubirea pro- 
prietarilor. 

4. Respectarea suzeranității sultanului şi a auto- 
nomiei, conform vechilor tractate ale domnilor noştri 
cu Poarta. 

5. Desființarea Regulamentului... 

Poporul român se scula în numele Dreplății şi a 
Frăției. 

Inainte chiar de luna lui Martie 1848, Nicu Băl- 
cescu a îost însărcinat de comitet a redacta procla- 
maţia revoluționară; şi s'a adunat îndată o adunare 
de mai mulți amici acasă la Nicolache Golescu şi în 
camera ocupată de căpitanul Teologu, unde s'a citit 
acea proclamaţiune, astiel cum a apărut în Bucu- 
rești şi la Islaz în ziua izbucnirii revoluţiunii. 

Asistau, la acea adunare dela N. Golescu, patru fraţi 
Goleşti (Ștefan, Niculache, Radu şi Alecu), Alecu Go- 
lescu,  (Arăpilă), doi frați Bălcescu (Constantin şi 
Nicu), doi frați Brătieni (Tache şi Iancu), Bolliac, C. 
A. Rosetti, maiorul Voinescu, căpitan Teologu, Costa- 
che A. Crezzulescu şi Ion Ghica. 

După ce s'a citit proclamaţiunea şi s'a adoptat în 
unanimitate aşa cum fusese redactată de Nicu Băl- 
cescu, s'a ales îndată un comitet executiv compus din 
trei membri, anume : Bălcescu, Alecu Golescu (Negru) 
și lon Ghica, cu deplină putere d'a organiza şi a con- 
duce acțiunea. Toţi luând îndatorirea d'a ne supune 
dispozițiunilor şi ordinelor emanate dela acel comitet. 

Tell, în care se concentra tăria noastră, era informat 
de N. Bălcescu şi de lon Ghica de tot ce se petrecea 
atât în acele adunări, precum și de toate dispoziţiunile 
şi hotărîrile comitetului executiv ; dar, ca să nu dea 
bănueli, el nu asista nici la adunările şi nici la desba- 
terile noastre. El era şezător în Giurgiu, din cauza 
serviciului său militar. Batalionul ce comanda avea 
paza cordonului Dunării până la gura Oltului. 

Pe aproape de Paşte am fost trimis de comitet să 
mă înțeleg cu Tell, ca să fixăm ziua rădicării. M'am 
dus mai întâi la o moşie, Cucuruzu, ce aveam în 
Vlașca, şi d'acolo, ca în plimbare, am fost la Giurgiu 
unde am tras în gazdă la prefectul județului, căpi- 
tanul Costache Villara, fiul puternicului ministru şi 
ginerele lui Ştirbei. Acolo a venit seara, la petrecere, 
maiorul Tell, cu care m'am înțeles despre ora și locul 
unde să ne întâlnim. Am luat rendez-vous pentru a 
doua zi în răsăritul soarelui, pe zăgazul care se lucra 
afară, în susul oraşului, destinat a apăra portul de 
viitura apelor Dunării. Acolo ne-am învoit ca revo- 
luțiunea să izbucnească în Bucureşti şi în Ploești, în 
ziua de Paște, şi totodată batalionul lui Tell să fie con- 
centrat la Islaz, unde se afla compania căpitanului 
Pleşoianu, de unde să pornească spre Craiova, răs- 
culând Oltenia. 

In starea Europei de atunci, nu ne temeam nici de 
intervenire, nici de ocupaţie străină, 

Mijloacele băneşti de care dispuneam erau foarte 
mărginite. Cu banii ce putusem aduna, cumpărasem pe 
sub mână toate pușştile și pistoalele care se găseau 
în prăvăliile din Bucureşti şi din Ploeşti, puști proaste 
de vânătoare, cu o ţeavă, şi le împărțisem tinerilor şi 
oamenilor din popor care cereau a se arma. 

lată cum se făcea operația cumpărăturii de arme: 
Ruset ! depunea, din banii ce erau strânşi la dânsul, 
o sumă oarecare la un neguțător afiliat, către care 
dam, aceluia care voia să se armeze, o ţidulă în ter- 
menii următori : 

„Daţi aducătorului un ghiuden și doi cârnaţi“, ceeace 
însemna : „dați aducătorului banii trebuincioşi pen- 
îru cumpărarea unei puşti şi unei perechi de pistoale“. 

Banii de care dispuneam erau toţi ca la 2.500 de 
galbeni (29.000 de franci), aduşi anume: 

1.000 de galbeni de C. A. Rosetti, 

1.000 de galbeni de Ion Ghica, 

480 de galbeni (15.000 lei vechi sau 5.600 franci) 
aduşi pe neaşteptate de Niculae Alexandru Nicolescu, 
care vine într'o zi la mine şi, fără niciun preambul 
îmi zice: 

— Nu ştiu nimica şi nici nu am venit să aflu, dar 
am convingerea că se pregăteşte o mișcare în ţară şi 
că trebue să fii în curent de cele ce se petrec, şi am 
venit să-ți aduc 15.000 de lei (aproape 5.600 franci) de 
care dispune cum crezi. Să ştii însă că vei fi şi cel 
dintâi la luptă. 

Acei bani îi avea cu dânsul în trăsură în două 
trăisti cu sfanțihi, pe care i-am luat şi i-am dus la 
librăria lui Ruset, unde i-am depus în lada de fier, 
în care se aflau și ceilalți 2.000 de galbeni. 


1 C. A. Rosetti. 

Deși mulți din boierii cei mai însemnați simţise că 
se pregăteşte ceva, şi veneau pe la unii din noi, în- 
curajându-ne şi chiar excitându-ne, făgăduind că erau 
gata a da tot concursul lor moral şi bănesc, dar nici- 
unul n'a venit să aducă un gologan măcar. Ei, în agita- 
țiunea ce simțeau, nu vedeau alta decât răsturnarea 
lui Bibescu din domnie şi putinţa fiecăruia din ei d'a-l 
înlocui. 


La începutul lui Aprilie rolurile noastre a fiecăruia 
erau împărțite. 

Nicu Bălcescu cu Teologu erau destinați a merge 
la Telega, unde Marin Serghiescu (Naţionalu), Tele- 
gescu şi Duca erau înțeleşi cu ciocănașii, ca d'acolo să 
pornească să răscoale Ploeştii, unde aveam înțelegere 
cu mai mulți dintre negustori. 

Ştefan Golescu cu frate-său Radu şi cu văru-său 
Alecu Golescu şi Dumitru Brătianu să meargă să gă- 
sească pe Tell în tabăra dela Islaz. 

lar ceilalți, Nicolae Golescu şi frate-său Alecu, cu 
C. A. Rosetti, Bolliac, Costache Bălcescu, lon Bră- 
tianu şi Ion Ghica să rădice tabacii, mărginașşii şi ti- 
nerimea din Bucureşti, să meargă gloată la palat, să 
ceară lui Vodă Bibescu sancţionarea Constituţiunii. 

Stam toți gata şi aşteptam ordinele Comitetului ca 
să pornim fiecare la destinaţia noastră, când d-l de 
Nion, consulul general al Franţei, chiamă pe C. A. 
Rosetti şi-i arată o depeşă prin care Lamartine, atunci 
ministrul trebilor dinafară, îi scria să-l prevestească 
că trimitea într'adins la Bucureşti pe un amic al său 
credincios, pe doctorul Mandl, care avea să ne facă 
comunicațiuni importante din partea sa şi că, înainte 
de sosirea acelui trimis al său, să nu facem nicio miş- 

care. Lamartine fusese prevestit de noi de tot ce pro- 
iectam. In urma acelei depeşe, a trebuit să contra- 
mandăm toate dispoziţiunile luate şi să aşteptăm so- 
sirea doctorului Mand.l. 

Până în luna lui Mai 1848, nu existase nicio rela- 
țiune, nicio înțelegere între noi şi Eliad, iar în timpul 
pe când aşteptam să vie doctorul Mandi cu comuni- 
cațiunile ce avea să ne facă din partea lui Lamartine, 
vine la mine Alecu Dedu, unul din cei mai activi şi 
mai zeloşi membri ai Frăției, care-mi propune o 
întâlnire din partea lui Eliad, zicându-mi că avea 
să-mi facă destăinuiri de o mare importanţă. După te 
am luat încuviințarea colegilor mei, am convenit cu 
Dedu ca întâlnirea cu Eliad să fie la Colentina, în 
aleia cu tei. Acolo, în chioşcu de deasupra lacului, 
Eliad, în prezența lui Dedu, îmi zice că el, deşi se 
afla în cele mai bune relațiuni cu palatul şi chiar cu 
aga lancu Manu, dar că înainte de toate era Român 
şi credința lui era că sosise timpul ca Românii să dea 
semn de viață ; şi că el pune la dispoziţiunea noastră 
toată influența de care se bucură în tinerime şi în 
burghezie... 

Raportând acea convorbire colegilor mei, s'a luat 
hotărîrea d'a se admite Eliad în adunările noastre. 

Tot cam p'atunci, trecând într'o seară cu Nicu Băl- 
cescu pe Podu Beilicului (strada Șerban-Vodă), în- 
tâlnim o droşcă cu felinare aprinse, cu opt cai de 
poştă, mergând spre barieră, şi a doua zi aflăm că 
într'acea trăsură era colonelul Bibescu, aghiotantul 
domnesc, trimis la Giurgiu să aresteze pe maioru Tell. 

Tell, adus în Bucureşti, după explicaţiile ce a putut 
da lui Vodă Bibescu, s'a întors înapoi la comanda sa, 

la Giurgiu. Inainte de a pleca, ne-am întâlnit la hotel 
la Caracaş, şi iată ce se petrecuse. 

Intre damele din familiile Tell şi Magheru existau 
relațiuni de amiciţie şi de corespondențe şi, într'una 
din epistolele ce-şi scriau una alteia, se făcea men- 
țiune de o întâlnire între Tell şi Magheru, care de 
mulţi ani nu se aveau bine între ei. Acea scrisoare, 
interceptată de Radu Rusel, prefectul de Gorj, şi tri- 
misă ministrului de interne Villara, dăduse bănueli 
Şi fusese cauza măsurii ce se luase în contra lui Tell. 

N'a trecut mult şi a fost chemat şi Magheru la 
Bucureşti, care, după mai multe convorbiri cu Vodă 
Bibescu, a fost numit comandant-şei al tuturor doro- 
banților şi plăieşilor de peste Olt. 

Magheru, la plecarea lui la postul ce i se crease, 
întâlnind pe Nicu Bălcescu, i-a zis, strângându-i 
mâna: „Să ştiţi că mam împăcat cu Tell“.. 

Guvernul începu a îi neliniştit şi cugeta a face ares- 
tări; dar, viind aga lancu Manu în sfatul domnesc 
cu propunere să aresteze trei inşi şi anume pe C. A. 
Rosetti, pe Grigorie Scarlat Grădişteanu şi pe Ion 
Ghica, se scoală Costache Cornescu, logofătul bise- 
ricesc (ministrul cultelor), şi zice că era de prisos 
să aresteze pe nepotul său Ruset, căci nu mai putea 
îi primejdios, fiind gata să plece la Paris. Atunci un 
alt membru al Sfatului, Grigorie Grădişteanu, zice că 
el nu admite excepţiuni şi că ori să se aresteze câte 
trei sau niciunul, căci dacă era să se facă favoruri, 
atunci va cere şi excepţiune pentru nepotul său, Gri: 
gorie Sc. Grădişteanu, căruia şi lui i-ar fi mai plăcut 
a se plimba pe ulițele Parisului, decât a sta închis 
la gros. 

In urma acestor cuvinte, preşedintele Villara a în- 
chis discuţiunea, zicând că să se mai amâne arestă- 
rile, până se va vedea cum se sietesc ! lucrurile. 

Intr'una din adunările noastre la Ştefan Golescu, 
Eliad ne-a citit o invocaţiune adresată lui Dumnezeu, 
poporului român și puterilor străine, operă mai mult 
literară decât politică, plină de poezie şi de misticism, 
dar care anevoie ar fi fost înţeleasă chiar de clasele 
cele culte. Acea scriere o propunea ca proclamaţie şi 
manifest al şefilor revoluțiunii. Atunci i s'a spus că 
proclamația către popor era deja redactată, discutată şi 
adoptată de noi toţi înainte de venirea sa între noi, 
că nu mai putem reveni şi i s'a citit redacţiunea lui N. 
Bălcescu, asupra căreia Eliad nu a făcut decât o 
singură obiecțiune, la partea privitoare la împroprietă- 
rirea țăranilor, zicând că aceasta va face pe boieri să 
nu fie cu noi ; obiecțiune la care i s'a răspuns că, ori- 
cum s'ar face, cei mai mulţi din boieri o să fie în 
contra și că ei vor căuta în acţiunea Rusiei un sprijin 
pentru privilegiile lor, şi că singurul mijloc de a nu 
se paraliza acţiunea, înăuntrul ţării cel puţin, era de 
a interesa gloata !a susţinerea revoluţiunii, ceeace 
nu se putea face decât satisfăcând dorinţii drepte a 
clăcaşilor d'a fi proprietari pe pământul ce muncesc, 
măsură care va pune capăt urii țăranilor către haina 
albastră și că, la din contra, inamicii ţării se vor 
servi ei de această chestiune... 

După discuţiunea ce a urmat asupra acestui punct, 
Eliad a convenit de necesitatea acestui articol, a ade- 
rat la redacțiunea lui Nicu Bălcescu şi a doua zi a 
venit acasă la mine, unde a scris cu mâna lui acea 


1 sfeti — a se lămuri, a se limpezi. 

proclamaţie sub dictarea Bălcescului și a luat-o s'o 
tipărească în tipografia sa dela Obor; exemplarele 
tipărite s'au păstrat ascunse într'o claie de fân, în 
curtea sa dela vie, până la pornirea la Islaz. 

Puține zile după înțelegerea noastră cu Eliad şi 
întoarcerea lui Tell la Giurgiu, a sosit în Bucureşti 
doctorul Mandl, trimisul lui Lamartine; instrucțiunile 
ce aducea erau consemnate în portofoliul său, scrise 
chiar de mâna lui Lamartine, adresate lui C. A. Ro- 
setti şi lui lon Ghica. Ele prescriau ca să nu facem 
nicio mişcare până nu ne vom înțelege mai întâi cu 
guvernul otoman, şi că generalul Aupick, noul amba- 
sador al Republicii la Constantinopol, avea instruc- 
țiuni speciale de a înlesni trimisului nostru relațiunile 
cu Poarta. 

Ca să urmăm poveţelor lui Lamartine, am hotărît 
să trimitem pe unul din noi la Țarigrad, şi alegerea 
comitetului a fost unanimă pentru Eliad; dar făcân- 
du-i-se cunoscut dispozițiunea ce se luase, Eliad a 
declinat, obiectând că era singurul susțiitor al nume- 
roasei sale familii, care, de i s'ar întâmpla lui vreo 
nenorocire la Țarigrad, ar rămânea pieritoare de îoa- 
me. Aşa că a trebuit să ne gândim la altul, şi am 
ales pe Ştefan Golescu, care, el, deşi sa dat gata a 
se duce, dar ne-a observat că el, fiind în mare intimi- 
tate cu Vodă Bibescu, se va afla în strâmtoare când 
se va duce să-i ceară concediu ca membru al Curţii 
Inalie şi l-ar întreba vodă despre scopul mergerii sale 
și nu-i va putea răspunde nimic, şi că aceasta va deș- 
tepta bănueli. Atunci comitetul a găsit cu cale să mă 
trimită pe mine. 

“Hotărîndu-mă eu să plec, am trebuit să cer pa- 
șaport dela postelnic, pretextând un voiaj de agrement 

în Italia şi în Franţa prin Constantinopol. Indată după 
acea cerere, am îost chemat la palat, unde, după ce 
am așteptat vreo două ore într'o cameră singur, s'a 
deschis deodată o uşă cu mare sgomot şi a apărut 
Vodă Bibescu, viind către mine, cu ochii mari des- 
chişi şi târînd picioarele, şi-mi zice: 

— Vous voulez aller a Constantinople ? Quw'est ce 
que vous allez chercher lă? și, fără să aştepte vreun 
răspuns, adaogă : Je dirai a votre beau-pere de vous 
en empâcher 1. 

Imi întoarce spatele şi iese precum intrase.. 

Eu, în previziunea că nu mi se va acorda cererea, 
îmi procurasem un paşaport englez dela consulul ge- 
neral al M. Sale britanice Colqhom, de care mă puteam 
servi după ce voi trece fruntaria, hotărît a mă strecura 
noaptea printre pichete cu o barcă, să trec Dunărea 
la Rusciuc, lăsând ca nevasta să vie să mă găsească 
la Constantinopol. 

Imi luasem toate dispoziţiunile şi eram gata de ple- 
care, când primesc vizita bunului Român colonelul 
Năsturel Herescu. Ocupa atunci postul de postelnic 
(ministrul trebilor dinafară), către care adresasem ce- 
rerea mea de paşaport; ţinea în mână un plic, pe 
care mi-l dă, zicând: 

— Uite, m'am certat furcă cu vodă pentru dum- 
neata. l-am zis: „Eu cunosc pe Ghica de un bun 
Român şi sunt sigur că, chiar de s'ar duce la Țari- 
grad cu gând să se ocupe de politică, el nu va lucra 
în contra intereselor țării“. Iancu Manu ține mult să 
facă arestări ; chiar adineaori venise în sfat cu o listă 
de vreo cincizeci de persoane. Tot Villara mai cu 


1 Vrei să pleci la Constantinopol? Ce cauţi acolo 2... Am să: 
spun socrului dumitale să te împiedice. 

minte : i-a răspuns că, şi dar îi fost poate o bună 
măsură acum vreo două luni, dar acum era prea târ- 
ziu, că nicio sută, nicio mie de arestări, de s'ar face, 
nu va opri buba d'a sparge; că toată lumea era ames- 
tecată şi că el nu ştia pe cine să nu bănuiască. 

Pornind eu la Constantinopol, am fost înlocuit în 
comitetul executiv prin C. A. Rosetti. 

Peste puţine zile după plecarea mea din București, 
făcându-se arestări, s'a precipitat izbucnirea revolu- 
țiunii. 

Atentatul în contra lui Vodă Bibescu nu avea nicio 
conexitate cu partidul revoluționar. 

Proclamarea revoluţiei la Islaz, răscularea din Bucu- 
rești şi abdicarea lui Bibescu şi toate peripeţiile câte 
au avut loc, din ziua arestărilor până la intrarea lui 
Omer-Paşa şi a lui Liiders cu Fuad Efendi şi cu ge- 
neralul Duhamel în ţară, sunt consemnate, zi cu zi, 
oară cu oară, în ziarele publicate în tot timpul guver- 
nului provizoriu şi a căimăcăniei de trei, dela Iunie: 
până la Septemvrie. Faptele sunt descrise pe larg în 
colecțiunea Pruncului Român. Eu am voit să-ţi narez 
aci numai episoadele care au precedat revoluția dela 
Iunie 1848, pe cât le-am putut cunoaște. 

La citirea celor dintâi rânduri ale acestei epistole, ai 
crezut, sunt sigur, că-mi propuneam o biografie a 
mult regretatului și prețiosului nostru amic Nicu Băl- 
cescu, şi ai avut dreptate. Acesta îmi era scopul, când 
am luat pana în mână. Dar cu cât înaintam, scormo- 
nind și desgropând în memoria mea cele petrecute de 
este acum mai mult de o jumătate de secol, şi treceam 
dela copil la tânăr şi bărbat, dela scriitor şi istoric la 
omul politic, cu atât viața lui Nicu Bălcescu se înfă- 

șura şi se împletea cu viaţa mai tuturor oamenilor 
care au jucat un rol în ţara noastră dela 1841 până 
la 1853, anul în care el a părăsit lumea lăsând un 
gol mare între noi. 

Voi: urma în epistola următoare, vorbindu-ți despre 
rolul şi activitatea lu; Nicu Bălcescu în timpul cât a 
ăit proscris, dela 1848 până la 18531. 

Am auzit și am văzut pe mai mulţi atribuindu-şi 
lor, numai lor, tot meritul revoluţiunii dela 1848, şi 
mi-am zis adesea: căci nu trăieşte Nicu Bălcescu... 
că le-ar spune cu pana lui cea ageră, în stilul său 
cel pătrunzător, că deșteptarea dela 1848 nu a fost 
opera unui singur om, nici a unui grup Sau a unui 
partid, ci a fost opera simțului naţional al României 
întregi, a fost rezultatul a trei generațiuni ; le-ar spune 
că acea mare revoluțiune nu putea fi oprită de nimeni 
și că ea s'ar fi făcut chiar în lipsa fiecăruia dintr'acei 
care au sau au avut cutezanța a-i revendica paterni- 
tatea, Cugetătorul şi organizatorul a fost națiunea, 
iar Tell şi Magheru au fost brațul care a executat 
voinţa ei ?. 

In tot timpul cât a trăit Nicu Bălcescu, am fost în 
cea mai strânsă legătură de amiciţie şi de comunitate 
de cugetări. Am trăit mult în acelaş oraș, la Bucu- 
rești, la Paris şi la Constantinupol şi, când am fost 
despărțiți unul de altul, am îost în corespondență con- 
tinuă, ne-am comunicat totdeauna tot ce cugetam, tot 
ce lucram. 


1 Epistola făgăduită nu a mai fost scrisă de Ghica. Data este 
greşită ; Bălcescu a murit în 1852. 

2 Afirmația este valabilă doar în parte în ceeace-l priveşte pe 
Tell, pentrucă acesta a trădat până la sfârşit cauza revoluției. 

Eu am păstrat un mare număr de epistole dela 
dânsul şi cuget a publica pe toate ace!ea care ar putea 
avea un interes public; în ele va putea vedea fiecare 
că tot timpul cât a fost proscris şi pribeag, nu a lipsit 
un Singur moment, până la moarte, de a lucra pentru 
țara lui cu pericolul vieții şi al sănătăţii. 

Scrisorile mele către dânsul s'au răpus, deși el, prin 
testamentul său olograi, ailat de domnul Nicolae 'lo- 
nescu la consulatul otoman din Palermo, testament 
care mi s'a transmis în original de Mhnisirul Culte- 
lor Bolintineanu, îmi lega? mie toate hârtiile sale; 
dar ele au căzut în mâinile altora şi nu le-am putut 
avea. Dintre scrisorile mele către dânsul, am găsit 
numai opt, rămase din întâmplare la fratele tău Iancu, 
cu care conlocuia la Paris la 1850. Iancu Alec- 
sandri mi le-a trimis acum trei ani, însoţite cu urmă- 
toarea epistolă : 


Paris 8/20 Noembre 1883 


„Iubite prietine : 


Voind a pune în ordin niște hârtii învechite la noi, 
am descoperit o serie de epistole adresate la anul 
1850 de lon Ghica din Constantinopol lui Nicu Băl- 
cescu care locuia cu mine la Paris. 

Câte suvenire în câteva cuvinte! Pe cât mi-aduc 
aminte, acele epistole au fost lăsate fa mine Qe mult 


1 Aceste scrisori ale lui N. Bălcescu au fost publicate de |. 
Ghica în volumul Amintiri din pribegia după 1848 
2 lăsa moştenire. 

regretatul nostru amic, când a plecat la Palermo, de 
unde a plecat apoi la sferele înalte. 

Nu știu dacă ele, cu toate că private, nu aparțin 
istoriei, care sub acțiunea unora din voi începuse deja 
a pomeni de țara noastră; în orice caz, eu le resti- 
tuesc autorului. Facă el cum va crede mai bine şi 
primească această restituire ca o reamintire de niște 
timpi fără preț şi de o amiciție statornică şi devo- 
tată.“ 


Iscălit : I. Alecsandri. 


In ziua de 17/29 Mai 1848 porneam la Constantino- 
pol şi duceam cu mine următorul act prin care eram 
autorizat a lucra şi a tracta în numele persoanelor 
iscălite într însul. 

Acel act era redijat astiel : 


„Quelques uns des Valacs les plus influents, de- 
sireux d'assurer la prosperite interieure de leur pays 
sous l'egide de l'integrite de l'Empire Ottoman, on: 
['honneur  d'envoyer Monsieur lon Ghica comme 
agent confidentiel et comme representant de  leurs 
idees et de leurs voeux pres du Ministere Imperial de 
sa hautesse le Sultan. 

Les bons Valacs nourrissent la ferme esperance de 
voir reussir la mission de Monsieur Ion Ghica, mis- 
sion qui a pour but de faire rentrer la Principaute 
dans le sens veritable de ses anciennes capitulations 
avec la Sublime Porte, conformement aux instructions 

donnees a Monsieur Ion Ghica et que celui-ci est au- 
torise a communiquer oralement ou par €crit au Mi- 
nistere Imperial“ !. 


Iscăliţi : 
NICOLAE GOLESCU, C.A. ROSETTI, ŞTEFAN GOLESCU, 
DIMITRIE BRĂTIANU, N. BĂLCESCU, RUDOLF GOLESCU, 
DEMETRIUS GHICA, I. ELIADE, C. BĂLCESCU, A. G. GOLESCU, 
1. C. BRĂTIANU, C. BOLLIAC, ALEXANDRU C. GOLESCU, 
Î. CAMPINCANU. 


ION GHICA 


1 „Unii dintre Valahii cei mai influenţi, dornici să asigure 
prosperilatea interioară a țării lor sub egida .ntegrității Impe- 
riului Otoman, au onoarea să trimită pe domnul lon Ghica ca 
agent confidenţțial şi ca reprezentant al ideilor și aspirațiilor lor 
pe lângă guvernul imperial al înălțimii sale Sultanul. 

Bunii Valahi hrănesc ferma speranță de a vedea reușind mi- 
siunea domnului lon Ghica, misiune care are drept scop de a 
face ca Principatul să reintre în sensul adevărat al vechilor sale 
capitulațiuni cu Sublima Poartă, conform instrucțiunilor date 
domnului lon Ghica și pe care acesta este autorizat să le co- 
munice verbal şi în scris guvernului imperial“. 


UN BAL LA CURTE IN 1827 


Brighton, 9 Mai 1889 


In ziua de Sfântul Vasile al anului 1827, cerul d'a- 
supra oraşului Bucureşti se arăta roşu înfocat ; zăpada 
albă, în care se resirângea acea văpaie, scânteia 
ca milioane de steluțe de pietre scumpe presărate pe 
strade şi pe streşine. Prin mahalale, cât ţine dela Sfin- 
ţii Voievozi, din ulița Târgoviștei, până în Batişte şi 
la Icoana, lumina ca ziua. Lumea alerga speriată, cu 
ochii pe cer. Unii credeau că ardea târgul; alţii zi- 
ceau că era sânge, semn de resmiriță, spuind că tot 
aşa sa arătat şi în anul când a izbucnit zavera; 
unii chiar arătau cu degetu o linie pe cer, asigurând 
că vedeau într'însa forma unui iatagan turcesc şi dis- 
cutau cu alți văzători care susțineau că nu era ia- 
tagan... Mulțimea se îndrepta spre Podu Mogoşoaei, 
în partea de unde printre case şi printre pomi se ză- 
reau flacări şi scântei care ieşeau din curtea boierului 
Romanit. 

Acolo se dedese foc la câteva butoaie de sdrenţe şi 
de câlţi muiate în păcură, vizitii: şi masalagiii a o sută 
de caleşti, butci şi sănii, care adusese cucoane şi 
boieri, înconjurau flacăra, stând pe vine cu palmele 
întinse la dogoare, povestind întâmplări după vremea 
Nemţilor cu coadă, şi a lui Prozorovski, pe când muie- 

rile goneau pe Turci cu cobilițile, şi din timpul bă- 
şicii ! lui Caragea... 

In mijlocul unui grup, Stan, vestitul vizitiu al lui 
Iancu Raliţei Muruzoaei, care pe prinsoare de o va- 
dră de vin, trecea în fuga mare cu caleașca cu patru 
armăsari printre doi pari înfipți în pământ pe mă- 
sura osiilor, cumpărase o bucată de halviță care se 
legăna atârnată cu sfoară de o creangă de copac, iar 
Ţiganii masalagii se ațineau cu gura căscată la dân- 
sa, bizuindu-se s'o prinză cu dinţii; de câte ori le 
scăpa halviţa, le cânta în cor, imitând sunetul clopo- 
telor, pe: 


Tălălane, bălălane 


N'o lăsa, măi Ţigane. 


Intr'un alt grup, vizitii unguri băteau slănina, şi 
când vreunul apuca de muşca dintr'însa, apoi compa- 
nia juca cântând pe: 


Sub potcoava cizmei mele 
Șade dracul şi-o muiere. 


Râsetele şi cântecele veselei companii  s'auzeau 


II 


In seara aceea, Grigorie-Vodă Ghica da bal mare 
boierilor şi împrumutase casele lui Romanit, căci casa 
lui arsese, şi palatul ce plănuise d'abia era rădicat de 


! balonu! înălțat pe vremea domniei lui Caragea. 

roșu. Domnia se mutase în casa banului Costachi Ghica 
(Generalul). 

Vodă era vesel ca niciodată ; zilele posomorite se cre- 
leau trecute, părea că temerile şi îngrijirile fioroase pă- 
răsise ma.urile turburate şi sângerate ale Dâmboviţei 
şi ale Dunării. Acum viitorul îi surâdea vesel şi luminos. 

Murahasii ! Seid-Mehmed-Nuni Efendi şi Seid-Ibra- 
him-lfet Efendi se întorsese dela Akerman, unde înche- 
iase în ziua de 25 Septembre (7 Octombre) anul 1826 
cu plenipotenţii ruşi, comitele Voronozov şi Alexandru 
Ribeaupierre, Convenţia explicativă a tractatului din 
Bucureşti dela 1812. Ribeaupierre trecuse elciu la 
Constantinopol şi neînțelegerile ce de şase ani existau 
între Poartă şi Rusia se credeau stinse cu desăvârşire. 
Minciaki, numit consul rusesc, se aștepta în Bucureşti. 
La Țarigrad, pace şi linişte. Sultanul Mahmud ispră- 
vise cu ienicerii şi începuse a avea armată de nizami. 
Nu s'auzea nici de cârjalii, nici de vreun Pasvantoglu. 

Din zi de dimineaţă, în prezenţa boierilor adunaţi la 
curte, ca să salute pe domn de anul nou, părintele Efro- 
sin Poteca, dascălul cel mare din Sfântu Sava, cu trei 
din băieţii cei mai silitori din şcoala românească, sor- 
covise pe măria sa cu un engomion? plin de prevestiri 
măreţe și glorioase împănate cu citațiuni latineşti din 
Ovid şi din Tacit. 

La prânz toate răvaşele din plăcintă îi ieşise tot în 
bine : 

„veselie“, 

„dar mare“, 

„viață îndelungată“, 

„biruință asupra protivnicilor“, 
şi câte şi mai câte tot bune. 

1! murahas — plenipotențiar. (|. G.) 

2 engomion — colind. (1. G.) 

Boierii i se arătau cu iubire şi cu supunere, lumea 
toată îndestulată, pânea trei parale ocaua şi vinu zece 
parale vadra ; opinca şi târgurile mulțumite şi ve- 
sele. Boierii pribegi din Braşov şi din Sibiu, care se 
bizuise pe sprijinul consulului Pini, ca să răstoarne pe 
domn, fuseseră siliți să i se închine cu supunere, ca 
să se poată întoarce în ţară ; şi acum era sigur că la 
anul 1829, când i se împlinea termenul de șapte ani 
de domnie, boierii era să-l aleagă tot pe dânsul (linea- 
tul al 4-lea din actul separat al nouei Convenţiuni, re- 
lativ la Principate, permitea să se realeagă acelaş 
domn) şi se gătea pe o a doua perioadă septenală dela 
1829 până la 1836. 

a ceas însă şi împărații au întors lucrurile alt- 
el. 


III 


Pe cât jos în curte, în mijlocul gerului şi împre- 
jurul focului, petrecerea şi veselia era mare, cu atât 
bietele slugi, încărcate cu tatărcile ! şi işlicele boierilor, 
cu salopurile? şi malotelele cocoanelor, stau înghesuiți 
sub scară unul peste altul, unde respirau un aer stri- 
cat, încărcat de duhoare ; dacă trei sau patru dintre 
ei izbuteau, dând din coate şi din şolduri, a-şi face ni- 
țel loc într'un colț, apoi scoteau din brâu câte o pere- 
che de cărți soioase şi începeau a trage un „ce cei 2” 
sau un „uite popa, nu e popa“; iar dacă cercul se 
mărea ceva mai mult, atunci încolăceau cureaua şi 


1 tatarcă — învelitoare pentru cap, împodobită cu blană. 
2 salop — scurteică fără mâneci. 

spălau pe agiamii de parale, şi să fi auzit cruci şi 
lumânări. Când vreun boier îşi chema servitorul, chi- 
nu şi gălăgia era mare ; lupta bietul om de-i ieşea su- 
fletul, până se descleşta şi ieşea huiduit şi chiuit cu 
fel de fel de batjocori de ceilalți feciori. 


IV 


Casa lui Romanit fusese concepută şi ieşită din te- 
melii de Faca (Phacca) sau Pay: care murind fără a 
apuca s'o isprăvească, epitropia copiilor a vândut-o 
boierului Romanit, un Grec îmbogăţit, Domnul ştie 
cum. Acesta a isprăvit-o şi a împodobit-o cu cel mai 
mare lux ; pereții odăilor toți cu mermer (stuc), imi- 
tând marmurile cele mai rare şi mai frumoase, tava- 
nurile de o bogăție rară şi de bun gust, lucrate în 
relief de meşterii cei mai buni aduşi din Țarigrad. 
Unul dintr'acele tavanuri îmi pare că mai există şi 
astăzi în cabinetul ministrului de finanțe. Odăile toate 
așternute iarna cu covoare scumpe de Uşak şi de 
Agem, iar vara cu rogojini fine de Indii; macaturile 
și perdelele de mătăsărie groasă de Damasc şi de 
Alep. Scaunele şi canapelele toate de lemn de mahon 
şi de abanos, încrustate cu sidefuri şi cu figuri de 
bronz poleit, îmbrăcate cu piele de Cordova. In toate 
odăile, policandre atârnate de tavanuri cu girandole! 
între uşi şi ferestre, toate de cristal de Veneţia, tăiate 
cu diamanturi, în care se oglindeau seara aceea mii 


1 girandolă — candelabru. 

de lumânări de spermanţet, şi dau casei un aspect 
încântător. 

Boieru Romanit, murind flăcău bătrân, averea lu: cu 
case cu tot a trecut la trei surori bătrâne ca şi dân- 
sul, fete mari. Astăzi acea casă a devenit, prin cum- 
părătoare, proprietatea statului, care a instalat într'însa 
Ministerul de Finanţe. 


V 


In sala de bal, vodă, îmbrăcat în giubea albă, han- 
ger de brilianturi la brâu, şedea în mijlocul sofalei în- 
tre ferestre, rezemat pe perne, cu gugiumanul de sa- 
mur, cu funda albă cam pe îrunte şi cu mânile încleşta- 
te la ceafă. 

Pe marginea patului, la dreapta şi la stânga, şe- 
deau cele șase beizadele şir. Intâi : beizadea Costachi, 
de curând întors dela Țarigrad, pe care glumeţii îl po- 
reclise beizadea finghirică sau tingirică, de când ră- 
pise pe frumoasa Dudu Hanoum, fata bancherului ar- 
mean Tinghir, nume care îi venea dela oraşul Tanger 
din Maroc. După dânsul urma beizadea Iorgu, fiul îa- 
vorit al domnitorului, cu şal turcesc la cap, apoi ve- 
neau beizadelele cele mai tinere, Scarlat, Grigorie, Pa- 
naiot şi Mitică, raşi la frunte, la tâmple şi la ceafă, 
purtând pe creştetu capului un mititel fes roşu cu fundă 
de mătase albastră. 

D'aci încolo, una lângă alta, şedeau cocoana Profi- 
rița, sora lui vodă, nepoatele Sultana Zefharina, Marița 
Furtunoaia cu fiica sa Anica şi câteva cucoane mari 
de protipendadă. 

VI 


Pe o galerie improvizată d'asupra uşii de intrare 
două muzici și un tacâm de lăutari alternau ariile lor 
de joc şi de lume: muzica dela Goleşti cu muzica clu- 
cerului Alecu Nicolescu dela Râmnic şi taraiul lui Du- 
mitrache Lăutaru. 

Dinicu Golescu, boier iubitor de progres, după ce în- 
ființase sub direcția distinsului profesor şi patriot Flo- 
rian Aron o bună şcoală românească la moşia sa din 
județul Muscel, adusese dela Sibiu şi un dascăl de mu- 
zică, căruia încredinţase instrucțiunea instrumentală a 
doisprezece Țigănaşi, din care acel maestru formase : 


doi scripcari, un fluieraş, 
doi flautişti, doi trâmbițași, 
doi clarinete, un toboşar 
un oboist, și un țimbalist, 


pe care îi învățase câteva arii, precum: valsul O du 
lieber Augustin, cântecul popular Was macht der Herr 
Papa, maestosul himn austriac, o căzăcească şi câteva 
ceardașuri. 

Muzica lui Nicolescu fusese organizată de celebrul 
maestru de graţii Cocoratu. Banda aceasta se compu- 
nea din şase Țigani robi ai clucerului Alecu, care cân- 
tau din cincisprezece instrumente şi anume : 

Trei ghitariști, aceştia pe când operau cu degetele a- 
supra coardelor instrumentelor atârnate de gât, prin 
mișcarea capului la dreapta şi la stânga suflau și într 'un 
muscal sau nai înfipt în cravată la înălțimea buzelor; 

Un mandolinist, care şi acesta, deosebit de dulcele 
său instrument, sufla şi el printr'o dispoziţiune identică 
în fluierul lui Pan; 

Un sunător de pirostii, care ca şi ceilalți cânta şi el 
din fluierul lui Pan; 

Al şaselea artist, cel mai încărcat din toți, avea le- 
gat de un genuche o tobă, şi de cellalt un țimbal, la 
piept un fluier de Pan, ca şi ceilalți tovarăşi, şi pe cap 
o căciulă de metal cu zorzoane şi clopoței, care făceau 
mare sunet când scutura din cap pe la soroace. Acești 
artişti executau aria din Tancred, di tanti palpiti, pe 
care spirtosul şi glumețul nostru poet Iancu Văcărescu 
le traducea unei cucoane prin cuvintele: dă tatii pal- 
me și mamii pumni. Banda aceasta mai avea în reper. 
toriul -său aria Stella confidente, Son tre giorni che 
Nina, și Marșul lui Napoleon. 

Cocoratu, până a nu fi eclipsat de profesorul Duport, 
fiul celebrului baletist dela Opera cea mare din Paris, 
a apucat d'a format mai mulţi elevi demni de talentul 
său, tineri, feciori de boieri, care pe strade, în saloane 
ca şi la bal, nu au lipsit niciodată de a se ține în a treia 
pozițiune, nici de a face cele trei reverenţe prescrise de 
artă, chiar de ar fi fost în camera cea mai strâmtă, a 
sta cu corpul şi cu braţele încovoiate grațios și cu 
buzele pungă ţuguete. Unul a purtat chiar, până a mu- 
rit, titlul meritat de Maitre de grace.! 

Cât pentru lăutarii noştri, ei nu aveau parte decât 
cam pe la spartu baluiui, când boierii începeau a prinde 
la chef şi le venea poftă de vreo horă, ori de brâu, 
sau de cântec de lume ca: 


Ai, Ileano, la poiană 
Să culegem buruiană 


sau 
Ah! Nuriţo cale bună, 


Dar te rog nu mă uita. 


1 Maestru de graţii. 

VII 


Când era să înceapă danţul, boierii cei tineri îşi le- 
pădau giubelele şi papucii, rămâneau numai în meşi şi 
alergau de luau fetele şi cucoanele la joc, la poloneză, 
la parolă, la vals şi la ecossaise. Nu îndrăznea îiecine 
să se adreseze la rudele de aproape ale lui vodă ; fie- 
care avea pe jucătorul ei favorit. 

Fata lui Furtună juca numai cu beizadea Iorgu, 
lata Muruzoaei numai cu Scarlat Bărcănescu. Dăn- 
țuitoarele cele mai întrepide erau Marița Ochioasa, 
fata lui Nae Golescu, Năstăsica lui Grigorie Filipescu, 
văduva Catinca Slătineanca (Petaluda), Zinca Far- 
faroaica, nevasta lui Dinicu Golescu. 

Cucoanele cele tinere se purtau legate la cap cu 
turban de tulpan, zăbranic sau marabu meşteşugit adus 
cu coadele cu panglice şi urmuz împănate cu stele şi 
iulii! de diamant, rochie de mătăsărie, marţelin sau 
paplină fără cute, mâneci cu bufânturi, ciupag 2 scurt 
pe moda imperiului. Fetele, cu capul gol, cu panglici 
Şi cu îlori, rochie garnisită pe poale cu fionguri de pan- 
glice şi de stoiă. Cucoanele mai în vârstă mai păs- 
trau încă fesul alb, legate cu testemel cu bibiluri, paf- 
tale de aur cu pietre scumpe şi cu şal pe spate. Intre 
sculele celebre se cunoştea scorpia sau dragonul Su- 
țulesii, fata lui Racoviţă Gândac dela Colțea, ghiarele 
de leu ale Catinchii Filipeschi (Bălşeni) şi şirele de 
mărgăritar cu diamanturi ale Brâncovencei. 

Intr'o odaie care da în sala de bal era întinsă o 
masă mare cât ţinea odaia, plină cu tot felul de zaha- 


DC O ON CU 
1! fulie — broşă de forma narcisului. 
2 ciupag — bluză. 

rica!e şi cofeturi, castane fierte în zahăr, lisă de chitră. 
praline, acadele, coieturi cu răvaşe franțuzeşti şi ca- 
ramele cu plesnitori, servite mosafirilor de vestitul be- 
cer Antonachi Borelli, ajutat de copiii lui mari și mici 
și de Momolo. Bufetul era toată seara asediat, mereu 
plin şi mereu gol ca butea Danaidelor, dela care cu- 
coanele şi boierii, după ce mâncau cu prisos, apoi mai 
luau şi în basmale, ca să ducă copiilor acasă. P'în col- 
țurile odăii, câteva mescioare, la care se servea boie- 
rilor ponciuri. In sala cea mare servitorii cu tavele 
ofereau limonadă şi orangeadă, începând totdeauna 
dela mijlocu sofalei. 

Când începuseră danțatorii a se înfierbânta, vodă 
s'a sculat, a salutat în dreapta şi în stânga şi a por- 
nit spre ușa ieşirii, precedat de baş-ciohodar, urmat 
de beizadelele cele mai mici, de loniţă Voinescu, de 
cămărașul cel mare şi de câţiva edeclii. 


VIII 


Pe la unsprezece ceasuri, îmbulzeala era mare la 
scară, toţi și toate îşi căutau blanele, îşi strigau îe- 
ciorii şi trăsurile, înaintând la scară liecare cu masa- 
lagiul său, după rang. Stradele se luminau în toate 
direcțiunile și, pe când începuse cocoşii a cânta de mie- 
zul nopții, oraşul Bucureşti reintra în tăcerea şi în în- 
tunericul său de toate serile. 


ION GHICA 


UN BOIER CUM A DAT DUMNEZEU 


Scumpe amice, 


Una din aiacerile de predilecţiune ale domnilor greci 
era şi încuscririle cu boierii pământeni ; urmăreau îe- 
tele şi flăcăii cu avere pentru neamurile dumnealor. 

Vodă Caragea adusese cu dânsul din Țarigrad nu 
numai ciuma şi o droaie de Greci flămânzi, cărora ali- 
pindu-le titlul de baș! în coadă, îi poreclea cafegi-başa, 
portar-başa, sofragi-başa, ciubucci-başa etc., dar şi o 
familie numeroasă, cu kera 2, bezdadele, domniţe 3, cu- 
conițe * şi duduce 5. 

Intre aceste din urmă era şi o nepoată anume Sultă- 
nița, pentru care vodă pusese ochiul pe Bărbuceanu, 
fiul vornicului Bibescu din Craiova, de curând întors 
din Paris dela învățătură, tânăr plăcut și moştenitor 
prin adopţiune a numelui şi a însemnatei averi a boga- 
tului boier Știrbei ; avere disputată dinaintea divanului 
țării de familia Grădiştenilor şi a Drăgăneștilor. - 

Tânărul, deşi la început se arăta docil, odată însă ce 
s'a văzut în posesiunea pecetei domneşti pusă pe ana- 
foraua veliţilor boieri, a început a i se părea nasul Sul- 


I Cap sau şei. (|. G.) 

2 Nevasta lui vodă sau doamna. (|. G.) 

3 Titlu care se da numai fetelor de domn. (|. G.) 

4 Cuconiţe se zicea numai surorilor domnului. (|. G.) 
5 Fete mari, rude ale domnului. (|. G.) 

tănichii prea cocărjat, bărbia cam ţuguiată şi oasele de 
tot ascuţite şi s'a dus de s'a logodit aiurea ; aşa că a 
trebuit să se caute un alt ginere pentru mâhnita ne- 
poţică. 

Cum face, cum drege Caragea, cam prin Toba ! tele- 
loaica 2, cam prin samsarul grec Burnaz-Șalgiu, că 
dibueşte la satul Gârlagele din malul Buzeului pe un 
tânăr provincial, pe capul căruia năpraznica boală gră- 
mădise mai multe moşteniri dela părinţi, unchi, mătușe 
şi veri ; îl atrage la curtea domnească edecliu ; şi cam 
de voie de nevoie provincialul Dumitrache devine băr- 
batul duduchii Sultănichii, boier cu barbă, agă; şi nu- 
mele i se lungeşte de un cot, schimbându-se din sadea 
Dumitrache Buzoianu, în aga Dumitrache Chrisoscoleu 
Buzoianu. 


II 


Boier Buzoianu era om vesel, plăcut, leal, generos şi 
iubea mai mult a trăi în societatea amicilor săi, decât 
în atmosfera curţii greceşti. Era bun Român în toată pu- 
terea cuvântului, şi de când făcuse parte dintr'o comi- 
sie de anchetă împreună cu Costache Câmpineanu îi ră- 
măsese o adevărată veneraţiune pentru acel bărbat; 
aşa că în afacerile publice, cât a trăit Câmpineanu, nu 
făcea un pas fără a-l consulta, şi chiar după moartea 
acelui boier, oridecâteori era chemat să voteze în Obş- 
teasca Adunare asupra unui proiect care i se părea că 


1 Tobia ovreica. (1. G.) 
2 femenin dela fe/al — zaraf. 

era în detrimentul ţării, lua bila cea neagră între degete 
zicând : 

— Uitaţi, cinstiți boieri, să-i fie ţărâna uşoară lui 
Costache Câmpineanu, că el m'a învăţat să votez aşa, 
oridecâteori este a se aduce vreo vătămare drepturilor 
acestei ţări. 

In sesiunea Obşteştii Adunări din anul 1844, când cu 
vestita concesiune de mine a Muscalului Trandafiroi, 
Barbu Catargiu rostise în favorul proiectului un foarte 
îrumos cuvânt în patru puncturi după toate regulele re- 
toriceşti şi se cobora satisfăcut dela tribună, aştep- 
tând felicitările amicilor săi, dar în loc de admiratori, 
întâlneşte piept în piept pe deputatul Buzoianu, care-l 
întâmpină zicând: 

— Dumneata Thiers sau Guizot ? 

Intrebare la care Catargi răspunde depărtându-se ; 
dar abia face câțiva paşi, că iar îi iese boierul Buzoianu 
înainte ; de astădată mai ţanţoş, îl întreabă clătinând 
din cap: 

— Sto ti Gospodarin Thiers ia Guizot >? 

Catargiu se mărgineşte a-i răspunde : 

— Eu sunt cine sunt, şi-i întoarce spatele; dar nu 
trece mult şi iar se pomeneşte cu Buzoianu în îaţă, 
mai amenințător şi bătând din picior : 

— Scagi brati ti Guizot ia Thiers ? 

Acum oratorul, văzând că gluma se îngroaşe şi că 
râsetele erau în partea lui Buzoianu, s'a apropiat bini- 
şor de ușă şi a părăsit sala. 

Această scenă, jumătate glumă, jumătate cam gâl- 
ceavă, nu puţin a contribuit şi dânsa, ca şi satira M- 
ceșul la nenorocita soartă a proiectului Trandafir cu oj 
în coadă, 

II] 


La boier Buzoianu nu prea avea trecere ciraclicurile, 
şi de multe ori postulanţii recomandaţi îşi găseau be- 
leaua cu dânsul. 

Când era vornic de oraş îl roagă atotputernicul minis- 
tru Villara să-i facă pe bărbierul care îl rădea staroste 
de bărbieri. 

— Lasă pe mine cucoane Alecake, tocmai dumitale 
să nu-ți fac şi eu atâta hatâr ; trimite-mi-l că ţi-l fac 
îndată, îi răspunde Buzoianu. 

A doua zi din zi de dimineaţă bărbierul marelui mi- 
nistru se prezintă, zicându-i pe un ton măreț: 

— Viu din partea cuconului Alecake pentru treaba 
de care ţi-a vorbit. 

D'abia zice, şi boierul Buzoianu, nici una, nici două, 
il ia de spate şi-l dă cu brânci pe uşă afară, tratându-l 
de beţiv. 

Bărbierul, uimit, raportează protectorului său despre 
primirea ce i se făcuse. Villara supărat ceartă pe Buzo- 
ianu cu vorbe aspre, iar el nu răspunde alta decât: 

— Beat boierule, beat mort; mi-am zis: dar dacă 
odată se duce beat să-l rază pe vodă şi îi alunecă bri- 
ciu din mână şi-l taie la gât, ce ne facem noi? Ce se 
face ţara asta ? Te întreb. 

O altădată, pe recomandaţia banului Filipescu, des- 
tituise pe un slugier Chiriac, om al lui Costache Şuţu, 
şi orânduise în locul lui împlinitor de contribuţiuni pe 
un Pitarul Matache. 

Cum află Costache Şuţu de destituirea protejatului 
său, aleargă la Buzoianu. 

— Ma cum si pote vere Dumitrache si dai afară pe 
Chiriaco, omo ţinstito si pricopsito, si si pui în locu a 

lui pe pungasi ațela de Matacu dela Filipesco, un agra- 
matos > 

La această imputare, Buzoianu nu răspunde, ci bate 
în palme, strigă pe Niculae feciorul şi-l trimite să-i 
cheme pe secretar, căruia îi dictează ordinul următor : 

„In locul lui Pitaru Matache, numit alaltăieri îm- 
plinitor de contribuțiuni, un pungaș și un agramatos, 
se orândueşte iar slugierul Chiriac, care este un om 
cinstit şi pricopsit.“ 

Aşa că Şuţu se duce mulţumit ; dar nu trec trei zile 
și iată că vine Iordache Filipescu turburat Dunăre. 

— Cum se poate Dumitrache să scoţi pe Pitaru Ma- 
tache, om de ispravă, om cu îrica lui Dumnezeu şi 
să-mi pui iar pe hoțomanu ăla de Chiriac al lui Costa- 
che Şuţu, de ţipă fiul din maică ? 

Filipescu nu sfârşise bine vorba şi Buzoianu bate în 
palme, trimite pe Niculae să-i cheme pe secretar şi îl 
pune de scrie: 

„In locul lui slugierul Chiriac, care e un hoțoman de 
ţipă fiul din maică, se orândueşte iar pitarul Matache, 
om de ispravă şi cu frica lui Dumnezeu.“ 

Banul Filipescu pleacă încântat, dar cum ailă Şuţu 
iar devine paraponisit cu: 

— Iar mi-ai scos-o pe Chiriaco... 

Buzoianu cum îl vede bate în palme să-i vie secreta- 
rul şi-i dictează ordin să scoață pe Matache, să puie 
pe Chiriac. 

De astădată, secretarul observându-i că iar o să vie 
Iordache Filipescu cu o falcă în cer şi cu alta în pă- 
mânt, să strige şi să înjure, Buzoianu îi răspunde: 

— Nu face nimic, când o veni Filipescu, iar scoatem 
pe Chiriac şi punem pe Matache. 

IV 


Aga Buzoianu iubea petrecerile şi ziafeturile. Nu-i 
lipsea bal, nu-i lipsea nuntă, dar mai cu seamă îi plă- 
cea masa pe iarbă verde cu miel fript, cu pelin şi lău- 
tari. 

Intr'o zi de | Mai, pe când se desfăta la Băneasa cu 
câțiva amici, iată că un boier cunoscut pentru admira- 
țiunea ce avea pentru regele Louis Philippe, pe care 
îl compara cu Vodă Bibescu, zicând că erau doi oameni 
care se completau unul prin altul, care urmează aceeaşi 
politică şi erau amândoi la un gând, repetând la fiecare 
vorbă : 

„Vodă Bibescu a făcut şi de astădată ca Louis Phi- 
lippe.“ 

Sau : 

„Louis Philippe a făcut întocmai ca vodă Bibescu.“ 

Dealtminteri, om stimabil, blând, delicat și de viață 
foarte cumpătată. 

Blajinul boier, atras se vede de duioasele melodii ale 
lăutarilor, se apropie încetişor de masa boierească, 
salutând cu ișşlicul în amândouă mâinile şi cu cuvin- 
tele : 

— Chef bun la boieri, vă desfătaţi, ai? bine faceți, 
că astăzi este şi ziua lui Louis Philippe. 

Buzoianu, la aceste cuvinte, se scoală, umple două 
pahare cu şampanie şi dă unul boierului, zicându-i : 

— Vive Louis Philippe! 

In zadar slăbănogul boier se scuză, căutând să evite 
de a bea, căci amfitrionul îl încolțește, strigându-i din 
ce în ce mai îndesat: 

— Vive Louis Philippe. 

Până a trebuit să bea, sperând să scape cu atâtea. 
Dar d'abia a golit paharul, că boierul Buzoianu are 
în mână alt pahar plin gata, zicându-i: 

— Vive Louis Philippe. 

La refuz se supără şi bate din picior, încruntă sprân- 
cenele împingându-i paharul la gură cu: 

— Vive Louis Philippe. 

După al doilea urmează al treilea pahar tot în sănă- 
tatea lui Louis Philippe, până ce încet-încet, glasul bie- 
tului boier începe a se confunda cu al lăutarilor, lea- 
pădă giubeaua, îşi sumete pulpanele anteriului, joacă 
raliu numai în meşi și ciacşiri, şi bea şampanie cu 
esul. 

D'atunci bietul boier n'a mai pomenit numele lui 
Louis Philippe câte zile a avut. 


V 


Buzoianu avea casă mare în strada Mihai-Vodă, 
casă cu scos d'asupra uliţei, pe sub ferestrele căreia 
trecătorii erau adesea siliţi să se abată, mai ales când 
se umfla Dâmbovița. Una din petrecerile boierului 
era să-și bea cafeaua şi ciubucul după masă în sac- 
nasiu !, stând la vorbă cu câte un amic. 

Dau aci pe apucate un mic fragment despre modul 
său de a saluta şi de a critica pe trecători. 

— Ce mai bunătate de hoțoman ăsta care trece! In 
trei ani cât a fost asupra cisniului 2, şi-a făcut casă 
boierească şi și-a cumpărat și moșie; lua bani cu 


1 sacnasiu — balcon închis cu geamuri — „scos d'asupra 
ulitei“. 
2 cisniu — expertiză pentru fixarea preţului de vânzare la 


articole de consumație. 

lopata dela brutari şi grânari, ca să suie preţul pânii 
săracilor. 

— Dar dumnealui care vine pe colo! Când era la 
armăşie, închiria Țigani domneşti cu cetele, de lu- 
crau ca salahori la binale, şi banii îi băga el în bu- 
zunar. Aşa a făcut starea asta mare ce i-o vezi. 

— Cu plecăciune, arhon slugier, ce mai faci ? Sănă- 
tos ? Vezi ăsta, om de ispravă: douăzeci de ani me- 
reu în vistierie și sărac lipit ; d'abia îşi ține casă d'azi 
până mâne. 

— In casă la dumnealui, când te duci, ceasorniceie 
îţi împuie urechile ; la fiecare ceas bat și cântă toate 
deodată. Se ştia dela fiecare concipist şi pitar ce mij- 
locea câte o sută de galbeni şi un ceasornic cu mu- 
zică pe d'asupra. | 

— Ăsta este feciorul căminarului Dobrovici ; când 
era Nenciulescu vistier în vremea Muscalilor, îl pu- 
sese la transportul proviantului armatei. Se cerea de 
exemplu dela glauna comanda! zece mii care, el 
poruncea ispravnicilor să ridice douăzeci de mii, din 
care numai cinci mii erau pentru armată, iar pe ce- 
lelalte le împărțea cu generalul, şi le da drumul 
acasă, luând dela fiecare câte 10 şi 20 de lei. Dau 
bieţii creştini bucuros, ca să scape, ba încă le zicea 
și bogdaproste. Acum fii-său ăsta nu se mai zice 
Dobrovici, ci Bunescu, are caretă şi cai la grajd, casă 
cu mobila dela Paris şi cocoana în diamanturi şi 
mărgăritari. Comisia lui Kisselefi a trecut pe răpo- 
satul tată-so în Ciornaia-cniga 2, dar ce-i pasă, trăiește 
parc'ar îi numele lui înscris în cartea de aur. Nu-i 
ajunge nici cu prăjina de opt boi la nas. 

— Ce mai faci, nene Iordache, nu pofteşti sus la 


! Inaltul Comandament. 
2 Cartea neagră. 

noi să bei cafea, un ciubuc. Ce om cinstit și harnic la 
slujbă ! 

— Da crăişorul ăsta! Ce mai pui de lele! Joacă 
cărțile de svântă pământul; de câte ori nu l-a prins 
cu cărți măsluite şi cu mânile prin buzunarele pal- 
toanelor; d'apoi trânteli ce a mâncat! Am auzit că 
umblă să-l puie în slujbă subprefect de polițai la 
vreun oraş. 

— Ăsta când era grefier nu-ţi scotea anaforaua 
până nu-i dai şi lui 10 sau 15 la sută din câştig; apoi, 
ce e drept, că ţi-o făcea pe plac; o ţinea câte cinci 
şi şase luni, până ce judecătorii uitase ce hotărise, şi 
iscăleau cu ochii închişi. 

— Uite la dânsul ; parcă e Sf. Onuirie! un hoţ şi 
jumătate, când sărută icoana îi rămâne lipită de 
gingii rubiaua dela gâtul Maicii Domnului. Când era 
zapciu organizase o ceată de Ungureni de-i aducea 
cai îurați, şi avea geambaşi pe la târguri de-i vindea ; 
pe cei furaţi din Moldova îi ducea de-i vindea la târg 
la Drăgaica şi pe cei îuraţi de dincoace de Milcov îi 
vindea la iarmaroc la Fălticeni. Acum are ciocoiul 
avere mare şi scoate coarne boiereşti. 

— Dar dumnealui ! Ştii ce făcea când era logofăt ? 
Inhăma opt cai de poştie la trăsură cu podorojna dela 
casă; îşi punea băbaca la dreapta ş'o pleca prin ju- 
dețe în inspecție. Băbaca se tocmea, logofătul exe- 
cuta ; sse întorcea acasă umflat ca un roi. 

— Cela care vine după dânsul, când era băieţan- 
dru, se zicea Grec; mai în urmă, intrând în slujba 
unui Sârb, mai din 'bacşișuri, mai din camătă, mai 
din una-alta, a prins chiag, s'a făcut capitalist ; apoi 
atunci, să-i îi zis cineva că nu era Sârb, că da cu 
paru. Acum dela o vreme încoace a ieşit că este Ro- 

mân şi Român neaoş, încă din cei din Macedonia; ce 
o mai fi mâne, Dumnezeu ştie. 

— Ăsta om meşter : fură ouă de sub coţofană, fără 
a o face să cârie. Când era judecător, se învoia cu 
amândoi împricinații şi lua dela unul şi dela altul. 
Către unul se obliga să câştige judecata, către celă- 
lalt să-şi dea glasul în favorul lui, aşa că hotărîrea 
ieșea cu patru iscălituri în favorul celui dintâi, şi cu 
părere deosebită a sa în favorul celui d'al doilea ; încât 
își ținea cinstit tocmeala şi către unul şi către altul. 
Banii se depuneau totd'auna înaintea judecății într'o 
a treia mână. 

Această conversațiune ținea mai până înnopta, şi de 
multe ori atrăgea sub fereastra sacnasiului auditori, 
încât unii puteau chiar să asiste la descrierile care îi 
priveau personal. 


ION GHICA 


MORAVURI DE ALTĂDATĂ 


Marele ban Tudorache Văcărescu, mai deobşte cu- 
noscut sub numele de Boier Furtună, prezident al 
Inaltului Divan Domnesc din zilele lui Vodă Bibescu, 
era om iute la fire şi supărăcios ; se aprindea lesne şi 
se necăjea, şi atunci se înfuria, ocărea şi înjura ; tem- 
perament care îi meritase porecla de Furtună. 

Dar apoi era om cu frica lui Dumnezeu, nu-i lipsea 
nici duminică, nici sărbătoare să nu meargă să as- 
culte sfânta liturghie ; se închina dimineaţa şi seara 
dinaintea icoanelor câte un ceas, făcând la metanii; 
postea vinerea şi miercurea, iar în ajunul Bobotezei, 
la Vinerea Mare, la Tăierea capului Sfântului Ioan, la 
ziua Crucii nu punea nici untdelemn în gură, şi nu 
strica niciunul din cele patru posturi de peste an. 

Conştiincios şi cinstit în daraverile sale, era un ju- 
decător integru ; şi la Curtea ce prezida el, generalul 
Năsturel Herescu şi Ştefan Golescu câştigaseră repu- 
tațiunea meritată de judecători incoruptibili. La el nu 
încăpea hatâruri şi la cuhnia lui nu se primea plocoane. 

Cât despre cunoştinţa dreptului, Boier Furtună era 
cam slăbuț, ba încă slab de tot. Sacul său ştiinţific sta 
în cunoştinţa a câtorva principii din Basilicalele lui 
Armenopolu şi din pravila lui Caragea, învăţate în 
lunga sa practică de judecător. 

La şedinţele Divanului Inalt, publicul asistent era 
totdeauna numeros, nu numai pentrucă acolo se ho- 
tăra în mod definitiv pricini care se străgănea de câte 
30 şi 40 de ani, începute de pe la Ipsilanti şi de pe la 
Hangerliu, dar mai mult ca să asiste la petrecerea ce 
da banul prezident, certându-se cu împricinaţii, ocă- 
rînd şi înjurând pe avocaţi, în cursul pledoariilor, apo: 
strofându-i cu: 

— Ghide, ghide, şiretule... 

— Ce, umbli să vinzi castraveți la grădinar... 

— Gândeşti să mă faci pe mine să crez că ai drep- 
tate, parcă nu te ştiu eu ce poamă eşti... 

— Astea care mi le spui sunt mofturi de mofluz... 

Apoi când îl înneca necazul, sau nu găsea expresi- 
uni destul de energice, îşi lua fesul din cap şi asvârlea 
cu dânsul în obrazul împricinatului. 

Fra mai ales un avocat, unul Manu Bondi, îrate 
sau văr cu Armaş Manu, pe care nu-l putea suferi ; şi, 
când îl auzea pledând, se îniuria şi îl întrerupea, adu- 
cându-i aminte câte un epizod, două, din viaţa lui le- 
gendară de aventurier, precum istoria clopotului că- 
zut din turnul Colţei, la cutremurul cel mare dela Vi- 
nerea Mare a anului 1802, pe care Bondi îl vânduse 
starostei de căldărari, făcându-l să creadă că îi fusese 
dăruit de generalul Prozorowski ; sau istoria când vân- 
duse lui banu Istrate pe bietu slugeru Matac, încredin- 
țându-l că era Ţigan rob al lui. 

Când Curtea a fost chemată să judece procesul cons- 
pirației bulgăreşti, şi i s'a adus înainte Deşu şi Șuţu, 
boierul Furtună a răspuns procurorului cu : 

— Ce-mi umbli cu şoşele şi cu momele. Dacă vrei 
să-ți judec pricina, adu-mi aici pe împăratu Nicolae, 
pe Nesselrode şi pe Daşkoii, și atunci bucuros. 

Boieru Furtună era bogat, putred de bogat, dar sgâr- 
cit, foarte sgârcit, şi banii săi îi specula cu dobândă. 

lată împrejurarea ce m'a făcut şi pe mine să-i fac 
cunoștința : 

Tată-meu îi datorea de demult o mie de galbeni 
chesaro-crăieşti de Austria, drepți la cumpănă, cu 
zimţi şi negăuriţi, cu dobânda de cinci şi jumătate la 
pungă pe lună (13,2 la sută pe an). 

După încetarea din viaţă a tatălui meu, chibzuind cu 
mamă-mea că era mai folositor pentru familie de a 
vinde o moşie şi a desiace datoriile, decât a plăti do- 
bânzi mari, îndată ce am realizat valoarea vânzării, 
m'am dus la boier Furtună, unde jupâneasa Neacşa, 
fără a mă întreba cine eram, nici ce vream, m'a intro- 
dus într'o odăiţă, în care nu era altă mobilă decât un 
pătucean de lemn alb, cu o plapomă de cit; acolo ma- 
rele ban, înfăşurat într'o cămaşă de borangic, cu cauc 
de noapte în cap, sta aşezat pe vine, răscolind la hârtii. 
Rezemat de ușă, ca şi mine, mai era şi un alt mosafir. 

„După un sfert de oră de aşteptare, boierul şi-a arun- 
cat ochii asupra mea, întrebându-mă răstit ce voiam; 
întrebare la care i-am răspuns că răposatul logofăt 
Dumitrache Ghica fiindu-i dator bani, veneam să aflu 
la cât se suie astăzi acea datorie. 

La aceste cuvinte, boierul s'a ridicat în pleioare, în- 
trebându-mă şi mai răstit: 

— Dar ce? o să-mi plătească > 

— Da, boierule, îndată ce vom regula contul îm- 
preună. 

Atunci faţa i s'a luminat şi, întorcându- -se către ce- 
lalalt aşteptător, i-a zis: 

— Dumneata vino altădată, vezi că acum am treabă. 


224. Scrisori către V. Alecsandri 


Se pleacă şi trage de sub pat un sipet ierecat cu 
bande de fier, bătute în cuie de alamă, îl deschide şi-mi 
arată o hârtie fără a o lăsa din mână, zicându-mi : 

— Uite, citeşte, ăsta e înscrisu lui văru Tache. 

Constatăm împreună că datoria data din anul 1825, 
Sept. în 15, şi că dobânzile erau răfuite numai până la 
15 Sept. 1840, și fiindcă eram atunci în Fevruarie 20, 
anul 1845, i se datora dobânda de 13,2 la sută pe cinci 
ani, cinci luni şi cinci zile. Eu am luat creionu şi, cal- 
culând, găsesc că dobânzile la care avea drept se suia 
la 717 galbeni, la care adăogându-se capitalul de una 
îs galbeni, suma totală de plătit era de 1717 gal- 

eni. 

Arătându-i eu socoteala, îmi zice : 

— Apoi stăi că nu se poate să fie aşa, că prea te-ai 
pripit. Să fac şi eu socoteala mea. 

Şi după o oră de muncă, mişcând din buze, numă- 
rând pe degete, scriind şi tot ştergând, îmi zice cu mi- 
rare : 

—- Tocmai aşa face, o mie şapte sute şi şaptespre- 
zece. 

Când îmi luam pălăria să plec, mă opreşte răstit: 

— Ei, dar banii cine mi-i dă? 

— Eu, boierule. 

— Dar când ? 

— Mâine, la orice oră vei porunci dumneata. 

— Unde? 

— Aici. 

— Dar vezi să nu mă ţii cu vorba. Spune-mi dela 
care zarai ești, ca să ştiu unde să trimit să te găsească. 

— Nu sunt la zarai. 

— Apoi dacă nu eşti zaraf, cum de ştii să socoteşti 
aşa de iute ? Atunci ce eşti ? 

— Sunt fiul răposatului Dumitrache Ghica. 

— Aşa !! vezi, nu ştiam că văru Tache să aibă băiat 
aşa de mare ; cum de nu te-am văzut pân'acuma ? 

A doua zi, foarte de dimineaţă, eram cu două pungi 
de galbeni în strada Sf. Spiridon, în odaia de mosafiri, 
unde boieru m'a primit voios ; era îmbrăcat cu o giu- 
bea portocalie, peste o libadea lungă de pambriu verde, 
având pe cap işlicu. 

După ce i-am pus banii pe masă, a scos un oftat 
mare. 

— Acum mai întâi să-i numărăm. 

Şi a început a-i grupa în pâlcuri de câte zece, şi, 
după ce s'a încredințat de exactitatea numărului, a luat 
cutia cu cumpene, şi, cântărindu-i unul câte unul din 
ochi și din degete, întovărăşea operaţia cu reflecțiuni 
ca aceste: 

— Tot pasiri !, tot pasiri... rar pe ici pe colea câte 
un blank 2... Uite, ăsta galben bun, mai greu şi decât: 
blanku ; aşa când ar fi toți... 

— Ovreiul dracului, bată-l Maica Domnului, uite 
colo câtă bucată de aur a tăiat din bietu galben ăsta ; 
ar trebui stăpânirea să spânzure pe astiel de calpu- 
zani 5... | 

— Când am împrumutat pe văru Tache, l-am împru- 
mutat ca pe un frate, cu dobânda de cinci şi jumătate 
la pungă pe lună, pe când banii se da p'atunci cu şapte, 
ba și cu șapte și jumătate la pungă (17 şi 18 la sută 
pe an). la te uită colea, frumuseţe de galben, când îl 
vezi, crezi c'o să treacă şi de blank, și când colo, nici 


1! pasir — galben cu zimţi roşi, de o valoare mai scăzută, dar 
admişi. 

2 blank — galbeni cu zimţi întregi. 

3 calpuzan — îalsificator de monede. 

cu pasiru nu merge ; afurisitu de Jidov, îi ia auru cu 
apă tare. Păcat că legea la noi nu permite dobândă la 
dobândă, şi, vezi, acu pierd peste cincizeci de galbeni, 
dobânzile dela cei 717 galbeni. 

Operația aceasta a durat şase ceasuri; puind deo- 
parte toți galbenii mai uşor decât pasiri, care numă- 
rându-se s'au ales la 216 bucăţi, în locul cărora i-am 
adus alți bani pe plac, dându-mi înscrisul tatălui meu 
achitat. 

Când eram să ies din odaie, ma oprit în uşă şi ma 
întrebat în ce slujbă eram. La răspunsul meu că nu 
eram împiegat, a rămas în mirare. Cum, un fecior de 
boier să nu fie în slujbă ? 

Se vede că rămăsese mulţumit de modul cum expe- 
duisem acea daraveră, căci, la o adunare, Vodă Bi- 
bescu, zărindu-mă într'un grup de tineri, a venit drept 
la mine, zicându-mi : ,,Qu'avez vous fait ă mon oncle 
Theodore, il ne me parle plus qu'en faisant votre 
6loge...“ 1. 

Cocoana boierului Furtună, fata banului Constantin 
Ghica, era cunoscută sub numele de Marița Furtu- 
noaia şi fie-sa, baroneasa de Uxkiill, sub acel de fata 
Furtunoaiei. Mai avea şi un băiat, pe care îl trimisese 
pentru învăţătură la Paris şi care petrecuse mai mulți 
ani în institutul dela St. Pelagia. 

Boieru Furtună, tot grămădind dobânzi peste do- 
bânzi şi trăind cu cea mai mare economie, adunase o 
mare avere. Se zice că la moartea sa, în pimniţă la 


i Ce i-ai făcut unchiului Theodor, nu-mi vorbește decât lău- 
dându-te... 

dânsul unde nimeni nu îndrăznea să intre nici noaptea, 
nici ziua de frica stafiei, s'ar fi găsit butoaie pline tot 
cu galbeni chesaro-crăieşti de Austria, drepţi la cum- 
pănă, ferecați cu zimți şi negăuriți. 

ION GHICA 

(la Sumar: Partidele politice) — „Convorbiri literare“ 
Nr. 11, 1 Fevr. (In ediţia 1884: Libertatea de altădată și 
cea de acum; în ediţia 1887: Liberalii de altădată). 

Corespondenţa dintre d-nii Vasile Alecsandri şi lon Ghica, 
VIII (la Sumar: Din viața socială de pe la 1835—36) — 
„Convorbiri literare“ Nr. 12, 1 Martie (In ediţia 1884: 
Generalul Coletti; în ediţia 1887: Generalul Coletti la 1835). 

Corespondenţa dintre d-nii Vasile Alecsandri şi lon Ghica,IX 
(la Sumar: Scrisoarea IX (David Urquhart) — „Convor- 
biri literare“ Nr. 5, 1 Aug. (In ediţiile 1884 și 1887: David 


Urquhard). 
Corespondenţa dintre d-nii Vasile Alecsandri şi lon Ghica, X 
(la Sumar: Scrisoarea X (Egalitatea) — „Convorbiri lite- 


rare“ Nr. 6, 1 Sept. (In ediţiile 1884 și 1887: Egalitatea). 

Corespondenţa dintre d-nii Vasile Alecsandri și lon Ghica, 
XI Libertatea— „Convorbiri literare“ Nr. 7,1 Oct.(In ediţiile 
1884 și 1887: Libertatea). 

Corespondenţa dintre d-nii Vasile Alecsandri şi lon Ghica, 
XII (Drum din București la Iași în 1841) —,„ Convorbiri 
literare“ Nr. 9, 1 Dec. (In ediţiile 1884 și 1887: O călătorie 
dela București la Iași înainte de 1848). 

Raport despre „Dramatice“ de G. Sion: „Candidat și deputati, 
comedie într'un act în versuri; „La Plevna“, dramă într'un act 
în versuri — „Analele Academiei Române“, seria II, tom. 
II, secţia. I, partea |. 

Studii economice de A. D. Xenopol, doctor în drept şi în filoso- 
fie (raport) — „Analele Academiei Române“, seria II, 
tom. Il, secţiunea |. 

lon Câmpineanu. Discurs de recepțiune la Academia Română 
(20 Martie 1880) — „Analele Academiei Române“, seria II, 
tom. II.. secţ. II. 

Răspunsul d-lui Ion Ghica (La discursul de recepțiune al d-lui 
Emanoil Bacaloglu despre calendariu) — „Analele Acade- 
miei Române“ seria Il, tom. II, secț. II. 

Seminţiile, soiurile sau rasele — „Analele Academiei Române“, 
seria II, tom, II, secţ. II, partea II. 

Serisori către d-l Vasile Alecsandri („Clucerul Alecu Gheorghi- 
escu“ și „Polcovnicul Ioniţă Ceganu“) — „Analele Academiei 
Române“ seria II, tom. II, secţ. II, partea II. 

1882 


Corespondenţa dintre d-nii Vasile Alecsandri şi lon Ghica, XIII 
(la Sumar: Dascălii Greci) — „Convorbiri literare“ Nr. 9, 
1 Dec. (In ediţiile 1884 și 1887: Dascăli greci și dascăli 
români). 


1883 


Corespondenţa dinte d-nii Vasile Alecsandri și lon Ghica, 
XIV (a Sumar: Jianul) — „Convorbiri literare“ Nr. 2 
1 Mai (In ediţiile 1884 și 1887: Tunsu și Jianu). 

Corespondenţa dintre d-nii Vasile Alecsandri și lon Ghica, 
XV (la Sumar: Theodoros) — „Convorbiri literare“ Nr. 7, 
1 Oct. (In ediţia 1884: Theodoros, împăratul Abisiniei; în 
ediția 1887: Theodoros). 


1884 
Corespondenţa dintre d-nii Vasile Alecsandri și lon Ghica 
XVI (a Sumar: Mehtupciu) — „Convorbiri literare“ Nr. 


10, 1 lan. (In ediţiile 1884 și 1887: Teodor Diamant). 
Corespondenţa dintre d-nii Vasile Alecsandri şi lon Ghica, 
XVII (la Sumar: Samos) — „Convorbiri literare“ Nr. (î, 
1 April, Nr.3, 1 lunie (In ediţia 1887: Căpitanu Laurent). 
Corespondenţa cu D. V. Alecsandri (la Sumar: Scrisoarea XVIII 
Wilson Ormsby) — „Convorbiri literare“ Nr. 8, 1 Nor. 
(Semnat A.) (In ediţia 1887: Ovreii). 


1885 
Corespondenţa cu d. V. Alecsandri (la Sumar: Scrisoarea XIX 
Iancu Văcărescu) — „Convorbiri literare“ Nr. 10, 1 Ian. 


(Semnat XX.) (In ediţia 1887: Legile). 

Corespondenţa cu V. Alecsandri (Scrisoarea XX) (la Sumar: 
Băltărețu) — „Convorbiri literare“ Nr. 4, 1 lulie (In ediţia 
1887: Băltărețu). 

Corespondenţa cu V. Alecsandri (Scrisoarea XXI) (la Sumar: 
Barzof)  — „Convorbiri literare“ Nr. 6, 1 Sept. (In 
ediţia 1887: Bârzof). 

Corespondenţa cu V. Alecsandri (Scrisoarea XXII) (la Sumar: 
Insula  Prosta) — „Convorbiri literare“ Nr. 9, i Dec,., 
Nr. 10, 1 Ian. 1886 (In ediţia 1887: Insula Prosta). 

1886 
Corespondenţa cu V. Alecsandri (Scrisoarea XXV), Amintiri 
despre Gr. Alexandrescu — „Convorbiri literare“ Nr. 2, 
1 Mai (In ediţia 1887: Amintiri despre Grigorie Alezan- 


drescu). 
Introducere la scrisorile lui I. Ghica cătră V. Alecsandri, XXVI 
„Convorbiri literare“ Nr. 8, 1 Nov. (In ediția 1887: /ntro- 


ducțiune). 
1887 
Corespondenţa cu V. Alecsandri (Scrisoarea XXVII) (a Sumar 
Amintiri din 1848) — „Convorbiri literare“ Nr. 3, 1 Iunie 


(In ediția 1887: Nicu Bălcescu). 


1889—1890 


Amintiri din pribegia după 1848. Noue scrisori către V. Alec- 
sandri (Urmare) — „ Revista Nouă“ Nr. 2, 15 Febr,, 
Nr. 4, 15 Aprilie, Nr. 7, 15 lulie. 

Un bal la curte în 1827. Scrisoare către Vasile Alecsandri— 
„Revista Nouă“ Nr. 5, 15 Mai. 

Convorbiri economice cătră domnul Alecsandri. Două călătorii 
în vis. — „Revista Nouă“ Nr. 11 și 12, Dec. 1889 și Ian. 
1890 

O pagină din istorie — „Voința naţională“ Nr. 1625, 24 Febr. 
— 4 Mart. 1890 (semnat „*,). 

Un boier cum a dat Dumnezeu — „Revista Nouă“ Nr. 6, 15 
Sept. 1890 


1891 


Noravuri de altădată — „Revista Nouă“ Nr. 11 și 12, Febr. 
și Mart. 


1892 


Fragment dintr'o scrisoare inedită cătră V. Alecsandri — „Con- 
vorbiri literare“ Nr. 11 —12, 1 Martie. 

Sehiţe politice — „Revista Nouă“ Nr. 3—4, 15 lunie — 5 
lulie. 

POSTUME 


Dela cei ce nu mai sunt. Scrisori inedite de Ion Ghica — „Li- 
teratură și artă română“ Nr. 12, 25 Oct. 1898. 

O scrisoare nepublicată. Căâtră /. Bianu—,Convorbiri literare“ 
Nr. 1, 1 lanuarie 1902. 


B. VOLUME 


Coup d'oeil sur l'6tat actuel de la Valachie (Privire asupra 
stării actuale a Valahiei), Paris, 1835 (semnat M. de L.). 

Poids de la Moldovalachie dans la question d'Orient (Insemnă- 
tatea Moldo-Valahiei în chestiunea Orientului), Paris, 1838 
(semnat M. 0.). 

Prâcis des droits des Moldaves et des Valaques fond sur le 

droit des gens et sur les trait6s (Scurtă expunere asupra dreptu- 

rilor Moldovenilor și Valahilor fondată pe dreptul ginţilor și 
pe tratate), Paris, 1839 (Extras dintr'o scriere de Ph. 
Colson). 

Măsurile şi greutăţile românești și moldovenești în comparaţie 
cu ale celorlalte neamuri. Cu un articol asupra mijloacelor 
de comunicație, București, 1848. 

Dernitre oceupation des Principautes Danubiennes par la Russie, 
Paris 1853 (semnat G. Chanois). 

Pledoriul d-lui lon Ghica, prinţul de Samos, trimis la judecă- 
toria districtului Dâmboviţa pentru constatarea drepturilor 
sale politice, București, 1859. 

Raportul comisiei însărcinate să coordoneze faptele pentru care 
Ministerul dela 13 Iulie s'a pus în acuzaţie de Onor. Adu- 
nare (fără an și loc). 

Reorganizarea României. Partea I Comuna, București, 1861. 

Convorbiri economice. Broșura 1 şi Il, București, 1865; a treia 
broșură (fără număr), București, 1872. Ediţia II, București, 
1869. Broșura V, București, 1873; broșura VI, București, 
1875. Ediţia III (cuprinzând toate broșurile), Socec, 
București, 1879—1884. 

Vademecum al inginerului şi comerciantului. Greutăţi și măsuri. 
formule întrebuințate în ingineria civilă, militară și comer- 
cială, București, 1865. 

Omul fizic și intelectual, București, 1866. 

Amandament la proiectul de lege asupra organizării Ministerului; 
lucrărilor publice şi a lucrărilor publice (1868). 

Ajutorul comerciantului, al agricultorului şi al inginerului. 
Greutăţi și măsuri. Formule. (In colaborare cu D. A. Sturdza), 
București, 1873. 

Amintiri despre Grigorie Alexandrescu (Extras din „Analele 
Academiei Române“, seria II, tom. VIII, secţ. V. Memorii), 
București, 1877. 

O cugetare politică, 1877  (Nesemnat, fără loc). 

Pământul şi omul. Partea 7, București, 1844. 

Serisori ale lui lon Ghica către V. Alecsandri, Tip. Academiei 
Române (Laboratorii Români), București, 1844 (Rândul 
scrisorilor: Prințului Ion Ghica de V. Alecsandri, 1. 
Clucerul Alecu Gheorghiescu. II. Polcovnicul Ioniţă Ceganu, 
III. Domnia lui Caragea, IV. Școala acum 50 de ani, V. 
Din timpu Zaverii, VI. Libertatea de altădată și cea de acum. 
VII. Generalul Coletti, VIII. David Yrquhart, LX. Liber- 
tatea, X. O călătorie dela București la Iași înainte de 1848, 
XI. Dascălii Greci și dascălii Români, XII. Tunsu și Jianu, 
XIII. Teodoros, împăratul Abisiniei, XIV. Teodor Diamant, 
XV. Egalitatea, XVI. V. Alecsandri cătră Ion Ghica: Vasile 
Porojan). 

Serisori către V. Alecsandri. FEdițiune nouă, Socec Comp., 
1887 (Cuprinsul: /ntroducțiune, |. Clucerul Alecu Gheorghiescu 
II. Polcovnicul Ioniță Ceganu, III. Din vremea lui Caragea 
IV. Școala acum 50 de ani, V. Vasile Porojan de V. Alecsandri, 
VI. Din timpul Zaverii, VII. Liberalii de altădată, VIII. 
Generalul Coletti la 1835, IX. David Urquhard, X. Liber- 
tatea. XI. Egalitatea. XII. O călătorie dela București la 
Iași înainte de 1848, XIII. Dascăli greci și dascăli români. 
XIV. Tunsu și Jianu, XV. Teodor Diamant, XVII V. 
Alecsandri către Ion Ghica, XVIII. Căpitanu Laurent. 
XIX. Căpitanu Laurent (urmare) XX. Ovreii, XXI. Legile 
XXII. Bălzărețu, XXIII. Bârzof. XXIV. Insula Prosta 
XXV. Joan Câmpineanu, XXVI. Amintiri despre Grigorie 
Alezandrescu, XXVII. Nicu Bălcescu). 

Amintiri din pribegia după 1848. Noue scrisori către V. Alecsandri. 
Socec, București 1889 (1890). 


C. REEDITĂRI POSTUME 


Serisori către V. Alecsandri — Edit. Librăriei Leon Alcalay, 
Buc., 1905. 

Munca, creditul, împrumuturile Statului (Din Convorbiri eco. 
nomice), Biblioteca Socec. Scriitori români 8. Buc. ,1909 

lon Ghica și Nicolae Bălcescu: Scrisori inedite. Publicate și 
adnotate de N. Cartojan, Buc., 1913. 


Opere complete (vol 1 și II: Conzorbiri economice ; vol III: Scrisori 
către V. Alecsandri; vol. IV: Amintiri din pribegie, Aca-. 
demice, O cugetare politică, Pământul şi omul, Ochire asupra 
științelor, Despre căile noastre de comunicaţie, învățătura 
pullică, Altescrisoricătre V. Alecsandri, etc.)— Edit. Minerva, 
București, 1914 — 1915 (Ediţie îngrijită și prefațată de 
P. V. Haneș). 


Scrisori către V. Alecsandri — Biblioteca pentru toţi (Alcalay) 
Nr. 224—231 Buc., 1925. 


Amintiri din pribegia după 1848 — Biblioteca pentru toti 
(Alcalay) Nr. 688. 


Din vremea lui Caragea. Scrisori către V. Alecsandri, Pagini 
alese din scriitorii români Nr. 18% (Buc. 1925). 


Din vremuri vechi, Pagini alese din scriitorii români Nr. 199 
(Buc. 1925). 


Serisori către V. Alecsandri, Biblioteca școlară-Publicaţiune 
pentru cultura elevilor Nr 10, București 1934. 


Scrisori către V. Alecsandri. Cu un adaos, Edit. Cultura Ro- 
mânească, București 1940 (Publicate de C. I. Bondescu 
Și D. Mărăcineanu). 


lon Ghica către N. Bălcescu. Scrisori inedite din vremea pribe- 
giei. Publicate cu o introducere de G. Zane — în „Analele 
Academiei Române“ —— Memoriile Secţiunii Istorice, seria 
III, tom. XXV Memorii 26, București 1943. 


Libertatea — Clucerul Alecu Gheorghiescu (Din scrisorile către 
Vasile Alecsandri), Pagini alese din scriitorii români 
Nr. 21, București. 


Scrisori. Ediţie îngrijită de lon Pillat. Pagini alese. Serie 
nouă Nr. 34 

Serisori către V. Alecsandri. Cu introducere, vocabular și in- 
dex de Olimpiu Boitoș, Edit. Vatra, București, 1947 (Clasi- 
cii noștri comentaţi). 


Scrisori alese, E. P. L. A., Biblioteca pentru toţi, București, 
1950. 

DIN SCRIERILE DESPRE ION GHICA 


Notiţă despre I. G. — „Curierul Românesc“, Nr. 22, 1844. 
A. Xenopol: Convorbiri economice de Ion Ghica — „Convorbiri 
Literare“ Nr. 1, Aprilie 1872. 


A. Treboniu Laurian: Tablete bibliograțfice — „Revista con- 
temporană“ Nr. 8, 1 Oct. 1873. 


* * * :Dibliografie română. Convorbiri economice de Ion Ghica 
— „Convorbiri literare“ Nr. 7, Octombrie 1873. 


B. P. Hașdeu: Răspuns la discursul de recepțiune al d-lui Ion 
Ghica — „Analele Academiei Române“, seria II, tom. II 
secţ. II, partea I, București 1881. 


N. Iorga: Jon Ghica — „Lupta“ Nr. 1195, 1890. 

* * * : Wecrolog — „Familia“ Nr. 22, 1/13 lunie, 1897. 

Gh. Adamescu: /Notiţă despre viața și activitatea politică și 
literară a lui Ion Ghica, București, 1897. 


N. Petrașcu: Ion Ghica — „Literatură și artă română“ Nr. 7, 
1897. 


G. Bengescu: Câteva suvenire ale carierei mele: I. Ghica, V. 
Alecsandri, Al. Lahovari, Edit. Paul Lacomblez, Bruxel- 
les, 1899. 


Dr. C. Istrati: Activitatea științifică a lui Ion Ghica. Discurs 
rostit la 5/18/Aprilie 1902, în ședință solemnă — „Acade- 
mia Română — Discursuri de recepţiune“ XXIV, Buc,, 
1902 


Eugenia Carcalechi: Alecsandri și Ion Ghica (Ceva din corespon- 
denţa lor intimă) — „Arhiva“, lași, Nr. 9 Sept. 1905. 

G. Bogdan Duică: Un roman de Jon Ghica — „Semănătorul“ 
Nr. 17, 23 Aprilie 1906 


P. V. Haneș: Jon Ghica și Ion Creangă, în vol. „Studii de lite- 
ratură română“, Alcalay, București, 1910. 


e = * : Dare de seamă a serbării pentru inaugurarea bustului 
lui Ion Ghica, care a avut loc în ziua de 16 Mai 1910 (Ate- 
neul Român), Bucureşti 1910 (Cuprinde discursurile lui 
Spiru Haret, C. G. Dissescu, Em. Porumbaru, Dr. C. 
Istrati, Costescu-Comăneanu și D. |. Ghica). 

Georgescu-Tistu N. : Jon Ghica scriitorul. Cu prilejul unor 
texte inedite — „Academia Română — Studii și Cerce- 
tări“ XXV, Buc., 1935. 

V. Slăvescu: Opera economică a lui Ion Ghica — „Memoriile 
Secţiunii istorice“, seria III, tom. XIX. Memorii IV, Acad. 
Română, București 1937. 


V. Slăvescu: Corespondenţa lui Ion Ghica cu Dimitrie Sturdza 
(1860—1880) — „Analele Academiei Române. Memoriile 

Secţiunii istorice“, seria III, tom. XXV. Memorii 28, Bucu= 
rești 1943. 

